
Teologia icoanei în Biserica Ortodoxă 



FRAGMENTE DESPRE TEOLOGIA ICOANEI 



Rezumat emblematic al antropologiei creştine, temei sensibil al dogmei hristologice, 
răscruce între vizibil şi invizibil, oglindă epifanică, suport al efectelor taumaturgice, vehicul al 
harului, culoar al contemplaţiei rugătoare - iată o seamă de atribute/ipostazieri ale realităţii 
iconice (de mult) fixate graţie gândului teologic sau imnografic. In vremea din urmă, 
specialiştii artelor vizuale, istoricii Bisericii şi filosofii multiplică aceste atribute, complică 
terminologiile şi variază profunzimea câmpurilor investigate fără să fi atins, desigur, capătul 
misterului. Prin acumulări succesive, icoana devine - a şi devenit - focarul unei inextricabile 
aglomeraţii semantice. Transparenţa ei originară este obnubilată de masivitatea unor 
hermeneutici adeseori parazite. Nimic surprinzător într-o asemenea evoluţie. Aşa cum 
Persoana lui Iisus Hristos a slujit drept pretext nominal atâtor eşafodaje metafizice, icoana a 
fost la rândul ei plasată în sfera gândirii autonome, suferind nu puţine răstălmăciri şi reducţii 
analitice. Explicarea realităţii iconice (de la faimoasa Kunstwissenschaft din veacul XIX, până 
la telescopajul iconologic teoretizat, pe urmele lui Aby Warburg, de Erwin Panofsky) a 
provocat o serie de deplasări în contextul cărora ambiguitatea şi polisemia îşi dispută 
permanent întâietatea. Exemplele ne stau la îndemână: lăsând de o parte metaforizarea (de 
tipul: „Maica Domnului este o icoană a feminităţii"), se invocă adesea funcţia iconică inerentă 
cunoaşterii simbolice, iar cuvântul „icoană" a trecut până şi în limbajul informatic. Din 
pricina acestor specializări abuzive, prăpastia dintre abordarea „populară" a icoanei - ca 
element al cultului ortodox - şi transformarea ei într-un obiect al cunoaşterii a continuat să se 
adâncească. Pe de o parte, oamenii neinstruiţi sunt convinşi (asemenea multor bizantini din 
vremea iconoclasmului) că icoana este un fel de lăcaş „obiectiv" al divinităţii: cine nu a asistat 
la persistenţa unor atitudini cvasi-magice faţă de icoane, la prelungirea unor efuziuni care 
alimentează deopotrivă concluziile superficiale şi prozelitismul sectar? Pe de altă parte, cei 
docţi au certitudinea că icoana rămâne cazul ideal în jurul căruia poate articula o estetică 
transcendentală: în preajma ei, se crede, poţi jongla impenitent dacă nu cu sofismele, cel puţin 
cu formulările memorabile. Şi unii şi alţii se înşeală uitând sau ignorând faptul că esenţa 
icoanei este una de ordin dogmatic. Iconicitatea unei „reprezentări religioase" nu este 
rezultatul unui bricolaj conceptual şi nici acela al unui raport empatic, iraţional. Altfel spus, 
icoana - eveniment eclesial prin excelenţă - este darul Bisericii către ochiul uman. 
întruchiparea figurativă atinge altitudinea iconică numai în măsura în care Biserica îi 
recunoaşte adecvarea doctrinară. Oficiul sfinţirii - efectuat de obicei în cursul Liturghiei 
euharistice - confirmă şi consfinţeşte calitatea iconică deja existentă în artefactul pios al 
iconarului. In virtutea relaţiei cu arhetipul, icoana este singura creaţie omenească a cărei 
cinstire nu implică idolatria. 

Ştim că antropologia biblică (şi mai apoi, umanismul patristic) pleacă - dincolo de 
multitudinea viziunilor individuale - de la textul care pecetluieşte referatul cosmogonic din 
cartea Genezei: „Şi a zis Dumnezeu: Să facem om după chipul şi asemănarea Noastră (...). Şi 
a făcut Dumnezeu pe om după chipul Său" (Gen. 1, 26-27). Omul este deci, înainte de orice, o 
imago Dei, un eikon tou Theou. Or, dacă la zenitul creaţiei, Dumnezeu Se revelează ca Iconar, 
omul însuşi moşteneşte această vocaţie iconică, instalându-se în cosmos ca iconograf Departe 
de a se mai limita la jocurile schimbului socio-cultural, departe de a mai fi un simplu act de 

comunicare în economia politică a simbolurilor, gestul iconografic primeşte astfel 
semnificaţia unui comportament mistic şi demnitatea unui ritual. Din această perspectivă, 
istoria artelor este, în fond, istoria pomenitei vocaţii iconice, dimpreună cu distorsiunile, 
triumfurile şi patologiile ei, de la picturile rupestre până la Kandinsky şi Pollock. Aici, ni se 
impune o precizare. Capacitatea omului de a plasticiza iconic raţiunea divină primită în zorii 
creaţiei nu este un exerciţiu de sensibilitate înnăscută şi nici un automatism instaurator: 
exteriorizarea tipului divin, prin icoană, presupune comuniunea cu prototipul, starea de 
fuziune interpersonală, sau, cum ar spune teologii, raportul perihoretic şi agapic dintre 
creatură şi Creator. Aşa se explică faptul că adevărata icoană este o consecinţă a întrupării 
Cuvântului, o urmare a vederii lui Dumnezeu în trup. In alţi termeni, nu orice artă hieratică, 
sacrală sau somptuară participă la universul icoanei: pentru ca un asemenea salt axiologic să 
se producă, este nevoie ca întruchiparea artistică să decurgă dintr-o premisă hristocentrică. 

Perenitatea (şi deci actualitatea) icoanei are un temei aproape empiric: ca şi 
succesiunea apostolică pe care se fondează preoţia de drept divin (să ne gândim la etimologia 
verbului a hirotoni 1 ), icoana este o mărturie autoptică, bazată, după cum spune Sfântul Ioan 
Evanghelistul, pe „ce am văzut cu ochii noştri" (I In. 1, 1). Seria cronologică a icoanelor 
„urcă" până la vederea originară de care s-au învrednicit contemporanii Mântuitorului şi cei ai 
sfinţilor. Conturul iconic nu exprimă, aşadar, fantezia aleatorie, programul apologetic sau 
pornirea idealizantă, ci fidelitatea faţă de memoria unei fizionomii originare. In acest sens, 
icoana este re-producerea unei Prezenţe, manifestarea „prezentului eshatologic" specific 
epistolelor pauline, anamneză unui Eveniment harismatic, emergenţa unui Fapt salutar, 
întâlnirea cu Dumnezeu fiind exclusivă şi ireversibilă, icoana ne apare, dintr-o dată, ca fiind 
singurul „decor" organic-adaptat la psihodrama mântuirii. 

Toate aceste afirmaţii, mai mult sau mai puţin pedante, sunt reflexul unor „balize" 
teologale de mult scufundate. Dacă dorim să ne menţinem în cadrul evidenţelor, trebuie să 
admitem că, de vreo trei veacuri, icoana a încetat să mai interpeleze lumea creştină, intrând în 
conul de umbră pe care i 1-a rezervat, obtuz, modernitatea. Degeaba încercăm să-i resuscităm 
autoritatea printr-o mise ă jour philosophique: de când lumea, misterul - deci şi orizontul 
enigmatic al icoanei - nu poate fi decât asumat sau ratat. 

Sub impactul secularizărilor de toată mâna, valoarea icoanei a fost deturnată în fel şi 
chip: unii au integrat-o în istoria artei liturgice, alţii au căutat să valorizeze în ea pitorescul 
mistic al Orientului, creativitatea religioasă a societăţii bizantine, exemplaritatea tehnică sau, 
după caz, farmecul arhaităţii. Meşteşugul s-a risipit sub povara unor procedee artistice 
contrafăcute sentimental, iniţierea în practica iconografiei şi-a pierdut caratele mistagogice, 
raportarea creştinilor la realitatea iconică s-a diluat, coborând undeva, la confluenţa dintre 
pietismul edulcorant şi inconştienţa prostului gust. Pseudo-morfozele produse şi mai apoi 
dictate de tirania modelelor apusene au determinat decăderea icoanei la nivelul - deopotrivă 
angelizant şi naturalist - al tabloului religios. Desfigurată de presiunea „aniconică" a 
Occidentului (de la teologia carolingiană până la arta religioasă non-figurativă, trecând prin 
Cistercieni şi Reformatori) arta aceasta - al cărei exerciţiu presupunea cândva sfinţenia - şi-ar 
fi dat probabil sufletul dacă providenţa nu i-ar fi rânduit o neaşteptată renaştere. Oricine a 
înţeles ceva din misterul iconic ştie că o asemenea renaştere nu se putea opera în afara unei 
reveniri entuziaste şi avizate la izvoarele patristice. Sfinţii Părinţi au fost cei care au pus la 
punct o primă (şi, desigur, ultimă) teologie a icoanei demnă de acest nume. Atunci când 
icoana a stat să piară sub asalturile acelui modernism ante litteram care a fost iconoclasmul, ei 
au fost cei care au găsit argumentele spirituale şi acţiunile politice necesare, izbutind nu doar 



1 Cf. verbul grec cheirotoneo (format din he cheir = mână + teino = a întinde). Preotul pe care îl întâlnim astăzi 
poartă - aşa cum a fost transmisă din om în om - amprenta harică primită de primii clerici sfinţiţi „prin punerea 
mâinilor". între Arhiereul veşnic - Iisus Hristos - şi ultimul bărbat care a primit taina preoţiei există, deci, nu 
doar o succesiune prin har, ci şi un fel de „continuitate tactilă", pe care o regăsim, la nivel vizual, în cazul 
icoanei. 

să salveze prezenţa icoanelor în bisericile ortodoxe, ci să-i precizeze, în fraze definitive, 
rosturile adânci. Nu întâmplător, dogma venerării icoanelor încheie, ca o piatră angulară, 
edificiul teologic al Ortodoxiei, punându-şi sigiliul peste epoca Sinoadelor ecumenice. Ea, 
această învăţătură apoteotică, recapitulează, în registrul maturităţii, toată reflecţia teologică a 
răsăritului bizantin, stabilind - pentru totdeauna - contrapunctul vizual al comuniunii 
euharistice. 

Ajunşi aici, se cuvine poate să semnalăm un paralelism numai în aparenţă curios. Ca şi 
în veacurile VIII-IX d. H. - când apărarea icoanelor a intervenit pe fundalul unor barbare 
prigoane, redescoperirea icoanei s-a produs, după un mileniu şi mai bine, tot în condiţii de 
persecuţie şi exil. în acest context, noul Teodor Studitul a fost să fie un teolog rus refugiat în 
Apus; l-am numit pe Leonid Alexandrovici Uspensky, a cărui capodoperă este acum, pentru 
prima oară, tradusă în româneşte. 

înainte de a face câteva observaţii referitoare la metoda şi stilistica gândirii 
uspenskiene, ni se pare normal să prezentăm, fie şi pe scurt, traseul biografic (şi bibliografic) 
al autorului 2 . 

Născut la 8 august 1902 - la Voronej, în Rusia - Leonid Alexandrovici Uspensky este, 
alături de un Nicolai Berdiaev, alt mare nume al teologiei ortodoxe care a ajuns la Hristos 
trecând prin perversa scurtătură a marxismului pe atunci dominant. Declarându-se ateu 
militant, Uspensky frecventează cercurile bolşevice ale epocii şi sfârşeşte, logic, prin a 
participa la războiul civil, ca partizan al Armatei Roşii. O dată intrat pe front, tânărul este 
capturat de Albi, care - nu mai puţin logic - îl condamnă la moarte. în ultima clipă (şi potrivit 
unui protocol foarte dostoievskian) pedeapsa capitală este anulată, tânărul înrolându-se în 
trupele foştilor adversari, pe care le însoţeşte până la demobilizarea de la Gallipoli. în 1926, 
după câteva luni petrecute într-o mină din Bulgaria, Uspensky se instalează în Franţa, unde 
începe să lucreze la uzinele metalurgice Schneider, din Creusot. Ca toţi imigranţii, îşi caută 
identitatea (frecventând cercurile ruşilor albi) şi pune în practică vise mai vechi, intrând la 
Academia rusă de pictură deschisă, în 1929, la iniţiativa Tatianei Tolstoi. Ulterior, va lucra în 
atelierul compatriotului său Bondikov, alături de alţi câţiva fervenţi; aici se împrieteneşte cu 
G. I. Krug (viitorul monah Grigore) punând bazele unei lungi şi fertile conlucrări plastice, 
între expoziţia rusă de la galeria „La Renaissance" (unde expune alături de Chaim Soutine, 
Paul Trubeţkoi şi Andrei Lanskoy) şi descoperirea artei egiptene, între vizita - clarificantă - 
pe care o face la Chartres şi sâmburele unei solide amiciţii cu Vladimir Lossky, Uspensky se 
apropie, furtiv, de arta icoanei şi, fireşte, de Dumnezeu. începând cu anii '30, gravitează în 
jurul Confreriei Sfântul Fotie (echivalentul relativ al „Oastei Domnului"), începe să picteze 
câteva iconostase, angajându-se mai apoi în executarea frescelor de la capela rusă construită 
la Montfort l'Amaury (nu departe de Paris). Anii războiului (şi mai precis, teama de a nu fi 
deportat în Germania) îl obligă să intre într-o semi-clandestinitate trăită, pe planul credinţei, 
ca prilej de cufundare în apele smerite ale anonimatului. După eliberarea Franţei, devine 
profesor de iconologie la nou înfiinţatul Institut Saint-Denis, unde îl regăseşte, ca decan, pe 
Vladimir Lossky. Va rămâne în această postură magisterială timp de peste patru decenii, până 
la moartea sa, survenită în decembrie 1987. 

Experienţa didactică i-a permis lui Uspensky o deschidere pan-ortodoxă, dat fiind că 
elevii săi, veniţi din toate zările pravoslavnice, au fondat, întorcându-se acasă, şcoli de 
iconografie răspândite din Finlanda până în Egipt (pe lângă Patriarhatul coptic), din Anglia şi 
Olanda până la Muntele Athos şi din India de Sud (pe seama ortodocşilor din Kerala) până în 
S.U.A. Treptat, praxisul iconografic este dublat de o reflecţie mereu mai sistematică asupra 
teologiei iconice: trecerea la nivelul teoriei se face încă din 1948, când Uspensky redactează 
un prim text, intitulat: Icoana, câteva cuvinte despre semnificaţia ei dogmatică. Câţiva ani 



2 Aducem aici mulţumirile noastre Părintelui Nicolas Ozoline - de la Institutul Teologic Saint-Serge (Paris), care 
ne-a pus la dispoziţie nr. 112 (1989) al revistei Le messager orthodoxe - integral dedicat memoriei lui Leonid 
Uspensky. 

mai târziu, el scrie - în colaborare cu Vladimir Lossky - alt text despre Der Sinn der Ikonen 
(înţelesul icoanelor), editat de casa Urs Graf, din Berna (ulterior tradus în engleză, sub titlul 
The Meaning of Icons - ediţia a IlI-a, New York, St. Vladimir's Press, 1983). Autorul 
Teologiei mistice a Bisericii de Răsărit semna acolo un text introductiv despre Tradiţie şi 
tradiţii, în timp ce Uspensky comenta (sub raport liturgic, dogmatic şi istoric) marile 
articulaţii ale sistemului iconografic ortodox, de la tâmpla altarului până la icoanele de la 
praznicele împărăteşti. Cartea a constituit nucleul gândirii uspenskiene, impunându-1 totodată 
pe Uspensky ca autoritate internaţională în domeniul teologiei iconice. O autoritate care avea 
să fie consolidată mai întâi într-un Eseu despre teologia icoanei în Biserica Ortodoxă 
(publicat la Editura Exarhatului Patriarhiei Ruse, Paris, 1960) şi, 20 de ani mai târziu, prin 
sinteza care o propunem acum publicului român, Theologie de ITcone (Teologia icoanei) 
apărută la editura pariziană Cerf, în 1980. 

Aceste texte (ca de altfel întreaga literatură teologică a exilului rus) au zguduit 
Occidentul, vorbind oamenilor despre îndumnezeire, interpretând istoria printr-o grilă 
pneumatologică şi opunând diferitelor avangarde artistice realitatea semieternă a icoanei, într- 
o epocă stăpânită de existenţialismul sartrian, de rock'n roii (the american way oflife) şi de 
spectrul crescător al comunismului. Cultural vorbind (dar şi dacă ne plasăm în perspectiva 
iconomiei divine) fenomenul teologiei ruse din exil se vădeşte a fi mai mult decât interesant. 
Ne amintim că, imediat după căderea Constantinopolului - când se simţea încă vexată de 
laşitatea Latinilor - Ortodoxia nu s-a lăsat „remodelată" de Occidentul catolic şi mai apoi 
protestant. A urmat o perioadă de conservatorism re-frenic, marcată prin închiderea orgolioasă 
a porţilor şi prin cultivarea unui triumfalism păgubos, deci utopic. începând cu secolele XVII- 
XVIII, influenţa teologiilor apusene nu a mai putut fi stopată, aşa încât învăţăturile de credinţă 
(inclusiv cea a Mitropolitului Petru Movilă), programele academice şi arta au suferit, toate, o 
evoluţie cripto-catolică vinovată, între altele, de divorţul dintre spiritualitatea rusă (limitată la 
câteva forme regresiv-asiatice de mesianism local) şi cultura rusă (infectată de germenii 
diferitelor experimente social- anarhiste). Traumatismul istoric al revoluţiei bolşevice a trezit 
Ortodoxia din lungul ei somn acomodant, obligând-o să reacţioneze, adică să devină, spre 
salvarea proprie, „reacţionară". O dată refugiată în Apus, Ortodoxia rusă a reuşit să producă 
anticorpii (de care dusese lipsă) tocmai pe terenul de unde plecaseră, profitând de slăbirea 
organismului eclesial ca urmare a prăbuşirii Bizanţului, „agenţii patogeni" ai heterodoxiei. 
Aşa se face că, între anii '20 şi '60 ai veacului nostru, Ortodoxia s-a adresat din nou 
„conştiinţei nefericite" a Apusului, opunând nihilismului şi agnosticismului în care acesta se 
cufundase, imensa frescă eshatologică a „incendiului final". Din acest dialog, la care Leonid 
Uspensky a participat nemijlocit, lipseşte cu desăvârşire tematica „sincronizării", complexul 
aşa-numitelor „decalaje", pe scurt, tot ceea ce, după anii '70, avea să afecteze imaginea de 
sine a Răsăritului comunizat. Că în această mişcare de reafirmare a Ortodoxiei a intrat şi 
componenta (uneori subliminală, alteori agresivă) a slavofiliei, abia dacă mai trebuie spus. 
Operaţiunea a reuşit, dacă ne gândim că în orice discuţie despre Ortodoxie în general şi despre 
icoane în special, occidentalul se va întemeia aproape în exclusivitate pe referinţe culese din 
spaţiul bizantino-kievian. Putem presupune că dacă elita noastră interbelică nu ar fi fost 
suprimată de comunişti, dominanta ruso-greacă a Ortodoxiei exportate în Occident ar fi fost 
completată printr-un deloc neglijabil aport românesc: câtă lume apuseană ştie, pentru a nu da 
decât un exemplu, că Părintele profesor Dumitru Stăniloae a fost primul exeget modern al 
isihasmului palamit, cu mult înainte ca rusul Jean Meyendorff să-şi publice - sub egida 
prestigioasei colecţii „Patristica Sorbonensia" - binecunoscuta sa Introduction ă l'etude de 
Gregoire Palamas? Nu ne gândim, bineînţeles, la vreo nouă - horribile dictu - campanie 
protocronistă, ci la un simplu act de reparaţie morală şi intelectuală care, o dată îndeplinit, ar 
putea întregi percepţia apuseană asupra universului ortodox... 

Spre deosebire de corifeii panslavismului „sofianic", Uspensky este un modest cu 
simţul tenacităţii, un sceptic plecat în căutarea „dovezilor" istorice, un tip psihologic în care 

luciditatea se conjugă cu măsura. Deşi remarcabilă, siguranţa scrisului uspenskian nu este 
rezultatul unui apetit profetic netemperat şi nici semnul acelei arogante exclusiviste de care 
ştiu să dea dovadă obsedaţii „adevărului unic". In cazul autorului nostru, libertatea tonului 
vine mai degrabă din două surse convergente: pe de o parte, din convingerea că Ortodoxia 
este, mai mult decât o „ramură confesională" a creştinismului, expresia însăşi a Revelaţiei 
neo-testamentare; pe de altă parte, din stăpânirea impecabilă a instrumentelor analitice create 
de ştiinţa apuseană, deplina familiarizare cu marile corpus-uri documentare şi enciclopedice, 
pertinenţa filologică în materie de texte patristice, facultatea de a rămâne lucid în preajma 
apocrifelor de tot soiul, şi nu la urmă, din certitudinea că asumarea existenţială a afirmaţiilor 
personale (căreia i se adaugă, în cazul dat, practica iconografică) este condiţia unei mai bune 
apropieri de misterul pe care intelectul îl iscodeşte. 

Teologia icoanei este, în fond, o carte scrisă de-a lungul unei vieţi. Ea nu marchează o 
etapă, un stadiu oarecare al cercetărilor întreprinse de autor, ci uneşte global preocupările unui 
laic pasionat, până la sacrificiu, de propria aventură spirituală. Leonid Uspensky - acest 
profesor de teologie care, ca şi Vladimir Lossky, nu avea diplome de „specialitate" - a 
îmbrăţişat arborele disciplinelor duhovniceşti ca pe o fiinţă perfect integrată, în care partea 
reflectă întregul şi reciproc. Pasionat în egală măsură de arheologia creştină, de istoria 
Bisericii universale, de patrologie, de teologia dogmatică şi liturgică, el a înţeles că icoana nu 
este un epifenomen estetic, un apendice decorativ, ci o transpunere sensibilă a misterului 
trinitar, un suport gracil în care se reflectă totuşi, pe deplin, întruparea Fiului. 

în Teologia icoanei, Uspensky nu visează cu ochii deschişi, evită conjecturile gratuite, 
recurge minuţios la autoritatea izvoarelor bisericeşti. Alături de Georges Florovsky, el 
împărtăşeşte convingerea că o teologie cu adevărat eclesială nu se poate elabora decât în 
perspectivă „genetică". „Divino -umanitatea - scria Florovsky în Căile teologiei ruse - este un 
fapt istoric şi nu doar un postulat al credinţei... Teologul trebuie să ştie şi să poată retrăi istoria 
Bisericii ca proces teandric..." Prin urmare, nu avem de a face cu un istoricism plat, 
determinat de o cauzalitate factologică şi mărginit la recitativul evenimenţial al „cronicii" 
tradiţionale, ci mai degrabă cu reconstituirea unui mister care îşi desfăşoară genealogia între 
Geneză şi Apocalipsă. Dintr-un asemenea unghi, istoria dogmelor şi teologia icoanei sunt 
versanţii unei temporalităţi ascendente, pe care iminenţa-mereu-amânată a Parusiei o pune 
constant în criză. Mai mult: de vreme ce - aşa cum spune Sfântul Maxim Mărturisitorul 
(Ambigua 10, P.G. 91, 1165 D) - chipul lui Hristos a devenit, prin Schimbarea la Faţă, 
„propriul Său simbol", icoana aboleşte orice simbolism, instituind realitatea imediată şi 
veşnică a unei Persoane Care ştie să convertească distanţa mfrontalitate şi umbra în totalitate 
aurorală. 

O dată captivat de lectură, cititorul cărţii lui Uspensky este, rând pe rând, cucerit de 
temeinicia pedagogică a expunerii şi exasperat (poate) de ritmul tihnit, am spune chiar 
„bătrânesc", în care autorul înţelege să-şi însăileze fişele, citatele, comentariile personale şi 
foarte benignele digresiuni polemice. Că volumul reprezintă, după cum sugeram adineaori, 
efortul unei vieţi, se vede mai cu seamă din natura cvasi-completă, aproape exhaustivă a 
demersului: nici un document teologic, nici o normă prescrisă în erminii, nici o hotărâre 
sinodală, nici un pasaj patristic - care vor fi putut însemna ceva în devenirea icoanei nu au 
lipsit din (bănuit) imensul laborator al textului uspenskian. Pentru autorul nostru, legitimitatea 
cultului consacrat icoanelor nu face obiectul unor negocieri speculative, ci se deduce din 
experienţa reală a Bisericii, din învăţăturile ei dogmatice, din natura însăşi a Revelaţiei. Altfel 
spus, Uspensky nu face greşeala de a socoti că icoana poate face miza unor abile operaţiuni 
persuasive; desigur că în sistemul iconografic ortodox totul este coerent, explicabil, ajustat cu 
inteligenţă, dar „teologia frumuseţii" scapă, asemenea teologiei pur şi simplu, oricărui spirit 
ateu. Ansamblul sensurilor iconice se clarifică negreşit, dar numai atunci când accepţi logica 
(antinomică, paradoxală, supra-raţională) a credinţei. 

E bine să avem în vedere faptul că Leonid Uspensky şi-a gândit textul în perspectiva 
întâlnirii cu publicul occidental, căruia înţelege să-i modifice percepţia iconică atât prin 

deplasarea accentului de la „frisonul ezoteric" către intuiţia teologică, cât şi prin 
transfigurarea mistică a „emoţiei estetice". Cu toată această orientare restrictivă, Teologia 
icoanei atinge dimensiunea mărturisirii, reuşind ipso facto să iasă din clasorul hermetic al 
categoriilor confesionale, pentru a se instala, elocvent, pe terenul Tradiţiei unice. In acest 
sens, Teologia icoanei transcende deopotrivă particularismele şi pledoariile unilaterale, pentru 
a propovădui, în văzduhul universaliilor revelate, iconicitatea adevărului christic. 

Ar fi pesemne prematur, dacă nu hazardat, să ne pronunţăm cu privire la posteritatea 
lui Leonid Uspensky ca pictor de icoane, deşi e limpede că, aici, suntem - vrând nevrând - 
departe de tragismul unui Teofan Grecul, sau de mâna îngerească a lui Andrei Rubliov. Opera 
lui scrisă este, în schimb, de pe acum şi obligatoriu prezentă în biblioteca ortodoxă a secolului 
XX. Nimeni - şi pentru foarte multă vreme - nu va mai putea intra în imperiul icoanei fără a-1 
avea drept ghid pe Leonid Uspensky. Fie că ignori totul despre acest domeniu, fie că admiţi 
clişeele care acuză „decadenţa" icoanei, nu ai decât de câştigat citind capodopera 
uspenskiană. Până la publicarea cărţii lui Uspensky ne puteam obţine informaţiile despre 
istoria icoanei doar prin intermediul disciplinelor profane. Se înţelege că nimeni cu contestă 
meritele ştiinţifice ale unor demersuri de acest ordin. Dar ele, toate abordările academice pe 
cât de erudite, pe atât de ne-inspirate (în sens religios) s-au făcut oarecum vinovate de 
hipertrofia unui metalimbaj a cărui rigoare a sufocat, nu de puţine ori, „duhul" palpitant al 
artei sacre răsăritene. Graţie lui Uspensky, toate aceste devieri de la gândirea matricială a 
Sfinţilor Părinţi sunt corectate, adică aşezate la locul lor - subaltern - pe harta „noosferei". 

Există, Deo auxiliante, toate şansele ca de traducerea în româneşte a prezentului opus 
să profite nu doar Ortodoxia noastră (ca abstracţie colectivă), ci fiecare cititor în parte: de la 
intelectualii laici porniţi pe calea aprofundărilor spirituale, până la studenţii creştini dispuşi să 
nu-şi mai amâne construcţia lăuntrică şi de la figurile râvnitoare ale clerului sau ale cinului 
monahal, până la toţi acei mireni care, oriunde s-ar situa pe scara înzestrărilor, se arată 
interesaţi de trecutul şi, prin urmare, de viitorul dreptei credinţe. 



Teodor Baconsky 

Geneza imaginii bizantine 



Cuvântul „icoană" este de origine greacă: eikon înseamnă „imagine" sau „portret". Pe 
vremea când imaginile creştine erau în formare, Bizanţul desemna prin acest cuvânt orice 
reprezentare a lui Hristos, a Fecioarei, a unui sfânt, a unui înger sau a unui eveniment din 
istoria sfântă, chiar dacă acea imagine era pictată, sculptată, mobilă sau monumentală şi 
indiferent de tehnica cu ajutorul căreia ar fi fost elaborată. Astăzi, termenul se aplică mai ales 
lucrărilor de şevalet, fie ele pictate, sculptate sau lucrate în mozaic. Acesta este sensul pe care 
arheologia şi istoria artei îl conferă icoanei. Şi în Biserică, se face o anumită distincţie între 
pictura murală şi icoană: o pictură murală - frescă sau mozaic - nu este un obiect în sine 
(întrucât face corp comun cu arhitectura), în vreme ce icoana pictată pe un suport este un 
obiect independent. Cu toate acestea, sensul şi semnificaţia de principiu ale celor două sunt 
identice. Le putem deosebi nu atât ca sens, cât la nivelul utilizării şi al destinaţiei primite. 
Astfel, atunci când vom vorbi despre icoane, vom avea în vedere imaginile sacre în general, 
fie că avem de-a face cu picturi pe lemn, fresce, mozaicuri sau sculpturi. De altfel, cuvântul 
românesc „imagine", ca şi cuvântul rusesc obraz primesc împreună această accepţiune 
globală. 

Ne vom opri mai întâi un moment asupra divergenţelor existente în legătură cu 
originea artei creştine şi atitudinea Bisericii primelor veacuri faţă de artă. Ambele au suscitat 
aprecieri dintre cele mai diverse. întâlnim, pe de o parte, poziţiile multiple, variabile şi adesea 
contradictorii ale ştiinţei care se apropie sau se distanţează, de la caz la caz, de atitudinea 
Bisericii; întâlnim, pe de altă parte, punctul de vedere al Bisericii care, în ceea ce-1 priveşte, 
este unul şi acelaşi, de la începuturi până astăzi. Biserica Ortodoxă susţine şi ne învaţă că 
imaginea sacră a existat încă de la începuturile creştinismului. Departe de a-1 contrazice, 
imaginea este un atribut indispensabil al creştinismului. Biserica afirmă că icoana este o 
urmare a întrupării lui Dumnezeu, că ea se întemeiază pe această întrupare, fiind deci proprie 
esenţei însăşi a creştinismului şi inseparabilă de aceasta. 

Anumite poziţii care contrazic afirmaţiile Bisericii s-au răspândit mai ales după 
secolul XVIII. Un savant englez, Gibbon (1737-1791) - autorul lucrării Istoria decăderii şi a 
pieirii Imperiului roman - susţinea că primii creştini ar fi nutrit o aversiune insurmontabilă 
faţă de imagini. După el, această aversiune ar fi fost de origine iudaică. Gibbon credea că 
primele icoane nu ar fi apărut decât pe la începutul secolului IV. Această opinie a făcut 
şcoală, iar ideile lui Gibbon s-au menţinut, sub o formă sau alta, până în zilele noastre 3 . 

Este mai presus de orice dubiu că anumiţi creştini, mai ales cei proveniţi din iudaism, 
se întemeiau pe interdicţia din Vechiul Testament atunci când negau posibilitatea însăşi a 
imaginilor în sânul creştinismului: aceasta cu atât mai mult cu cât comunităţile creştine erau 
înconjurate de un păgânism a cărui influenţă se făcea încă simţită. Sensibili la experienţa 
nefastă a păgânismului, aceşti creştini căutau să evite orice formă de idolatrie care le-ar fi 
putut contamina religia prin intermediul creaţiei artistice. Iconoclasmul pare a fi aşadar la fel 
de vechi ca şi cultul imaginilor. Un fapt perfect explicabil, care însă nu va fi jucat un rol 



3 Contrar opiniei lui Gibbon stau mărturiile despre icoanele pictate de Sf. Ev. Marcu. (n. Apologeticum). 

decisiv în Biserică, aşa cum vom putea vedea în cele ce urmează. 

Pentru ştiinţa modernă, aversiunea primilor creştini faţă de imagini s-ar fi întemeiat pe 
scrierile anti-artistice ale unor scriitori din vechime 4 , număraţi printre „Părinţii Bisericii". 
Trebuie să precizăm aici un lucru: dacă folosim un termen eclesiastic („Părinţi ai Bisericii") 
este necesar să nu-i trădăm sensul. Or, deşi Biserica are tot respectul faţă de aceşti străvechi 
autori (Tertulian, Origen şi Eusebiu) care ocupă un loc atât de important în argumentaţia 
savanţilor, ea nu îi consideră totuşi ca fiind deplin ortodocşi 5 . Bisericii i se atribuie astfel o 
atitudine în care ea însăşi nu s-a recunoscut niciodată. In cel mai bun caz, scrierile autorilor 
respectivi exprimă opiniile lor personale şi reflectă anumite curente bisericeşti ostile 
imaginilor. Dar ei nu pot fi consideraţi drept „Părinţi ai Bisericii", aici nefiind vorba despre o 
simplă controversă terminologică: dacă îi considerăm „Părinţi ai Bisericii" atunci le 
identificăm atitudinea cu cea a Bisericii ai cărei crainici vor fi fost şi conchidem că Biserica 
însăşi s-ar fi opus imaginilor, din teamă de idolatrie. 

„Arta creştină s-a născut în afara Bisericii şi, cel puţin la început, s-a dezvoltat 
împotriva voinţei acesteia. Moştenitor al iudaismului, creştinismul s-a opus firesc idolatriei, 
asemenea religiei din care a provenit". Concluzia: „Astfel, nu Biserica este creatoarea artei 
creştine. Probabil că ea nu a fost prea mult timp indiferentă şi neinteresată de artă; Biserica a 
acceptat-o, impunându-i anumite reguli, dar arta creştină s-a născut de fapt din iniţiativa 
credincioşilor" 6 . Pătrunderea imaginilor în cadrul cultului este considerată a fi un fenomen 
care a scăpat de sub controlul Bisericii şi care s-a datorat, în cel mai bun caz, nehotărârii şi 
ezitărilor ierarhiei faţă de realitatea acestei „păgânizări" a creştinismului. Arta a apărut în 
Biserică, dar fără voia ei. „Nu ne înşelăm - scrie Th. Klauser - dacă situăm între 350 şi 400 
schimbarea generală a atitudinii Bisericii în problema imaginilor" 7 . Aşadar, după savanţii 
moderni, există pe de o parte Biserica (asimilată ierarhiei şi clerului), iar pe de alta cre- 
dincioşii, care ar fi impus ierarhiei cultul imaginilor. Numai că dacă reducem Biserica la 
ierarhie, contrazicem noţiunea de Biserică aşa cum era ea concepută în primele veacuri 
creştine şi cum mai este încă, în Biserica Ortodoxă. Clerul şi poporul împreună sunt cei care 
formează trupul Bisericii. 

Teoria amintită este totodată contrazisă de datele materiale care ne stau la dispoziţie, 
într-adevăr, se cunoaşte bine existenţa frescelor din catacombele primelor veacuri, fresce 
amplasate cu precădere în spaţiile comunitare şi de cult sau în locurile unde erau 
înmormântaţi mai ales preoţii, aşa cum se întâmplă, de pildă, la catacomba lui Calist. Aceste 
imagini nu erau cunoscute doar credincioşilor, ci şi ierarhiei. Este greu de crezut că preoţii nu 
le vedeau şi că - în cazul în care creştinismul ar fi fost incompatibil cu arta - ei nu ar fi luat 
nici o măsură pentru a pune capăt acestei erori 8 . 



4 Este vorba despre Tertulian (160-240 sau 250), Clement Alexandrinul (150-216), Origen (185-254 sau 255), 
Eusebiu de Cezareea (265-339 sau 340) şi alţii, mai puţin cunoscuţi, precum Minucius Felix (secolul II sau III), 
Arnobiu (255 sau 260 -327) şi Lactanţiu (240 sau 250, data morţii nu este cunoscută). 

5 Dincolo de statura sa de apologet şi mărturisitor, Tertulian şi-a sfârşit viaţa printre montanişti (sectă rigoristă 
nord-africană - n.tr.), iar De pudicitia - în care protestează împotriva imaginilor - a fost scrisă după ce părăsise 
Biserica; Origen a fost condamnat la Sinodul V Ecumenic (pentru câteva poziţii eretice, precum preexistenta 
sufletelor sau apocatastaza: teorie eshatologică potrivit căreia mântuirea îi va include pe diavoli - n.tr.); Eusebiu, 
semi-arian (erezie hristologică - n. tr.), era pe deasupra origenist. 

6 L. Brehier, L'Art chretien, Paris, 1928, pp. 13 şi 16. în aceeaşi ordine de idei, a se vedea de pildă faimosul 
Dictionnaire dArcheologie chretienne et de Liturgie editat de Cabrol (şi Leclerc - n.tr.), Paris, 1915; Ch. Diehl, 
Manuel d'Art byzantin, t. I, 1925, pp. 1 şi 360; Enciclopedia oficială a Bisericii romane intitulată Ecclesia, Paris, 
1927, p. 611; L. Reau, L'Art du Moyen Age, în col. „L'evolution de l'humanite", Paris, 1935, pp. 2-3; V. 
Lazarev, Istoria picturii bizantine (în lb. rusă), Moscova-Leningrad, 1947, t. I, p. 41 (v. adlocum, trad. rom. din 
„Biblioteca de artă" a Editurii Meridiane); A. Grabar, L'iconoclasme byzantin, Paris, 1957, cap. „L'Eglise et Ies 
images" (text de curând tradus în română la Editura Meridiane). Printre cele mai recente cităm: Th. Klauser, Die 
Ausserungen der alten Kirche zur Kunst, în „Gesammelte Arbeiten zur Liturgie-Geschichte", Miinster, 1974, pp. 
329-337. 

7 Ibid, p. 334. 

8 E adevărat că ştiinţa modernă este înclinată să nu accepte datările făcute de savanţii din trecut, redatând frescele 
din catacombe în funcţie de propriul său demers ştiinţific. Astfel, Th. Klauser consideră că trebuie să modifice 

Atitudinea iconoclastă a unor autori antici şi prejudecata împotriva imaginilor 
împărtăşită de unele curente creştine actuale (mai ales protestanţii) au condus la identificarea 
imaginii creştine cu un idol. Această confuzie a fost prea uşor atribuită Bisericii primare în 
care - potrivit aceloraşi autori moderni - interdicţia din Vechiul Testament ar fi rămas 
valabilă. Dar nici un credincios ortodox nu ar putea să facă vreo confuzie între o icoană şi un 
idol. Ştim într-adevăr că, de-a lungul întregii sale istorii, Biserica a trasat neîncetat o graniţă 
foarte clară între cele două. Dovezile nu lipsesc nici în lucrările autorilor antici, nici în vieţile 
sfinţilor din primele veacuri sau de mai târziu. 

In ceea ce îi priveşte pe autorii antici şi dacă admitem că opoziţia lor faţă de imagini a 
fost reală (precum în cazul lui Eusebiu), această opoziţie nu face decât să demonstreze 
existenţa şi rolul imaginii, dat fiind că nu te poţi lupta împotriva a ceva inexistent sau lipsit de 
importanţă. Protestând împotriva imaginilor, cei mai mulţi se refereau de fapt la imaginile 
păgâne. Astfel, Clement din Alexandria (considerat a fi fost unul dintre cei mai înverşunaţi 
adversari ai imaginilor creştine) scria: „arta vă vrăjeşte şi vă înşeală (...) aducându-vă dacă nu 
la iubirea, cel puţin la respectarea ei, adică la venerarea statuilor şi a picturilor. Este pictura 
verosimilă? Să fie lăudată arta, dar să nu îl înşele pe om, dându-se drept adevăr" 9 . Clement nu 
vorbeşte, aşadar, decât de imaginile care fascinează şi înşeală, prezentându-se drept adevăr şi 
nu se opune decât artei false şi amăgitoare. în altă parte, el spune: „Dacă avem un sigiliu pe 
care e gravat fie un porumbel, fie un peşte, fie o corabie care navighează contra vântului, fie o 
liră - acel instrument folosit de Polycrat - fie o ancoră de vas de felul celei pe care Seleucos o 
gravase pe al său inel, un pescar îşi va aminti atunci de Apostol şi de pruncii salvaţi din 
valuri" 10 . Imaginile enumerate sunt tot atâtea simboluri creştine. E limpede aşadar că, pentru 
Clement, există două tipuri de imagini foarte bine deosebite: unele de folos pentru creştini, 
altele false şi inacceptabile. De altfel, Clement o spune el însuşi atunci când îi condamnă pe 
creştinii care îşi gravează pe sigilii „chipuri idoleşti", săbii sau săgeţi ale zeiţei războiului, 
cupe ale lui Bacchus sau alte prezentări incompatibile cu creştinismul. In toate privinţele, 
Clement vădeşte o atitudine înţeleaptă şi vigilentă în problema imaginilor. Ce-i drept, el nu 
vorbeşte decât despre întrebuinţarea lor profană şi nu ne spune nimic despre utilizarea 
liturgică a imaginilor, aşa încât nu putem şti ce gândea în acest sens. 

Ştiinţa nu a avut niciodată o atitudine constantă faţă de arta creştină: pe lângă opiniile 
despre care am vorbit, există şi un alt punct de vedere. Aşa se face că un istoric de artă, care 
recurge la aceiaşi autori antici precum şi la Sfinţii Justin şi Athenagora, conchide: „Apologeţii 
nu ne spun nimic referitor vreo opoziţie de principiu a creştinilor faţă de imagini, ci ne 
mărturisesc doar că acestea erau foarte puţin numeroase în epoca respectivă" 11 . într-adevăr, 
dacă creştinii nu ar fi admis reprezentările, nu am fi descoperit monumentele artei creştine din 
primele veacuri exact în locurile lor de adunare. Pe de altă parte, ampla răspândire a 
imaginilor în decursul secolelor următoare ar fi de neînţeles şi de neexplicat dacă nu ar fi 
existat şi mai înainte. 

Există totuşi un text mereu citat pentru a dovedi opoziţia Bisericii faţă de imagini şi 
care constituie un argument mai serios. Este vorba de Canonul 36 emis de Sinodul local de la 
Elvira (Spania), convocat în jurul anului 306: „Plăcutu-ne-a să hotărâm că picturile nu trebuie 
să stea în biserică şi că tot ceea ce este venerat şi adorat nu trebuie zugrăvit pe ziduri" (Placuit 
picturas in ecclesia esse non debere, nequod veneratur et adoratur in parietibus depingatur). 
Cu toate acestea, textul respectiv nu este nici el atât de indiscutabil pe cât se pretinde uneori. 

data, pentru a o adapta consideraţiilor pe care le face. Este ceea ce se face în prezent. Vezi spre exemplu nr. 18 
din 1977 al revistei Les Dossiers de l'Archeologie, unde frescele sunt datate ori din secolul II, ori din secolul IV, 
potrivit metodelor ştiinţifice aplicate de autori. 

9 Protrepticul, introducere, traducere franceză şi note de CI. Mondesert, Paris, 1949, pp. 121 -122. 

10 Pedagogul, trad. fr. de CI. Mondesert şi Ch. Matray, Paris, 1970, p. 125 sau P.G. (Patrologia greacă editată de 
J. P. Migne - n. tr.) voi. 8, col. 156 c şi 633 (există o traducere românească în colecţia „Părinţi şi Scriitori 
Bisericeşti" (P.S.B.) apărută la Editura Institutului Biblic al B.O.R.) [Lucrarea Pedagogul este disponibilă şi în 
format digital pe CD-ul „Bibliotheca Patrum" editat de Apologeticum, http://apologeticum.net] . 

11 N. Pokrovsky, Monumente ale iconografiei şi artei creştine (în lb. rusă), ed. a II -a, St. Petersburg, 1900, p. 16. 

într-adevăr, nu este vorba decât de picturile murale care fac corp comun cu edificiul bisericii, 
în vreme ce nu ni se spune nimic despre celelalte tipuri de imagini. Or, ştim că în Spania 
acelui timp existau nenumărate imagini pe vasele sacre sau pe sarcofage etc. Dacă Sinodul nu 
le pomeneşte, înseamnă că decizia lui a putut fi dictată de unele raţiuni de ordin practic şi nu 
de negarea în sine a imaginii sacre. Să nu uităm că Sinodul de la Elvira (a cărui dată nu este, 
de altfel, cunoscută cu precizie) a avut loc pe vremea persecuţiilor lui Diocleţian. Nu trebuie 
oare, atunci, să vedem în acest Canon 36 mai degrabă o încercare de a feri de profanare „ceea 
ce este venerat şi adorat"? Pe de altă parte, Sinodul de la Elvira a avut, în ansamblu, scopul de 
a îndrepta diferite abuzuri: nu va fi existat unul şi în privinţa venerării imaginilor? 

Pentru Biserică, decisivă nu este vechimea cutărei mărturii favorabile sau nu icoanei 
(factorul cronologic), ci acordul sau dezacordul dintre acea mărturie şi revelaţia creştină. 

Refuzul imaginilor în anumite curente din primele veacuri creştine trebuie mai 
degrabă explicat printr-o anumită confuzie în atitudinea faţă de icoane, confuzie care se 
datorează, fără îndoială, absenţei unui limbaj pictural şi verbal adecvat. Pentru a putea 
corespunde tuturor echivocurilor şi diverselor atitudini faţă de artă, va fi necesară găsirea unor 
formule artistice şi a unor expresii verbale care să nu mai lase loc nici unei neînţelegeri. In 
fond, situaţia din domeniul artei era aceeaşi şi în teologie sau liturgică. O asemenea lipsă de 
limpezime şi de coerenţă se datora dificultăţii cu care creatura putea accepta, asimila şi 
exprima ceea ce o depăşea. Pe deasupra, trebuie să ţinem cont de faptul că Hristos a ales ca 
spaţiu al întrupării Sale lumea iudeo-greco-romană. în acea lume, realitatea întrupării lui 
Dumnezeu şi misterul crucii reprezentau, pentru unii, un scandal, iar pentru alţii, o nebunie. 
Scandal şi nebunie trebuia atunci să provoace şi imaginea în care se reflectau aceste 
evenimente, adică icoana. Dar învăţătura creştină se adresa tocmai acestei lumi. Pentru a-i 
obişnui treptat pe oameni cu realitatea de negândit a întrupării, Biserica li s-a adresat iniţial 
într-un limbaj mai accesibil decât imaginea directă. Aceasta ni se pare a fi una dintre 
principalele cauze ale abundenţei de simboluri din primele veacuri ale creştinismului. Era, 
după cum spune Sfântul Pavel, hrană pentru dinţii de lapte specifici copilăriei. Calitatea 
iconică a imaginii nu pătrundea decât foarte încet şi cu greu în conştiinţa şi în arta oamenilor. 
Numai împrejurările şi necesităţile diferitelor epoci istorice au evidenţiat progresiv caracterul 
sacru al imaginii, au condus la dispariţia simbolurilor primitive şi au epurat arta creştină de 
toate acele elemente străine care îi mascau conţinutul. 

Astfel, în pofida existenţei în sânul Bisericii a anumitor curente ostile imaginilor, 
exista deopotrivă şi mai cu seamă un curent esenţial care promova imaginile; un curent care, 
fără a fi formulat explicit, începea să-şi impună dominaţia. Acest curent transpare în Tradiţia 
Bisericii care menţionează existenţa unei icoane a Mântuitorului încă din vremea vieţii Sale 
pe pământ sau a icoanelor Sfintei Fecioare pictate nu mult după aceea, mai exact după 
Cincizecime. Această Tradiţie demonstrează că în Biserică exista de la început o înţelegere 
foarte clară a sensului şi a semnificaţiei imaginii, şi că atitudinea Bisericii faţă de imagine a 
fost mereu aceeaşi, dat fiind că decurgea din învăţătura despre întruparea lui Dumnezeu. 
Imaginea este deci proprie însăşi naturii creştinismului, acesta fiind nu doar revelaţia 
Cuvântului divin, ci şi Imagine divină manifestată prin Dumnezeu-Omul. Biserica învaţă că 
imaginea se întemeiază pe întruparea Celei de-a doua Persoane a Sfintei Treimi. Nu este 
vorba despre o ruptură şi cu atât mai puţin de vreo contradicţie cu Vechiul Testament - aşa 
cum cred protestanţii - ci, dimpotrivă, de o împlinire nemijlocită. Căci existenţa imaginii în 
Noul Testament este implicată de interzicerea imaginii în Vechiul Testament. Chiar dacă 
faptul ar putea să pară ciudat, pentru Biserică, imaginea sacră decurge tocmai din absenţa 
imaginii directe în Vechiul Testament; prima este urmarea şi desăvârşirea celeilalte. 
Prototipul imaginii creştine nu este idolul păgân, aşa cum se socoteşte uneori, ci absenţa din 
cadrul simbolismului vetero-testamentar a oricărei imagini concrete şi făţişe înainte de 
întrupare, tot aşa cum prototipul Bisericii nu este lumea păgână, ci vechiul Israel, poporul ales 
de Dumnezeu pentru a primi revelaţia. Pentru Biserică este absolut clar că interzicerea 
imaginii formulată în Exod (20, 4) şi în Deuteronom (5, 12-19) nu constituie o interdicţie de 

principiu, ci numai o măsură provizorie, pedagogică, referitoare doar la Vechiul Testament. 
„Ba încă le-am dat şi legi care nu erau bune" (Iez. 20, 25) din pricina împietririi inimii lor - 
spune Sfântul Ioan Damaschinul pentru a explica această interdicţie 12 . Căci, în paralel cu 
interzicerea imaginilor directe şi concrete, exista neclintita poruncă divină de a construi aceste 
întruchipări simbolice, prefigurările reprezentate de tabernacol şi tot ce conţinea el, prefigurări 
pe care Dumnezeu le-a dictat - s-ar putea spune - până în cele mai mici amănunte. 

Doctrina Bisericii în această privinţă este exprimată foarte clar de Sfântul Ioan 
Damaschinul în cele trei Tratate în apărarea sfintelor icoane - scrise împotriva iconoclaştilor 
care se mărgineau la interdicţia biblică şi confundau imaginea creştină cu un idol. Sfântul Ioan 
Damaschinul explică sensul acestei interdicţii. Confruntând texte vetero-testamentare şi 
evanghelice, el arată că imaginea creştină este, aşa cum spuneam, o încheiere întru desăvârşire 
a Vechiului Testament, căci ea se întemeiază pe esenţa însăşi a creştinismului. Raţionamentul 
său poate fi rezumat astfel: în Vechiul Testament, Dumnezeu Se arată poporului Său numai 
prin sunete, adică prin cuvinte. El rămâne invizibil, nu Se arată şi insistă asupra faptului că 
atunci când îi aude vocea, Israel nu vede nici o imagine. In Deuteronom (4, 12) citim: „Iar 
Domnul v-a grăit de pe munte, din mijlocul focului; şi glasul cuvântului Lui l-aţi auzit, iar faţa 
Lui n-aţi văzut-o, ci numai glasul Lui l-aţi auzit". Şi un pic mai departe (versetul 15): „Ţineţi 
dar bine minte că în ziua aceea, când Domnul v-a grăit din mijlocul focului, de pe muntele 
Horeb, n-aţi văzut nici un chip". Imediat după aceea urmează interdicţia (versetele 16-19): 
„Să nu greşiţi dar şi să nu vă faceţi chipuri cioplite, sau închipuiri ale vreunui idol, care să 
înfăţişeze bărbat sau femeie/ sau închipuirea vreunui dobitoc de pe pământ, sau închipuirea 
vreunei păsări ce zboară sub cer/ sau închipuirea vreunei jivine ce se târăşte pe pământ, sau 
închipuirea vreunui peşte din apă, de sub pământ/ sau privind la cer şi văzând soarele, luna, 
stelele şi toată oştirea cerului, să nu te laşi amăgit ca să te închini lor, nici să le slujeşti...". 
Aşadar, atunci când Dumnezeu vorbeşte despre făptură, El îi interzice reprezentarea. Dar şi 
atunci când vorbeşte despre El însuşi, interzice de asemenea orice imagine, insistând asupra 
faptului că nu poate fi văzut: nici poporul, nici chiar Moisi nu L-au văzut în vreun fel, 
auzindu-I doar vocea. întrucât nu II văzuseră pe Dumnezeu, nici nu II puteau reprezenta; 
puteau doar să-I fixeze cuvântul în scris, aşa cum a făcut Moisi. Şi cum ar fi putut ei să-L 
reprezinte pe Cel imaterial şi indescriptibil, pe Cel ce nu are nici formă, nici măsură? Din 
chiar insistenţa textelor biblice asupra faptului că Israel auzea cuvântul dar nu putea să vadă 
nimic, Sfântul Ioan Damaschinul deduce în chip tainic posibilitatea ulterioară de a-L vedea şi 
de a-L reprezenta pe Dumnezeul făcut trup. „Ce vrea să ne spună în chip tainic Scriptura? - se 
întreabă el. E limpede că se referă la interdicţia de a-L reprezenta pe Dumnezeul nevăzut; dar 
atunci când îl vei vedea pe Cel netrupesc făcându-Se Om pentru tine, atunci vei putea zugrăvi 
înfăţişarea Lui omenească. Atunci când Cel nevăzut, luând firea trupească, ajunge văzut, de 
îndată poţi întruchipa asemănarea Celui ce S-a înfăţişat. (...) Atunci când Cel ce - ipostas 
deofiinţă cu Tatăl fiind - S-a deşertat pe Sine chip de rob luând (Fii. 2, 6-7) mărginindu-Se 
astfel în calitate şi cantitate şi însuşindu-Şi un chip trupesc - (abia) atunci pictează (...) şi arată 
privirii tuturora pe Cel ce a binevoit să apară. Zugrăveşte naşterea Sa din fecioară, botezul Său 
în Iordan, Schimbarea Sa la Faţă de pe muntele Tabor (...) - înfăţişează totul prin cuvânt şi 
prin culori, fie în cărţi, fie pe lemn." 13 Prin urmare, interdicţia de a-L reprezenta pe 
Dumnezeul nevăzut conţine implicit necesitatea de a-L reprezenta pe Dumnezeu de îndată ce 
profeţiile se vor fi îndeplinit. Cuvintele Domnului: „Nu aţi văzut nici un chip; nu vă faceţi 
vreun chip" vor să spună: „Nu faceţi nici o imagine a lui Dumnezeu atâta timp cât nu L-aţi 
văzut încă". Imaginea Dumnezeului nevăzut este imposibilă, „căci cum să reprezinţi ceea ce 
ochii nu au văzut?" 14 . Dacă totuşi o asemenea imagine ar fi întruchipată, ea s-ar întemeia pe 
simpla imaginaţie, fiind doar o invenţie mincinoasă. 



Al III-lea tratat în apărarea sfintelor icoane, cap. 15, P.G. 94, 1301 c. [Trei tratate contra celor care atacă 
sfintele icoane, traducere în româneşte de Pr. D. Fecioru, Bucureşti, 1935 (n. Apologeticum)]. 

13 Primul tratat, cap. VIII, P.G. 94, 1237 d - 1240 a şi Al III-lea tratat, cap. VIII, P.G. 94, 1328 d. 

14 Al III-lea tratat, cap. IV, P.G. 94, 1321. 

Se poate spune, în consecinţă, că interdicţia scripturară de a-L reprezenta pe 
Dumnezeu este legată de soarta globală a poporului Israel. Raţiunea de a fi a poporului ales 
era aceea de a sluji adevăratului Dumnezeu. Această slujire consta în mesianism, în pregătirea 
şi prefigurarea celor ce aveau să fie revelate în Noul Testament. De aceea, în Vechiul 
Testament nu puteau exista decât prefigurări simbolice, revelaţii ale viitorului, întrucât - 
spune Sfântul Ioan Damaschinul - „Legea nu era o imagine, ci era asemenea unui zid care 
ascundea imaginea. Căci acelaşi Apostol spune: «Legea are umbra bunurilor viitoare, iar nu 
însuşi chipul lucrurilor» 15 (Evrei 10, 1). Altfel spus, doar Noul Testament alcătuieşte imaginea 
însăşi a realităţii. 

Cât priveşte interdicţia de a reprezenta creaturile - pe care Dumnezeu o proclamă în 
faţa lui Moisi - aceasta nu are decât un singur scop: acela de a împiedica poporul ales să 
adore făptura, cinstind-o în locul Creatorului. „Să nu te închini lor, nici să le slujeşti" (Exod 
20, 5 şi Deut. 5, 9). într-adevăr, dată fiind înclinaţia poporului către idolatrie, exista riscul ca 
toată făptura şi toate chipurile create să fie divinizate şi adorate. După căderea lui Adam, 
specia umană a fost dată stricăciunii şi, împreună cu ea, întreaga lume pământească. Iată de ce 
imaginea omului corupt de păcat, sau a oricărei alte făpturi terestre nu l-ar fi putut apropia pe 
om de adevăratul Dumnezeu îndreptându-1, dimpotrivă, spre idolatrie; fiind necurată, ea nu 
avea cum fi ziditoare. Trebuia, deci, ca imaginile concrete să fie cu orice preţ evitate. 

Cu alte cuvinte, o imagine a făpturii nu poate înlocui imaginea lui Dumnezeu - 
Domnul pe Care poporul nu II văzuse atunci când El îi vorbise pe Horeb. De aceea, e un păcat 
să căutăm vreo asemănare a lui Dumnezeu. De unde şi cuvintele: „Să nu greşiţi şi să vă faceţi 
chipuri cioplite, sau închipuiri ale vreunui idol, care să înfăţişeze bărbat sau femeie/ sau 
închipuirea vreunui dobitoc de pe pământ..." (Deut. 4, 16). 

Dar această interdicţie este evident o măsură de protecţie aferentă slujirii specifice 
poporului ales, aşa cum rezultă limpede din porunca pe care Dumnezeu i-o dă lui Moisi, 
cerându-i să construiască - după modelul ce i s-a arătat pe munte - tabernacolul şi cele 
dinăuntrul său, inclusiv heruvimii brodaţi şi turnaţi în metal (Exod 25, 18; 26, 1 şi 31). Pe de o 
parte, această poruncă atestă posibilitatea de a exprima realitatea spirituală prin mijloace 
artistice. Pe de altă parte, nu era vorba de a reprezenta în general heruvimii, căci Evreii ar fi 
putut aluneca în idolatrie în faţa lor, ca şi în faţa oricăror alte creaturi. Heruvimii nu puteau fi 
reprezentaţi decât în tabernacol, ca slujitori ai adevăratului Dumnezeu, în locul şi în postura 
care puteau sublinia această demnitate. 

Această excepţie de la regula generală arată că ea nu avea un caracter absolut. Şi tot de 
aceea - ne spune Sfântul Ioan Damaschinul - „Solomon, care primise darul înţelepciunii, a 
întruchipat cerul, poruncind executarea unor chipuri de heruvimi, de lei şi de tauri" 16 . Faptul 
că aceste creaturi erau reprezentate în preajma templului - adică acolo unde se oficia cultul 
adevăratului Dumnezeu - excludea fără îndoială riscul idolatriei 17 . 

în vederea construirii templului conform modelului descoperit pe munte, Dumnezeu 
desemnează anumiţi oameni destinaţi acestui scop. Nu e vorba de nişte inşi care, graţie unor 
daruri înnăscute, ar putea face pur şi simplu ceea ce Moisi le porunceşte. Nu. Iată ce ne spune 
Biblia în această privinţă: „Şi l-am umplut de duh dumnezeiesc, de înţelepciune, de pricepere 
la tot lucrul"; şi, un pic mai departe, vorbind despre cei ce urmau să lucreze împreună cu 
Betsael: „am pus înţelepciune în mintea oricărui om iscusit, ca să facă toate câte ţi-am 
poruncit" (Deut. 31, 3 şi 6). Avem aici un semn clar că arta pusă în slujba lui Dumnezeu nu 
este o artă ca oricare alta. Temeiul ei nu este doar talentul sau înţelepciunea umană, ci şi 
înţelepciunea Duhului lui Dumnezeu, adică inteligenţa acordată de Dumnezeu însuşi. Altfel 
spus, inspiraţia divină este însuşi principiul artei liturgice. Scriptura delimitează arta liturgică 



15 Primul tratat, cap. XV, P.G. 94, 1244. 

16 Primul tratat, cap. XX, P.G. 94, 1252. 

17 E interesant să notăm că, dacă vechii evrei nu renunţau la imaginile sculptate (cioplite) care existau în 
tabernacol şi în templul lui Solomon, evreii din era noastră, dimpotrivă, se ţin de litera Legii şi refuză orice 
imagine cioplită (v. E. Namenyo, L 'Esprit, de l'artjuif, 1957, p. 27). 

de artă, în general. 

Faptul are o mare importanţă, căci caracterul specific şi inspiraţia divină a artei sacre 
sunt proprii nu doar Vechiului Testament, ci principiului însuşi al acestei arte. Acesta a fost 
principiul în Vechiul Testament, acelaşi este el şi în Noul Testament. 

Să revenim însă la explicaţia Sfântului Ioan Damaschinul. Dacă în Vechiul Testament 
revelaţia directă a lui Dumnezeu se manifesta numai prin cuvânt, în Noul Testament ea se 
manifestă deopotrivă prin cuvânt şi prin imagine, Căci Nevăzutul a devenit vizibil, iar ne- 
reprezentabilul, reprezentabil. Acum, Dumnezeu nu Se mai adresează oamenilor doar prin 
cuvânt şi prin mijlocirea profeţilor; El Se arată în Persoana Cuvântului întrupat şi „sălăşluieşte 
printre oameni". In Evanghelia după Matei (13, 16-17) - spune Sfântul Ioan Damaschinul - 
Domnul, adică Acelaşi Dumnezeu Care grăise în Vechiul Testament, spune spre cinstea 
ucenicilor Săi şi a tuturor celor care trăiesc în felul acestora, mergându-le pe urme: „Fericiţi 
sunt ochii voştri fiindcă văd şi urechile voastre fiindcă aud. Adevărat vă spun vouă, mulţi 
profeţi şi drepţi au dorit să vadă ceea ce vedeţi voi şi nu au văzut, sau să audă ceea ce auziţi 
voi şi n-au auzit" 18 . E limpede că atunci când Hristos le-a spus ucenicilor Săi să fie fericiţi 
pentru că ochii lor văd şi urechile lor aud, El S-a referit la ceea ce nimeni nu văzuse sau 
auzise vreodată, pentru că altminteri, oamenii au avut întotdeauna urechi de auzit şi ochi cu 
care să vadă. Aceste cuvinte ale lui Hristos nu se referă la minunile Sale, de vreme ce şi 
profeţii vetero-testamentari făcuseră minuni (Moisi, sau Ilie care înviase un mort sau oprise 
căderea ploii etc). Cuvintele respective vor să spună că ucenicii îl vedeau şi îl auzeau în chip 
nemijlocit pe Cel Care fusese prevestit de către profeţi - adică Dumnezeul întrupat. „Pe 
Dumnezeu nimeni nu L-a văzut vreodată" - spune Evanghelistul Ioan: „Fiul Cel Unul-Născut, 
Care este în sânul Tatălui, Acela L-a făcut cunoscut" (In. 1, 18). 

în acest fel, trăsătura distinctivă a Noului Testament este tocmai legătura strânsă care 
uneşte cuvântul şi imaginea. De aceea, atunci când vorbesc despre imagine, Părinţii şi 
Sinoadele nu încetează să sublinieze: „precum am auzit, aşa am şi văzut" - citând cuvintele 
Psalmului 47, 9: „precum am auzit, aşa am şi văzut, în cetatea Domnului puterilor, în cetatea 
Dumnezeului nostru" 19 . Ceea ce omul vede şi ceea ce el aude sunt de acum înainte insepara- 
bile. Ceea ce vedeau sau înţelegeau David şi Solomon nu erau decât cuvinte profetice, 
prefigurări profetice ale celor realizate în Noul Testament. Acum, în Noul Testament, omul 
primeşte descoperirea împărăţiei lui Dumnezeu ce va să vină, iar această revelaţie îi este 
comunicată atât prin cuvânt, cât şi prin imagine, adică prin însuşi Fiul lui Dumnezeu întrupat. 
Apostolii vedeau cu ochi trupeşti ceea ce în Vechiul Testament nu era decât prefigurat cu 
ajutorul unor simboluri. „Odinioară, Dumnezeu, Care nu are nici trup, nici formă, nu era 
închipuit în nici un fel. Dar acum, când El a venit în trup şi a locuit printre oameni, ei pot 
reprezenta faţa văzută a lui Dumnezeu." 20 în aceasta constă diferenţa faţă de viziunile 
Vechiului Testament. „Contemplu asemănarea lui Dumnezeu precum a văzut-o Iacob, dar în 
cu totul alt fel: căci el zărea cu ochi netrupeşti o imagine imaterială care prefigura viitorul, în 
timp ce eu văd înflăcărarea amintirii Celui Care a venit în trup." 21 Atunci, profeţii contemplau 
spiritual nişte prefigurări ale viitorului (Iezechiel, Iacob, Isaia...). Acum, omul vede cu ochii 
trupului împlinirea acelor revelaţii prin Dumnezeul întrupat. Sfântul Evanghelist Ioan o spune 
cu multă forţă, de la primele cuvinte ale primei sale Epistole: „Ceea ce era la început, ce am 
auzit, ce am văzut cu ochii noştri, ce am privit şi mâinile noastre au pipăit...". 

„Astfel - continuă Sfântul Ioan Damaschinul - Apostolii L-au văzut cu ochii lor 
trupeşti pe Hristos - Dumnezeul făcut Om; au văzut Patima şi minunile Sale, aşa cum l-au 
ascultat cuvintele. Or, şi noi, cei ce mergem pe urmele Apostolilor dorim fierbinte să vedem şi 
să auzim. Apostolii îl vedeau pe Hristos faţă către faţă fiindcă El era prezent în trup. însă noi, 



18 AllI-lea tratat, cap. XX, P.G. 94, 1305-1308. Cf. Al III-lea tratat, cap. XII, ibicl., col. 1333. 



19 



Biblia ebraică, Psalmul 48,9. Toate citatele sunt făcute după versiunea Septuagintei (traducerea greacă a 
Vechiului Testament - n.tr.). 

20 Primul tratat, cap. XVI, P.G. 94, 1245. 

21 Primul tratat, cap. XXII, P.G. 94, 1, 1256 ab. 

cei care nu-L vedem nemijlocit şi nu-I auzim cuvintele, le putem totuşi auzi prin intermediul 
cărţilor, sfinţindu-ne astfel auzul şi, prin el, sufletul. Ne socotim fericiţi şi venerăm cărţile cu 
ajutorul cărora auzim acele cuvinte sfinte, fiind noi înşine sfinţiţi. La fel, prin mijlocirea 
chipului, contemplăm aspectul fizic al lui Hristos, minunile şi Patima Sa. Această 
contemplaţie ne sfinţeşte vederea şi, prin ea, sufletul. Ne socotim fericiţi şi venerăm acest chip 
înălţându-ne, după putinţă, de la acest aspect fizic până la vederea slavei dumnezeieşti..." 2 ^ 
Prin urmare, dacă prin cuvintele pe care urechile noastre trupeşti le aud putem cuprinde cele 
spirituale, contemplaţia în trup ne poate conduce şi ea la contemplaţia în duh. 

Comentariul Sfântului Ioan Damaschinul nu exprimă nici opinia lui personală, nici 
chiar vreo învăţătură pe care Biserica ar fi adăugat-o ulterior la doctrina sa iniţială. Această 
învăţătură face parte din corpul doctrinei creştine. Ea participă la însăşi esenţa creştinismului, 
precum învăţătura despre cele două firi ale lui Hristos sau cea despre preacinstirea Sfintei 
Fecioare. In secolul VIII, Sfântul Ioan Damaschinul nu a făcut decât să sistematizeze ceea ce 
exista încă de la început. El a făcut aceasta ca răspuns la o situaţie care pretindea o mare 
claritate şi o perfectă delimitare, tot aşa cum a sistematizat şi a formulat învăţătura generală a 
Bisericii în lucrarea sa Despre credinţa ortodoxă. 

Toate prefigurările Vechiului Testament anunţau mântuirea viitoare, acea mântuire 
care acum este împlinită şi pe care Părinţii au rezumat-o într-o formulă cu deosebire 
pregnantă: „Dumnezeu S-a făcut om pentru ca omul să devină dumnezeu". Această lucrare de 
răscumpărare este aşadar centrată asupra Persoanei lui Hristos, Dumnezeul făcut Om şi, 
alături de El, asupra Fecioarei - prima persoană umană întru totul îndumnezeită. Toată 
tipologia Vechiului Testament converge în aceste două Persoane, fie că se exprimă prin istoria 
umană, prin animale sau prin obiecte. Aşa de pildă, jertfa lui Isaac, mielul, şarpele de aramă II 
prefigurează pe Hristos; Estera - mijlocitoarea poporului înaintea regelui - vasul de aur 
conţinând pâinea cerească, toiagul lui Aaron etc. prefigurau Fecioara. împlinirea acestor 
simboluri profetice se realizează în Noul Testament prin două imagini esenţiale: cea a 
Domnului nostru (Dumnezeu-Omul) şi cea a Prea Sfintei Maici a lui Dumnezeu, întâia fiinţă 
umană îndumnezeită. De aceea primele icoane, apărute odată cu creştinismul, sunt cele ale lui 
Hristos şi ale Fecioarei. Iar Biserica, afirmând aceasta prin tradiţie, întemeiază pe aceste două 
imagini - veritabili poli ai cultului - întreaga ei iconografie. 

Realizarea făgăduinţei divine făcute omului sfinţeşte şi iluminează de asemenea 
vechea făptură, umanitatea vetero-testamentară, pe care o înglobează în umanitatea 
răscumpărată. Acum, după întrupare, putem să-i reprezentăm deopotrivă pe Profeţii şi pe 
Patriarhii Legii Vechi ca pe nişte martori ai umanităţii deja răscumpărate prin sângele 
Dumnezeului întrupat. Imaginea acestor oameni, precum şi cea a sfinţilor neo-testamentari nu 
ne mai poate conduce spre idolatrie pentru că de acum cunoaştem imaginea lui Dumnezeu în 
om, şi fiindcă - spune iarăşi Sfântul Ioan Damaschinul - „am primit de la Dumnezeu 
capacitatea de a discerne, deosebind ceea ce poate fi reprezentat de ceea ce nu poate fi. Căci 
Legea a fost asemenea unui pedagog spre Hristos, pentru ca noi să fim îndreptaţi prin 
credinţă. O dată credinţa venită, nu mai stăm la îndemâna acestui pedagog (Gal. 3, 24-25; vezi 
şi 4, 3)" 23 . Aceasta vrea să spună că noi nu înfăţişăm viciile omeneşti şi nu facem imagini spre 
slava demonilor. Facem întruchipări spre slava lui Dumnezeu şi a sfinţilor Săi, pentru a ne 
întări în bine, a ne feri de viciu şi a ne mântui sufletele. 

Legătura fundamentală între imagine şi creştinism este sursa potrivit căreia, de la 
început, Biserica a propovăduit lumii creştinismul atât prin cuvânt, cât şi prin imagine. Iată 
de ce Părinţii celui de-al VH-lea Sinod Ecumenic au putut spune: „Tradiţia pictării icoanelor 
exista încă din vremea propovăduirii apostolice" 24 . Această apartenenţă esenţială a imaginii la 
creştinism explică de ce apare ea în Biserică şi de ce ocupă tacit, ca un lucru de la sine înţeles, 
locul ce i se cuvine, în ciuda interdicţiei din Vechiul Testament şi a unor opoziţii relative. 



22 AllII-lea tratat, cap. XII, P.G. 94, 1333 şi 1336. 

23 AllII-lea tratat, cap. VIII, P.G. 94, 1328. 

24 Mansi (celebru editor al Actelor emise de Sinoadele Bisericii - n.tr.) XIII, 252 t 

2 
Primele icoane ale lui Hristos şi ale Fecioarei 



Tradiţia Bisericii afirmă că prima icoană a lui Hristos a apărut încă din timpul vieţii 
Sale pământeşti. Era imaginea numită în Occident „Sfântul Chip", iar în Biserica Ortodoxă 
„imaginea nefăcută de mâna omenească" (acheiropoietos). 

Istoria provenienţei acestei prime imagini a lui Hristos ne este transmisă de textele 
Liturghiei ce-i este dedicată, la 16 august. Astfel, „înfăţişând preacuratul Tău chip, l-ai trimis 
credinciosului Abgar, cel ce voise a Te vedea, Tu, Care după Dumnezeire, nevăzut eşti 
heruvimilor" (stihirea glasului 8 de la vecernie) 25 . O stihire de la utrenie (glasul 4) spune: 
„Trimis-ai lui Abgar epistole înscrise de dumnezeiasca Ta mână, lui care cerea mântuirea şi 
sănătatea izvorâte din înfăţişarea dumnezeiescului Tău chip". In general şi mai des în 
bisericile cu hramul Sfintei Mahrame, aluziile la povestea lui Abgar sunt frecvente, mai cu 
seamă în serviciul liturgic al sărbătorii. Dar ele nu vorbesc decât despre faptul în sine, fără a 
intra în detalii 26 . în ceea ce-i priveşte pe autorii din vechime, ei nu fac, până în secolul V, nici 
o aluzie la imaginea sfintei Mahrame, ea fiind pesemne încă necunoscută, iar existenţa ei, 
uitată. Cea mai veche menţiune pe care o avem se află într-un document numit Doctrina lui 
Addai. Addai era un Episcop al Edesei (f 541) care într-o lucrare (dacă aceasta este autentică) 
foloseşte fără îndoială o tradiţie locală sau anumite documente pe care nu le cunoaştem. Cel 
mai vechi autor necontestat care pomeneşte de icoana trimisă lui Abgar este Evagrie (sec. VI); 
în a sa Istorie bisericească 27 el numeşte portretul „icoana făcută de Dumnezeu" (Theoteuktos 
eikon). 



25 Abgar V Ukhama, prinţ de Osroene - o mică regiune între Tigru şi Eufrat, avea drept capitală oraşul Edessa 
(astăzi: Orfu sau Rogais). Notăm în treacăt că cronica oraşului menţionează existenţa unei biserici creştine 
considerată a fi veche la anul 201, când a şi fost distrusă de o inundaţie. Regatul Edessei a fost primul Stat din 
lume care a devenit un Stat creştin (între 170 şi 214, în vremea regelui Abgar IX). 

26 O relatare mai detaliată ne este oferită de Mineiul pe luna august, care se reduce la următoarele: suferind de 
lepră, regele Abgar a trimis la Hristos pe arhivarul său Hannan (Anania), cu o scrisoare în care îi cerea lui 
Hristos să vină la Edessa pentru a-1 vindeca. Cum Hannan era pictor, Abgar i-a recomandat să facă portretul lui 
Hristos şi să i-1 aducă în cazul în care Acesta ar fi refuzat să vină. Găsindu-L pe Hristos înconjurat de o mare 
mulţime, Hannan s-a urcat pe o piatră pentru a putea să-L vadă mai bine. A încercat să-I facă portretul, dar nu a 
reuşit, din pricina „slavei negrăite a chipului Său care se schimba mereu sub puterea harului". Văzând că Hannan 
încearcă să-I facă portretul, Hristos a cerut apă, S-a spălat, Şi-a şters faţa cu o maramă, pe care au rămas fixate 
trăsăturile Sale. I-a dat marama lui Hannan pentru ca acesta să o poarte împreună cu scrisoarea către cel care îl 
trimisese. în scrisoarea Sa, Hristos refuza să meargă la Edessa, dar îi promitea lui Abgar să i-1 trimită pe unul 
dintre ucenicii Săi, de îndată ce-şi va încheia misiunea. Când a primit portretul, Abgar s-a vindecat de ce avea 
mai grav, dar câteva urme i-au rămas totuşi pe faţă. După Cincizecime, Sfântul Apostol Tadeu, unul dintre cei 
70, a venit la Edessa pentru a încheia vindecarea regelui, care s-a convertit. Abgar a înlăturat un idol care se 
găsea deasupra uneia dintre porţile cetăţii, punând în loc sfânta maramă. Dar strănepotul său s-a întors la 
păgânism şi a vrut să o distrugă. Episcopul cetăţii a zidit-o, aprinzând în nişa din faţa ei o candelă. Nu numai că 
imaginea a rămas intactă, dar s-a imprimat pe faţa internă a ţiglei sub care stătea, în amintirea acestui eveniment 
există astăzi două tipuri iconografice ale sfintei marame: una în care chipul Domnului este reprezentat pe o 
pânză, cealaltă - unde nu apare o pânză, Sfântul Chip fiind redat aşa cum s-a imprimat pe ţiglă, adică aşa cum se 
afla la Hierapolis (Mabbugh) în Siria. împăratul Nichifor Fokas (963-969) ar fi transportat-o la Constantinopol, 
în 965 sau 968. 

27 IV, 27, P.G. 86, 2745-2748. 

In ce priveşte originalul icoanei, adică pânza pe care era imprimat chipul 
Mântuitorului, el a fost multă vreme păstrat la Edesa ca cel mai de preţ odor al oraşului. El era 
foarte cunoscut şi venerat în tot Răsăritul şi, în secolul VIII, creştinii celebrau sărbătoarea sa 
în multe locuri, după modelul Bisericii din Edesa 28 . 

In cursul perioadei iconoclaste, Sfântul Ioan Damaschinul aminteşte imaginea 
făcătoare de minuni, iar în 787 Părinţii Sinodului VII Ecumenic se referă la ea în mai multe 
rânduri. Leon - lector la Catedrala Sfânta Sofia din Constantinopol - şi participant la Sinod 
povesteşte că a cinstit Sfântul Chip în timpul unei şederi la Edesa 29 . în 944, împăraţii bizantini 
Constantin Porfirogenetul şi Roman I cumpărară sfânta icoană la Edesa. Ea a fost apoi trans- 
portată cu mare pompă la Constantinopol şi aşezată în biserica Fecioarei din Pharos, iar 
împăratul Constantin Porfirogenetul a lăudat-o într-un discurs ca pe o emblemă a Imperiului, 
în 1204, după cucerirea Constantinopolului de către cruciaţi, urmele acestei icoane se pierd 30 . 

în Franţa există o celebră icoană a Sfintei Mahrame care se păstrează acum în sacristia 
Catedralei din Laon. Această icoană de origine balcanică, (probabil sârbească) datând din 
secolul XIII, a fost trimisă de la Roma în Franţa, în 1249, de către Jacobus Pantaleo 
Tricassinus - viitorul Papă Urban IV - care a dăruit-o surorii sale, abesă a mănăstirii 
Cistercienelor din Monasteriolum (Montreuil-les-Dames, în dieceza Laon) 31 . 

în serviciul liturgic, sărbătoarea Sfântului Chip este numită „Strămutarea de la Edesa 
în cetatea lui Constantin a chipului nefăcut de mâna omului (aparţinând) Domnului nostru 
Iisus Hristos, chip numit Sfânta Mahramă". Totodată, Liturghia acelei zile e departe de a se 
limita la simpla comemorare a transferului icoanei dintr-un loc într-altul. Esenţa acestei slujbe 
este fundamentul dogmatic al imaginii şi al destinaţiei sale. 

Sensul expresiei „imagine nefăcută de mâna omului" apare în lumina (textului de la) 
Marcu 14, 58: înainte de orice, această imagine este însuşi Cuvântul întrupat Care Se arată în 
„templul trupului Său" (In. 2, 21). De aici încolo, legea lui Moisi, care interzicea imaginile 
(Exod 30, 4) îşi pierde sensul şi icoanele lui Hristos devin tot atâtea mărturii inatacabile ale 
întrupării lui Dumnezeu 32 . Nu este vorba de o imagine creată după vreo concepţie umană; ea 
reprezintă chipul autentic al Fiului lui Dumnezeu făcut Om şi provine, potrivit tradiţiei 
Bisericii, din contactul imediat cu faţa Lui. Această primă imagine a Dumnezeului făcut Om 
este venerată de Biserică în ziua Sfintei Mahrame. 

Am văzut că stihirile citate mai sus, precum şi alte texte liturgice subliniază 
provenienţa istorică a imaginii. Pentru că este esenţial să nu se vorbească despre un „Hristos 
universal", de vreo personificare şi nici de vreun Hristos abstract simbolizând cine ştie ce idee 
sublimă. într-adevăr, vorbim despre un Personaj istoric, Care a trăit într-un loc anumit şi într- 
o epocă precisă. „Aşezând în slava dintâi chipul lui Adam cel căzut - auzim într-una din 
stihirile sărbătorii (a doua stihire, glasul 1 , de la Vecernia mică) - Mântuitorul Cel nepriceput 
după fire a trăit pe pământ, văzut şi pipăit fiind de oameni." 



28 Mai târziu, chiar la Edessa - începând cu 843 - această sărbătoare coincidea cu cea din Duminica Ortodoxiei. 

Mansi XIII, 169, 190 sq., 192. A. Grabar, Sfântul Chip de la Catedrala din Laon, Seminarium kondakovianum, 
Praga, 1930 (în lb. rusă). 

30 Nu pomenim aici decât icoanele pe care Biserica le sărbătoreşte astăzi în cadru liturgic. Izvoarele istorice 
menţionează însă mai multe icoane ale Sfântului Chip care, în secolele IV şi VII au jucat un rol însemnat, mai 
ales în războiul bizantinilor cu perşii. Unele dintre ele au înlocuit labarum-u\ (steagul militar bizantin - n.tr.)(v. 
A. Grabar, L'iconoclasme byzantin, Paris, 1957, pp. 30 sq). în Georgia există astăzi o icoană a Sfântului Chip, 
pictată în encaustică (procedeu pictural care foloseşte culori diluate în ceară topită şi reîncălzită înainte de 
utilizare - n.tr.) care datează din secolul VI sau VII (v. Amiranaşvili, Istoiyia grouzinskovo iskusstva („Istoria 
artei gruzine"), Moscova, 1950, p. 126. 

31 în secolul XV apare legenda Sfintei Veronica, înfăţişată ţinând o pânză pe care este imprimat Sfântul Chip. 
Istoria Sfintei Veronica are mai multe variante; cea mai cunoscută este cea îndeobşte reprezentată pe „Drumul 
crucii" (staţiunea a IV-a) inventat de franciscani: pe când Hristos era dus spre Golgota, o femeie pe nume 
Veronica I-a şters faţa cu un ştergar pe care chipul Său a rămas imprimat (v. în acest sens articolul lui Paul 
Perdrizet, în Seminarium Kondakovianum, t. V, Praga, 1932, pp. 1 -15). 

!2 Vezi V. Lossky, Der Heiland Acheiropietos, în L. Uspensky - V. Lossky, „Der Sinn der Ikonen", Berna şi 
Olten, 1952, p. 62. 

Deosebit de importante pentru studiul nostru sunt lecturile biblice de la Liturghie. 
Ansamblul acestor texte dezvăluie sensul evenimentului celebrat; arătând mai întâi 
prefigurările sale biblice, ele exaltă realizarea lor în Noul Testament şi relevă semnificaţia lor 
eshatologică. Or, selecţia acestor texte ne arată ceea ce ştim deja din operele Sfântului Ioan 
Damaschinul, şi anume felul în care înţelege Biserica interdicţia din Vechiul Testament, 
sensul şi scopul acestei interdicţii, alături de sensul şi scopul imaginii din Noul Testament. 

Găsim mai întâi cele trei paremii de la vecernie: două sunt extrase din Deuteronom 
(prima: cap. 4, 6-7 şi 9-15; a doua: cap. 5, 1-7; 9-10; 23-26; 28; cap. 6, 1-5; 13 şi 18) iar 
ultima din A Treia Carte a Regilor (întâia Carte a Regilor din Biblia ebraică), cap. 7, 22-23 şi 
27-30 33 . 

Primele două paremii vorbesc despre revelarea Legii, pe muntele Horeb, poporului lui 
Israel, chiar înaintea intrării poporului ales în Pământul Făgăduinţei. Sensul acestor paremii se 
rezumă în ideea că, pentru a intra în acest Pământ al Făgăduinţei şi pentru a-1 stăpâni, este 
indispensabil să respecţi legea revelată şi să adori singurul Dumnezeu adevărat cu o 
religiozitate fără compromisuri, fără nici o posibilitate de amestec al cultului dedicat altor 
„zei". Se aminteşte totodată faptul că e cu neputinţă să-L reprezinţi pe Dumnezeu, Care 
rămâne nevăzut: „Aţi auzit glasul cuvintelor Sale, dar nu aţi văzut nici un chip, ci numai 
glasul" şi „Aveţi grijă, căci nu aţi văzut nici o asemănare" etc. Altfel spus, ansamblul legii, 
dar mai ales interdicţia de a adora alţi „zei" şi de a-i reprezenta, este indispensabilă pentru 
realizarea făgăduinţei divine referitoare la intrarea poporului ales în Pământul Făgăduinţei. 
Or, Pământul Făgăduinţei este el însuşi o prefigurare: el este imaginea Bisericii, a împărăţiei 
lui Dumnezeu. 

Cea de-a treia paremie este - şi ea - o prefigurare a revelaţiei neo-testamentare: este 
rugăciunea lui Solomon la sfinţirea Templului construit de el: „Ar locui Dumnezeu printre 
oameni, pe pământ? - spune Solomon. Atâta vreme cât cerul şi cerul cerurilor nu Te cuprind, 
cu atât mai puţin Te va cuprinde acest Templu pe care l-am făcut în Numele Tău...". Este 
vorba de venirea viitoare a lui Dumnezeu pe pământ, de participarea Lui la cursul istoriei 
umane de-a lungul timpului, de prezenţa într-un Templu pământesc a Celui pe Care „cerul 
cerului nu L-a cuprins". 

Semnificaţia acestor paremii este precizată de Epistola citită în timpul Liturghiei. Este 
vorba de Epistola Sfântului Pavel către Coloseni, cap. 1, 12-18: „Mulţumind cu bucurie 
Tatălui, Celui ce ne-a învrednicit pe noi să luăm parte la moştenirea sfinţilor, întru lumină. El 
ne-a scos din puterea întunericului şi ne-a strămutat în împărăţia Fiului iubirii Sale, întru Care 
avem răscumpărarea prin sângele Lui, adică iertarea păcatelor. Acesta este chipul lui 
Dumnezeu Celui nevăzut, mai întâi născut decât toată făptura" etc. Vedem bine, acest text 
relevă împlinirea profeţiei: „Moştenirea sfinţilor", „împărăţia Fiului iubirii Sale" este 
Biserica, prefigurată de străvechiul Pământ al Făgăduinţei. Astfel, toată demonstraţia 
Vechiului Testament care apăra puritatea poporului ales şi toată istoria sfântă a lui Israel apar 
ca un proces mesianic providenţial, ca o pregătire a venirii pe pământ a Trupului lui Hristos, 
Biserica Noului Testament. Şi în acest proces pregătitor, interzicerea imaginii conduce la 
apariţia Celui Care era invizibil, a „chipului Dumnezeului nevăzut" descoperit în Dumnezeu- 
Omul Iisus Hristos. La Liturghia sărbătorii auzim: „înainte vreme cerând, Moisi a văzut slava 
dumnezeiască în întuneric, prin ghicitură; dar acum Noul Israel Te vede bine, faţă către faţă" 
(al doilea tropar de la a patra slavă a canonului). 

Să examinăm, în sfârşit, Evanghelia citită în ziua Sfintei Mahrame care este aceeaşi la 
utrenie şi la Liturghie. Este cea din Luca, cap. 9, 51-56 şi cap. 10, 22-24: „Şi când s-au 
împlinit zilele înălţării Sale, El S-a hotărât să meargă la Ierusalim şi a trimis vestitori înaintea 
Lui. Şi ei, mergând, au intrat într-un sat de samariteni ca să facă pregătiri pentru El. Dar ei nu 
L-au primit, pentru că Se îndrepta spre Ierusalim. Şi văzând aceasta, ucenicii Iacov şi Ioan I- 
au zis: Doamne, vrei să zicem să se coboare foc din cer şi să-i mistuie, cum a făcut şi Ilie? Iar 



33 Preluăm aceste lecţiuni direct din Biblie, iar nu din Minei, unde au fost abreviate, iar câteva pasaje importante 
pentru semnificaţia imaginii au fost omise. 

El, întorcându-Se, i-a certat şi le-a zis: Nu ştiţi oare fiii cărui duh sunteţi? Căci Fiul Omului n- 
a venit ca să piardă sufletele oamenilor, ci ca să le mântuiască. Şi s-au dus în alt sat". „Toate 
Mi-au fost date de către Tatăl Meu şi nimeni nu cunoaşte Cine este Fiul decât numai Tatăl, şi 
Cine este Tatăl decât numai Fiul şi căruia voieşte Fiul să-i descopere. Şi întorcându-Se către 
ucenici de o parte, a zis: Fericiţi sunt ochii care văd ce vedeţi voi! Căci zic vouă: Mulţi 
prooroci şi regi au voit să vadă ceea ce vedeţi voi, dar n-au văzut şi să audă ce auziţi, dar n-au 
auzit." 

După cum vedem, înţelesurile pe care, pe de o parte, Epistola şi Evanghelia şi, pe de 
altă parte, paremiile îl atribuie imaginii sunt opuse. Odinioară: „n-aţi văzut chipul lui 
Dumnezeu"; acum: „Fericiţi sunt ochii care văd ce vedeţi voi", adică „chipul Dumnezeului 
nevăzut", Hristos. De aceea, ultimele cuvinte ale acestui text evanghelic se adresează numai 
Apostolilor. într-adevăr, nu doar ucenicii, ci şi toţi cei ce-L înconjurau, îl vedeau pe omul 
Iisus. Dar numai Apostolii îl vedeau în acest Fiu al Omului - Care luase „chip de rob" - pe 
Fiul lui Dumnezeu, „strălucire din slava Tatălui". Am văzut că Sfântul Ioan Damaschinul 
interpretează ultimele cuvinte ale Evangheliei ca pe o abolire a interdicţiei biblice, abolire al 
cărei aspect manifest este chipul lui Hristos, pe care-1 sărbătorim. „Odinioară văzut ai fost de 
oameni, iar acum Te vedem sub chipul cel nefăcut de mână omenească" (al doilea tropar de la 
prima slavă a canonului). 

Primul pasaj din Evanghelie (Le. 9, 55-56) subliniază ce îi separă pe Apostoli de 
lume, adică ce distinge Biserica în raport cu lumea: spiritul şi metodele ei, care nu aparţin 
lumii (să amintim că această diferenţă determină mijloacele de acţiune ale Bisericii, mai ales 
în arta ei). Dacă paremiile arată scopul interzicerii imaginii, Evanghelia dezvăluie, 
dimpotrivă, chiar sensul imaginii. De notat şi faptul că diferenţa dintre spiritul şi metodele 
Apostolilor, pe de o parte, iar cele lumeşti pe de alta, e dovedită de Hristos înainte de intrarea 
Sa în Ierusalim. Dacă pornim de la paremii şi trecem prin lecturile neo-testamentare observăm 
o anumită creştere a revelaţiei: Vechiul Testament este pregătirea Noului Testament, 
Pământul Făgăduinţei spre care merge vechiul Israel este o imagine a Bisericii neo- 
testamentare. Noul Testament este realizarea acestor prefigurări pregătitoare. Dar Noul 
Testament nu este scopul ultim: el nu este decât următoarea etapă către împărăţia lui 
Dumnezeu. Or, în Vechiul Testament mărturisirea adevăratului Dumnezeu şi absenţa oricărei 
imagini a Lui erau una dintre condiţiile esenţiale pentru ca poporul să poată ajunge la (şi 
stăpâni) Pământul Făgăduinţei. Asemenea, în Noul Testament, mărturisirea lui Hristos şi a 
chipului Său, mărturisirea credinţei noastre prin acest chip joacă un rol analog: şi ele 
reprezintă o condiţie esenţială pentru a intra în Biserică, iar prin Biserică, în împărăţia lui 
Dumnezeu, în acel Ierusalim ceresc spre care ne conduce Biserica. Iată de ce acest pasaj din 
Evanghelie este citit tocmai în ziua când Biserica sărbătoreşte icoana de pe Sfânta Mahramă. 
Hristos însuşi îşi conduce Apostolii la Ierusalim. In ce ne priveşte, chipul Său ne călăuzeşte 
spre Ierusalimul de sus. Iată ce auzim la Liturghia acestei sărbători: „Te cinstim pe Tine, 
iubitorule de oameni, privind chipul firii Tale trupeşti; prin el dăruieşte slujitorilor Tăi, 
Mântuitorule, părtăşia nezdruncinată a Raiului" (stihirea glasului 6). 

Prin alegerea acestor pericope, Biserica ne pune astfel în faţa ochilor un imens tablou: 
ea ne arată lentul şi dificilul drum al lumii căzute către răscumpărarea promisă. 

Aşadar, Biserica afirmă existenţa unor imagini autentice ale lui Hristos; aceste imagini 
au existat dintru început, iar despre ele avem chiar şi o atestare istorică. Această mărturie este 
cu atât mai preţioasă cu cât ea provine de la singurul autor antic care a fost, în mod 
indiscutabil, iconoclast: istoricul bisericesc Eusebiu, Episcopul Cezareei. El nu afirmă doar 
existenţa unor imagini creştine, „gândind chiar că în vremea lui există încă portretele 
autentice ale lui Hristos şi ale Apostolilor, pe care afirmă că le-a văzut personal" 34 , într- 
adevăr, după descrierea statuii ridicate de hemoroisa (femeia „cu scurgere de sânge" - n.tr.) a 
cărei poveste o cunoaştem din Evanghelie (Mt. 9, 20-23; Mc. 5, 25-34; Le. 8, 43-48), Eusebiu 
continuă: „Se spunea că această statuie reproducea trăsăturile lui Iisus; ea a existat până în 



Ch. von Schonborn, L 'Icone du Christ. Fondements theologiques, Fribourg, 1976, p.75. 

zilele noastre, aşa încât am văzut-o noi înşine atunci când am fost în oraşul acela. Şi nu e de 
mirare că păgânii de odinioară, care primiseră binefacerile Mântuitorului nostru să fi făcut aşa 
ceva, de vreme ce noi înşine am văzut (observat - historesamen) nişte imagini ale Apostolilor 
Petru şi Pavel şi chiar ale lui Hristos însuşi păstrate cu ajutorul culorilor de pe tablouri: era 
firesc, fiindcă cei vechi aveau obiceiul de a-i cinsti astfel, fără gânduri ascunse, ca pe nişte 
salvatori, potrivit datinei păgâneşti ce exista pe acolo" 35 . Eusebiu nu poate fi nicicum 
suspectat de exagerare, de vreme ce curentul teologic căruia îi aparţinea era - o spunem din 
nou - departe de a aproba faptele relatate de el. 

Dacă icoana lui Hristos - fundament al iconografiei creştine - reproduce trăsăturile 
Dumnezeului devenit Om, icoana Maicii Domnului reprezintă, dimpotrivă, prima fiinţă 
umană care a realizat ţelul întrupării - îndumnezeirea omului. Biserica Ortodoxă afirmă 
legătura dintre Fecioară şi umanitatea căzută care poartă urmările păcatului originar şi nu o 
exclude din descendenţa lui Adam. In acelaşi timp, excepţionala ei demnitate, desăvârşirea ei 
personală, supremul grad de sfinţenie pe care Ea 1-a atins explică supravenerarea ei: Fecioara 
este prima făptură a genului uman care a atins deja, prin totala transfigurare a fiinţei sale, 
scopul rezervat oricărei creaturi. Ea a depăşit deja graniţa timpului şi a veşniciei şi se află încă 
de pe acum în împărăţia a cărei instaurare este aşteptată de Biserică o dată cu A Doua Venire 
a lui Hristos. Ea, cea care „L-a purtat în sine pe Dumnezeul de necuprins", „cu adevărat 
Născătoare de Dumnezeu" fiind (Theotokos) - potrivit formulării de la Sinodul III Ecumenic 
(Efes, 431) - ea veghează împreună cu Hristos soarta lumii. Imaginea ei ocupă deci primul loc 
după aceea a lui Hristos şi îi este complementară; ea se deosebeşte de icoanele celorlalţi sfinţi 
sau ale îngerilor, atât prin varietatea tipurilor iconografice, cât şi prin cantitatea sau 
intensitatea cu care sunt venerate 36 . 

Potrivit tradiţiei ortodoxe, Sfântul Evanghelist Luca ar fi pictat, puţin după 
Cincizecime, primele trei icoane ale Fecioarei. Una aparţine tipului numit „Milostiva" 
(Eleousa) - aceea numită în franceză, destul de impropriu, „Fecioara tandreţei". Ea reprezintă 
mângâierile reciproce ale Maicii şi ale Pruncului, subliniind naturaleţea sentimentului uman, a 
tandreţei şi iubirii materne. Este imaginea unei mame care suferă profund la gândul 
iminentului supliciu al Fiului ei, având totodată conştiinţa tacită a suferinţelor Lui inevitabile. 
O altă imagine este cea de tipul „Odighitria" (Odegetria), „Călăuzitoarea". Fecioara şi 
Pruncul sunt reprezentaţi din faţă, orientaţi către privitor. Această imagine hieratică şi 
maiestuoasă reliefează în chip special Dumnezeirea Pruncului. Cât priveşte cea de-a treia 
icoană, ea ar fi reprezentat-o pe Fecioară fără Prunc. Datele referitoare la ea sunt confuze. E 
posibil ca această icoană să fi semănat cu cea a Fecioarei din „Deisis", adică orantă 
adresându-se lui Hristos. In prezent în Biserica Rusă există circa o duzină de icoane ale 
Fecioarei, atribuite Sfântului Luca. Pe de altă parte, există douăzeci şi una de asemenea icoane 
în Occident şi la Muntele Athos, dintre care opt la Roma. Desigur, nu se poate susţine că 
aceste icoane au fost pictate chiar de mâna Evanghelistului; nimic din ce a pictat el nu ne-a 
parvenit 37 . însă icoanele numite „ale Sfântului Luca" fac parte dintr-o tradiţie căreia el îi 
furnizează prototipurile, fiind pictate după reproduceri ale originalelor Sfântului Luca. Aici, 
tradiţia apostolică trebuie înţeleasă aşa cum o înţelegem când este vorba de Liturghie sau de 
regulile apostolice: acestea din urmă urcă până la Apostoli nu pentru că ar fi fost scrise de 



35 Eusebiu de Cezareea, Istoria bisericească, cartea VII, cap. XVIII, (tr. fr.), Paris, 1955, p. 192. [Eusebiu de 
Cezareea, Istoria bisericească, col. „PSB", voi. 13, EIBMBOR, Bucureşti, 1987, lucrare disponibilă şi în format 
digital pe CD-ul „Bibliotheca Patrum", editat de Apologeticum, http://apologeticum.net ] 

36 Calendarul Bisericii Ruse, unde iconografia Fecioarei este foarte dezvoltată, menţionează 260 de icoane ale 
Sale care au făcut minuni şi sunt sărbătorite liturgic. Cât despre numărul global al denumirilor acordate icoanelor 
Fecioarei, Mineiul lui Serghie (Annus ecclesiasticus graeco-slavus, voi. I, ed. a II -a, 1900) menţionează 700. 

37 Astfel, printre vechile reproduceri ale Fecioarei de tip „Umilenie", nu cunoaştem nici una care să coboare 
dincolo de secolul X (în biserica regală Kilise - 963-969 - v. V. N. Lazarev, Istoryia vizantiiskoi givopissi 
(„Istoria picturii bizantine"), t. I, Moscova -Leningrad, 1947, p. 125). în ce priveşte tipul „Odighitria", acele 
prototipuri pe care le cunoaştem urcă până în secolul VI (Evangheliarul lui Rabula; v. N. P. Kondakov, 
Ikonografiya Bogomateri („Iconografia Maicii Domnului"), 1. 1, pp. 191 -192. 

propria lor mână, ci pentru că au un caracter apostolic şi o autoritate apostolică. 

Tradiţia referitoare la Sfântul Luca ne este transmisă, între altele, prin anumite texte 
liturgice, mai ales cele de la sărbătorile dedicate unor icoane e Fecioarei, cum ar fi cele ale 
Maicii din Vladimir, care aparţin tipului „Milostiva" (21 mai, 23 iunie şi 26 august). In timpul 
vecerniei se cântă, la litie, o stihire (glasul 6) care spune: „Atunci când icoana Ta a fost mai 
întâi pictată de vestitorul tainelor Evangheliei şi Ţi-a fost adusă pentru ca să o recunoşti şi să-i 
dai puterea de a izbăvi pe cei ce Te preacinstesc, Te-ai bucurat: Tu, cea milostivă şi cea prin 
care ne-a venit mântuirea, Tu ai fost asemenea gurii şi glasului icoanei. Precum atunci când L- 
ai zămislit pe Dumnezeu cântai imnul «De acum toate neamurile Mă vor binecuvânta», tot 
aşa, privind icoana, spus-ai: «Harul şi puterile Mele să fie cu acest chip». Şi cu adevărat 
credem că ai spus aceasta, Stăpână, şi că Tu ne eşti aproape prin acest chip...". La utrenie, 
primul imn al canonului întru cinstirea Fecioarei (glas 4) ne spune: „Zugrăvindu-Ţi chipul 
preacinstit, dumnezeiescul Luca, scriitorul Evangheliei lui Hristos, călăuzit fiind de glasul 
dumnezeiesc, L-a înfăţişat în braţele Tale pe Făcătorul a toate." Dacă ultimul text se 
mulţumeşte să constate doar că prima icoană a Fecioarei a fost făcută de Sfântul Luca, primul 
afirmă pe deasupra faptul că Fecioara însăşi şi-a văzut chipul, conferindu-i harul şi puterile 
sale. Or, Biserica întrebuinţează acelaşi text la sărbătorile diferitelor tipuri de icoane ale 
Fecioarei, care provin, toate, din prototipurile realizate odinioară de Sfântul Luca. In acest 
mod, Biserica arată că forţa şi harul respectiv se transmit tuturor imaginilor care reproduc 
(dimpreună cu simbolurile aferente) trăsăturile autentice ale Maicii Domnului, aşa cum au fost 
ele fixate de Sfântul Luca. 

Cea mai veche mărturie pe care o avem cu privire la icoanele pictate de Sfântul Luca 
datează din secolul VI. Ea este atribuită lui Teodor, numit „anagnostul", un istoric bizantin 
din prima jumătate a secolului respectiv (pe la 530) - lector la Catedrala Sfânta Sofia din 
Constantinopol. Teodor ne spune că pe la 450 a fost adusă la Constantinopol o icoană a 
Fecioarei Călăuzitoare care era atribuită Sfântului Luca. împărăteasa Eudoxia, soţia 
împăratului Teodosie al II-lea, ar fi trimis-o, din Ierusalim, surorii sale Pulcheria 38 . Sfântul 
Andrei Criteanul şi Sfântul Gherman, Patriarhul Constantinopolului (715-730), vorbesc şi ei 
despre o icoană a Fecioarei pictată de Sfântul Luca, dar care se găsea la Roma. Sfântul 
Gherman adaugă că icoana a fost pictată în timpul vieţii Maicii Domnului şi că ar fi fost 
trimisă la Roma „preaputernicului" Teofil despre care vorbesc proloagele Evangheliei 
Sfântului Luca şi ale Faptelor Apostolilor. Potrivit altei tradiţii, o icoană a Fecioarei ar fi fost 
pictată de Sfântul Luca, binecuvântată de Maica Domnului şi trimisă aceluiaşi Teofil, însă la 
Antiohia. 

Oricum ar sta lucrurile, încă din secolul IV, atunci când creştinismul a devenit religie 
de Stat, nemaiexistând, prin urmare, nici un pericol de a se arăta cele sfinte, icoana deţinută de 
Teofil - care stătuse până atunci ascunsă la Roma - a fost cunoscută de un număr mereu mai 
mare de creştini. Dintr-o locuinţă particulară, icoana însăşi sau reproducerea ei va fi fost 
transportată într-o biserică. Iar în 590, Papa Grigorie I (590-604) va transporta la bazilica 
Sfântul Petru - în procesiune solemnă şi în sunetul litaniilor - venerabila icoană a Maicii 
Domnului „despre care se spune că ar fi opera Sfântului Luca" (quam dicunt a Sancto Luca 
f act am). 

Pe lângă icoanele pictate de Sfântul Luca, tradiţia vorbeşte şi de o icoană a Fecioarei 
făcută în chip miraculos, adică nu de mâna omului. Este vorba despre o icoană numită „a 
Stăpânei Noastre din Lidda" (sărbătorită la 12 martie) 39 . Fără îndoială că natura miraculoasă a 



38 N. P. Kondakov, Iconografia Maicii Domnului (în lb. rusă), t. II, p. 154. Binecunoscuta scriere în apărarea 
icoanelor, adresată împăratului Constantin Copronimul şi adesea atribuită Sfântului Ioan Damaschinul vorbeşte 
şi ea de o imagine a Fecioarei pictată de Sfântul Luca. Potrivit datelor ştiinţei actuale, această scriere aparţine 
unui autor necunoscut şi cuprinde predici ale Sfinţilor Ioan Damaschinul, Gheorghe al Ciprului şi Ioan de 
Ierusalim (v. G. Ostrogorsky, Seminarium Kondakovianum, I, Praga, 1927, p. 46 şi, de acelaşi autor, Histoire de 
l'Etat byzantin, Paris, 1956, p. 179). 

39 Vezi N. P. Kondakov, Iconografia Maicii Domnului (în lb. rusă), t. II, Petrograd, 1915, pp. 176-179. Cele mai 
vechi mărturii scrise despre ea datează din secolele VIII şi IX. Este vorba despre un pasaj atribuit Sfântului 

22 



Teologia icoanei în Biserica Ortodoxă 

originii sale a fost motivul pentru care icoana aceasta a fost analogată cu cea a lui Hristos 
Acheiropoietos, determinând includerea povestirii despre originea ei în Liturghia mai multor 
icoane ale Fecioarei, cum ar fi aceea numită „de la Kazan" (sărbătorită la 8 iulie şi 22 
octombrie). In secolul VIII, Sfântul Gherman - viitorul Patriarh al Constantinopolului, aflat în 
trecere prin Lidda, a comandat o reproducere a icoanei pe care, în plin iconoclasm, a trimis-o 
la Roma. După înfrângerea ereziei, ea a revenit la Constantinopol. Din vremea aceea, icoana 
Stăpânei Noastre din Lidda este numită şi „Stăpâna Noastră din Roma" fiind sărbătorită la 26 

• 40 

iunie . 



Andrei Criteanul (scris către anul 726), de o scrisoare sinodală a celor trei Patriarhi răsăriteni adresată în 839 
împăratului iconoclast Teofil şi de o lucrare de Gheorghe, supranumit Monahul, redactată în 886-887. Nu avem 
informaţii pozitive despre soarta acestei icoane, cu excepţia faptului că ele există încă în secolul IX (V. 
Dobschutz, Christusbilder, Leipzig, 1899-1909, pp. 79-80). 

40 Povestirea aceasta este cuprinsă în cartea „Minunile Maicii Domnului", tradusă din limba greacă şi care a 
cunoscut două ediţii în sec. XIX şi alte două în secolul XX. în prezent este disponibilă şi în format electronic în 
colecţia „Biblioteca teologică digitală" editată de Apologeticum http://apologeticum.net (n. Apoogeticum). 

3 
Arta primelor veacuri 



Marea majoritate a monumentelor artei sacre din primele veacuri - mai ales în partea 
răsăriteană a creştinătăţii - au fost distruse de iconoclaşti, mai târziu de către cruciaţi, sau pur 
şi simplu de timp. Se păstrează mai ales frescele din catacombe, în special la Roma 41 . Prin 
urmare, nu ştim cum arătau primele icoane ale lui Hristos sau ale Fecioarei. Insă puţinul 
rămas din arta creştină primară ne lasă să bănuim că nu era vorba de nişte portrete pur 
naturaliste, ci de o altă realitate, întru totul nouă şi specific creştină. „Legată prin multe fire de 
antichitate - scrie V. N. Lazarev 42 - şi mai ales de formele ei într-un târziu spiritualizate, 
această artă şi-a stabilit, chiar de la începuturi, o serie întreagă de obiective noi. Arta creştină 
e departe de a fi o antichitate, aşa cum cred anumiţi scriitori (mai cu seamă Siebel). Subiectele 
noi ale artei creştine primare nu erau un fapt pur exterior. Ele reflectau o nouă atitudine, o 
religie nouă, o înţelegere organic diferită a realităţii. Aceste subiecte nu se puteau acomoda cu 
vechile forme, specifice antichităţii. Ele necesitau un stil care să poată cât mai bine întrupa 
idealurile creştine, aşa încât toate eforturile artiştilor creştini tindeau spre elaborarea acestui 
stil." Sprijinindu-se pe cercetările altor savanţi, V. N. Lazarev subliniază faptul că principalele 
trăsături ale acestui nou stil se formează deja, o dată cu picturile din catacombe. Prin interme- 
diul acestei arte, creştinii se străduiau să transmită nu doar ce este vizibil pentru ochii trupeşti, 
dar şi ce este invizibil, în speţă, conţinutul spiritual al celor prezentate. Pentru a-şi exprima 
învăţătura, Biserica primară se foloseşte deopotrivă de simboluri păgâne şi de anumite 
subiecte din mitologia greco-romană. Ea utilizează de asemenea formele artei antice, greceşti 
şi romane, conferindu-le un conţinut nou, în aşa fel încât acest nou cuprins să modifice înseşi 
formele prin care se exprimă. 

Altfel spus, aidoma creaţiei umane în ansamblul ei, formarea imaginii creştine este de 
acum determinată de răsturnarea pe care creştinismul a adus-o în lume. O dată cu apariţia unui 
om nou, apare şi imaginea nouă care îi corespunde: creştinismul creează propriul său mod de 
viaţă, propria sa viziune asupra lumii, propriul său „stil" artistic. In faţa concepţiei antice 
despre lume şi a expresiei picturale corespunzătoare, apare o altă concepţie despre artă, o 
viziune artistică inedită, diferită de cea pe care se sprijinea arta antichităţii. Viaţa însăşi 
provoacă această ruptură decisivă, datorită nevoii de a asimila revelaţia primită şi de a o 
opune ereziilor care trunchiază plenitudinea acestei revelaţii. 

Arta catacombelor este mai ales o artă care propovăduieşte credinţa. Cele mai multe 
dintre subiecte - atât cele simbolice, cât şi cele directe - corespund textelor sfinte: celor din 
Vechiul şi Noul Testament, textelor liturgice şi textelor patristice. 

în paralel cu reprezentările directe - destul de numeroase 43 - limbajul simbolic era 



41 Dacă ne referim la catacombele romane, nu o facem pentru că în altă parte nu ar fi existat creştini sau artă 
creştină. Dimpotrivă: creştinismul s-a răspândit mult mai rapid în Orient decât în Occident, astfel încât atunci 
când Sfântul Constantin s-a urcat pe tron, peste 50 la sută din populaţia părţii răsăritene a Imperiului era deja 
creştină, faţă de cei 20 la sută de la Roma. însă în catacombele romane s-au păstrat majoritatea monumentelor 
creştine din primele secole. în afara Romei, existau catacombele de la Napoli, în Egipt, în Palestina etc. 

42 Istoria picturii bizantine (în lb. rusă), Moscova, 1947, 1. 1, cap. III, p. 38. 

43 în catacombe apar, încă din secolele I şi II, o întreagă serie de teme din Vechiul şi Noul Testament. în secolul I 

foarte răspândit şi juca un rol important în Biserica primelor veacuri. Acest limbaj simbolic se 
explică mai întâi prin nevoia de a exprima prin artă o realitate care nu poate fi exprimată 
nemijlocit. Pe de altă parte, o regulă stabilită de Părinţi (şi bazată pe Sfânta Scriptură) cerea ca 
tainele creştine fundamentale să fie ascunse catehumenilor până la un anumit moment. Sfântul 
Chirii al Ierusalimului (secolul IV) explică la ce fel de expresii simbolice trebuie să se recurgă 
în instruirea creştinilor „căci tuturor le este îngăduit să audă Evanghelia, dar Slava Bunei 
Vestiri nu aparţine decât casnicilor lui Hristos". Iată de ce folosea Domnul parabole atunci 
când Se adresa celor incapabili să priceapă şi explica ucenicilor aceste parabole de îndată ce 
rămâneau singuri. „Căci - continuă Sfântul Chirii - ceea ce pentru iluminaţi reprezintă 
splendoarea slavei, îi orbeşte pe necredincioşi (...). Unui păgân nu i se expune învăţătura 
tainică despre Tatăl, Fiul şi Sfântul Duh şi nici chiar catehumenilor nu le vorbim făţiş despre 
taine, ci vorbim despre multe în chip învăluit, ca în parabole, aşa încât credincioşii care ştiu 
înţeleg, iar cei ce nu ştiu nu suferă nici o pagubă." 44 

Aşadar, sensul simbolurilor creştine le era dezvăluit catehumenilor în mod progresiv, 
pe măsura pregătirii lor pentru botez. Pe de altă parte, raportul dintre creştini şi lumea din 
afară necesita de asemenea un fel de limbaj cifrat. Nu era în interesul creştinilor să divulge 
lumii exterioare, păgână şi ostilă, sfintele taine. 

Primii creştini foloseau înainte de orice simboluri biblice - mielul, arca etc. Dar aceste 
simboluri nu erau de ajuns păgânilor care veneau în Biserică, rămânându-le adesea de 
neînţeles. Atunci, pentru a-i apropia de adevăr, Biserica a adoptat anumite simboluri păgâne 
susceptibile de a comunica diverse aspecte ale învăţăturilor sale. Biserica redresa, purifica şi 
regăsea semnificaţia originară a acestor simboluri degradate printr-o lungă degenerescentă 
folosindu-le pentru a exprima mântuirea împlinită prin întrupare. 

Astfel, pentru a face mai bine cunoscute învăţăturile în faţa convertiţilor de origine 
păgână, Biserica utiliza anumite mituri antice făcând oarecum din ele un fel de ecou al 
creştinismului. 

Ne vom limita la câteva exemple care ne vor ajuta să înţelegem destinaţia acestei arte, 
sensul şi conţinutul ei şi, ulterior, scopul şi sensul artei bisericeşti în general. 

Pe lângă rarele imagini explicite ale lui Hristos, găsim o multitudine de reprezentări 
simbolice, fie pictate în catacombe, fie sculptate în baso- sau alto-reliefurile de pe sarcofage. 
Printre cele care utilizează forma umană, întâlnim în primul rând tipul bunului păstor care 
apare încă din secolul I. Avem mai multe asemenea reprezentări în catacomba romană a 
Domitiliei. Această imagine este strâns legată de cea a mielului - inspirată de textele biblice; 
de pildă, profetul Iezechiel (cap. 34) şi David (Psalmul 22) figurează lumea ca pe o stână al 
cărei păstor este Dumnezeu. Iar Hristos reia această imagine biblică atunci când vorbeşte 
despre Sine: „Eu sunt păstorul cel bun", spune El (In. 10, 14) sau: „Am venit pentru oile cele 
pierdute din casa lui Israel" (Mt. 15, 24). Adoptând acest tip iconografic, creştinismul îi 
conferă un sens precis: bunul Păstor - Dumnezeu întrupat - ia asupră-Şi oaia cea pierdută, 
adică natura umană decăzută, umanitatea pe care o uneşte cu slava Sa divină. In această scenă, 
ceea ce se explică este acţiunea lui Hristos iar nu aspectul ei istoric. Nu o putem nicicum 
apropia de imaginea lui Hristos adolescent, zis Emmanuel. 

O altă imagine simbolică a lui Hristos este preluată din mitologia antică: 
reprezentarea, mai degrabă rară, a Domnului Nostru sub chipul lui Orfeu, cu lira în mână, 
înconjurat de animale. Acest simbol este foarte folosit şi în scrierile autorilor antici, începând 
cu Clement Alexandrinul. Precum Orfeu îmblânzea cu lira sa fiarele sălbatice şi vrăjea munţii 
şi copacii, la fel Hristos îi atrăgea pe oameni prin dumnezeieştile Sale cuvinte şi domolea 

e vorba de: Bunul Păstor, Noe în arcă, Daniel în groapa cu lei, scena banchetului. Din secolul II avem numeroase 

imagini din Noul Testament: Buna Vestire, Naşterea lui Hristos, Botezul şi multe altele. Pictura catacombelor 

tratează frecvent teme inspirate din Evanghelia după Ioan: învierea lui Lazăr (de 53 de ori), vindecarea 

paraliticului (de 20 de ori) etc. Unele dintre acestea ar data din a doua jumătate a secolului II (v. Irenikon, nr. 2, 

1961, pp. 244-246; recenzie la F. M. Braun, Jean le Theologien et son evangile dans l'Eglise ancienne, Paris, 

1959). 

44 Oratio 6, paragraf 29, P.G. 33, 589. 

forţele naturii. 

Chiar şi temele care, la prima vedere, par a fi doar decorative, au adesea un înţeles 
ascuns, precum viţa-de-vie întâlnită foarte des în arta primelor veacuri. Este vorba de o clară 
transpunere a cuvintelor lui Hristos: „Precum mlădiţa nu poate să aducă roadă de la sine, dacă 
nu rămâne în viţă, tot aşa nici voi, dacă nu rămâneţi în Mine. Eu sunt viţa, voi sunteţi 
mlădiţele. Cel ce rămâne în Mine şi Eu în el, acela aduce roadă multă, căci fără Mine nu puteţi 
face nimic" (In. 15, 4-5). Aceste cuvinte şi imaginea respectivă au un sens deopotrivă 
eclesiologic şi sacramental. Atunci când se reprezintă viţa şi mlădiţele viei este vorba de 
Hristos şi de Biserica Sa: „Eu sunt viţa, voi sunteţi mlădiţele" 45 . Dar cel mai adesea, imaginea 
viţei este completată cu aceea a culesului sau cu cea a păsărilor care se hrănesc cu struguri. In 
acest caz, viţa le aminteşte creştinilor mai ales taina centrală a Bisericii, Euharistia. „Via ne dă 
vinul precum Cuvântul Şi-a dat sângele", spune Clement Alexandrinul 46 . Oamenii care culeg 
şi păsările care se hrănesc reprezintă creştinii care se împărtăşesc cu trupul şi sângele lui 
Hristos. 

In Vechiul Testament, viţa a fost de asemenea simbolul Pământului Făgăduinţei, aşa 
cum arată ciorchinele adus de Moisi din ţinutul Canaan. Prin urmare, ea va fi în Noul 
Testament un simbol al paradisului - pământul făgăduit celor care se împărtăşesc cu trupul şi 
sângele lui Hristos, adică membrilor Bisericii. Motivul decorativ al viţei-de-vie există şi azi în 
arta sacră a Bisericii Ortodoxe, păstrându-şi înţelesul simbolic. 

Unul dintre simbolurile cele mai răspândite în primele veacuri creştine era cel al 
peştelui 47 . Importanţa atât de mare pe care o are peştele în textul Evangheliei a contribuit cu 
siguranţă la adoptarea acestui simbol de către creştini, Hristos însuşi 1-a întrebuinţat. 
Adresându-Se unor pescari, El recurgea fireşte la nişte imagini care le erau familiare şi pe 
înţeles; chemându-i la apostolat, El îi numea „pescari de oameni" („Urmaţi-Mă şi vă voi face 
pe voi pescari de oameni", Mt. 4, 19; Mc. 1, 17). El compară împărăţia cerurilor cu un năvod 
plin cu tot soiul de peşti. Imaginea peştelui serveşte totodată ca simbol al bunătăţilor cereşti 
(Mt. 7, 9-11; 13, 47-48; Le. 5, 10). E cu totul de înţeles atunci faptul că imaginile pescarului şi 
peştelui desemnează predicatorul şi pe cel convertit. Dar vasta răspândire a simbolului 
peştelui în creştinism are şi alte raţiuni. Sensul ascuns al celor cinci litere ce compun cuvântul 
Ichthus este prima dintre ele 48 . Imaginea aceasta este figurată pretutindeni: în picturile murale, 
pe sarcofage, în inscripţiile funerare, pe diferite obiecte. Creştinii purtau la gât peştişori din 
metal, din piatră sau din sidef pe care figura inscripţia: „Fie mântuirea Ta" sau „mântuieşte" 49 . 
Extraordinarei răspândiri a imaginii grafice a peştelui îi corespunde o utilizare literară nu mai 
puţin frapantă, în inscripţiile funerare precum şi la foarte numeroşi autori creştini 50 . Totodată, 
valoarea acestui simbol le părea creştinilor din primele veacuri a fi atât de importantă, încât 
semnificaţia lui a fost ascunsă mai mult decât în alte cazuri; luând în considerare documentele 
pe care le cunoaştem, se pare că până în secolul IV nici un autor nu i-a dat o explicaţie 
completă. 

Aşadar, Hristos însuşi reprezintă semnificaţia primordială şi esenţială a peştelui. Unii 
autori antici îl numesc uneori pe Domnul Nostru „peştele ceresc" (Ichthus ouranios). 



45 E foarte vizibil, atunci când această imagine se află în cupola unei biserici (de pildă în capela El Bauit, sec. V): 
viţa este în centru, în timp ce mlădiţele acoperă întreaga cupolă. E acelaşi principiu ca şi în decoraţia clasică a 
bisericilor ortodoxe, cu Hristos pe cupolă, înconjurat de Apostoli. 

46 Pedagogul, cartea I, cap. V, P.G. 8, 634. 

47 Şi acest simbol a fost preluat din păgânism. La popoarele primitive, peştele simboliza fecunditatea. La romanii 
de la începutul erei noastre, el începe să fie un simbol erotic. 

48 Denumirea greacă a „peştelui" (Ichthus) conţine cinci litere care sunt iniţialele celor cinci cuvinte în legătură 
directă cu Hristos: Iesous Christos Theou Uios Soter - Iisus Hristos Fiul lui Dumnezeu, Mântuitorul. Cum 
vedem, aceste cuvinte exprimă credinţa în Dumnezeirea lui Iisus Hristos şi în misiunea Sa mântuitoare. Astfel, în 
simbolul peştelui, avem un fel de veche formulă a Crezului, condensată într-un singur cuvânt. 

49 Dom H. Leclerc, Manuel d'Archeologie chretienne, t. II, Paris, 1907, pp. 467-468. 

50 Tertulian, Clement Alexandrinul, Fericitul Augustin (f 430), Ieronim (f 420), Origen, Meliton de Sardes, 
Optat din Mileve (f către 370), Sf Zenon din Verona (f către 375), Sf. Petru Hrisologul (f 450), Sf. Prosper de 
Aquitania (| 463) şi mulţi alţii au folosit simbolismul peştelui. 

Imaginea este a unei nave - simbol al Bisericii - purtată de un peşte: Biserica se întemeiază 
pe Hristos, Fondatorul ei. Atunci când trebuie reprezentat Hristos în mijlocul creştinilor uniţi 
cu El, prin botez, se pictează mai mulţi peştişori înconjurând un peşte mai mare. „Suntem 
nişte peştişori - scrie Tertulian - ne naştem în apă precum peştele nostru (Ichthus) şi nu 
suntem mântuiţi decât dacă rămânem în apă." 51 Astfel simbolismul peştelui trimite la cel al 
apei, adică la botez. 

Ceea ce reprezentările şi scrierile care utilizează imaginea peştelui subliniază cu 
precădere este semnificaţia euharistică a acestui simbol. într-adevăr, ori de câte ori este 
reprezentată Euharistia - fie ca banchet, ca scenă de consacrare sau simplu simbol - peştele 
este negreşit prezent. E un fapt. Şi totuşi, peştele nu a fost niciodată folosit ca materie 
euharistică. El precizează doar sensul pâinii şi al vinului. Cu totul specifice sunt două 
inscripţii găsite la cele două extremităţi ale lumii creştine - una în Frigia, alta în Galia - 
datând, ambele, din secolul II. Prima aparţine Sfântului Abercius, Episcop de Hierapolis 
venerat de Biserică ca egal al Apostolilor. Inscripţia reproduce un text scris chiar de sfânt care 
- mare călător - a zăbovit la Roma şi a străbătut tot Orientul. „Credinţa mă conducea peste 
tot" - scrie el. Or, „pretutindeni ea mi-a oferit drept hrană un foarte mare peşte de apă lină, 
curat, prins de Sfânta Fecioară: ea îl dădea mereu, ca hrană, prietenilor; ea are în păstrare şi un 
vin minunat, pe care îl dăruieşte amestecat cu apă şi pâine" 52 . Peştele prins de Sfânta Fecioară 
este Hristos. Pâinea şi vinul amestecat cu apă reprezintă, deja, propria noastră practică 
euharistică. 

Cealaltă inscripţie funerară, găsită în Franţa, este cea a lui Pectorius de Autun. E un 
poem acrostih în greacă, ale cărui litere iniţiale formează cuvintele Ichthus Elpis - Iisus 
Hristos, Fiul lui Dumnezeu Mântuitorul, Nădejde. In „apele eterne ale înţelepciunii care 
dăruieşte comori", în „apele dumnezeieşti" care întineresc sufletul, „rasa divină a peştelui 
ceresc primeşte (...) viţa fără de moarte". Poemul ne invită apoi să primim alimentul dulce ca 
mierea al Mântuitorului celor sfinţi şi să mâncăm Ichthus-ul „pe care îl ţinem în palmele 
mâinilor tale" 53 . 

Aşadar, Sfântul Abercius întâlnise pretutindeni, de la Roma la Eufrat, nu numai 
aceeaşi doctrină şi taină, dar şi aceeaşi imagine, acelaşi simbol în care converg ritul şi 
doctrina: peştele. Inscripţia lui Pectorius vorbeşte de aceeaşi realitate, la celălalt capăt al lumii 
creştine. Cele două documente ne arată prin urmare că simbolul peştelui era răspândit 
pretutindeni, fiind propriu întregii Biserici. 

Un alt simbol hristic extrem de răspândit în catacombe este cel al mielului, care apare 
încă din secolul I. Vom reveni la el descriind suprimarea sa, în secolul VII. Pentru moment, să 
reţinem doar că, asemenea peştelui, mielul este în acelaşi timp simbolul lui Hristos, al 
creştinului în general, şi mai ales al Apostolilor. Mieii care se adăpau la pâraie îi simbolizau 
pe creştinii care au apa vie a învăţăturii evanghelice. Atunci când erau doi, se desemna 
Biserica Evreilor şi Biserica Neamurilor. 

Ca principal simbol al lui Hristos, mielul a înlocuit multă vreme imaginea directă a 
Domnului Nostru, chiar şi în scenele istorice - precum Schimbarea la Faţă sau Botezul - în 
care nu doar Hristos însuşi, dar chiar şi Apostolii sau Sântul Ioan Botezătorul erau 
reprezentaţi sub formă de miei. 

în catacombe, Fecioara este reprezentată cel puţin la fel de des ca şi Hristos. Insă, în 
vreme ce Hristos este reprezentat mai ales prin simboluri, Fecioara este mereu înfăţişată 
direct. Atât cât putem judeca pe seama celor descoperite până acum, Ea apare încă din secolul 
II în diferite teme iconografice, de pildă Buna Vestire (catacomba Priscilei) sau Nativitatea 
(catacomba Sfântul Sebastian, sec. IV). Adesea, Ea este înfăţişată singură, ca Orantă, adică 
având braţele împreunate pentru rugăciune. Această din urmă imagine sugerează rolul Ei de 



51 Vezi P. Sixte Scaglia, Manual de arheologie creştină, Torino, 1916, p. 226. 



52 



Ibidem, p. 248 şi tr. fr. de R. F. Refoule şi M. Drouzy, Paris, 1925, p. 65. 



53 Potrivit obiceiului primilor creştini, credinciosul cu palma mâinii drepte, încrucişată peste cea stângă. Aşa se 
împărtăşeşte clerul ortodox până în ziua de astăzi. 

mijlocitoare către Dumnezeu, pentru Biserică şi pentru lume. Aceasta este în general 
atitudinea în care este reprezentată pe fundul vaselor sfinte descoperite în catacombe. Uneori, 
Ea apare, între altele, înconjurată de Apostolii Petru şi Pavel sau de mama sa, Sfânta Ana. 
Una din scenele în care i se rezervă un rol important este închinarea magilor. Foarte des 
reprezentată în primele veacuri creştine, închinarea magilor figura în anul liturgic ca 
sărbătoare specială, aşa cum mai este şi azi cazul în confesiunile apusene. In Biserica 
Ortodoxă, ea este inclusă în sărbătoarea Naşterii. Astăzi se pot vedea în catacombele romane 
zece-douăsprezece imagini ale închinării magilor - eşalonate de la începutul secolului II până 
în secolul IV. Fecioara este mereu înfăţişată şezând, cu Pruncul pe genunchi şi primind 
împreună cu El închinarea magilor - fapt care subliniază în chip special demnitatea Sa de 
Maică a Domnului. Acest subiect iconografic răspundea unei probleme foarte spinoase la acea 
epocă: aceea a locului cuvenit Neamurilor, adică ne-evreilor, în Biserică. Astăzi chestiunea nu 
mai presupune nici o dificultate, dar în primele veacuri problema Neamurilor - a păgânilor 
care veneau în Biserică (în casa lui Israel, cea pentru care venise, întâi de toate, Hristos) - era 
foarte complicată. Ea a făcut obiectul unei controverse între Apostoli (Fapte 11, 1-4) şi a fost 
discutată la Sinodul Apostolic (Fapte, cap. 15). Era o preocupare care domina viaţa primilor 
creştini (vezi, de exemplu, Fapte 6, 11) - acest fapt fiind reflectat felurit şi frecvent în 
imagini. Magii veniţi să-L adore pe Hristos erau vlăstare ale Neamurilor, vlăstare ale Bisericii 
Neamurilor, ale Bisericii ne-evreieşti. Iată de ce, atunci când reprezentau închinarea magilor, 
creştinii din primele veacuri subliniau locul creştinilor ne-evrei în Biserică, adică legitimitatea 
slujirii acestora în paralel cu slujirea creştinilor israeliţi 5 . 

In urma imaginilor (directe sau simbolice) ale lui Hristos şi ale Fecioarei, apar cele ale 
Apostolilor, profeţilor, martirilor şi îngerilor, pe scurt - întreaga varietate a iconografiei 
creştine. 

Un exemplu cu totul specific - şi care ne va permite să înţelegem dezvoltarea 
ulterioară a artei sacre - este cea mai veche reprezentare cunoscută a Fecioarei cu Pruncul. 
Este vorba despre o frescă din catacomba Priscilei, o pictură întru totul elenistică din punct de 
vedere formal. Pentru a se demonstra că acea femeie însoţită de un copil este Fecioara a 
trebuit să se recurgă la anumite semne exterioare, respectiv un profet biblic care se află în 
preajma Ei şi o stea deasupra capului. întâlnim aici acelaşi principiu ca şi în deja menţionatele 
imagini ale Euharistiei. Pentru a arăta că scena reprezentată (banchet, consacrare, sau doar 
pâinea şi vinul) semnifică taina centrală a creştinismului, se adăuga ca semn exterior simbolul 
euharistie al peştelui. Acest detaliu transpunea sensul imaginii pe un alt plan, proiectând 
asupra ansamblului o lumină salutară. La fel, pentru a arăta că femeia reprezentată împreună 
cu un copil nu este o femeie oarecare, ci Maica Domnului, erau necesare unele indicii 
exterioare: profetul şi steaua. Aici, profetul ţine în mâna stângă un rulou sau o carte 
cuprinzând profeţia sa, în timp ce, cu mâna dreaptă, arată steaua de deasupra Fecioarei. Este 
oare Isaia, care spune: „Domnul va fi pentru tine o lumină veşnică" (60, 19) (steaua fiind, într- 
adevăr, simbolul cerului şi al luminii celeste)?; sau Balaam („o stea răsare din Iacov; un toiag 
se ridică din Israel", Num. 24, 17)? Fecioara poartă pe cap un voal - semnul femeilor 
măritate, într-adevăr, statutul ei civil era cel al unei femei măritate, aşa că acel voal constituie 
o trăsătură importantă a realismului istoric care a marcat tradiţia iconografică ortodoxă. 
Această alianţă între adevărul istoric şi simbolism stă la temelia artei sacre creştine. In acea 
epocă, limbajul pictural al Bisericii - ca de altfel şi limbajul ei dogmatic - nu avea încă 
exactitatea, claritatea şi precizia secolelor următoare, care ne permit acum să o recunoaştem 
pe Maica Domnului fără a mai avea nevoie de prezenţa indicativă a unui profet. Limbajul 
artistic era pe cale de a se forma, iar frescele catacombelor ilustrează bine primele etape ale 
acestei geneze. 



54 încă din secolul VI, vedem în mozaicurile de la San Vitale, din Ravenna, reprezentarea închinării magilor 
brodată pe haina împărătesei Teodora (tocmai în scena în care aduce daruri Bisericii, împreună cu împăratul 
Justinian. Astfel, cuplul imperial repetă gestul Regilor din Răsărit, aducând lui Hristos daruri în numele 
poporului. 

Numai că în arta catacombelor întâlnim nu doar principiul însuşi al artei sacre, ci şi 
trăsăturile generale ale caracterului ei exterior. Aşa cum spuneam, ştiinţa profană fără 
prejudecăţi şi care se bazează pe date reale, afirmă că în catacombele primelor veacuri apare 
deja un stil nou, propriu creştinismului şi posedând anumite trăsături esenţiale care vor 
caracteriza, de atunci încolo, arta Bisericii. O artă care, subliniem din nou, exprimă înainte de 
orice învăţătura Bisericii şi corespunde textelor sfinte. Scopul ei nu este deci acela de a 
reflecta viaţa cotidiană, ci de a o lumina cu un sens nou, aducând problemelor ei răspunsul 
Evangheliei. Nicăieri în catacombe nu găsim vreo urmă de imagine cu caracter documentar, 
anecdotic sau psihologic. Am căuta zadarnic să ne facem, plecând de la această artă, vreo idee 
despre viaţa zilnică a creştinilor. Aşa de pildă, în arta cultică nu întâlnim nici un indiciu 
despre frecventele persecuţii şi numeroşii martiri din acea epocă. Cu toate acestea, artiştii 
creştini care trăiau pe vremea lui Nero sau Diocleţian vor fi văzut, cu siguranţă, scenele atroce 
din amfiteatre - episoade care constituiau un motiv de glorie şi de consolare pentru toţi fraţii. 
Aşa încât ne-am fi putut aştepta să vedem în catacombe evocarea acelor zile în care lupta 
creştinilor împotriva zeilor păgâni şi a idolilor atingea paroxismul. Or, în catacombe nu 
întâlnim nici măcar o singură scenă de martiriu. Lucru valabil şi pentru povestirile marilor 
sfinţi ai epocii. De pildă, Sfântul Pavel învaţă, denunţă greşelile şi viciile, dar nu aminteşte 
decât în treacăt - fără nici o aluzie la starea sa de spirit şi fără vreo descriere - torturile pe 
care le-a suferit (II Cor. 11, 23-27). Deci nu e de mirare că nici în artă nu întâlnim aşa ceva. 
Cu mult mai târziu - abia atunci când persecuţiile au încetat şi când supliciile creştinilor au 
început să aparţină istoriei - au apărut sporadic unele reprezentări. 

Şi totuşi această artă nu era ruptă de viaţă. Nu numai că ea foloseşte limbajul artistic al 
epocii, dar îi este intim asociată. Legătura nu constă însă în imagini cotidiene de felul celor 
din pictura profană, ci în răspunsul pe care-1 aduce problemelor zilnice ale creştinului. 
Esenţialul acestui răspuns este starea de rugăciune pe care această artă o comunică 
privitorului. Din faţă sau „în racourci", personajele ei adoptă cel mai adesea o postură orantă, 
adică fac gestul antic al rugăciunii - foarte răspândit în primele veacuri creştine şi având 
valoarea unui simbol. Vedem astfel în catacombele romane o mulţime de orante care 
personifică rugăciunea sau Biserica aflată în rugăciune 55 . Această stare de rugăciune devine 
leit-motivul diferitelor situaţii îndeobşte dramatice, precum sacrificiul lui Avraam sau Daniel 
în groapa cu lei. Este reprezentată nu atât clipa însăşi a sacrificiului - partea dramatică - cât 
starea lăuntrică, spirituală a personajelor: rugăciunea. Creştinul, care trebuia să fie oricând 
gata să-şi mărturisească credinţa în chinuri, avea astfel înaintea ochilor atitudinea interioară pe 
care trebuia să o adopte în toate împrejurările. Se înfăţişa aşadar ceea ce putea instrui, fortifica 
şi linişti, nu ceea ce ar fi riscat să fie respingător sau înfricoşător. Imaginile acestea 
transmiteau de asemenea învăţătura despre mântuire. Isaac cel jertfit era salvat - precum Noe 
şi Daniel - acest fapt prefigurând mântuirea tuturor. Pe lângă rugăciune se reprezenta de 
asemenea munca, pentru a-i vădi caracterul purificator şi pentru a aminti creştinilor că orice 
muncă umană trebuie făcută spre slava lui Dumnezeu. Nu se reproducea cutare sau cutare 
episod al lucrărilor omeneşti, ci activitatea ca atare, de pildă unele meserii. Vedem de 
exemplu o herboristă la tarabă, un marinar debarcând sau îmbarcând un transport de amfore, 
un hamal descărcând un vas, un brutar, un cultivator de vie, un birjar, fabricanţi de butoaie la 
lucru. 

Altă trăsătură specifică artei creştine şi care se manifestă din primele veacuri: 
imaginea este redusă la un minimum de detalii şi la un maximum de expresivitate. Acest 
laconism, această sobrietate a mijloacelor corespunde şi ea caracterului laconic şi sobru al 
Scripturii. Evanghelia nu dedică decât câteva rânduri unor evenimente hotărâtoare pentru 
istoria umanităţii. La fel, imaginea sacră ne arată numai esenţialul. Detaliile nu sunt admise 
decât ici-colo, atunci când sunt semnificative. Toate aceste trăsături ne trimit direct la forma 
clasică a icoanei ortodoxe. încă din acea epocă, pictorul trebuia să confere operei sale o mare 



55 Această postură, cu braţele ridicate, nu este specific creştină: era cunoscută în lumea antică şi în Vechiul 
Testament, unde Psalmii o evocă de mai multe ori. 

simplitate, a cărei semnificaţie adâncă nu era accesibilă decât ochilor iniţiaţi spiritual. Artistul 
trebuia să-şi despoaie arta de orice element individual; el rămânea anonim (operele nu sunt 
niciodată semnate), iar prima sa grijă era aceea de a transmite Tradiţia. El trebuia deopotrivă 
să renunţe la bucuria estetică în sine şi să utilizeze - pentru a sugera lumea spirituală - toate 
semnele lumii văzute. Căci, într-adevăr, pentru a reprezenta invizibilul în faţa ochilor trupeşti 
nu e nevoie de o ceaţă confuză, ci dimpotrivă, de o mare claritate şi precizie, aşa cum Părinţii 
folosesc expresii foarte clare şi riguroase atunci când vorbesc despre lumea spirituală. 

Pictorul creştin renunţă la reprezentarea naturalistă a spaţiului - atât de marcantă în 
arta romană a epocii respective. O dată cu adâncimea, dispar şi umbrele. In loc să înfăţişeze o 
scenă pe care spectatorul o poate doar privi, fără a participa, această artă reprezintă nişte 
personaje legate, pe de o parte, între ele prin sensul global al imaginii, dar legate mai ales de 
credinciosul care se uită la ele. Personajele sunt întotdeauna reprezentate frontal; se adresează 
privitorului, comunicându-i starea lor lăuntrică de rugăciune. Ceea ce contează este nu atât 
acţiunea reprezentată cât mai ales această comuniune cu privitorul. 

Vedem deci că simbolismul epocii de care vorbim nu este un joc de cuvinte mai mult 
sau mai puţin abstract sau arbitrar. Descoperim în el un sistem de expresie coerent şi profund, 
pătruns în ansamblu şi în toate detaliile de mesajul unic şi misterios al mântuirii. Iar acest 
limbaj şi-a îndeplinit cu prisosinţă rolul, de vreme ce a transmis creştinismul unor mii de 
oameni, formându-i şi călăuzindu-i. Căci tocmai cu ajutorul acestui limbaj - abia inteligibil 
astăzi - primeau sfinţii acelor vremuri educaţia lor religioasă în fiecare stadiu: de la convertire 
până la încununarea martirică a mărturisirii lor. 

După cum se vede, subiectele reprezentate în primele veacuri ale creştinismului erau 
în majoritate fie simboluri pure, precum peştele sau viţa-de-vie, fie imagini istorice care 
serveau şi ele ca simboluri; de exemplu, învierea lui Lazăr, ca imagine a învierii obşteşti ce va 
să vină. O dată descoperit şi adoptat de întreaga Biserică, orice simbol de acest gen (de pildă 
peştele) nu mai era modificat şi era utilizat în întreaga lume creştină. El devenea parte 
integrantă a limbajului simbolic comun, accesibil şi inteligibil oricărui creştin, indiferent 
de naţionalitatea sau cultura sa. 

Nu am izolat decât câteva exemple din mulţimea monumentelor artei creştine primare. 
Aceste exemple ne indică existenţa unor metode de predicaţie şi iniţiere religioasă extrem de 
dezvoltate. Arta primilor creştini este o artă dogmatică şi liturgică. Ea constituie un adevărat 
îndreptar spiritual şi prin urmare nu putem lua în serios afirmaţia acelor savanţi care susţin că 
arta sacră s-a născut în afara Bisericii sau că ea nu ar fi avut nici o importanţă până în secolul 
III sau IV 56 . Dimpotrivă. Această artă denotă o îndrumare bisericească generală şi foarte clară, 
precum şi controlul atent al muncii artiştilor. Nimic nu este lăsat la întâmplare sau în seama 
capriciilor artistului. Totul se concentrează pe exprimarea învăţăturii Bisericii. De la primii ei 
paşi, Biserica începe să elaboreze un limbaj artistic exprimând acelaşi adevăr ca şi cuvântul 
sfânt. Vom vedea mai târziu că acest limbaj, la fel ca şi expresia teologică a învăţăturii 
creştine, se va preciza din ce în ce mai mult de-a lungul împrejurărilor istorice ale existenţei 
sale, pentru a deveni cel mai strălucit şi exact dintre instrumente. 

Frumuseţea acestei arte din primele veacuri creştine ţine mai ales de posibilităţile pe 
care le deschide; ea nu atinge încă plenitudinea sensului său, dar promite o evoluţie 
nelimitată. 

Acestea fiind zise, nu trebuie să uităm că arta catacombelor romane reprezintă doar o 
ramură a artei creştine primare: ramura greco-romană, care s-a păstrat cel mai bine. Trăsătura 
specifică artei greco-romane din acest timp este naturalismul, adică tendinţa de a reproduce 
natura sau obiectele vizibile. Exemplele asupra cărora ne-am oprit dovedesc însă în ce măsură 
arta creştină renunţă la acest principiu. Cât despre tehnica picturii greco-romane, ea era foarte 
dezvoltată, iar arta creştină a moştenit-o. De aceea arta primelor veacuri are prospeţimea şi 



56 Vezi de exemplu M. Ochse, La nouvelle querelle des images, Paris, 1952, p. 41 sau Th. Klauser, Die 
Ausserungen der alten Kirche zur Kunst, în „Gesammelte Arbeiten zur Liturgie-Geschichte", Miinster, 1974, S. 
S., 339-337. 

spontaneitatea care disting arta antică. 

Pe lângă ramura greco-romană a artei creştine există şi altele. Astfel, frescele din 
secolul III dintr-o biserică creştină de la Dura-Europos au un caracter net oriental, ale cărui 
linii esenţiale sunt precizate de A. Grabar în descrierea templului păgân din acelaşi oraş: 
„Spaţiu restrâns, figuri plate cu contururi apăsate, corpuri isocefale, fără volum şi greutate; 
personaje care apar întorcând capul spre privitor; pe scurt, o artă expresivă, care nu pretinde 
să imite percepţia optică şi nici să dea iluzia realităţii materiale" 57 . Aceste trăsături ale artei 
orientale au fost amplu folosite în creştinism. Câteva alte monumente precum şi unele 
indicaţii ne permit să afirmăm că arta sacră din partea orientală a Imperiului nu era mai puţin 
dezvoltată decât cea din partea occidentală, în orice caz, la fondarea Constantinopolului, în 
330, arta creştină de la Roma şi din Orient avea deja o lungă istorie. 



A. Grabar, La peinture byzantine, Geneva, 1953, p. 38. 

4 
Arta sacră a epocii constantiniene 



Din secolul IV, o dată cu debutul erei constantiniene, începe pentru Biserică o nouă 
perioadă. Ea iese din recluziunea forţată şi îşi deschide larg porţile către lumea antică. Afluxul 
de noi convertiţi solicită locuri de cult mai vaste şi o predicaţie de un nou tip, mai directă şi 
mai explicită. Simbolurile din primele veacuri - destinate unui mic număr de iniţiaţi cărora le 
erau imediat accesibile - erau mult mai puţin clare noilor veniţi. De aceea, în secolele IV şi V 
apar în biserici marile cicluri istorice reprezentând evenimentele Vechiului şi Noului 
Testament, sub forma unor picturi monumentale. Sfântul Constantin a construit biserici în 
Palestina, chiar pe locurile evenimentelor evanghelice. Tot în această epocă au fost fixate 
majoritatea sărbătorilor principale ale Bisericii precum şi compoziţiile iconografice aferente, 
care există şi astăzi în Biserica Ortodoxă. In secolul IV, seria este în orice caz completă, aşa 
cum reiese din faimoasele globuri de la Monza (nu departe de Milano) şi Bobbio. Pe la anul 
600, aceste globuri de argint ornate cu scene din Evanghelie au fost oferite Theodelinei - 
regina Lombarzilor (f 625) - şi constituie pentru noi un document foarte preţios. Anumiţi 
erudiţi sunt dispuşi să admită că scenele evanghelice gravate pe ele reproduc mozaicurile din 
bisericile palestiniene construite de Constantin şi Elena. Alţi savanţi se arată mai prudenţi: „E 
mai rezonabil - scrie A. Grabar - să spunem că prototipul lor nu ne este pentru moment 
cunoscut" 58 . 

Datând din secolele IV şi VI, aceste globuri au pentru noi o importanţă considerabilă 
întrucât ne oferă reprezentarea mai multor sărbători care confirmă astfel vechimea 
iconografiei sărbătorilor respective. într-adevăr, unele dintre ele ne prezintă o iconografie 
complet elaborată, care este chiar cea utilizată actualmente de icoanele ortodoxe 59 . 

Schimbarea care intervine în viaţa Bisericii în secolul IV nu este doar de ordin 
exterior: acea epocă de mare triumf a fost şi o vreme a marilor ispite şi încercări. Lumea care 
intra în Biserică aducea cu ea toată neliniştea, îndoielile şi lucrurile neînţelese pe care Biserica 
urma să le lămurească şi să le potolească. Acest nou contact dintre Biserică şi lume se 
caracterizează printr-un iureş de erezii şi un mare avânt al vieţii interioare creştine. Dacă până 
atunci, stâlpii Bisericii fuseseră mai cu seamă martirii, acum erau Părinţii teologi şi sfinţii 
asceţi. Este vremea marilor sfinţi precum Vasile cel Mare, Grigorie Teologul, Ioan Hrisostom, 
Grigorie de Nyssa, Antonie cel Mare, Macarie Egipteanul, Marcu, Isaia şi mulţi alţii. Imperiul 
devine un Imperiu creştin, lumea este treptat sacralizată şi totuşi cei care pleacă în deşert fug 
tocmai de această lume aflată pe calea sfinţirii, de acest Imperiu creştin. Dacă ei sunt atraşi de 
deşert o fac nu pentru că acolo se trăieşte mai uşor sau nu din dorinţa de a părăsi dificultăţile 
lumii ci dimpotrivă, din dorinţa de a abandona confortul lumii şi privilegiile unei societăţi 
care se pretinde în acord cu creştinismul. Spre sfârşitul secolului IV, întregul Egipt este 
împânzit de mănăstiri în care monahii se numără cu miile. Pelerini de pretutindeni se grăbesc 
într-acolo, atât din Asia, cât şi din Occident. Experienţa Părinţilor deşertului se răspândeşte, 



58 A. Grabar, Les Ampoules de Terre Sainte, Paris, 1958, p. 49. 

59 Una dintre ele poartă chiar şapte reprezentări: Buna Vestire, Vizita Măriei la Elisabeta, Naşterea lui Hristos, 
Botezul, Răstignirea, Mironosiţele la mormânt şi înălţarea. 

iar scrierile lor sunt difuzate în toată lumea creştină. începând mai cu seamă din acel timp, 
teologia teoretică şi cea trăită, adică învăţătura Bisericii şi experienţa vie a asceţilor devin 
izvorul care hrăneşte arta sacră îndrumând-o şi inspirând-o. Arta trebuie, pe de o parte, să 
transmită adevărurile formulate dogmatic iar pe de altă parte, să comunice experienţa trăită a 
acestor adevăruri, experienţa spirituală a sfinţilor - acel creştinism viu în care dogma şi viaţa 
se confundă. Dar toate acestea nu vor mai fi transmise unor grupuri restrânse, ci maselor 
poporului credincios. De aceea, Părinţii acestei perioade acordă o mare importanţă rolului 
pedagogic al artei. In secolul IV - marea epocă a teologiei - o mulţime de autori creştini de 
prim rang se referă la imagini în argumentaţia lor, socotindu-le ca pe o realitate importantă al 
cărei rol este considerabil 60 . Astfel, Sfântul Vasile cel Mare atribuie picturii o forţă de 
convingere mai mare decât cea a propriilor sale cuvinte. După ce a pronunţat un panegiric în 
memoria marelui martir Sfântul Varlaam, el încheie spunând că nu mai vrea să-1 umilească pe 
marele martir prin cuvintele proprii, aşa că lasă locul unui limbaj mai înalt, „cel al trâmbiţelor 
răsunătoare ale maeştrilor": „Sculaţi-vă acum înainte-mi - spune el - voi cei ce zugrăviţi 
virtuţile sfinţilor. Completaţi prin arta voastră chipul neterminat al comandantului de oşti. 
Luminaţi cu florile înţelepciunii voastre imaginea neclară a martirului încununat, pe care abia 
am schiţat-o; chiar de-aş fi înfrânt de pictura înfăţişând faptele eroice ale martirilor, voi fi 
bucuros să încuviinţez şi de astă dată realitatea acestei victorii. (...) Voi privi spre acest 
luptător zugrăvit în chip şi mai viu în tabloul vostru. Fie ca demonii să plângă, înfrânţi o dată 
mai mult de curajul martirului. Să le fie arătată încă o dată mâna cea arsă care a învins. Şi fie 
ca în acest tablou să fie arătat şi începătorul luptelor, Hristos" 61 . 

în predica sa la sărbătoarea Sfântului Teodor, Sfântul Grigorie de Nyssa arată că 
„pictorul (...) care, cu ajutorul culorilor şi al meşteşugului, a reprezentat în icoană măreţele 
fapte ale martirului (...) şi imaginea începătorului luptelor, Hristos, ne-a povestit limpede - 
aşa cum ne-ar vorbi o carte - luptele martirului (...). Căci pictura cea tăcută grăieşte de pe 
ziduri, mult bine făcând" 62 . 

Printre autorii apuseni, Sfântul Paulin, Episcopul Nolei (n. cea 353, m. cea 431) a scris 
despre imagini într-un chip extrem de amănunţit. El construise câteva biserici şi le decorase 
cu imagini sfinte pe care le descrie pe larg în scrisorile şi poemele sale. Păstor cu mare 
experienţă, Sfântul Paulin vedea că imaginile îi atrag pe creştini (şi mai ales pe neofiţi şi 
catehumeni) mai mult decât cărţile. De aceea el căuta să aibă cât mai multe imagini sfinte în 
bisericile sale 63 . 

Din secolul V avem, în acelaşi sens, o indicaţie foarte caracteristică provenită de la 
unul dintre cei mai mari scriitori ascetici ai antichităţii, Sfântul Nil Sinaitul - discipol al 
Sfântului Ioan Hrisostom (f 430 sau 450). După ce ridicase o biserică, un anume prefect 
Olympiodor dorea să figureze pe pereţii navei principale, pe de o parte, pământul, cu scene de 
vânătoare şi o puzderie de dobitoace, pe de altă parte, marea, cu scene de pescuit: toate 
acestea, cum o spunea chiar el, din grija plăcerii estetice. Olympiodor i-a cerut sfatul Sfântului 
Nil, care i-a răspuns: „La scrisoarea ta răspund că este stângaci şi pueril să seduci ochii 
credincioşilor cu cele ce mi-au fost descrise mai sus. (...) Fă în aşa fel ca mâna celui mai 
iscusit pictor să acopere ambele laturi ale bisericii cu imagini din Vechiul şi Noul Testament 
astfel încât, privind chipurile zugrăvite, cei care nu cunosc alfabetul şi nu pot citi Sfintele 
Scripturi să-şi aducă aminte de faptele curajoase ale celor care l-au slujit lui Dumnezeu fără 
ocolişuri; astfel, se vor lua mai degrabă la întrecere cu virtuţile vrednice de veşnică pomenire 
care i-au făcut pe acei slujitori ai lui Dumnezeu să prefere cerul pământului şi pe cele 



60 Sfântul Vasile cel Mare, Sfântul Grigorie Teologul (mai ales a Ii-a omilie despre Fiul), Sfântul Ioan Hrisostom 
(a IlI-a omilie la Epistola către Coloseni), Sfântul Grigorie de Nyssa (omilia despre Dumnezeirea Fiului şi a 
Sfântului Duh, sau cea despre Sfântul Martir Teodor), Sfântul Chirii al Alexandriei (Discurs către împăratul 
Teodosie) şi alţii. 

61 Omilia 17, P.G. 31,489a-c. 
62 P.G 46, 737. 

63 Epistola 32 (către Sever), P.L. 61, 339. 

33 



Leonid Uspensky 

nevăzute celor văzute" 6 . 

Astfel, Biserica se străduia să orienteze toate simţurile omeneşti - inclusiv văzul - 
către cunoaşterea şi slăvirea lui Dumnezeu. In realitate, vederea a avut totdeauna o mare 
importanţă în propovăduirea revelaţiei creştine. „Printre toate simţurile omeneşti - scrie 
Sfântul Vasile cel Mare - vederea este aceea cu cea mai vie acuitate (în perceperea) lucrurilor 
sensibile." 65 Ideea priorităţii văzului în acest domeniu apare limpede în scrierile patristice 
(cele, spre exemplu, ale Sfântului Atanasie cel Mare, Sfântului Grigorie de Nyssa etc). 
„Contemplarea Cuvântului vizibil - spune un autor contemporan - nu dă naştere pasivităţii 
tocmai pentru că este contemplare a CUVÂNTULUI şi nu o simplă emoţie estetică sau 
contemplare a unei idei." 66 în acea vreme, ca şi mai târziu, credinţa era mărturisită prin 
arătare: „Spune -mi, omule, dacă vreun păgân vine la tine spunându-ţi: <A.rată-mi credinţa, 
pentru ca să pot crede şi eu» - ce îi vei arăta? Nu cumva îl vei ridica de la cele văzute către 
cele nevăzute? Du-1 într-o biserică (...) şi aşează-1 înaintea icoanelor ce se află zugrăvite 
acolo" 67 . Cu mult mai târziu, în Rusia, Sfântul prinţ Andrei Bogolubov face la fel: atunci când 
soseau oaspeţi heterodocşi, el poruncea servitorilor săi: „Duceţi-i în biserică şi arătaţi-le de 
sus adevăratul creştinism, pentru ca să se boteze" 68 . 

Precum se vede, Biserica atribuie dintotdeauna imaginii o mare importanţă. Insă nu 
valoarea ei artistică sau estetică este cea apreciată: e vorba de valoarea ei predicatorială. 
Imaginea constituie o veritabilă mărturisire de credinţă creştină. Acest caracter dogmatic 
constituie o dimensiune esenţială a artei sacre ortodoxe din toate timpurile, însă, începând cu 
secolul V, avem deja exemple conform cărora Biserica nu predică doar prin imagine ci şi 
combate, cu ajutorul ei, erezia. Luptând cu erezia şi, în genere, pentru curăţia vieţii şi 
învăţăturii sale, Biserica confirmă la Sinodul de la Laodiceea (343) Canonul apostolic 85 
referitor la cărţile sfinte şi pune capăt improvizaţiilor cultice (Canoanele 59 şi 60) din cauza 
cărora pătrundeau în Liturghie diferite erori. E de înţeles ca ea să fi devenit mai exigentă şi 
faţă de artă. Căci răspunde rătăcirilor şi ereziilor nu doar prin trăirea sfinţilor, ci şi prin 
Liturghie şi imagine - ale cărei detalii, ansambluri sau cicluri întregi de picturi murale sau 
mozaicuri opun ereziilor doctrina sănătoasă a Bisericii. In mod special - ca replică dată teoriei 
lui Arie care vedea în Hristos nu pe Dumnezeu ci o creatură (teză condamnată la Sinodul I 
Ecumenic în 325) - se înscriu pe cele două laturi ale imaginii lui Hristos literele alpha şi 
omega - o aluzie la cuvintele din Apocalipsă: „Eu sunt Alpha şi Omega, Cel dintâi şi Cel de 
pe urma, începutul şi sfârşitul" (22, 13) - pentru a sublinia mai bine divinitatea Fiului Omului, 
deofiinţă cu Dumnezeul Tatăl, potrivit dogmei Sinodului de la Niceea 69 . în 431, Sinodul de la 
Efes a condamnat erezia lui Nestorie, care nu admitea unirea ipostatică a firilor divină şi 
umană în Hristos, respingând, prin urmare, maternitatea divină a Fecioarei - numită 
Născătoare a lui Iisus, sau Născătoare a lui Hristos. Sinodul a proclamat maternitatea divina a 
Fecioarei atribuindu-i solemn numele de Născătoare de Dumnezeu (Theotokos). De atunci 
încolo, prezentarea ei solemnă - tronând cu Pruncul pe genunchi şi cu îngerii în preajmă - a 
devenit mult mai frecventă 70 . 

Bisericii din Constantinopol i-a revenit rolul de a elabora formele cele mai adecvate 
ale artei sacre, adică limbajul pictural cel mai precis. Situarea geografică a noii capitale era cu 
totul propice întrucât - aşezată fiind la punctul de joncţiune între Europa şi Asia - ea slujea 
drept punte, preluând dintr-o parte şi din alta o vastă moştenire. în domeniul artei, ea a primit 
de-a gata o iconografie elaborată, care includea Vechiul şi Noul Testament - o tehnică a 
frescei, a mozaicului sau a encausticii, o bogată ornamentaţie, colorituri rafinate şi un sistem 



64 P.G. 79, 577. 

65 Sfântul Vasile cel Mare, Comentariu la Isaia, cap. I, P.G. 30, 132 a. 

66 J.Ph. Ramseyer, La Parole et l'Image, Neuchâtel, 1963, p. 18. 
Contra lui Constantin Cabalinul (anonim), P.G. 94, 2, 325. 

68 Culegere completă de Cronici ruseşti (în lb. rusă), p. 591; citat mai ales de N. N. Voronin, Arhitectura din 
Nord-Estul Rusiei (în lb. rusă), 1. 1, Moscova, 1961, p. 228. 

69 L. Brehier, L 'Art chretien, ibid., p. 67. 

70 V. N. Lazarev, Istoria picturii bizantine (în lb. rusă), Moscova, 1947, p. 51. 

dezvoltat de decoraţie monumentală 71 . 

Aşa cum am văzut, pentru a-şi elabora limbajul, Biserica folosea forme, simboluri şi 
chiar mituri antice, adică mijloace de expresie păgâne. Insă ea nu utilizează ca atare ceea ce 
preia: totul este purificat şi adecvat. Creştinismul absoarbe din lumea înconjurătoare tot ce îi 
poate servi ca mijloc de expresie. Astfel, Părinţii Bisericii au folosit în profitul teologiei tot 
aparatul filosofiei antice. La fel, arta creştină moşteneşte cele mai bune tradiţii ale antichităţii. 
Ea absoarbe elemente din arta greacă, egipteană, siriană, romană sau din alte regiuni şi 
sfinţeşte toată această complexă moştenire, pe care o pune în serviciul plenar al propriei 
expresii, transformând-o potrivit exigenţelor învăţăturii creştine 72 . Creştinismul preia din 
lumea păgână tot ce îi aparţine, tot ce este - cum se spune - „creştinesc înainte de Hristos" - 
toate parcelele de adevăr care preexistau, dispersate; el le amalgamează şi le face să participe 
la plenitudinea revelaţiei. 

Potrivit Părinţilor, însuşi numele Bisericii (Ecclesia) arată faptul că ea convoacă şi 
reuneşte pe toţi oamenii în comuniunea cu Dumnezeu. Oamenii din lume care aud astfel 
chemarea Bisericii îşi aduc cu ei cultura, trăsăturile naţionale caracteristice şi facultăţile 
creatoare. Biserica îşi formează limbajul sacru alegând din acest aport tot ce este mai curat, 
mai adevărat, mai expresiv. Primii creştini rosteau o rugăciune euharistică în care se reflectă 
bine acest proces: „Precum pâinea aceasta, oarecând risipită în spice, pe dealuri, s-a făcut una, 
aşa să se adune Biserica - de la marginile pământului - în împărăţia Ta". Acest proces nu are 
drept origine influenţa exercitată asupra Bisericii de către lumea păgână, ci dimpotrivă, 
decurge din integrarea de către Biserică a acelor elemente păgâne creştinabile: nu este o 
pătrundere a cutumelor păgâne în creştinism, ci o sacralizare a acestora. In domeniul artei nu e 
vorba de o păgânizare a artei creştine şi, de aici, a creştinismului însuşi - aşa cum se crede în- 
deobşte - ci dimpotrivă, de o încreştinare a artei păgâne. 

Se consideră că în epoca formării artei sacre existau două curente artistice principale al 
căror rol a fost preponderent. Exista, pe de o parte, arta elenistică (reprezentând spiritul grec 
al artei creştine) şi, pe de alta, arta creştină de la Ierusalim şi din regiunile siriene. Utilizarea 
acestor două curente - foarte contrastante - ilustrează procesul de selecţie prin care Biserica 
elabora formele cele mai adecvate ale artei sale. Curentul elenistic se manifesta în oraşele 
greceşti, mai ales la Alexandria şi moştenise întreaga frumuseţe antică, dimpreună cu 
armonia, măsura, graţia, ritmul şi eleganţa acesteia. Pe de altă parte, arta din Ierusalim şi arta 
siriană comportau un realism istoric care friza pe alocuri naturalismul brutal, precum, spre 
exemplu, în Evanghelia lui Rabula. Biserica a preluat de la fiecare artă tot ce avea mai deplin 
şi mai autentic. Astfel, ea respinge naturalismul uneori grosier al artei siriene, dar păstrează 
din ea acea iconografie veridică, menţinută fidel chiar pe locurile unde se desfăşurase istoria 
evanghelică. Din arta elenistică ea refuză, dimpotrivă, o iconografie cam idealistă, conservând 
frumuseţea armonioasă, sensul ritmului şi anumite elemente artistice cum ar fi de pildă aşa- 
numita perspectivă „răsturnată". In ce priveşte imaginea lui Hristos ea respinge iconografia 
elenistică potrivit căreia Domnul apărea sub trăsăturile unui tânăr zeu imberb şi elegant, de 
genul lui Apollo; ea preferă iconografia palestiniană a bărbatului cu barbă întunecată, cu părul 
lung - tipul realist, deopotrivă portretistic şi maiestuos. La fel în cazul Fecioarei: arta 
elenistică îi conferise tunica, cerceii şi coafura marilor doamne din Alexandria sau Roma. 



71 Recentele descoperiri arheologice au demonstrat că, încă de la începutul existenţei sale, Constantinopolul a 
fost un foarte important centru de cultură artistică (v. D. Talbot Rice, Les mosaiques du grand palais des 
empereurs byzantins ă Constantinople, în „Revue des Arts", Paris, 1955, nr. 3, p. 166). 

72 Originile artei creştine sunt atât de complexe încât nu putem niciodată desprinde formele sale, dintr-un singur 
element, în ciuda asemănărilor exterioare. De pildă, icoana este câteodată asociată cu portretul funerar egiptean, 
datorită asemănării lor evidente. Ca şi icoana, acest portret fixa trăsăturile caracteristice ale chipului. însă 
portretul nu merge dincolo de viaţa terestră, fiind o formă de conservare ce aminteşte mumificarea egipteană. 
Scopul său este de a-1 reprezenta pe om aşa cum a fost, ca şi cum ar continua să trăiască, păstrând pentru 
eternitate această imagine din viaţa terestră. Dimpotrivă, în icoană, chipul este transfigurat, iar această 
transfigurare ne relevă prin ea însăşi o altă lume, o plenitudine de necomparat cu viaţa „căzută". Portretul funerar 
egiptean încearcă să prelungească la nesfârşit viaţa terestră, în vreme ce icoana caută să o îndumnezeiască. 

Arta ierusalimiteană a învăluit-o în lungul voal al femeilor siriene, acea haină care ascundea 
parul, coborând până spre genunchi. De asemenea, Biserica a adoptat în arta ei liturgică 
ornamentul ritmic şi nu o dată simetric, specific Orientului precum şi alte elemente din 
diferitele culturi care se întâlneau la Constantinopol. Cu ajutorul acestor elemente de o 
extremă varietate, Biserica din Constantinopol a creat o formă de artă care şi-a constituit un 
limbaj bine articulat încă din epoca lui Justinian (sec. VI). 

Absorbţia eclesială a diferitelor elemente integrate apoi în plenitudinea revelaţiei a 
cuprins toate aspectele activităţii umane, inclusiv creaţia artistică literară sau figurativă. 
Această creaţie este sfinţită prin participarea la înălţarea împărăţiei lui Dumnezeu, pe care 
Biserica o împlineşte în lume. Sensul final al existenţei lumii constă în construirea împărăţiei 
lui Dumnezeu. Şi, invers, raţiunea de a fi a Bisericii stă în participarea lumii la plenitudinea 
revelaţiei. De aceea, alegerea şi reunirea aceasta - începute în primele veacuri ale 
creştinismului - constituie acţiunea normală şi permanentă a Bisericii: acest proces nu se 
mărgineşte la cutare epocă istorică. In lucrarea ei de zidire şi sinteză, Biserica nu încetează şi 
va continua până la sfârşitul veacurilor să preia din afară orice realitate autentică - fie ea 
incompletă şi insuficientă - pentru a o integra participativ în viaţa divină. 

Aceasta nu înseamnă că Biserica suprimă caracterul specific al elementelor pe care le 
preia. Ea nu exclude nimic din ceea ce este propriu naturii create de Dumnezeu, nici o 
dimensiune umană, nici un indiciu de timp sau de loc, nici un caracter naţional sau personal. 
Ea sfinţeşte toată diversitatea universului, descoperindu-i adevăratul sens şi orientându-1 spre 
adevăratul său scop, acela al înălţării împărăţiei lui Dumnezeu. La fel, aceste particularităţi nu 
agresează unitatea Bisericii, ci îi oferă noi forme de expresie. Aşa se realizează bogăţia 
Bisericii prin unitatea ei, precum şi unitatea în diversitate a expresiilor sale. Sobornicitatea 
Bisericii se afirmă astfel atât în ansamblu, cât şi în fiecare detaliu. In domeniul artei, ca şi în 
celelalte domenii, sobornicitatea aceasta nu implică uniformitatea, ci traducerea adevărului 
unic în forme multiple, proprii fiecărui popor, fiecărei epoci şi fiecărui om. 

Arta astfel elaborată era manifestarea vieţii înnoite prin creştinism, o viaţă eliberată de 
sub lege. Potrivit apologetului creştin care i se adresase lui Diognet, creştinii trăiau în trup, 
dar nu după trup 73 . Aceste cuvinte exprimă principiul însuşi al vieţii creştine şi o fac utilizând 
aproape aceiaşi termeni ca Sfântul Pavel în a sa Epistolă către Romani: „Drept aceea, fraţilor, 
nu suntem datori trupului, ca să vieţuim după trup" (8, 12). Insă lumea care înconjura Biserica 
trăia exact după trup, adică respectând un principiu întru totul opus mântuirii creştine. Acest 
principiu al trupului triumfător fusese perfect exprimat în arta păgână, acea artă antică a cărei 
frumuseţe şi-a păstrat până astăzi farmecul atrăgător. Prin urmare, arta creştină trebuia să 
exprime fireşte un principiu de viaţă specific, pe care să-1 poată opune principiului şi felului 
de viaţă păgân. Sensul însuşi al creştinismului o cerea. Arta oficială a Imperiului roman era o 
artă de Stat care trebuia să-i educe pe cetăţeni într-un anumit fel. Numai că arta aceasta a 
Imperiului roman era o artă demonică. Statul fiind păgân, fiecare act oficial era simultan un 
act ritual, o mărturisire a păgânismului. Atunci când Imperiul roman a devenit creştin, Statul a 
fost depăgânizat, iar arta lui oficială a încetat să mai fie idolatră. Totuşi, ea a rămas o artă cu 
program, o artă educativă. Fie ea romană sau bizantină, această artă de Stat era foarte diferită 
de arta profană aşa cum e înţeleasă aceasta acum. 

Viaţa ca atare, sau aşa cum o vedea artistul nu era deloc reprezentată. Şi deci, cu atât 
mai puţin se putea numi o astfel de artă „artă liberă" sau o „artă pentru artă", căci nu era 
arbitrară; era o artă pedagogică, exprimând nişte idealuri civice şi educând cetăţenii într-un 
sens bine definit 74 . Dotată cu un asemenea scop, arta aceea nu se mărginea la reprezentarea 
anumitor subiecte; ea proceda într-un anumit mod clar, precis, calculat, pentru a face 



73 Către Diognet, tr.fr. H. I. Marrou, Paris, 1951, p. 63. [Vezi şi ediţia în limba română publicată în colecţia 
"PSB", voi. 1, editată de EIBMBOR, Bucureşti, 1979 şi reeditat în anul 1995. Volumul este disponibil şi în 
format digital pe CD-ul "Bibliotheca Patrum, editat de Apologeticum, http://apologeticum.net ] 

74 De altfel, ea recurge adesea, în acest scop, la elemente creştine. Astfel, pentru a arăta că puterea imperială este 
dăruită de Dumnezeu, împăratul şi împărăteasa erau înfăţişaţi ca fiind încoronaţi de Hristos. 

36 



Teologia icoanei în Biserica Ortodoxă 

subiectele cât mai rapid asimilabile şi cât mai accesibile privitorului. Fiecare dintre aceste 
subiecte avea propria lui destinaţie sau, ca să spunem aşa, propria lui „funcţie" 75 . 

In domeniul propriu Bisericii, cel spiritual, se punea problema de a avea o artă care să 
educe poporul credincios în acelaşi sens cu Liturghia. O artă care să îi transmită învăţăturile 
dogmatice şi care să-1 sfinţească prin prezenţa harică a Duhului Sfânt. Pe scurt, era nevoie de 
o artă care să transpună pe pământ împărăţia lui Dumnezeu şi care să-i însoţească pe 
credincioşi de-a lungul întregii lor vieţi, ca un fel de parcelă mundană a Bisericii. Era nevoie 
de o imagine care să fi purtat lumii acelaşi mesaj ca şi cuvântul sau ca prezenţa reală a 
sfinţeniei. începând cu secolul VI, acest limbaj pictural este deja constituit în liniile lui 
esenţiale. Este începutul a ceea ce mai târziu se va numi impropriu „arta bizantină" sau „stilul 
bizantin" - termen care va fi în mod arbitrar aplicat artei tuturor popoarelor ortodoxe. 



75 Astfel, portretul împăratului, prezentat de un funcţionar al Statului, demonstra că acel funcţionar acţionează în 
numele şi sub cauţiunea împăratului; imaginea unui împărat călcând în picioare un duşman barbar simboliza 
invincibilitatea Imperiului etc. 

5 

Sinodul Quinisext 

şi învăţătura sa despre imaginea sacră 



Asemenea imaginii însăşi, învăţătura aferentă a Bisericii nu este un fel de apendice al 
creştinismului adăugat ulterior; ea decurge din doctrina despre mântuire. învăţătura despre 
imagine nu s-a juxtapus la un moment dat peste viziunea creştină despre lume, ci s-a 
înrădăcinat dintotdeauna în inima acesteia. Dintru început ea a existat într-o implicită 
plenitudine. Ca şi în alte aspecte ale învăţăturii sale, Biserica nu a făcut decât să o expliciteze 
pentru a răspunde atacurilor şi crizelor survenite de-a lungul istoriei. Aşa s-au petrecut, de 
pildă, lucrurile cu dogma celor două naturi ale lui Hristos - natura umană şi cea divină. Acest 
adevăr a fost mai degrabă trăit decât explicat de către primii creştini. Iar expresia lui riguroasă 
nu a fost definită de către Biserică decât pentru a răspunde exigenţelor propriei sale istorii, 
pentru a respinge ereziile şi rătăcirile. La fel s-a întâmplat şi cu doctrina despre icoane. La 
Sinodul Quinisext, Biserica a formulat pentru prima oară un principiu de bază referitor la 
conţinutul şi caracterul artei sacre, ca răspuns la o necesitate practică. Canoanele acestui 
Sinod nu sunt „o concesie a Bisericii faţă de cerinţele credincioşilor" - aşa cum crede ştiinţa 
modernă. Şi cu atât mai mult ele nu se limitează la un subiect particular 76 . Dimpotrivă, aşa 
cum vom vedea, atitudinea Sfinţilor Părinţi anteriori faţă de arta sacră - adică tradiţia însăşi a 
Bisericii - primeşte aici o formulare sinodală. 

Sinodul Quinisext s-a deschis la 1 septembrie 692. 1 se spune Quinisext pentru că vine 
să completeze cele două Sinoade Ecumenice care îl preced: al V-lea, din anul 553 şi al Vl-lea, 
din 681 - ambele întrunite la Constantinopol. Asemenea Sinodului VI Ecumenic, Sinodul 
Quinisext s-a ţinut în sala (in Trullo) palatului imperial, de unde şi numele de „Sinod Trulan". 
Sinodul V Ecumenic - care a condamnat monofizismul şi Sinodul VI Ecumenic - care a 
condamnat monoteismul - nu s-au ocupat decât de probleme dogmatice. Sinodul Quinisext a 
fost convocat întrucât o serie întreagă de chestiuni disciplinare îşi aşteptau încă răspunsul. 
Biserica Ortodoxă îl socoteşte deci ca pe un complement al celor două Sinoade precedente şi 
îl numeşte, generic, Sinodul VI Ecumenic. Chestiunile pe care le-a examinat se refereau la 
diferite aspecte ale vieţii bisericeşti, printre care arta sacră. „In făina coaptă a adevărului, a 
pătruns neghina imaturităţii iudeo-păgâne." Aceste cuvinte dintr-o scrisoare pe care Părinţii 
Sinodului i-au trimis-o împăratului Justinian II se referă direct la tema noastră. 

Trei Canoane ale Sinodului Quinisext au legătură cu arta sacră. Canonul 73 se referă la 
imaginea Crucii 77 : „întrucât crucea de viaţă făcătoare ne-a adus mântuirea, se cade ca în toate 
chipurile să ne căznim a mărturisi cinstea cuvenită celei prin care am fost ridicaţi din prima 
cădere. De aceea, arătându-i toată cinstirea cu gândul, cuvântul sau simţământul, poruncim ca 
toate crucile făcute de unii pe sol să fie şterse aşa încât acest semn al izbânzii să nu fie călcat 
în picioare de către cei care merg. Hotărâm ca de acum înainte ca aceia care vor mai aşterne 
cruci pe jos să fie opriţi de la împărtăşanie". Această simplă prescripţie indică atitudinea 



76 Vezi A. Grabar, L 'Iconoclasme byzantin, Paris, 1957, p. 79. 

77 Rhalli şi Poli, Sintagma Ateniană (colecţie a canoanelor ortodoxe - n.tr.), t. II, 1 852, p. 474. 

cuvenită faţă de emblema creştinismului: Sfânta Cruce nu trebuie reprezentată pe jos, acolo 
unde ar risca să fie călcată în picioare, de către trecători. 

Canonul 82 ne interesează cel mai mult. El are o importanţă capitală pentru că ne arată 
conţinutul imaginii sacre, aşa cum era înţeles de Biserică. Această regulă precizează sensul de 
dezvoltare al imaginii. Iată textul: 

„Pe anumite picturi (graphais) se află mielul pe care înaintemergătorul îl arată cu 
degetul; acest miel a fost pus acolo ca model al harului, prefigurând - prin mijlocirea Legii - 
adevăratul Miel, Hristos Dumnezeu. Desigur că onorăm figurile (tupous) şi umbrele - ca pe 
nişte simboluri şi închipuiri ale Bisericii, dar preferăm (protimomen) harul şi adevărul, 
primind acest adevăr ca plinire a Legii. Hotărâm deci ca de acum înainte plinirea aceasta să 
fie tuturor vădită prin picturi, astfel încât în locul mielului din vechime să fie reprezentat - 
după firea Sa omenească (anthrâpinon charactera) - Cel ce a ridicat păcatul lumii, Hristos 
Dumnezeul nostru. Aşa înţelegem mărirea smereniei lui Dumnezeu-Cuvântul şi ajungem să-I 
pomenim locuirea (politeias) în trup, Patima, Moartea Lui mântuitoare şi, de aici, izbăvirea 
(apolutroseos) pe care a dăruit-o lumii." 78 

Prima frază din acest Canon precizează situaţia din acea vreme. înaintemergătorul era 
reprezentat sub formă umană, arătând cu degetul către Hristos. înfăţişat sub formă de miel. 
Imaginea realistă a lui Hristos exista dintru început - această imagine veridică reprezentând 
de altfel mărturia reală a întrupării Sale. Existau, pe de altă parte, marile cicluri reprezentând 
subiecte din Vechiul şi Noul Testament, în special principalele noastre sărbători, în cadrul 
cărora Hristos era înfăţişat în forma Sa umană. Cu toate acestea, la sfârşitul secolului VII 
existau încă reprezentări simbolice care înlocuiau imaginea umană a lui Hristos. E vorba aici 
de prelungirea unui anume ataşament faţă de prefigurările biblice - între care mai ales cea a 
mielului, răspândită cu precădere în Occident 79 . Credincioşii trebuiau deci îndrumaţi pe calea 
aleasă de Biserică. Exact ce face Canonul 82 al Sinodului Quinisext. 

Simbolul vetero -testamentar al mielului juca un rol major în arta primilor creştini. Aşa 
cum, în Vechiul Testament, sacrificiul pascal al mielului constituia centrul vieţii cultice, în 
Noul Testament jertfa euharistică este inima vieţii Bisericii, iar Pastele - Sărbătoarea învierii 
- stă în centrul anului liturgic. Mielul imaculat al lui Israel este, prin excelenţă, prefigurarea 
lui Hristos. In primele veacuri, atunci când imaginea directă a Mântuitorului era adeseori 
obligatoriu ascunsă, imaginea mielului a fost foarte răspândită. Precum peştele, ea îl semnifica 
nu doar pe Hristos ci, prin extensie, pe creştinul care-L urma şi-L imita. 

Imaginea despre care vorbeşte Sinodul Quinisext - Hristos-Mielul arătat cu degetul de 
Inaintemergător - era o imagine foarte bogată şi importantă din punct de vedere dogmatic şi 
liturgic. Ea se bazează, pe binecunoscutul capitol I din Evanghelia după Ioan. Evanghelistul 
transmite mărturia Sfântului Ioan Botezătorul privitoare la venirea iminentă a Mântuitorului. 
Atunci când jertfitorii şi leviţii au venit să-1 întrebe dacă nu este cumva Ilie, Sfântul Ioan 
Botezătorul - care este ultimul dintre profeţii vetero-testamentari - le răspunde că el este 
înaintemergătorul Celui ce vine după el. Şi chiar a doua zi, Hristos apare înaintea poporului 
cerând Sfântului Ioan botezul. înaintemergătorul îl arată cu degetul, spunând: „Iată Mielul lui 
Dumnezeu, Cel ce ridică păcatul lumii" (In. 1, 29). Vedem cum imaginea traduce efectiv, 
pentru ochi, cuvintele acelea, fixându-le astfel în memorie. Canonul 82, care interzice 
simbolul, se inspiră din acelaşi pasaj din Evanghelia după Ioan. Numai că el nu consideră 
acest text separat şi nici în sens literal, ci în contextul premergător, punând accentul nu asupra 
cuvintelor rostite de Ioan Botezătorul, ci asupra Celui pe Care Ioan îl arăta. într-adevăr, în 
Evanghelie, descrierea apariţiei lui Iisus este precedată de un întreg prolog care pregăteşte 
manifestarea Domnului: „Şi Cuvântul S-a făcut trup şi S-a sălăşluit între noi şi am văzut slava 
Lui, slavă ca a Unuia-Născut din Tatăl (...) şi din plinătatea Lui noi toţi am luat şi har peste 
har; pentru că Legea prin Moisi s-a dat, iar harul şi adevărul au venit prin Iisus Hristos" (1, 



78 Ibidem, p. 492. 

79 „Nu cunoaştem nici o reprezentare de origine bizantină a unui miel spre care înaintemergătorul şi-ar îndrepta 
degetul" - scrie N. Porkovsky, Monumente ale iconografiei şi artei creştine (în lb. rusă), St. Petersburg, p. 29. 

14; 16-17). Or, dat fiind că adevărul a venit prin Iisus Hristos, imaginile nu mai trebuie să 
traducă un cuvânt, ci adevărul însuşi, ca desăvârşire a cuvântului. în fond, atunci când vorbea 
despre Mielul care ridică păcatul lumii, Sfântul Ioan Botezătorul nu arăta un miel, ci pe Iisus 
Hristos, Fiul lui Dumnezeu făcut Om şi venit în lume pentru a împlini legea punându-Se ca 
jertfă, potrivit prefigurării mielului vetero-testamentar. Această împlinire, această realitate şi 
acest adevăr trebuiau arătate în văzul tuturor. Adevărul trebuia revelat nu doar prin cuvânt, ci 
şi prin imagine - trebuia arătat. Aici avem refuzul absolut al oricărei abstracţii sau concepţii 
metafizice despre religie. Adevărul are un chip. Căci el nu este o idee sau o formulă abstractă; 
el e concret, viu, întruchipat în Persoana „răstignită sub Ponţiu Pilat". Atunci când Pilat L-a 
întrebat pe Hristos : „Ce este adevărul?" (In. 18, 38), Hristos nu a răspuns altcum decât stând, 
tăcut, înaintea lui. Fără să aştepte răspunsul, Pilat a ieşit, ştiind că întrebarea sa putea primi o 
mulţime de răspunsuri, fără ca vreunul să fie valabil. Numai Biserica are răspunsul la 
întrebarea lui Pilat: în cercul apostolic, Iisus le-a spus ucenicilor: „Eu sunt calea, adevărul şi 
viaţa" (In. 14, 6). Adevărul nu răspunde la întrebarea ce?, ci la întrebarea cine este adevărul? 
El este o persoană care poartă un chip. De aceea, Biserica nu vorbeşte doar despre adevăr, ci îl 
şi arată prin imaginea lui Iisus Hristos. 

Părinţii Sinodului continuă: „Desigur că onorăm figurile şi umbrele ca pe nişte 
simboluri ale adevărului sau închipuiri ale Bisericii, dar preferăm harul şi adevărul, primind 
acest adevăr ca plinire a Legii". Aşadar, Sinodul Quinisext vorbeşte despre subiectele 
simbolice ca despre o etapă depăşită din viaţa Bisericii. Dacă iniţial nu e vorba decât de un 
singur subiect simbolic - mielul - aici Sinodul menţionează, dimpotrivă, toate „figurile şi 
umbrele" în general; fără îndoială că ea vede în miel un simbol între altele, dar şi principalul 
simbol a cărui dezvăluire o va antrena, fireşte, pe cea a tuturor celorlalte subiecte simbolice. 

Sinodul hotărăşte înlocuirea simbolurilor din Vechiul Testament şi din primele veacuri 
creştine cu reprezentarea directă a ceea ce ele prefigurau, chemând spre dezvăluirea sensului 
lor. Imaginea conţinută în acele simboluri vetero-testamentare devine, prin întrupare, realitate. 
De vreme ce Cuvântul S-a făcut trup şi S-a sălăşluit printre noi, se cuvine ca imaginea să arate 
făţiş ceea ce; s-a arătat în timp şi a devenit accesibil văzului, reprezentării şi descrierii. 

Ca atare, simbolurile antice sunt îndepărtate, tocmai pentru că există imaginea directă, 
în raport cu care toate acele simboluri par a fi nişte reminiscenţe ale „imaturităţii iudaice". 
Atâta timp cât aluatul nu fusese dospit, existenţa lor era justificată, ba chiar indispensabilă, 
fiindcă ele contribuiau la coacere. Dar în „aluatul bine dospit al adevărului" rostul lor a încetat 
să mai fie ziditor. Mai mult, aceste simboluri au ajuns să fie chiar negative, în măsura în care 
diminuau importanţa capitală a imaginii directe şi a rostului ei. In clipa în care imaginea 
directă poate fi înlocuită cu un simbol, ea pierde importanţa absolută ce i se cuvine. 

După ce a prescris imaginea directă, Canonul 82 formulează temeiul dogmatic al 
acestei imagini - şi tocmai aici găsim valoarea ei esenţială: este pentru prima dată când o 
decizie sinodală stabileşte legătura dintre icoană şi dogma întrupării, înţeleasă ca „viaţă a lui 
Hristos în trup". Mai târziu, în vremea iconoclasmului, apărătorii icoanelor vor folosi pe larg 
această primă expresie a fundamentului hristologic al icoanei, dezvoltând-o şi aducându-i 
precizări. 

Canonul 82 nu se limitează la suprimarea simbolurilor şi la formularea principiului 
dogmatic care stă la temelia imaginii directe. El indică, fie şi indirect, ce anume trebuie să fie 
imaginea: icoana ne arată chipul Dumnezeului întrupat, Iisus Hristos, Cel Care a trăit într-o 
epocă anumită. Chiar dacă ne mărginim la a-L reprezenta pe Domnul nostru ca pe un om 
obişnuit, în stilul unui portret profan, o astfel de reprezentare ne va aminti doar viaţa, Patimile 
şi moartea Lui. Şi totuşi, conţinutul imaginii sacre nu se poate mărgini la atât, fiindcă Cel 
înfăţişat Se deosebeşte de ceilalţi oameni. El nu este doar un om, ci Dumnezeu-Omul. Dacă o 
imagine obişnuită ne poate evoca viaţa, ea nu ne arată şi slava Lui sau, cum spun Părinţii 
Sinodului, „înălţarea lui Dumnezeu-Cuvântul". Prin urmare, simpla reprezentare a faptului 
istoric nu e suficientă pentru ca o imagine să devină icoană. Imaginea trebuie să ne arate - cu 
mijloacele aflate la îndemâna artei figurative - că cel înfăţişat este Mielul care ridică păcatul 

lumii, Hristos Dumnezeul nostru". Dacă trăsăturile istorice ale lui Iisus, portretul Său, sunt o 
mărturie a faptului că Dumnezeirea a venit în trup, deşertându-Se întru smerenie, felul de a-L 
reprezenta pe „Fiul Omului" trebuie să reflecte slava lui Dumnezeu. Altfel spus, smerenia lui 
Dumnezeu-Cuvântul trebuie arătată astfel încât, privind-o, să-i contemplăm slava divină - 
imagine umană a lui Dumnezeu-Cuvântul - spre a înţelege natura mântuitoare a morţii Sale şi 
a „izbăvirii lumii care îi urmează". 

Ultima parte a Canonului 82 arată în ce constă simbolismul artei sacre: el nu trebuie să 
se bazeze pe subiectul iconografic - pe ceea ce este înfăţişat - ci pe felul în care este 
reprezentat, adică pe mijloacele de reprezentare. Prin urmare, învăţătura Bisericii nu se 
exprimă doar prin subiectul imaginii, ci şi prin maniera de a trata acel subiect. In domeniul 
artei figurative, Biserica elaborează un limbaj pictural care corespunde experienţei şi 
cunoştinţelor sale referitoare la revelaţia divină. In acest fel, ea ne pune în contact personal cu 
revelaţia. Toate posibilităţile figurative ale artei converg spre acelaşi scop: transmiterea fidelă 
a unei imagini concrete, veridice, a unei realităţi istorice care să dezvăluie prin intermediul 
unei imagini istorice o realitate spirituală şi eshatologică. 

Aşadar, pe de o parte, Sinodul Quinisext pretinde o imagine directă şi renunţă la 
semnele care nu înfăţişează umanitatea concretă a lui Iisus Hristos. E imposibil să respingi o 
erezie hristologică cu ajutorul imaginii unui peşte sau a unui miel. Sfântul Gherman, 
Patriarhul Constantinopolului îi scria câţiva ani mai târziu, Episcopului iconoclast Toma: 
„Reprezentarea chipului omenesc al Domnului pe icoane slujeşte la ruşinarea ereticilor care 
pretind că El nu S-a făcut om decât în închipuire şi nu în realitate" 80 . 

Pe de altă parte, Canonul 82 exprimă pentru prima oară învăţătura Bisericii despre 
icoane şi menţionează posibilitatea de a transmite cu mijloace artistice - şi cu ajutorul unui 
anumit simbolism - reflexul slavei divine. El subliniază întreaga importanţă şi semnificaţie a 
realităţii istorice, proclamând realismul imaginii, reprezentată însă într-un anumit mod, cu 
ajutorul unui limbaj simbolic care aparţine realităţii spirituale - singura capabilă să transmită 
învăţătura ortodoxă. Se consideră că deşi simbolurile, „figurile şi umbrele" sunt demne de 
respect întrucât vor fi putut corespunde nevoilor unei anumite epoci, ele nu pot totuşi exprima 
plenitudinea harului. Cu toate acestea, simbolul iconografic nu este întru totul exclus. El trece 
însă pe planul secund. Vom păstra întotdeauna câteva simboluri de acest fel, cum ar fi cele 
trei stele de pe veşmântul Fecioarei (care desemnează fecioria de dinainte, din timpul şi de 
după Naştere), sau mâna ce coboară din cer pentru a sugera prezenţa divină. Dar acest 
simbolism iconografic îşi are locul său subaltern şi nu înlocuieşte imaginea personală şi 
directă. 

Canonul 82 marchează, de asemenea, ceea ce numim canonul iconografic, adică un 
anumit criteriu al calităţii liturgice a imaginii, la fel cum canonul referitor la cuvânt stabileşte 
calitatea liturgică a unui text. Canonul iconografic este un principiu care ne permite să 
judecăm dacă o imagine este sau nu icoană. El stabileşte conformitatea dintre icoană şi Sfânta 
Scriptură, definind fondul acestei conformităţi, adică autenticitatea transmiterii revelaţiei 
divine în realitatea istorică cu mijloacele a ceea ce numim realismul simbolic şi în care se 
răsfrânge efectiv împărăţia lui Dumnezeu. 

Canonul 82 este îndreptat mai ales împotriva „imaturităţii iudaice" şi aboleşte „figurile 
şi umbrele" Vechiului Testament. In schimb, Canonul 100 al Sinodului Quinisext este orientat 
împotriva „imaturităţii păgâne". Iată textul: „«Ochii tăi să privească drept înainte şi genele 
tale drept înainte să caute» (Pilde 4, 25) - aşa vorbeşte înţelepciunea. Căci prea uşor pătrund 
impresiile trupeşti în suflet. Prescriem deci ca înşelătoarele picturi ce sunt arătate privirii şi 
care corup mintea (noun) prin exercitarea unor plăceri ruşinoase - fie că e vorba de tablouri 
sau de altele asemenea - să nu fie defel înfăţişate, iar dacă cineva le va alcătui, să fie afurisit 
(aphorizesthouy . 

E greu de crezut că în biserici vor fi fost puse reprezentări „care să provoace plăceri 



80 P.G. 98, 173 b. 

81 Rhalli şi Potli, Sintagma..., ibid., p. 545. 

ruşinoase". Insă pe vremea Sinodului existau încă, în paralel cu sărbătorile liturgice, anumite 
sărbători păgâne, precum Brumalia - solemnităţi în cinstea lui Bacchus - dansuri care 
celebrau zeităţi antice şi altele asemenea pe care Canonul 62 al Sinodului le interzice. Aceste 
sărbători păgâne erau fireşte reflectate în artă, uneori sub forma grosolană a unor imagini 
impudice. E normal ca Biserica să fi socotit de cuviinţă îndepărtarea membrilor ei de sub 
influenţa corupătoare a unor asemenea reprezentări, cu atât mai mult cu cât anumite elemente 
din acea artă pătrundeau în arta sacră, întunecându-i fondul creştin. Canonul 100 dovedeşte că 
Biserica cere membrilor ei o anumită asceză nu numai în viaţă, ci şi în arta care reflectă şi 
influenţează, deopotrivă, această viaţă. Grija pentru aspectul moral al artei dovedeşte cât de 
important era acest aspect în viaţa Bisericii. Canonul reflectă, aşa cum vom vedea mai târziu, 
principiul fundamental care traversează toate scrierile patristice şi întreaga artă sacră. 

Sinodul Quinisext marchează sfârşitul luptei dogmatice purtate de Biserică pentru 
mărturisirea ortodoxă a celor două naturi ale lui Hristos - umanitatea şi Dumnezeirea 
Domnului Nostru. Este momentul în care - potrivit expresiei Părinţilor sinodali - „cuvioşia 
este limpede arătată prin noi". Acestea sunt cuvintele primului canon emis de Sinod. Părinţii 
şi Sinoadele găsiseră formule dogmatice clare şi precise pentru a exprima - atât cât era posibil 
prin cuvinte - învăţătura Bisericii despre întruparea lui Dumnezeu. Adevărul este proclamat 
sus şi tare. Dar asta nu era de ajuns; a trebuit ca acest adevăr să fie multă vreme apărat 
împotriva celor care nu l-au acceptat, în pofida limpezimii formulelor sinodale şi patristice. 
Nu era de ajuns ca adevărul să fie spus; el trebuia arătat. Şi în domeniul imaginii era nevoie 
de o mărturisire riguroasă pentru a contracara acele doctrine complicate şi confuze la care unii 
puteau adera din ignoranţă, dar care nu erau adevărate. Nu era vorba de a găsi un compromis 
pentru a mulţumi pe toată lumea, ci de a mărturisi clar adevărul înfăţişându-i, după cum spun 
chiar termenii Canonului 82, „obşteasca desăvârşire". 

Prin Canonul 82, Biserica răspunde atacurilor evreilor din acea vreme îndreptate 
împotriva imaginii creştine, iar prin Canonul 100, elimină orice vestigiu al artei elenistice. 
Răspunsul ei la necesităţile momentului comportă o orientare pozitivă: aceea de a arăta prin 
imagine - după cum va spune ceva mai târziu Sfântul Ioan Damaschinul - „slava Dumnezeirii 
care este şi cea a trupului" 82 . Căci este evident că în vremea când histologia era subiectul 
central, tocmai imaginea umană a lui Hristos - temei al oricărei iconografii creştine - cerea o 
formulare dogmatică în stare să depăşească „imaturitatea iudaică şi păgână". 

Hotărârile Sinodului Quinisext au fost semnate de împărat, un loc fiind lăsat liber 
pentru semnătura Papei de la Roma; urmau apoi semnăturile Patriarhilor de Constantinopol 
(Pavel), Alexandria (Petru), Ierusalim (Anastasie) şi Antiohia (Gheorghe). La sfârşit figurau 
semnăturile celor 213 Episcopi sau reprezentanţi. Printre semnăturile acestor Episcopi se 
număra şi cea a lui Vasile, Arhiepiscopul Gortynei (în Creta) care era delegat de Biserica 
romană pentru a semna hotărârile Sinodului, precum şi semnăturile altor câţiva Episcopi 
apuseni 83 . De îndată ce Sinodul a luat sfârşit, actele sale au fost trimise la Roma cu 
rugămintea să fie semnate de către Papa Sergiu. Dar acesta a refuzat, respingând chiar 
exemplarul documentelor care-i fuseseră adresate. El a declarat că hotărârile Sinodului nu au 
nici o valoare, afirmând că preferă să moară decât să accepte o eroare. „Eroarea" o 
reprezentau desigur acele învăţături şi practici din pricina cărora exista deja o divergenţă între 
ansamblul Bisericii şi Roma, cum ar fi: celibatul obligatoriu al preoţilor, postul sabatic 
interzis încă de la Sinodul I Ecumenic, reprezentarea lui Hristos sub formă de miel şi altele. 
Cu toate acestea, Biserica din Roma a recunoscut cel de-al VH-lea Sinod Ecumenic, care se 
referă la Canonul 82 al Sinodului Quinisext. Se poate spune prin urmare că ea recunoaşte 



Omilie pentru Schimbarea la Faţă, 12, P.G. 96, 564 b. 
83 Puterile lor erau contestate de către savanţii occidentali. Astfel, în Histoire des Conciles de Helefe-Leclercq, 
citim: „E adevărat că Viaţa lui Serghie din Liber pontificalis povesteşte că, înşelaţi fiind de către împărat, trimişii 
Papei Serghie şi-au pus semnătura. Dar, prin aceşti trimişi ai Papei trebuie să vedem nişte simpli apocrisiari 
pontificali, rezidenţi la Constantinopol, şi nu nişte delegaţi care ar fi fost trimişi în mod special pentru a asista la 
Sinod" (t. III, p. 577, Paris, 1909). 

implicit conţinutul acestui canon. Sfântul Papă Grigorie al II-lea se referă la el într-o scrisoare 
adresată Sfântului Gherman, Patriarhul Constantinopolului 84 . Totodată, într-o scrisoare către 
Sfântul Patriarh Nichifor, Papa Adrian I îşi declară solemn adeziunea la Sinodul Quinisext; el 
procedează la fel într-o scrisoare adresată Episcopilor franci, în care ia apărarea Sinodului VII 
Ecumenic. Papa Ioan VIII vorbea despre hotărârile Sinodului Quinisext fără a formula vreo 
obiecţie. Mai târziu, când Papa Inocenţiu III citează Canonul 82, el socoteşte Sinodul 
Quinisext drept al Vl-lea Sinod Ecumenic. Dar nu era vorba decât de consimţământul 
anumitor Papi, în vreme ce alţii se situau pe poziţii contrare. Oricum ar sta lucrurile, în 
realitate, Apusul nu a acceptat hotărârile Sinodului Quinisext. 

Astfel, Biserica Romană a rămas străină de învăţătura Bisericii, referitoare la temeiul 
hristologic al icoanei. Această învăţătură nu a putut îmbogăţi arta sacră occidentală care 
rămâne şi astăzi ataşată anumitor reprezentări pur simbolice, precum mielul. Mai târziu, 
refuzul hotărârilor Sinodului Quinisext a avut urmări de mare importanţă în domeniul artei 
sacre: Biserica Romei s-a autoexclus din procesul elaborării limbajului pictural şi spiritual, un 
proces la care tot restul Bisericii a luat parte direct şi în care rolul principal i-a revenit, 
providenţial, Bisericii din Constantinopol. Apusul a rămas în afara acestei elaborări. 

In ceea ce o priveşte, Biserica Ortodoxă s-a păstrat permanent pe linia Sinodului 
Quinisext, precizând mereu atât conţinutul cât şi forma artei sale, o artă care transmite cu 
ajutorul imaginilor şi formelor lumii materiale revelaţia lumii divine, oferindu-ne un fel de 
cheie, adică un anumit mod de a ne apropia, de a contempla şi de a înţelege universul 
dumnezeiesc. 

Ni se pare că în epoca noastră, Ortodoxia occidentală trebuie să conştientizeze întreaga 
semnificaţie a Canonului 82 de la Sinodul Quinisext. într-adevăr, acest canon constituie 
fundamentul teoretic al artei liturgice. Oricare ar fi mai departe direcţia pe care va merge arta 
ortodoxă occidentală, ea nu va putea ignora decizia fundamentală care a fost pentru prima 
oară formulată în acest canon: transmiterea realităţii istorice şi a realităţii divine revelate, 
tălmăcită în acele forme care corespund experienţei spirituale a Bisericii. 



84 Citat de G. Ostrogorsky, Seminarium kondakovianum, nr. 1, Praga, 1927, p. 43. 

6 
Perioada pre-iconoclastă 



Lumea antică pătrundea în Biserică lent şi cu mari dificultăţi. Dotată cu foarte 
complexa şi desăvârşita ei cultură, ea se asemăna omului bogat despre care vorbeşte Hristos: 
îi era mai greu să intre în împărăţia lui Dumnezeu decât i-ar fi fost unei cămile să treacă prin 
urechile acului. Arta acelei lumi constituia o moştenire din care Biserica prelua constant - 
pentru a le sfinţi - anumite elemente ce puteau sluji la exprimarea revelaţiei creştine. Era 
normal ca în acest proces de sfinţire, să pătrundă în Biserică anumite elemente incapabile de 
sacralitate, care nu se conformau sau chiar contraziceau sensul artei sacre. Dar aceste 
elemente influenţau totuşi arta sacră, marcând-o prin caracterul lor profan, introducând 
aspectul carnal şi senzual sau naturalismul iluzionist al artei antice; specifice toate 
păgânismului, dar străine de ortodoxie. Biserica se lupta mereu cu aceste elemente, lupta 
nefiind altceva decât reflexul - pe plan artistic - al luptei Bisericii pentru propriul adevăr. In 
domeniul teologiei, erezia este fructul neputinţei umane de a accepta revelaţia divină în 
deplinătatea ei, al tendinţei fireşti de a face această revelaţie mai accesibilă, de a coborî cerul 
spre pământ. La fel se petrec lucrurile şi în domeniul artei sacre. Arta profană introducea în 
Biserică nişte elemente care „înjoseau" revelaţia, care căutau să o facă mai accesibilă, mai 
familiară şi care, în consecinţă, deformau învăţătura Bisericii, deturnându-i scopul. Aşa cum 
vom vedea mai târziu, aceste elemente carnale şi „iluzioniste" vor pătrunde ulterior în arta 
sacră sub forma naturalismului, a idealismului etc. Ele îi vor întina puritatea inundând-o cu 
atomii artei profane. 

Cu alte cuvinte, Biserica aduce lumii imaginea lui Hristos, imaginea unui om şi a unui 
univers înnoite prin întrupare: o imagine mântuitoare. La rândul său, lumea încearcă să 
introducă în Biserică propria imagine, imaginea lumii căzute, a păcatului, a corupţiei şi a 
descompunerii: „Lumea ostilă lui Hristos - va spune în vremea noastră Patriarhul Serghie al 
Moscovei - nu va căuta doar să stingă lumina lui Hristos prin persecuţii sau prin alte mijloace 
exterioare. Lumea va şti să pătrundă în interiorul staulului lui Hristos" 85 . Altfel spus, va 
încerca să distrugă Biserica din interior. Or, una din căile prin care lumea pătrunde în Biserică 
este tocmai arta. In acest domeniu, prinţul acestei lumi procedează întotdeauna în acelaşi fel. 
El sugerează credincioşilor că arta este artă şi atât, că ea poartă în sine propria valoare şi că, 
prin mijloace proprii, poate să exprime sacrul într-un chip laic, profan, mai accesibil şi care nu 
cere eforturi spirituale. Evident că e infinit mai uşor să-L reprezinţi pe Dumnezeu după chipul 
şi asemănarea omului căzut decât să procedezi invers, transmiţând, prin reprezentare, chipul şi 
asemănarea dumnezeiască a omului. 

In Bizanţ, influenţa exercitată de arta antică asupra imaginii creştine era atât de 
considerabilă încât a permis unor savanţi să vorbească despre o „renaştere" a antichităţii. Mai 
mult, în perioada pe care o studiem, chiar atitudinea credincioşilor faţă de imagine - atitudine 
care nu avea, adesea, puritatea necesară - constituia o armă puternică în mâinile celor care se 
opuneau venerării imaginilor. Pe de altă parte, au existat în afara Bisericii atacuri împotriva 
imaginii care au contribuit la dezvoltarea şi consolidarea curentelor iconoclaste din Biserică. 



Patriarhul Serghei şi moştenirea lui spirituală (în lb. rusă), Moscova, 1947, p. 65. 

44 



Teologia icoanei în Biserica Ortodoxă 

Pe plan dogmatic, controversele hristologice se încheie în secolul VIL De-a lungul 
primelor şapte secole ale vieţii sale, Biserica a apărat adevărul esenţial, care stă la temelia 
mântuirii noastre: adevărul întrupării divine. Ea îl apărase punct cu punct, formulând succesiv 
diversele aspecte ale învăţăturii despre Persoana lui Iisus Hristos - Dumnezeu şi Om - oferind 
lumii cele mai exacte definiţii posibile, care să reteze de la rădăcină orice interpretare eronată. 
Numai că, după ce Biserica a învins fiecare erezie în parte, adică toate acele atacuri parţiale 
împotriva diferitelor aspecte ale doctrinei hristologice, a fost declanşată o ofensivă generală 
împotriva ansamblului învăţăturii ortodoxe. Am văzut importanţa doctrinară a Canonului 82 
de la Sinodul Quinisext şi necesitatea lui istorică dat fiind că, eliminând simbolurile, el cerea 
mărturisirea Ortodoxiei prin imagini directe. Imediat după aceea a început însă lupta deschisă 
împotriva icoanei. Astfel şi-a făcut apariţia una dintre cele mai teribile erezii care a săpat 
fundamentul însuşi al creştinismului: iconoclasmul secolelor VIII şi IX. 

Expansiunea iconoclasmului a avut mai multe cauze. In primul rând trebuie amintite 
contra-sensurile, neînţelegerile şi abuzurile care denaturau venerarea icoanelor. Unii creştini 
împodobeau zelos bisericile considerând că acest fapt era suficient pentru mântuirea lor. 
Sfântul Amfîlohie de Iconium denunţase acest lucru încă din secolul IV. Pe de altă parte, 
existau unele forme de venerare a imaginilor sacre care semănau leit cu profanarea. Asterie al 
Amasiei povesteşte că, în secolul VII, imaginile brodate ale sfinţilor ornau veşmintele de 
ceremonie ale membrilor aristocraţiei bizantine 86 . La Alexandria, domni şi doamne se 
plimbau pe străzi îmbrăcaţi în haine ornate cu imagini sacre. O venerare excesivă a icoanelor 
avea loc chiar în practicile curente din Biserică: astfel, icoanele erau luate uneori drept naşi şi 
naşe de botez sau ca naşi de călugărie. Existau fapte încă şi mai, curioase: anumiţi preoţi 
răzuiau culorile icoanelor amestecându-le cu Sfintele Daruri şi distribuind acest amestec 
credincioşilor, ca şi cum Trupul şi Sângele lui Dumnezeu ar fi trebuit completate cu ceva 
sfânt. Alţi preoţi oficiau Sfânta Euharistie având o icoană drept altar. De partea lor, 
credincioşii concepeau uneori venerarea icoanelor într-un chip prea literal: ei cinsteau mai 
puţin persoana reprezentată, cât imaginea însăşi. Toate acestea se apropiau de magie sau 
intersectau formele decadente ale păgânismului. Astfel de atitudini intrigau profund o serie de 
credincioşi care nu erau foarte bine ancoraţi în Ortodoxie, ba unii dintre aceştia ajungând să 
refuze cu totul icoanele. 

Alături de aceste erori referitoare la atitudinea faţă de icoane, existau de asemenea 
elemente scandaloase chiar înăuntrul imaginilor. Adevărul istoric era adesea falsificat. 
Fericitul Augustin 87 ne lăsa deja să înţelegem că pe vremea lui, anumiţi artişti îl reprezentau 
pe Hristos în chip arbitrar, după propria imaginaţie, exact cum se întâmplă adesea în zilele 
noastre. Anumite imagini îi scandalizau pe credincioşi prin senzualitatea lor rafinată, care nu 
se potrivea deloc cu sfinţenia persoanei reprezentate. Imaginile de acest tip îl făceau pe omul 
obişnuit să se îndoiască de sfinţenia icoanei sau chiar de necesitatea ei în Biserică. Mai rău, 
ele ofereau iconoclaştilor o armă redutabilă împotriva artei sacre în general. In ochii lor, arta 
era incapabilă să reflecte slava lui Dumnezeu şi a sfinţilor, adică lumea spirituală. Arta apărea 
ca o adevărată blasfemie, iar prezenţa ei în Biserică părea a fi o concesie făcută păgânismului. 
Ei se întrebau: „Cum poate fi reprezentată, cu mijloacele josnicei arte greceşti, preaslăvita 
Maică a Domnului, care a primit în pântecele ei plinătatea Dumnezeirii, Cea care este mai 
presus de ceruri şi mai slăvită decât heruvimii?". Sau: „Cum să nu te ruşinezi a arăta cu 
ajutorul unei arte păgâne pe cei ce trebuie să împărătească alături de Hristos, să-i împartă 
Tronul, să judece lumea şi să se asemene cu chipul slavei Sale, de vreme ce Scriptura ne 
spune că lumea toată nu a fost vrednică de ei?" 88 . 

Curentele iconoclaste din Biserică au fost puternic sprijinite în afara Bisericii. Din 
actele Sinodului VII Ecumenic rezultă că, în secolul VI, Anastasie Sinaitul a trebuit să 
oprească distrugerea icoanelor de către nişte duşmani pe care nu-i cunoaştem. Tot în secolul 



86 M. A. Vasiliev, Histoire de l'Empire byzantin, Paris, 1932, 1. 1, p. 340. 

87 De Trinitate („Despre Sfânta Treime"), L. VIII, cap. IV, 7, P.L. 42, 951 -952. 

88 Actele Sinodului VII Ecumenic (sesiunea a Vi-a), Mansi XIII, 276-277 d. 

VI, Sfântul Simeon Stilitul vorbeşte într-o scrisoare către împăratul Justin II - despre 
samaritenii care pângăreau icoanele lui Hristos şi ale Fecioarei. In secolul VII, Leonţiu, 
Episcop de Neapole (Cipru) a scris o lucrare împotriva iconoclaştilor care, bazându-se pe 
interdicţia vetero-testamentară, îi acuzau pe ortodocşi de idolatrie 89 . Aceeaşi acuzaţie a fost 
respinsă în secolul VII de către Episcopul Ioan al Tesalonicului. în secolul VIII, Episcopul 
Ştefan de Bostra (în Arabia, deci pe pământ musulman) a respins într-o lucrare argumentele 
evreilor împotriva icoanelor 90 . Printre diferitele manifestări iconoclaste, intervenţia Islamului 
a jucat rolul cel mai important. într-adevăr, în secolul VII a început invazia arabilor 
musulmani care au cucerit Siria şi Palestina, au traversat Asia Mică ajungând la 
Constantinopol în anul 717. împăratul Leon III Isaurul i-a respins în 718. La începuturile 
dominaţiei lor, arabii erau în genere destul de toleranţi faţă de imaginile creştine din teritoriile 
pe care le ocupaseră. Dar, în momentul naşterii Islamului, evreii au reînceput să respecte cu 
mare stricteţe interzicerea imaginilor, prevăzută de legea Vechiului Testament; nu numai că 
nu-şi mai decorau cu imagini sinagogile, ca în primele veacuri creştine, dar chiar ajunseseră 
să le distrugă pe cele existente. Sinagogile de la Ai'n Douq şi Beth Alfa păstrează urmele 
acestor distrugeri. 

In 723, califul Yezid a dat dintr-o dată ordinul ca toate icoanele din bisericile creştine 
de pe teritoriul său să fie scoase afară. Musulmanii au vânat atunci icoanele, dar trebuie spus 
că persecuţiile lor nu au avut probabil un caracter consecvent şi sistematic. 

Alături de Islam şi de iudaism, existau în tabăra iconoclastă diferite secte creştine de 
coloratură dochetistă 91 , influenţate adică de învăţătura potrivit căreia întruparea divină ar fi 
fost iluzorie, ireală. Acesta era de pildă cazul paulicienilor şi cel al anumitor secte 
monofizite 92 . La Sinodul VII Ecumenic, Sfântul Nichifor, Patriarhul Constantinopolului, 
spunea că iconoclaştii sunt influenţaţi de evrei, de sarazini, de samariteni, de maniheeni şi de 
două secte monofizite: fantaziaştii şi teopaschiţii 93 . 

Nu trebuie să credem că iconoclasmul a fost o erezie strict orientală: ea s-a manifestat 
şi în Apus. Numai că Apusul avea pe atunci în Biserică o situaţie relativ „provincială", aşa 
încât destinul Bisericii se decidea mai ales în partea răsăriteană a Imperiului. De aceea, erezia 
s-a manifestat cel mai violent în Răsărit şi tot acolo răspunsul Bisericii a fost mai profund şi 
mai complet. In Apus, iconoclasmul nu luase forma unei erezii sistematice şi organizate, iar el 
nu s-a manifestat decât în cazuri izolate, atât înainte de iconoclasmul bizantin, cât şi după 
înfrângerea acestuia. Unul dintre episoadele cele mai caracteristice se situează la sfârşitul 
secolului VI. In 598 sau 599, Episcopul Sereniu al Marsiliei a azvârlit icoanele afară din 
biserici, distrugându-le sub pretextul că poporul le rezerva o adoraţie necuviincioasă. Sfântul 
Papă Grigorie cel Mare a lăudat zelul cu care Episcopul se împotrivise adorării imaginilor, dar 
1-a blamat pentru distrugerea lor. „Nu trebuia totuşi - scrie el - ca icoanele să fie distruse. Ele 
sunt puse în biserici pentru ca neştiutorii de carte să poată citi, privind pereţii, ceea ce nu pot 



m P.G. 93, 1597-1609 şi Mansi XIII, 45. 

90 Citat de Sfântul Ioan Damaschinul, P.G. 94, 1, 1376. 

91 Cele mai bune studii contemporane despre perioada iconoclastă se datorează lui: M. G. Ostrogorsky, Studieri 
zur Geschichte des Byzantinischen Bildstreites , Breslau, 1929 (v. şi cap. III din a sa Histoire de l'Empire 
byzantin) şi lui A. Grabar, L'iconoclasme byzantin, Paris, 1957. 

n în marea lor majoritate, monofiziţii nu erau ostili icoanelor, pe care le păstrează până astăzi. Arienii nu 
venerau nici sfinţii, nici moaştele, nici icoanele. Cei mai mulţi dintre nestorieni venerau icoanele. Partizanii 
acestei erezii, care există încă şi azi (deşi în secolul XV, ca urmare a războaielor lui Tamerlan, ea a cunoscut o 
decădere din care nu şi-a mai revenit), au renunţat la venerarea icoanelor, sub influenţa Islamului, dar continuă 
să venereze crucea. în ce priveşte secta paulicienilor, este vorba de o variantă a dualismului maniheic. Pentru ei, 
materia trebuie dispreţuită, întrucât a fost creată de un demiurg inferior şi rău. Iar pentru că Hristos nu ar fi avut 
un trup material real, El nu poate fi reprezentat în nici un chip. în secolul X, împăratul Ioan Tzimiskes i-a 
deportat la marginile europene ale Imperiului. Doctrina lor dualistă şi iconoclasmul lor fanatic s-au răspândit 
astfel în Europa răsăriteană, provocând acel vast curent numit, în funcţie de ţări, al bogomililor, patarinilor, 
cămărilor sau albigenzilor. 
93 Sesiunea a V-a, Mansi XIII, 157 d. 

citi în cărţi. Ar fi trebuit, frate, să păstrezi icoanele, nelăsând poporul să le adore." 94 Primind 
scrisoarea Papei, Sereniu a părut să se îndoiască de autenticitatea ei. Atunci, în anul 600, 
Sfântul Grigorie cel Mare i-a scris din nou, cerându-i să potolească tulburarea pe care gestul 
său o provocase, să repună icoanele în biserici, şi să explice poporului felul în care trebuie 
venerate. Sfântul Grigorie adaugă: „Lăudăm cu osebire faptul că ai interzis adorarea 
icoanelor, dar oprim distrugerea lor. Trebuie să deosebim adorarea icoanei de faptul de a 
învăţa, prin icoană, ceea ce trebuie adorat în istoria (sfântă). Ceea ce este Scriptura pentru cel 
învăţat, aceea este icoana pentru cel neştiutor. Prin ea, chiar şi cei lipsiţi de învăţătură văd ce 
trebuie să urmeze: ea este citirea celor ce nu cunosc literele. De aceea, icoana înlocuieşte 
citirea, mai ales pentru străini" 95 . Dar aceste manifestări iconoclaste din Occident nu erau 
decât fapte izolate, nu aveau rădăcinile adânci specifice iconoclasmului oriental şi nu puteau 
avea deci nici consecinţe asemănătoare. 



Cartea IX, Epist. CV, P.L. 77, 1027 c - 1028 a. 
Cartea XI, Epist. XII, P.L. 77, 1 128 a- 1 130 b. 

7 
Scurtă istorie a perioadei iconoclaste 



în Occident, interesul pentru iconoclasmul bizantin s-a născut în vremea Reformei din 
secolele XVI-XVII, când a avut loc o luptă crâncenă pe tema venerării imaginilor. începând 
cu acea epocă, foarte numeroase au fost lucrările dedicate iconoclasmului, studiat din cele mai 
diverse puncte de vedere 96 . Unii îi găsesc cauze religioase şi politice, alţii consideră că 
raţiunile religioase nu erau decât un simplu pretext şi iau în serios numai cauzele politice, 
sociale şi economice. „Pentru cercetătorii moderni, problemele proprii iconoclasmului (...) s- 
au dovedit atât de obscure, iar faptul însuşi că nişte chestiuni de cult religios au făcut timp de 
un secol obiectul unor lupte pe viaţă şi pe moarte a părut atât de neînţeles încât - împotriva 
tuturor mărturiilor din izvoare - iconoclasmul a fost explicat ca o mişcare de reformă socială. 
Acolo unde datele izvoarelor istorice contraziceau această explicaţie, ele erau lăsate deoparte 
cu un dispreţ suveran. Acolo unde probele acestei construcţii lipseau, ele erau inventate." 97 
Altfel spus, aceste teorii nu sunt decât nişte ipoteze ştiinţifice, condiţionate probabil de 
anumite presupoziţii doctrinare, ideologice 98 sau de simpatiile personale ale autorilor faţă de 
unul sau altul dintre partidele aflate în luptă. Desigur că în Bizanţ, mişcările doctrinare erau 
într-un fel sau altul legate de problemele politice şi sociale, acestea din urmă jucând un rol 
mai mult sau mai puţin important 99 . Unele dintre acestea se puteau afla într-un raport strâns cu 



96 Vezi M. Suzumov, Istoriografia iconoclasmului, în „Vizantiisky Vremennik" XXII, 1963, pp. 199-226 (în lb. 
rusă). 

97 G. Ostrogorsky, Uber die vermeintliche Reformtătigkeit des Isaurer, în „Byzantinische Zeitschrift", 30, 1929- 
1939, pp. 394-395. După anumiţi istorici, Leon al III-lea ar fi decis să suprime cultul icoanelor pentru a ridica 
unul dintre principalele obstacole dintre creştini, evrei şi musulmani şi a facilita astfel supunerea tuturor faţă de 
Imperiu; se mai afirmă şi că el ar fi dorit să elibereze poporul de sub influenţa Bisericii care se folosea de icoane 
ca de un instrument. Alţii mai susţin că scopul împăraţilor iconoclaşti ar fi fost de a retrage clerului monopolul 
educaţiei (M. A. Vasiliev, Histoire de l'Empire byzantin, Paris, 1932, t. I, pp. 334-335) sau că numărul prea 
ridicat al mănăstirilor ar fi adus prejudicii Statului. Mulţimea celor care intrau în mănăstiri ar fi diminuat 
numărul lucrătorilor agricoli, al soldaţilor din armată, şi pe cel al funcţionarilor din serviciile publice (Ch. Diehl, 
Histoire de l'Empire byzantin, Paris, 1934, p. 71). E suficient să amintim că numărul călugărilor care existau pe 
atunci în Imperiul bizantin a fost evaluat la circa 100.000. Cu titlu comparativ, notăm că, la începutul secolului 
nostru, în Rusia existau doar 40.000 de călugări şi călugăriţe la o populaţie cu mult mai numeroasă (A. Vasiliev, 
ibid., p. 340). 

98 Ceea ce este caracteristic în acest sens este prezentarea iconoclasmului ca fiind prin excelenţă o formă de luptă 
împotriva monahismului. Oricât de ciudat ar părea, asemenea afirmaţii se întâlnesc până în zilele noastre. Astfel, 
„unul dintre cele mai importante mijloace în lupta guvernului imperial pentru puterea absolută era iconoclasmul, 
îndreptat împotriva mănăstirilor" (G. Dombrovsky, Frescele din Crimeea medievală în lb. rusă, Kiev, 1966, p. 
14). Totuşi, nu cunoaştem din documente decât câteva atacuri personale împotriva călugărilor apărători ai 
icoanelor (existau de asemenea călugări şi mănăstiri iconoclaste - v. F. Dvornik, Le schisme de Photius, Paris, 
1950, p. 113, nota 72). Dacă adevărata problemă ar fi fost monahismul (iar icoanele doar un pretext) toată 
greutatea polemicii ar fi constat în apărarea monahismului. Totuşi, nu găsim nimic de acest fel în scrierile 
perioadei iconoclaste; nu numai documentele istorice, ci şi scrierile propriu-zis teologice nu conţin nimic, pro 
sau contra monahismului ca atare: nu întâlnim în ele nimic comparabil cu ceea ce există în privinţa icoanelor şi a 
venerării lor. 

G. Florovsky, Părinţii bizantini între secolele V şi VIII (în lb. rusă), Paris, 1933 şi Origen, Eusebius and the 
Iconoclastic Controversy, „Church History", voi. XIX, nr. 2, 1950, p. 5. Astfel, monoteismul însuşi era „o 

iconoclasmul, altele îi erau pur şi simplu contemporane, altele, în sfârşit, îl vor fi putut chiar 
influenţa într-o anumită măsură, direct sau indirect. Dar nu aici e fondul problemei. Dacă 
atunci când studiem perioada iconoclastă părăsim domeniul ipotezelor, pentru a ne întoarce 
spre documente şi fapte, constatăm că ele au un caracter exclusiv doctrinar. Este vorba despre 
scrierile apologetice ale celor două tabere, despre actele şi hotărârile Sinoadelor. 

Iconoclasmul existase înainte ca puterea de Stat să se manifeste deschis în favoarea 
lui; el a continuat să existe şi după ce puterea a renunţat la această reformă bisericească, 
adoptând chiar faţă de aceasta o poziţie ostilă. De mai multe ori, fenomenul iconoclast s-a 
repetat, cu aceleaşi premise ideologice în istoria diferitelor ţări; el continuă să existe şi în 
zilele noastre fără a avea, câtuşi de puţin, vreo legătură cu o putere politică. 

In lumea ortodoxă, iconoclasmul oficial a început din iniţiativa Statului. In 726, 
împăratul Leon III Isaurul, influenţat de Episcopii din Asia Mică ostili cultului imaginilor (şi 
care tocmai făcuseră o vizită la Constantinopol) a adoptat o atitudine deschisă împotriva 
venerării icoanelor. Se considera până acum că el emisese în acest scop două decrete: primul, 
în 726 - adoptat de Senat în unanimitate - cel de-al doilea, în 730. Cum nici primul nici al 
doilea decret nu ne-au parvenit, anumiţi savanţi moderni - cum ar fi G. Ostrogorsky 100 - afir- 
mă că ipoteza celor două decrete este eronată, că nu a existat decât unul singur, în 730, şi că 
anii 726-730 au fost marcaţi de încercările neizbutite ale împăratului de o obţine adeziunea la 
iconoclasm a Sfântului Patriarh Gherman (715-730) şi respectiv a Sfântului Papă Grigorie II. 
Dar asta nu schimbă cu nimic fondul problemei. Oricum, Sfântul Gherman a refuzat categoric 
să semneze decretul imperial. El a declarat împăratului că, în lipsa unui Sinod Ecumenic, nu 
va tolera nici o modificare a învăţăturii de credinţă. Din acest motiv, Sfântul Gherman a 
suportat umilinţa de a fi înlăturat, deportat şi înlocuit cu Patriarhul iconoclast Anastasie (730- 
753). Aşa se face că decretul iconoclast apărut în 730 a fost semnat nu doar de împărat, ci şi 
de Patriarh. Altfel spus, el a fost emis nu doar de către Stat, dar şi de către ierarhia Bisericii 
din Constantinopol. In urma acestui decret, a început pretutindeni distrugerea icoanelor. 

întâiul gest iconoclast a fost distrugerea - la porunca împăratului - a icoanei lui 
Hristos aflată deasupra uneia dintre intrările palatului imperial. Distrugerea acestei icoane a 
provocat o revoltă populară: funcţionarul trimis de împărat pentru a o distruge a fost ucis, iar 
crima aceasta a fost aspru pedepsită de împărat. Acestea sunt primele victime ale certurilor 
pentru icoane. A început astfel o luptă crâncenă, stropită cu sângele martirilor şi mărturisi- 
torilor. Episcopii ortodocşi au început să fie exilaţi, iar credincioşii persecutaţi au fost supuşi 
adesea la torturi, până la moarte. Această luptă, care a durat ceva mai mult de o sută de ani, se 
împarte în două perioade. Prima este cuprinsă între 730 şi 787 - data Sinodului VII Ecumenic 
care, sub domnia împărătesei Irina, a restabilit cultul icoanelor, formulând dogma venerării 
lor. 

Atacul împotriva venerării icoanelor era de fapt un atac nelegitim al puterii civile în 
domeniul specific Bisericii, adică în magisteriul şi viaţa ei liturgică. împăratul Leon III era un 
om despotic şi brutal. El îi forţa la botez pe evrei şi pe montanişti, care preferau uneori 
sinuciderea. Pentru iconoclaşti, puterea Senatului faţă de Biserică - cezaropapismul - era un 
principiu natural: „Eu sunt împărat şi preot" (Basileus kai hiereus eimi), spunea Leon III 
scriindu-i Papei Grigorie II . în al doilea Tratat în apărarea sfintelor icoane, Sfântul Ioan 
Damaschinul exprima punctul de vedere al Bisericii în raport cu acest principiu: „îţi suntem 
supuşi, împărate, în cele ce privesc viaţa şi lucrurile acestei lumi, impozitele, contribuţiile etc. 
- tot ce ţine de vrednicia ta în iconomia afacerilor lumeşti; dar în ceea ce priveşte instituţia 
eclesiastică, îi recunoaştem pe păstorii care ne-au învăţat şi care au întemeiat aşezămintele 



chestiune politică", iar „cezaro-papismul împăraţilor bizantini constituia de asemenea un fel de doctrină 
teologică" (ibid.) (cezaro-papismul era o doctrină politică potrivit căreia suveranul temporal îşi poate asuma şi 
competenţa chestiunilor spirituale - n.tr.). 

100 Les debuts de la querelle des images, în „Melanges Ch. Diehl", voi. I, Paris, 1930, pp. 235-255 şi Histoire de 
l'Etat byzantin, pp. 191-192. 

101 Mansi XII, 975. 

bisericeşti" 102 . 

încă de la început, poziţia ortodoxă a fost foarte clară şi intransigentă. Astfel, Sfântul 
Patriarh Gherman care, încă înainte de manifestarea declarată a iconoclasmului, adresase 
Episcopilor iconoclaşti trei epistole dogmatice, a preferat ereziei umilinţa şi exilul. Imediat 
după decretul imperial, Sfântul Ioan Damaschinul a răspuns, scriind primul dintre cele trei 
Tratate în apărarea sfintelor icoane. Asemenea celorlalte două, acest tratat cuprinde nu doar 
un răspuns la teoria iconoclastă, ci şi o expunere teologică foarte completă şi sistematică a 
învăţăturii ortodoxe despre imagini. 

La începutul iconoclasmului, Papă al Romei era Sfântul Grigorie II. Ca şi Patriarhul, 
el a refuzat să se supună împăratului, convocând la Roma, în 727, un Conciliu care confirma 
venerarea icoanelor, pe temeiul tabernacolului din Vechiul Testament, care era decorat cu 
imaginea unor heruvimi. Cea mai mare parte a Italiei s-a ridicat împotriva împăratului, 
răsculaţii declarând că vor pune pe tronul din Constantinopol un alt împărat. Sfântul Grigorie 
II a trimis împăratului şi Patriarhului nişte scrisori care au fost citite ulterior, în cadrul 
Sinodului VII Ecumenic. în 731, succesorul său, Grigorie III (un grec din Siria) a convocat la 
Roma un nou Conciliu care a decis: „De acum înainte, oricine va scoate, va nărui, va necinsti 
sau va ofensa imaginile Domnului, ale Sfintei Sale Maici (Virginis immaculatae atque 
glorioase) sau ale Apostolilor etc. (...) nu va putea primi Trupul şi Sângele Domnului şi va fi 
exclus din Biserică" 103 . Grigorie III a arătat mult zel în privinţa decorării bisericilor şi a 
pictării de icoane. în cinstea sfinţilor atacaţi, el a instituit la Roma, în capela Sfântului Petru, 
„sărbătoarea tuturor sfinţilor" care nu era, pe atunci, decât o sărbătoare locală. 

Lupta pentru sau împotriva icoanelor - care a făcut ravagii în Răsărit şi în Apus - s-a 
concentrat mai ales în Biserica de la Constantinopol. Patriarhii orientali se aflau, în ceea ce îi 
priveşte, sub dominaţia musulmană, aşa că nu au cunoscut persecuţiile sistematice care 
zguduiau Imperiul bizantin. 

în prima perioadă, iconoclasmul a atins paroxismul sub domnia lui Constantin 
Copronimul, fiul lui Leon III (741-755) 104 . Acesta era şi mai iconoclast decât tatăl său, iar cei 
trei Patriarhi care s-au succedat pe Scaunul din Constantinopol în vremea lui i-au fost întru 
totul supuşi. Primii zece ani ai domniei sale au fost relativ liniştiţi, Constantin fiind ocupat cu 
lupta politică. Apoi însă, persecuţia împotriva ortodocşilor s-a declanşat cu o violenţă care a 
făcut-o comparabilă cu aceea din vremea lui Diocleţian. Constantin a scris un tratat în care 
rezuma doctrina iconoclastă şi a convocat un Sinod. Nici tratatul împăratului, nici actele 
Sinodului nu ni s-au păstrat, fiindcă au fost arse. Cu toate acestea, cunoaştem atât tratatul lui 
Constantin - care este citat pe larg într-o lucrare polemică a Sfântului Patriarh Nichifor - cât 
şi deciziile Sinodului iconoclast, care au fost complet integrate în secţiunea polemică a actelor 
Sinodului VII Ecumenic. Tratatul împăratului este foarte violent şi exprimă o poziţie 
extremistă, suprimând cultul Fecioarei şi al sfinţilor. De altfel, Constantin Copronimul va 
publica mai târziu un decret care elimină denumirea de „Maică a lui Dumnezeu", interzicând 
folosirea cuvintelor „sfânt" sau „sfântă". Mersul prea des la biserică a fost interzis, la fel ca şi 
celibatul. Tratatul împăratului a fost scris în ajunul Sinodului iconoclast care a fost pregătit cu 
multă abilitate. Prezidat de Episcopul Efesului, Teodosie 105 , Sinodul a început la Hieria - în 
10 februarie 754 - şi s-a încheiat la 8 august, în biserica Vlahernes, din Constantinopol. La 
lucrări au participat 338 de Episcopi, ceea ce reprezintă un număr impresionant: era vorba de 
toţi iconoclaştii care îi înlocuiseră pe Episcopii ortodocşi depuşi din treaptă. Pentru unii dintre 
ei, împăratul crease noi Scaune episcopale 106 . Acest Sinod a hotărât că oricine pictează sau 



102 Cap. XII, P.G. 94, 1, 1297. 

103 Helefe, Histoire des Conciles, Paris, 1910, t. III, partea a doua, p. 677. 

104 La începutul domniei sale a existat un scurt interval de 16 luni în care cultul icoanei a fost restaurat de către 
uzurpatorul Artavazd. 

105 Patriarhul Anastasie murise în 753, iar succesorul său, Constantin, a fost numit de către împărat şi prezentat 
Sinodului doar la ultima sesiune. Vezi G. Ostrogorsky, Histoire..., ibid., pp. 201-201. 

106 A vedea în componenţa Sinodului, pe de o parte o minoritate activă (iconoclaştii), iar pe de altă parte o 
majoritate pasivă (ortodocşii) - aşa cum face A. Schmemann; (Drumul istoric al Ortodoxiei în lb. rusă, New 

deţine icoane va fi caterisit, dacă e cleric, sau anatemizat, dacă e călugăr sau laic. întrucât 
vinovaţii erau conferiţi unui tribunal civil, problemele legate de credinţă au fost astfel puse 
sub jurisdicţia puterilor publice 107 . La sfârşitul Sinodului a fost aruncată anatema asupra 
veneratorilor de icoane şi asupra mărturisitorilor Ortodoxiei: Sfântul Gherman, Sfântul Ioan 
Damaschinul şi Sfântul Gheorghe al Ciprului 108 . Poporului credincios i s-a impus un jurământ 
de credinţă faţă de iconoclasm, iar după Sinod, persecuţiile au devenit deosebit de crude. 

Cu toate acestea, poporul credincios nu s-a lăsat înşelat şi nici nu a renunţat la icoane. 
El ştia şi simţea ceea ce Biserica poate accepta şi ceea ce nu. In fruntea mărturisitorilor 
Ortodoxiei se aflau călugării, pe care Constantin îi numea „idolatri şi închinători ai 
întunericului". Persecutorii s-au încrâncenat mai ales împotriva lor. Li se zdrobea capul 
deasupra unei icoane, erau înecaţi după ce fuseseră cusuţi în saci, erau forţaţi să încalce 
voturile monahale, iar mâinile iconarilor erau arse. Călugării au emigrat în masă, mai ales în 
Italia, în Cipru, în Siria şi în Palestina 109 . Cum printre ei se găseau numeroşi iconari, se poate 
spune că Roma nu a cunoscut o epocă mai fecundă în ceea ce priveşte arta sacră, decât 
perioada iconoclastă. Toţi Papii care s-au succedat în timpul domniei lui Constantin 
Copronimul (Zaharia, Ştefan II, Pavel I, Ştefan III şi Adrian I) au fost fermi în Ortodoxie şi au 
continuat opera predecesorilor, decorând bisericile cu icoane cu ajutorul călugărilor iconari 
emigraţi din partea răsăriteană a Imperiului 110 . 

După moartea lui Constantin Copronimul, persecuţiile şi-au diminuat violenţa. Fiul 
său, Leon IV, era un iconoclast moderat şi destul de nepăsător. La moartea sa, în 780, soţia lui 
Irina s-a urcat pe tron, împreună cu fiul ei minor, Constantin. Dreptcredincioasă care nu 
încetase niciodată să venereze icoanele, Irina a procedat imediat la restaurarea Ortodoxiei. 
Candidatul ortodox la Scaunul patriarhal era Nichifor (784-806). Influenţată mai ales de el, 
împărăteasa a început să pregătească cel de-al VH-lea Sinod Ecumenic. Insă atunci când 
Sinodul şi-a deschis lucrările la Constantinopol, trupele instigate de Episcopii iconoclaşti i-au 
împiedicat desfăşurarea. Un pic mai târziu, după ce trupele au fost înlocuite, Irina şi-a reluat 
iniţiativa, convocând Sinodul la Niceea, în 787. Au fost de faţă 350 de Episcopi şi un mare 
număr de călugări. Un decret imperial şi un discurs al Patriarhului Nichifor garantau libertatea 
unui schimb de vederi, iar ereticii erau invitaţi să-şi expună învăţăturile. Ca răspuns, de partea 
ortodoxă, un diacon citea punct cu punct contraargumentele. Sinodul a restabilit venerarea 
icoanelor şi a adoptat o serie de măsuri pentru normalizarea vieţii bisericeşti. 

Cu toate acestea, doctrina ortodoxă despre imaginea sacră nu a fost acceptată de 
adversarii ei. După cum s-a întâmplat adesea în istoria Bisericii - atât înainte cât şi după 
iconoclasm - nu toată lumea a fost dispusă să primească adevărul proclamat în mod solemn. 
Pacea nu a durat decât 27 de ani, după care a început cea de-a doua perioadă iconoclastă. 

După împărăteasa Irina, tronul i-a revenit lui Nichifor I, un ortodox destul de căldicel, 
care nu a luat nici o hotărâre, nici pro, nici contra icoanelor. Dar urmaşul său, Leon V 
Armeanul (813-820) a socotit că împăraţii iconoclaşti avuseseră mai multe şanse politice şi 
militare decât împăraţii ortodocşi. Din acest motiv, el a hotărât să revină la iconoclasm. El i-a 
cerut lui Ioan Gramaticul - „creierul renaşterii iconoclaste" 111 - să compună un tratat care să 
utilizeze hotărârile precedentului Sinod iconoclast. Acele hotărâri - care primiseră deja o 
replică ortodoxă atât de amplă - au fost aşadar artificial resuscitate pentru a servi scopurilor 
politice ale împăratului, iar al doilea val iconoclast a reprezentat, ca şi primul, o violare a 
suveranităţii Bisericii, o imixtiune a puterii de Stat în chestiunile interioare bisericeşti. Numai 

York, 1954, p. 250) - nu corespunde situaţiei istorice. în fapt, cinstitorii icoanelor nu erau reprezentaţi la Sinod 
(cf. G. Ostrogorsky, Histoire..., ibid., p. 200). 

107 Vezi M. A. Vasiliev, ibid., 1. 1, p. 345. 

108 Mansi XIII, 356 c-d. 

109 Andreev, Gherman şi Nichifor, Patriarhi ai Constantinopolului (în lb. rusă), Serghiev Possad, 1907, p. 70. 

110 Atunci a fost decorată Santa Măria Antiqua. în cursul celei de-a doua perioade iconoclaste a fost reconstruită 
Catedrala San Marco, iar bisericile Santa Măria in Dominica, Sfânta Praxida şi Sfânta Cecilia au fost construite 
şi ornate. 

111 G. Ostrogorsky, Histoire..., ibid., p. 231. 

că împăratul nu mai găsea în rândurile episcopatului sprijinul de care se bucurase Constantin 
Copronimul. In 814, când Ioan Gramaticul şi-a încheiat lucrarea, împăratul a început să 
negocieze cu Sfântul Patriarh Nichifor (810-815) în căutarea unui compromis potrivit căruia 
icoanele nu ar fi fost suprimate, urmând a se interzice doar venerarea lor. Fără să ameninţe, 
împăratul cerea insistent - în numele păcii din Biserică - anumite concesii iconoclaste. Insă 
Sfântul Patriarh a refuzat orice compromis. Sfântul Teodor Studitul - care participa la discuţii 
împreună cu alţi 270 de monahi - i-a spus împăratului că nu era treaba lui să se amestece în 
viaţa internă a Bisericii. Cum discuţiile nu au dus la nimic, au început persecuţiile. 
Patriarhului i s-au limitat prerogativele, pentru ca ulterior, în 815, să fie destituit, exilat şi 
înlocuit cu un iconoclast, Teodot I (815-821). In acelaşi an, la Constantinopol (în Catedrala 
Sfânta Sofia) a fost convocat un nou Sinod iconoclast sub preşedinţia Patriarhului Teodot. 
Sinodul nu a fost nici atât de important, nici atât de numeros ca primul. In general, de-a lungul 
acestei a doua perioade, iconoclasmul şi-a pierdut mult din vitalitatea doctrinară. Iconoclaştii 
nu puteau spune nimic nou şi se mărgineau să repete mereu vechile lor argumente, de mult 
respinse de ortodocşi 112 . De această dată, Sinodul a subliniat faptul că icoanele nu sunt 
idoli 113 , dar a poruncit totuşi distrugerea lor. Dar cu toate că în doctrina iconoclaştilor nu 
apăruse nimic nou sau valabil ca punct de vedere, persecuţiile au fost în schimb din cele mai 
violente, atingând forţa celor din vremea lui Constantin Copronimul. Ortodocşii au fost din 
nou martirizaţi, iar icoanele, cărţile sau vasele sfinte decorate cu imagini au fost distruse. 
Iconoclasmul era predat în şcoli şi figura în manuale 114 . 

Un alt reviriment a avut loc atunci când împăratul Mihail II a urcat pe tron, în 821. 
Deşi iconoclast, el i-a chemat pe ortodocşi din exil şi i-a eliberat din închisori. Domnia lui a 
reprezentat un moment de acalmie. Situaţia s-a schimbat sub domnia fiului lui Mihail, 
împăratul Teofil. Când Ioan Gramaticul a urcat pe Tronul patriarhal (în 837) persecuţiile s-au 
aprins din nou 115 . 

La moartea lui Teofil (în ianuarie 842) - fiul său fiind minor - văduva lui, Teodora, şi- 
a asumat regenţa. Cum aceasta era ortodoxă, cultul icoanelor a fost definitiv restabilit. La 
Constantinopol a avut loc un Sinod pe vremea Patriarhului Metodie (842-846). In martie 843, 
Sinodul a confirmat dogma venerării icoanelor formulată de Sinodul VII Ecumenic, a aruncat 
anatema asupra iconoclaştilor şi a stabilit sărbătorirea Triumfului Ortodoxiei în prima 
duminică a Postului mare, când icoanele urmau să fie venerate în toate bisericile. 

E important să remarcăm faptul că iconoclasmul nu se opunea deloc artei ca atare. 
Departe de a fi duşmani ai artei, iconoclaştii o favorizau. Ei nu persecutau decât reprezentările 
lui Hristos, ale Fecioarei şi ale sfinţilor. In acest sens, iconoclasmul secolelor VIII-IX poate fi, 
o dată mai mult, apropiat de protestantism, cu singura diferenţă că iconoclaştii nu lăsau pereţii 
bisericilor nepictaţi. Dimpotrivă, aveau mare plăcere din a-i decora cu tot felul de subiecte 
profane, peisaje, reprezentări animaliere etc. Formele pur decorative aveau de asemenea un 
rol important. Arta iconoclastă reprezenta simultan o întoarcere la izvoarele elenistice şi un 
împrumut din Orientul musulman. Mai cu seamă împăratul Teofil a fost un principe fastuos şi 
un mare constructor, care a dat un puternic impuls artei monumentale. El a poruncit 
construirea unui palat (care le imita pe cele din Bagdad) ai cărui pereţi erau acoperiţi cu 



112 Doctrina promulgată de acest al doilea Sinod iconoclast ne este cunoscută dintr-o scrisoare a împăratului 
Mihail către Ludovic cel Pios (Mansi XIV, 417-422) şi din Refutaţiile Sfântului Teodor Studitul, dar mai ales din 
răspunsul dat acesteia, cu ample citate, de către Sfântul Patriarh Nichifor. 

G. Ostrogorsky, Studien zur Geschichte des Byzantinischen Biderstreites, ibid., p. 51 şi Histoire..., ibid., p. 
232. 

1 14 Astfel, marele apărător al icoanelor, Sfântul Teodor Studitul a fost târât dintr-o închisoare în alta şi bătut atât 
de rău încât carnea sa rănită putrezea de vie, iar fidelul său ucenic, Sfântul Nicolae Studitul era obligat să curăţe 
această carne putredă cu un cuţit. 

115 în această epocă a pătimit Sfântul călugăr iconar Lazăr. După ce a fost bătut cu cruzime iar mâinile i-au fost 
arse, el s-a târât de la locul supliciului până la biserica Sfântul Ioan Botezătorul, unde a început să picteze o 
icoană. Savanţii Teodor şi Teofan care, la cererea Patriarhului de Ierusalim, şi-au ridicat vocea împotriva 
iconoclasmului, au fost de mai multe ori bătuţi îngrozitor. Pe feţele lor a fost gravată cu fierul roşu o inscripţie 
umilitoare. De aceea Biserica îi cinsteşte sub numele de Sfinţii Teodor şi Teofan însemnaţii. 

incrustaţii, mozaicuri şi picturi înfăţişând scuturi, arme, animale de tot soiul, arbori şi flori. 
Bisericile erau decorate în acelaşi spirit 116 . Când el a scos de pretutindeni imaginile sacre, a 
făcut-o pentru a le înlocui cu animale şi păsări. Constantin Copronimul îi lăsase o pildă 
strălucitoare: în biserica Vlahernes, el distrusese un ciclu imagistic cu scene evanghelice şi le 
înlocuise cu „flori, păsări felurite şi alte animale înconjurate de plante printre care mişunau 
cocostârci, corbi şi păuni". împăratului i se reproşa faptul că transformase biserica în „livadă 
şi coteţ de păsări" 117 . în locul unei fresce reprezentând Sinodul VI Ecumenic, Constantin 
pusese portretul vizitiului său preferat. 

în cursul celei de-a doua perioade iconoclaste, în Apus, Papii Pascal I şi Grigorie IV 
au continuat să apere şi să răspândească imaginile sacre. In 835, adică în vremea persecuţiei 
impuse de Teofîl, Papa Grigorie IV a decretat că sărbătoarea tuturor sfinţilor, instituită de 
Grigorie III, va fi celebrată de întreaga creştinătate, la 1 noiembrie. In genere, violenţa 
iconoclaştilor a favorizat în Apus, la Roma dar şi în alte locuri (mai ales în Franţa) cultul 
sfinţilor şi al moaştelor. In epoca iconoclastă, numeroase moaşte de sfinţi au fost mutate în 
Franţa (de pildă cele ale Sfântului Guy, în 751; cele ale Sfântului Sebastian, în 826 - la 
biserica Sfântul-Medard de la Soissons, cele ale Sfintei Elena, în 840 - la Hautevilliers, lângă 
Reims) 118 . 

După cum vedem, Biserica Romei nu a cedat ispitei iconoclasmului. Dimpotrivă, în 
faţa iconoclasmului Bisericii Bizantine, ea s-a arătat fermă în venerarea icoanelor, a sfinţilor 
şi a moaştelor. 



A. Grabar, L'iconoclasme byzantin, ibid., pp. 169-170 şi 171. 

117 Ch. Diehl, Manuel d 'Art Byzantin, t. 1, Paris, 1925, pp. 365-366. 

118 în Occident, iconoclasmul a avut şi alte consecinţe: atunci când Lombarzii au ameninţat Roma, decât să ceară 
ajutor unui împărat iconoclast, Papa i s-a adresat lui Pepin cel Scurt care, după ce a salvat Roma de barbari, a 
creat, în 756, Statul pontifical, făcând din Papă un suveran temporal. 

53 



Leonid Uspensky 



8 
Doctrina iconoclastă şi răspunsul ortodox 



Influenţa ideologiei iconoclaste depăşeşte graniţele ereziei combătute în secolele VIII- 
IX. Sub diferite forme, se poate vorbi despre permanenţa iconoclasmului. E suficient să ne 
amintim de albigenzii din Franţa medievală, de iudaizanţii din Rusia secolului XV şi, în 
sfârşit, de protestanţi. De aceea, răspunsul teologic al Bisericii faţă de erezia iconoclastă din 
secolele VIII-IX îşi menţine şi astăzi întreaga valoare. 

Din punct de vedere doctrinar - singurul decisiv - iconoclasmul reprezintă un 
fenomen complex care nu a fost suficient studiat ca erezie. S-a spus adesea 119 că, în lupta 
dogmatică din secolele VIII şi IX, hristologia constituia fondul comun al chestiunii care 
opunea cele două partide - cel ortodox şi cel eretic. Totuşi, iconoclasmul a cunoscut 
numeroase tendinţe. 

La început, poziţiile iconoclaştilor erau foarte rudimentare şi făceau ortodocşilor cam 
aceleaşi reproşuri pe care le formulează unii protestanţi din ziua de astăzi: plecând de la 
interdicţia vetero-testamentară, ei îi acuzau de idolatrizarea unor pietre, lemne sau ziduri. 
Curând însă, două curente s-au conturat în sânul iconoclasmului. 

Adepţii primului cereau distrugerea completă a imaginilor sacre, începând cu icoana 
lui Hristos; unii ajungeau să refuze chiar venerarea moaştelor, iar cei mai intoleranţi mergeau 
până la suprimarea cultului Fecioarei şi al sfinţilor. Acest curent este interesant fiindcă este - 
prin chiar violenţa lui - mai consecvent şi mai logic, arătând bine unde ar fi trebuit să conducă 
negarea icoanelor dimpreună cu întreg complexul aferent de greşeli. Alături de acest curent 
exista un altul, mai tolerant şi totodată mult mai nuanţat. Adepţii lui admiteau imaginile sacre 
în Biserică, dar nu erau de acord cu atitudinea ce trebuia adoptată faţă de ele. După unii, 
icoana nu ar fi trebuit să fie venerată deloc; alţii admiteau imaginea lui Hristos, dar nu şi pe 
cele ale Fecioarei şi ale sfinţilor; în sfârşit, alţii afirmau că Hristos poate fi reprezentat înainte 
de înviere, dar că după aceea, El nu mai poate fi înfăţişat. 

încă de la primele semne ale catastrofei, apologeţii Ortodoxiei au avut o poziţie 
dogmatică foarte clară, insistând asupra argumentelor de ordin hristologic pentru a întemeia 
existenţa icoanei. Ei au păstrat aceeaşi poziţie dogmatică fermă de-a lungul întregii lupte 
împotriva iconoclasmului. „Cu toate acestea - scrie G. Ostrogorsky - nu se ştie cum, s-a 
răspândit ideea potrivit căreia cinstitorii icoanelor nu ar fi folosit, înainte de Sinodul icono- 
clast din 754, dovezile de ordin hristologic. Şi abia când respectivul Sinod a recurs la 
argumente de acest tip, ortodocşii ar fi început să le folosească şi ei. 

Dacă ar fi fost însă realmente aşa, adică dacă argumentele hristologice ar fi fost într- 
adevăr avansate de ortodocşi doar ca răspuns la metoda analogă a adversarilor lor, atunci am 
avea de a face cel mult cu o procedură de dialectică scolastică, nemaifiind vorba de 
importanţa primordială a învăţăturii hristologice în lupta pentru icoane. Dar lucrurile nu stau 
aşa. Noi considerăm că, încă de la început, ortodocşii au legat problema icoanelor de doctrina 



119 Pentru a nu cita decât una dintre lucrările cele mai recente, Ch. von Schonborn, L'Icâne du Christ. 
Fondements theologiques, Fribourg, 1976. 

hristologică, pe când adversarii lor nu le oferiseră nici un pretext de acest fel." 120 După ce 
citează dovezile extrase din scrierile apologeţilor ortodocşi contemporani, ale căror învăţături 
ne-au parvenit (Sfântul Patriarh Gherman, Sfântul Ioan Damaschinul, Sfântul Papă Grigorie II 
şi Sfântul Gheorghe al Ciprului) G. Ostrogorsky trage concluzia: „De altfel, nici din 
documentele istorice nu reiese că în prima fază a luptei, iconoclaştii i-ar fi acuzat pe 
adversarii lor de altceva decât de idolatrie. Ca atare, ar fi cu siguranţă mult mai întemeiat să 
susţinem că raţionamentele hristologice ale Sinodului iconoclast nu au fost decât un răspuns 
forţat la argumentele partidei ortodoxe - mai degrabă decât invers. In orice caz, o asemenea 
ipoteză nu ar contrazice datele istorice aşa cum face afirmaţia contrară, atât de des 
formulată" 121 . 

învăţătura Bisericii şi fundamentul hristologic al imaginii sunt exprimate la Sinodul 
Quinisext chiar înainte de izbucnirea iconoclasmului. Tot înainte de izbucnirea sa, de la 
sfârşitul secolului VII, Episcopul Ioan al Tesalonicului a recurs la temeiul hristologic al 
icoanei în cadrul polemicii sale cu păgânii şi evreii. Şi tot pe întrupare a bazat Sfântul 
Gherman existenţa icoanei în cele trei epistole către Episcopii iconoclaşti Toma de 
Claudiopolis, Ioan al Sinnadei şi Constantin de Nacoleea 122 . Aceste trei epistole au fost scrise 
înainte ca împăratul Leon III să declanşeze atacul deschis împotriva venerării icoanelor. 
Canonul 82 al Sinodului Quinisext este temelia argumentaţiei ortodoxe, iar Patriarhul 
Gherman citează textual partea hristologică a acestuia, în lucrarea Despre erezii şi Sinoade 123 . 

încă de la începutul iconoclasmului, ortodocşii au înţeles pericolul pe care acesta îl 
reprezenta pentru dogma fundamentală a creştinismului. într-adevăr, dacă existenţa însăşi a 
icoanei se sprijină pe întruparea Celei de-a doua Persoane a Sfintei Treimi, întruparea este, la 
rândul ei, susţinută şi probată prin imagine. Altfel spus, icoana este un garant al realităţii 
deloc iluzorii a întrupării divine. De aceea, în ochii Bisericii, negarea icoanei lui Hristos 
echivalează cu negarea întrupării Sale, cu negarea întregii iconomii a mântuirii noastre. Iată 
de ce, atunci când Biserica apără imaginile sacre, ea nu apără doar rostul lor didactic şi nici 
aspectul lor estetic, ci însăşi temelia credinţei creştine. Aşa se explică fermitatea ortodocşilor 
în apărarea icoanelor, intransigenţa lor, ca şi acceptarea tuturor sacrificiilor. 

Argumentaţia iconoclastă - acuzaţia de idolatrie şi referinţa la Vechiul Testament - se 
izbeşte deci de o teologie elaborată şi foarte clar formulată dovedindu-se cu totul insuficientă. 
în faţa poziţiei nete şi neclintite a ortodocşilor, iconoclasmul a trebuit să caute o bază 
teologică, iar erezia şi-a găsit teoreticianul în persoana împăratului Constantin V Copronimul. 
Ţinând cont de argumentaţia ortodoxă şi dându-i replica, Constantin a compus un tratat al 
cărui conţinut dezvăluie întreaga prăpastie ce desparte Ortodoxia de iconoclasm. Acolo se 
găsesc reunite şi împinse la extrem toate tendinţele iconoclasmului. Lucrarea împăratului - 
care conţine punctul său de vedere asupra noţiunii însăşi de icoană - a fost expusă la Sinodul 
iconoclast din 754. Sinodul respectiv nu a putut accepta întregul tratat, aşa că el a fost pe 
alocuri atenuat. Astfel, el nu a abandonat venerarea Fecioarei şi a sfinţilor - obiectiv pe care 
Constantin nu a ajuns să-1 impună decât ulterior. In acelaşi tratat figurau expresii atât de făţiş 
monofizite, încât Sinodul a fost obligat să le modifice şi, pentru a justifica iconoclasmul, să 
arunce acuzaţia de monofizism asupra ortodocşilor, aşa cum vom vedea. La Sinod nu erau 
reprezentaţi nici Patriarhii răsăriteni, nici Papa de la Roma. Ultima reuniune s-a încheiat cu 
ieşirea solemnă a tuturor participanţilor în piaţa publică, unde s-a citit în faţa mulţimii 
mărturisirea de credinţă iconoclastă şi au fost anatemizaţi principalii mărturisitori ai 
Ortodoxiei. După o scurtă introducere, această mărturisire de credinţă începe prin a enumera 
cele şase Sinoade Ecumenice şi ereziile pe care le-au condamnat şi prin a susţine că Sinodul 
din 754 continua de fapt Sinoadele Ecumenice, fiind cu totul ortodox. Apoi se afirmă că 



G. Ostrogorsky, Operele apologeţilor ortodocşi (în lb. rusă), Seminarium Kondakovianum, I, Praga, 1927, p. 

Ibid., p. 44, nota. 



122 P.G. 98, 164-193, 156-161, 161-164. 

123 P.G. 98, 80 a. 

originea venerării icoanelor este idolatria inspirată de demoni, combătută în Sfânta Scriptură a 
Vechiului şi Noului Testament. Se trece în sfârşit la argumentaţie, enumerându-se mai întâi 
argumentele teologice, apoi argumentele scripturale şi patristice. 

Ne vom opri pe scurt asupra liniilor generale ale acestei argumentaţii şi mai ales 
asupra noţiunii de icoană, aşa cum apare în gândirea iconoclastă. Ce este icoana pentru un 
iconoclast? Care este natura ei? Ce are ea în comun cu persoana reprezentată şi cu ce se 
deosebeşte de aceasta? într-adevăr, adversarii diverg fundamental în chiar definiţia dată 
noţiunii de „icoană"; termenul însuşi de „icoană" este înţeles în mod diferit de către 
iconoclaşti şi ortodocşi. 

Noţiunea iconoclastă de icoană este clar şi precis exprimată în tratatul lui Constantin 
Copronimul, care traduce în acest sens punctul de vedere comun al tuturor promotorilor 
iconoclasmului. După el, o icoană veritabilă trebuie să aibă aceeaşi natură cu cel pe care-1 
reprezintă, fiindu-i în mod obligatoriu consubstanţială (omoousion). Plecând de la acest 
principiu, iconoclaştii ajung la concluzia inevitabilă că numai Euharistia este icoana lui 
Hristos. Pentru a evita idolatria - spuneau ei - Hristos a ales pâinea ca imagine a întrupării 
Sale, dat fiind că pâinea nu are nici o asemănare cu omul. „Prin urmare, însăşi noţiunea de 
imagine, de icoană, semnifica în gândirea iconoclastă cu totul altceva decât în gândirea 
ortodoxă: din moment ce, pentru iconoclaşti, nu se poate socoti drept icoană adevărată decât 
ceea ce este identic cu prototipul, numai Sfintele Daruri puteau fi recunoscute de ei ca icoană 
a lui Hristos. Or, pentru ortodocşi, Sfintele Daruri nu sunt o icoană tocmai pentru că sunt 
identice cu Prototipul lor." 124 într-adevăr, Sfintele Daruri nu se prefac în imaginea, ci în „prea 
curatul Trup şi scumpul Sânge" ale lui Hristos. De aceea simplu fapt de a numi Euharistia 
„imagine" le părea ortodocşilor întru totul straniu şi de neînţeles. Părinţii celui de-al VH-lea 
Sinod Ecumenic vor răspunde acestui raţionament spunând că „nici Domnul, nici Apostolii, 
nici Părinţii nu au desemnat vreodată jertfa nesângeroasă oferită de preot sub numele de 
„imagine", ci sub acela de „însuşi Trupul şi Sângele" (Mântuitorului) 125 . „Nu numai că, 
pentru ortodocşi, icoana nu era consubstanţială (omoousion) sau identică (tauton) cu 
prototipul - aşa cum se întâmpla pentru iconoclaşti - ci dimpotrivă, potrivit apologeţilor 
ortodocşi, noţiunea însăşi de «icoană» (eikon) implică diferenţa esenţială dintre imagine şi 
prototip" 126 ; „căci una este reprezentarea şi alta ceea ce este reprezentat", spune Sfântul Ioan 
Damaschinul 127 . De aceea, Patriarhul Nichifor consideră că teoria aceasta a imaginii 
consubstanţiale cu prototipul este „stupidă şi ridicolă" 128 . „Icoana - explică el - este o 
asemănare a prototipului (...) sau o imitare şi un reflex ale prototipului, dar prin natura ei (te 
ousia kai to hypokeimeno) ea se deosebeşte de prototip. Icoana se aseamănă cu prototipul 
datorită perfecţiunii artei imitative, dar se deosebeşte de prototip prin natură. Iar dacă nu s-ar 
deosebi cu nimic de prototipul ei atunci nu ar mai fi o icoană, ci chiar prototipul" 129 . Sfântul 
Teodor Studitul se exprimă şi mai pe faţă: „Nimeni nu va fi atât de stupid până la a crede că 
realitatea şi umbra (...), prototipul şi reprezentarea, cauza şi consecinţa sunt identice prin 
natură (kat'ousian). ,,no „Cu siguranţă că Patriarhul Nichifor surprinde fondul însuşi al 
chestiunii atunci când, după ce notează diferenţa dintre imagine şi prototip, afirmă că acei ce 
nu acceptă această diferenţă (pentru că nu o înţeleg) pot fi pe bună dreptate numiţi idolatri." 131 
într-adevăr, dacă icoana ar fi identificată cu persoana pe care o reprezintă, venerarea icoanelor 
ar deveni imposibilă pentru o conştiinţă religioasă oricât de slab dezvoltată. Toată lumea era 
de acord asupra acestui punct. Iar cel care era incapabil să distingă vreo altă relaţie în afara 



G. Ostrogorsky, Fundamentele disputei asupra sfintelor icoane (în lb. rusă), „Semin. Kondakovianum", II, 
Praga, 1928. 

125 Sesiunea a Vi-a, Mansi XIII, 264. 

126 G. Ostrogorsky, ibid., p. 48. 

celei de identitate esenţială ajungea să respingă, în mod firesc, orice formă de venerare a 
icoanei. Pe de altă parte, pentru acela care vedea în noţiunea însăşi de imagine „o diferenţă 
esenţială în raport cu persoana reprezentată, (persoană) faţă de care icoana nu este decât 
oarecum legată, problema idolatriei nici nu mai putea fi pusă" 132 . Prin urmare, gândirea 
iconoclastă admitea posibilitatea unei imagini doar atunci când acea imagine era identică cu 
ceea ce reprezenta. Nu exista imagine în afara identităţii. In consecinţă, o imagine făcută de 
un pictor nu putea să fie icoana lui Hristos. Arta figurativă în general era o impietate faţă de 
dogma întrupării divine. Ce face pictorul neştiutor - se întrebau iconoclaştii - atunci când 
conferă o formă celor ce nu pot fi crezute decât cu inima şi mărturisite prin cuvânt? Numele 
lui Iisus Hristos este numele Dumnezeu-Omului. Ca atare, dacă II reprezentaţi, comiteţi o 
dublă blasfemie: mai întâi, încercaţi reprezentarea Divinităţii invizibile; apoi, dacă urmăriţi 
reprezentarea iconică a naturii divine şi a naturii umane ale lui Hristos, tindeţi către confuzia 
celor două naturi, alunecând în monofizism. Voi răspundeţi că înfăţişaţi doar trupul Hristos, 
carnea Sa văzută şi palpabilă. Dar această carne este omenească şi reprezentaţi, prin urmare, 
numai umanitatea lui Hristos, adică doar firea Sa omenească. Or, în acest caz, o despărţiţi de 
Dumnezeirea cu Care S-a unit, căzând în nestorianism. In adevăr, carnea lui Iisus Hristos este 
carnea lui Dumnezeu-Cuvântul: întru totul însuşită şi îndumnezeită de El. Cum dară aceşti 
necredincioşi - spune hotărârea Sinodului iconoclast - îndrăznesc să despartă Dumnezeirea de 
carnea lui Hristos, reprezentând-o doar pe aceasta din urmă, ca şi cum ar fi vorba de un om 
oarecare? Biserica crede în Hristos, Care uneşte în El umanitatea şi Dumnezeirea neamestecat 
şi nedespărţit. Dacă arătaţi doar umanitatea lui Hristos, despărţiţi cele două naturi ale Sale, 
atribuind umanităţii Sale o existenţă proprie, o viaţă independentă, văzând în ea o persoană 
separată şi introducând astfel o a patra Persoană în sânul Sfintei Treimi 133 . în ochii 
iconoclaştilor, atâta timp cât o icoană nu poate exprima relaţia existentă între cele două naturi 
ale lui Hristos, e imposibil să faci o icoană, să reprezinţi cu mijloace omeneşti pe Dumnezeu- 
Omul. Tocmai de aceea Euharistia este singura icoană posibilă a Domnului. „E caracteristic - 
scrie G. Ostrogorsky - faptul că anumiţi savanţi moderni şi mai ales unii teologi protestanţi 
consideră nu doar că aceste raţionamente sunt bine fundamentate, dar chiar inatacabile, fără să 
realizeze că sunt pur şi simplu în afara subiectului." 134 

După cum vedem, în argumentaţia lor, iconoclaştii vor să se situeze pe terenul 
dogmatic de la Calcedon. Insă viciul argumentaţiei lor - pe care apărătorii imaginilor nu vor 
întârzia să-1 denunţe - constă tocmai în neînţelegerea funciară a dogmei Dumnezeu-Omului. 
Dogma de la Calcedon presupune înainte de orice o distincţie foarte clară între natură, pe de o 
parte şi persoană sau ipostas, pe de alta. Gândirii iconoclaste îi lipseşte tocmai această limpe- 
zime. Iconoclaştii nu văd decât două posibilităţi în cazul imaginii lui Dumnezeu-Cuvântul 
întrupat: fie, reprezentându-L pe Hristos, reprezentăm natura Sa divină; fie, reprezentându-L 
pe omul Iisus, Ii reprezentăm firea umană, despărţită de Dumnezeirea Sa. Ambele soluţii sunt 
eretice, iar o a treia cale nu există. 

Ortodocşii în schimb, care au pe deplin conştiinţa deosebirii dintre natură şi persoană, 
găsesc tocmai această a treia cale, care anulează întreaga dilemă iconoclastă. Icoana nu 
reprezintă natura, ci persoana: perigraptos ara o Christos kat'hypostasin kan te Theoteti 
aperigraptos, explică Sfântul Teodor Studitul 135 . Atunci când îl înfăţişăm pe Domnul, nu-i 
reprezentăm nici umanitatea, nici divinitatea, ci Persoana Care, potrivit termenilor dogmei de 
la Calcedon, uneşte în Sine în chip negrăit - „neamestecat şi neîmpărţit" - cele două naturi. 

Odinioară, monoteliţii atribuiseră persoanei ceea ce aparţine naturii: Hristos este o 
Persoană, spuneau ei; prin urmare, El nu are decât o singură voinţă şi o singură lucrare. 



132 G. Ostrogorsky, ibid., pp. 50-51. 

133 Rezumat al horos-ului iconoclast, v. Helefe, Histoire des Conciles, Paris, 1910, pp. 697-703. 

134 G. Ostrogorsky, ibid., p. 50, nota 1. 

135 Antireticul III, cap. XXXIV, P.G 99, 405 b. [Cele trei Antiretice sunt disponibile în traducerea Diac. Dr. Ion 
I. Ică, Sf. Teodor Studitul, Iisus Hristos -prototip al icoanei Sale, Ed. Deisis, Alba-Iulia, 1994 şi versiunea 
digitală editată de Apologeticum, http://apologeticum.net (n. Apologeticum).] 

Dimpotrivă, iconoclaştii atribuie naturii ceea ce aparţine persoanei. De aici porneşte confuzia 
gândirii iconoclaste. Dacă voinţa şi lucrarea sunt proprii fiecăreia dintre cele două naturi ale 
lui Iisus Hristos, în aşa fel încât El are două voinţe şi două lucrări care corespund celor două 
naturi, atunci imaginea Sa nu este specifică uneia sau alteia dintre naturi, ci Persoanei Sale. 
Icoana nu este o imagine a naturii divine; ea este imaginea unei Persoane divine întrupate, 
care transmite trăsăturile Fiului lui Dumnezeu venit în trup, devenit vizibil şi, prin urmare, 
reprezentabil cu mijloace omeneşti. Pentru ortodocşi, problema naturii nici nu se punea; le era 
absolut clar că icoana - ca şi portretul - nu poate fi decât o imagine personală, fiindcă, aşa 
cum explică Sfântul Ioan Damaschinul, „natura nu are o existenţă proprie, ci apare mereu 
personalizată" 136 . Aşadar, natura nu există decât prin persoane, şi fiecare persoană îşi posedă 
natura pe deplin. Fiecare dintre Persoanele Sfintei Treimi deţine plinătatea naturii 
dumnezeieşti, aşa cum fiecare persoană umană posedă plinătatea naturii umane. Natura este 
aceeaşi la toţi oamenii, însă persoanele sunt nenumărate, fiecare dintre ele fiind unică şi de 
neînlocuit. Atunci când reprezentăm anumiţi oameni, nu reprezentăm o multitudine de 
variante ale uneia şi aceleiaşi naturi, şi nici câteva parcele din acea natură, ci nişte persoane 
concrete, care posedă în chip unic natura umană comună; ceea ce conferă fiecărei persoane - 
Petru, Ioan sau Pavel - trăsături proprii 137 . Icoana este legată de prototip nu pentru că este 
totuna cu cel reprezentat, ceea ce ar fi, evident, absurd. Icoana este legată de prototip pentru 
că îi reprezintă persoana şi îi poartă numele. Tocmai asta face posibilă comuniunea cu 
persoana reprezentată prin mijlocirea icoanei, cu alte cuvinte cunoaşterea acelei persoane. 
Datorită acestei legături, „cinstirea acordată imaginii trece asupra prototipului" - după cum 
spun Părinţii celui de-al VH-lea Sinod Ecumenic 138 citând cuvintele Sfântului Vasile cel Mare 
(Despre Sfântul Duh, cap. XVIII). In explicaţiile lor, Părinţii recurg adesea la compararea 
icoanei cu portretul profan: portretul împăratului este împăratul; la fel, „reprezentarea lui 
Hristos este Hristos", iar cea a unui sfânt este sfântul respectiv. „Iar puterea nu este ruptă în 
două, nici slava împărţită, ci slava dată imaginii aparţine celui pe care imaginea îl 
reprezintă." 

In alţi termeni, dacă pentru iconoclaşti nu există decât două posibilităţi - identitatea 
sau diferenţa celor două obiecte - pentru ortodocşi, dimpotrivă, chiar atunci când există o 
diferenţă de natură, se stabileşte o anumită relaţie între două obiecte care pot fi simultan 
distincte şi identice: Persoanele Sfintei Treimi sunt distincte una de alta, dar consubstanţiale, 
adică identice prin natură. In cazul icoanei, dimpotrivă, există o diferenţă de natură şi o 
identitate de persoană. Sfântul Teodor Studitul o spune astfel: „în Treime, Hristos Se 
deosebeşte de Tatăl prin Persoana Sa. în icoane, El Se deosebeşte de propria Sa reprezentare 
prin natură" 140 . 

De vreme ce respingeau imaginea lui Hristos, care stă la baza iconografiei creştine, 
iconoclaştii refuzau, fireşte, toate celelalte icoane. Atâta timp cât icoana lui Hristos este 
respinsă - spuneau ei - ar fi nedrept să le acceptăm pe cele ale Fecioarei sau ale sfinţilor. 

Aşa cum spuneam, mărturisirea de credinţă a Sinodului iconoclast - care nuanţează 
punctul de vedere al lui Constantin Copronimul - vorbeşte despre Fecioară şi despre sfinţi cu 
cel mai adânc respect: „Cum să îndrăznim a înfăţişa cu mijloacele unei arte păgâne pe Maica 
Domnului, cea mai presus de ceruri şi de toţi sfinţii?" şi cum să „ofensăm, printr-o materie 
moartă şi grosolană pe sfinţii ce strălucesc asemenea luceferilor?". Dar, deşi a debutat prin 
această afirmare a unei profunde veneraţii, calea normală, sau pentru a spune aşa, organică, de 



136 Despre credinţa ortodoxă, cap. V, „Despre numărul naturilor", P.G. 94, 1004 a. [Lucrarea este disponibilă şi 
în format electronic pe site-ul Biblioteca teologică digitală, la http://apologeticum.net ] 

137 Cuvântul „persoană" (hypostasis) are, în Ortodoxie, cu totul alt sens decât în limbajul curent, unde este 
sinonim cu „individ". Celor care doresc să-şi facă o idee despre învăţătura ortodoxă despre natură, persoană şi 
har, recomandăm cărţile lui V. Lossky, Theologie mystique de l'Eglise d'Orient, Paris, 1944 (recent tradusă în 
română la Editura Anastasia - n.tr.); A l 'image et ă la ressemblance de Dieu, Aubier-Montaigne, Paris, 1 967. 

138 Mansi XIII, 324. 

Sfântul Ioan Damaschinul, Anexe la Primul tratat în apărarea sfintelor icoane, P.G. 94, 1, 1256 a. 
140 Antireticul III, cap. III, 7, P.G. 99, 424. 

dezvoltare a iconoclasmului 1-a condus la respingerea cinstirii Maicii Domnului şi a sfinţilor. 
Cronicarul bizantin Teofan ne spune că împăratul Leon III refuza deja cinstirea acestora, dar 
afirmaţia nu este confirmată de alte surse. Oricum, Sfântul Ioan Damaschinul, care a răspuns 
edictului imperial iconoclast scriind imediat primul Tratat în apărarea sfintelor icoane, vedea 
deja foarte bine unde conducea respingerea icoanelor. Adresându-se iconoclaştilor moderaţi, 
el scrie: „Dacă pictezi imagini ale lui Hristos fără să le pictezi şi pe cele ale sfinţilor, e 
limpede că ceea ce interzici nu este reprezentarea, ci venerarea sfinţilor (...). Tu nu te lupţi 
împotriva icoanelor, ci a sfinţilor" 141 . Sfântul Ioan Damaschinul percepe aşadar foarte bine 
relaţia intimă care există între venerarea icoanelor şi cea a sfinţilor. El vede de asemenea 
consecinţele refuzului de a-i reprezenta. O dată ce au refuzat venerarea sfinţilor, iconoclaştii 
sfârşesc logic prin a respinge venerarea moaştelor şi, în general, a tot ceea ce este material. 
Pentru ortodocşi, dimpotrivă, mântuirea este legată tocmai de materie, fiindcă ea este realizată 
prin unirea ipostatică dintre Dumnezeu şi trupul omenesc. Răspunzând iconoclaştilor, Sfântul 
Ioan Damaschinul scria: „Nu ador materia, ci pe Creatorul materiei, Care a devenit materie de 
dragul meu, Care a voit să locuiască în materie şi Care, prin cele materiale, mi-a adus 
mântuirea" 142 . 

Vedem aşadar că ideologia iconoclastă era în dezacord cu învăţătura Bisericii ortodoxe 
în punctele ei esenţiale. însăşi noţiunea de icoană era diametral opusă din cele două 
perspective. Şi dat fiind că vorbeau două limbaje diferite, cele două părţi nu aveau cum ajunge 
la o înţelegere. In ce priveşte argumentaţia iconoclastă privitoare la imposibilitatea 
reprezentării lui Hristos, ea implică o abordare patetică şi prost înţeleasă a inefabilului, o 
sfâşiere între „spiritual" şi „sensibil", o insuficientă conştientizare a realităţii istorice a 
Evangheliei 143 . 

Pe lângă argumentele despre care am vorbit, iconoclaştii formulau o serie întreagă de 
alte motive pentru a nu venera icoanele. „Nu există - spuneau ei - vreo rugăciune capabilă să 
sfinţească icoanele pentru a face din ele obiecte sacre. Icoanele rămân nişte obiecte profane, 
fără altă valoare în afara celei pe care le-a conferit-o pictorul" 144 , adică estetică, psihologică, 
istorică etc. 

Părinţii celui de-al VH-lea Sinod Ecumenic răspund: „Multe din obiectele pe care le 
considerăm a fi sacre nu sunt sfinţite prin rugăciuni speciale pentru că sunt deja pline de 
sfinţenie şi har prin chiar numele lor. De aceea socotim că obiectele de acest fel sunt vrednice 
de cinstire şi le îmbrăţişăm. Aşa, însăşi crucea de viaţă făcătoare este considerată de noi ca 
fiind vrednică de cinstire şi ne slujeşte ca mijloc de atingere a sfinţeniei, chiar dacă nu a fost 
sfinţită printr-o rugăciune specială. Prin urmare, iconoclaştii trebuie sau să admită că însăşi 
crucea este un obiect oarecare şi nevrednic de cinstire (pentru că nu a fost sfinţită printr-o 
rugăciune specială) sau să considere că şi icoana este sfântă şi demnă de veneraţie" 145 . 
Iconoclaştii nu încetaseră nici o clipă să venereze crucea, ceea ce constituie, dată fiind 
atitudinea lor faţă de icoană, o mare inconsecvenţă. 

Aşadar, potrivit Părinţilor Sinodului, icoanele sunt pline de sfinţenie şi de har datorită 
numelui lor de obiecte sacre - „sfintele icoane" - şi datorită prezenţei harului în ele. 
„Dumnezeirea - spune Sfântul Teodor Studitul - este deopotrivă prezentă în cruce şi în alte 
obiecte dumnezeieşti, dar nu în virtutea vreunei identităţi de natură - căci acele obiecte nu 
sunt din substanţa lui Dumnezeu - ci datorită relativei lor participări la Dumnezeire, de vreme 
ce se împărtăşesc din har şi din slavă." 146 La rândul său, Sfântul Ioan Damaschinul 147 afirmă 
că icoana este sfinţită în numele lui Dumnezeu şi în numele prietenilor lui Dumnezeu - adică 



Primul tratat în apărarea..., cap. XIX, P.G. 94, 1, 1249. 
142 Ibid., cap. XVI, P.G. 94, 1245. 

G. Florovsky, Părinţii bizantini între secolele V şi VIII, Paris, 1933; Apărarea icoanelor (în lb. rusă). 

144 Sesiunea a Vi-a, Mansi XIII, 268 ş.u. 

145 Ibid., 269 d. 

146 Antireticul I, cap. X, P.G. 99, 340. [Lucrarea este disponibilă şi în limba română la http://apologeticum.net 
sub numele Sf. Teodor Studitul, Iisus Hristos -prototip al icoanei Sale, Editura Deisis, Alba Iulia, 1994.] 

Al doilea tratat în apărarea..., cap. XIV, P.G. 94, 1, 1300. 

al sfinţilor - aceasta fiind raţiunea pentru care ea primeşte harul Sfântului Duh 148 . 

Alături de argumentele teologice, iconoclaştii recurgeau de asemenea la argumente 
biblice şi patristice. Primul dintre acestea, la care reveneau neîncetat, era interdicţia din 
Vechiul Testament. Pentru că am văzut deja felul în care Biserica înţelege sensul acestei 
interdicţii, nu vom mai reveni aici asupra ei. Mai departe, iconoclaştii spuneau că în Noul 
Testament nu există nici o indicaţie referitoare la datoria de a picta sau de a venera icoanele. 
„Obiceiul de a face icoane ale lui Hristos - spuneau ei - nu are vreun temei nici în tradiţia 
Mântuitorului, nici în cea a Apostolilor, nici în cea a Părinţilor." 149 Dar, le răspunde Sfântul 
Teodor Studitul, „Hristos nu a poruncit nicicând scrierea vreunui cuvânt. Şi totuşi, Apostolii 
l-au descris chipul, păstrându-1 până în ziua de azi. Or, ceea ce, pe de o parte, este descris cu 
cerneală, pe hârtie, este reprezentat, pe de alta, prin felurite culori sau alte materiale" 150 . 

Trecând sub tăcere Canoanele Sinodului Quinisext, iconoclaştii afirmau că Sinoadele 
Ecumenice nu au formulat nici o învăţătură pe această temă şi aduceau în sprijinul poziţiei lor 
nişte texte pretins patristice. Trebuie spus că în argumentaţia lor, iconoclaştii au folosit adesea 
metode necinstite. Astfel, după Sinodul iconoclast din 754, ei au ascuns textele care 
menţionau - aşa cum aflăm din actele Sinodului VII Ecumenic - istoria sfintei mahrame. In a 
cincia sesiune a acestuia, sunt menţionate cărţile escamotate de iconoclaşti, dar care au fost 
totuşi aduse în faţa Sinodului 151 . 

Pe lângă Faptele Apostolilor - un apocrif gnostic din secolul II, iconoclaştii au folosit 
pe larg scrierile lui Eusebiu de Cezareea şi ale Sfântului Epifanie, Episcop al Ciprului din 
secolul IV. Părinţii Sinodului considerau că prima dintre aceste referinţe este bine întemeiată; 
totuşi, Eusebiu nu poate fi socotit o autoritate în Biserică, din cauza înclinaţiei sale către 
arianism. 

In ceea ce îl priveşte pe Sfântul Epifanie, Părinţii Sinodului nu pătrund în doctrina sa 
teologică, ci se bazează doar pe anumite fapte concrete: există, pe de o parte, câteva scrieri 
care par a fi atribuite Sfântului Epifanie şi care îi atestă iconoclasmul; pe de altă parte, există 
faptul neîndoios că, pe vremea lui, bisericile din Cipru erau decorate cu picturi. De aici, 
Părinţii sinodali conchid că scrierile atribuite Sfântului Epifanie sunt false 152 . 



148 Atât acuza iconoclastă, cât şi replica ortodoxă dovedesc faptul că, în epoca Sinodului VII Ecumenic, ritul 
sfinţirii icoanelor nu exista. Faptul prezintă pentru noi un mare interes, deoarece replica ortodoxă este 
semnificativă în contextul practicii noastre de a sfinţi icoanele. Trebuie să spunem că, din nefericire, ritul sfinţirii 
nu este întotdeauna înţeles cum trebuie de către credincioşii ortodocşi. Adesea, ei aduc la Biserică o oarecare 
pictură cu subiect religios (care nu poate fi în nici un caz socotită icoană) în ideea că dacă preotul o va sfinţi, va 
face din ea o icoană. Ritul sfinţirii nu este o formulă magică în stare să transforme un obiect în alt obiect: o 
imagine care nu este o icoană nu devine icoană prin sfinţire. 

149 Sesiunea a Vi-a, Mansi XIII, 268 b-c. 

150 Antireticul I, cap. X, P.G. 99, 340 d. 

151 Mansi XIII, 169. 

152 Problema iconoclasmului profesat de Sfântul Epifanie a fost întotdeauna controversată. Astfel, Sfântul 
Nichifor, Patriarhul Constantinopolului, a studiat scrierile în cauză, într-o lucrare numită Contra Epifanidelor, 
dar şi în refutaţiile sale împotriva Sinodului iconoclast (cf. Adv. Ephiphanidem, Ed. J. B. Pitra, „Spcilegium 
Solesmense", IV, pp. 292 sq). El ajunge la concluzia că (scrierile) au fost falsificate de iconoclaşti. Sfântul Ioan 
Damaschinul este mai puţin categoric: după el, lucrarea atribuită Sfântului Epifanie ar fi putut fi scrisă de un 
autor omonim, mai ales că „mulţi oameni au luat obiceiul" (acestui nume). Pe de altă parte, poate că nu este 
vorba de iconoclasm, ci de o măsură împotriva unor abuzuri (Primul tratat în apărarea..., cap. XXV, P.G. 94, 1, 
1257 b-c). Cât despre ştiinţa modernă, ea nu este unanimă în această chestiune. K. Holl, Die Schriften des 
Epiphanios gegen Bildeverehrung, 1928, afirmă iconoclasmul lui Epifanie; G. Ostrogorsky, Studien zur 
Geschichte des byzantinischen Bilderstreites, în tot capitolul III, dezvoltă părerea contrară. G Florovsky, 
Părinţii răsăriteni din veacul IV (în lb. rusă), consideră ca fiind aproape sigur că este vorba de nişte interpolări 
iconoclaste, inclusiv în ce priveşte povestirea atribuită lui Epifanie însuşi, ulterior inserată în scrierile sale. 
Totuşi, Florovsky apreciază că scrierile lui Epifanie conţin o implicită poziţie iconoclastă explicabilă în contextul 
secolului IV. Pentru Epifanie, „tranziţia de la simbolism la realism, în iconografie, putea să fie lesne 
tulburătoare" (p. 203). J. Meyendorff, Le Christ dans la theologie byzantine, Paris, 1969, p. 240 crede că 
autenticitatea fragmentelor incriminate este îndoielnică. Dimpotrivă Th. Klauser, Die Ausserungen der alten 
Kirche zur Kunst (în „Gesammelte Arbeiten zur Liturgie-Geschichte", Miinster, 1974, pp. 329-337) afirmă cu 
certitudine autenticitatea lor. De partea sa, Ch. von Schonborn vede aceeaşi legătură între hristologie şi 

60 



Teologia icoanei în Biserica Ortodoxă 

Mai mult, iconoclaştii atribuiseră Sfântului Teodot de Ancyra (secolul V) un text cu 
totul ostil imaginilor, dar Părinţii Sinodului au constatat că textul respectiv nu îi aparţinea de 
fapt. In căutare de texte, iconoclaştii ajunseseră să depisteze o tendinţă iconoclastă până şi la 
Sfântul Vasile cel Mare, a cărui veneraţie faţă de icoane am văzut-o. „Vieţile preafericiţilor - 
scria Sfântul Vasile - sunt oarecum imaginile unei vieţi bineplăcute lui Dumnezeu." Din 
aceste cuvinte, iconoclaştii deduceau că imaginile pictate sunt inutile, de vreme ce există 
imagini scrise 153 . 

Al VH-lea Sinod Ecumenic - cu care se încheie prima perioadă iconoclastă - s-a ţinut 
la Niceea şi a început la 24 septembrie 787. Actele acestui Sinod poartă 307 semnături. Papa 
de la Roma - care era atunci Adrian I - a trimis doi delegaţi; Patriarhii de Alexandria şi 
Antiohia şi-au trimis şi ei reprezentanţii care au adus un mesaj din partea Patriarhului de 
Ierusalim, exprimând adeziunea acestuia la restaurarea cultului icoanelor. 

Sinodul a început prin primirea în Biserică a celor unsprezece Episcopi iconoclaşti 
care-şi exprimaseră public penitenţa. La a doua reuniune, au fost citite două mesaje ale Papei 
Adrian I: unul către Patriarhul Constantinopolului - Sfântul Nichifor - altul către împăratul 
Constantin şi mama sa, împărăteasa Irina. Papa îşi exprimă adeziunea la cultul icoanelor, 
insistând asupra necesităţii lor. Dar mărturisirea sa ortodoxă se limitează la respingerea 
acuzaţiei de idolatrie. Or, acesta era un subiect de multă vreme depăşit în Biserica 
Răsăriteană: un adevărat anacronism. Referindu-se la Sfânta Scriptură, Papa invocă 
tabernacolul cu chipurile de heruvimi; apoi, el citează o serie de Părinţi greci şi latini care, 
după opinia sa, se exprimă în favoarea icoanelor, insistând asupra textului Sfântului Papă 
Grigorie I - pe care-1 cunoaştem deja - şi, potrivit căruia, analfabeţii trebuie să desluşească pe 
pereţii bisericilor ceea ce nu pot citi în cărţi. In lipsa unor argumente hristologice atât de 
importante pentru Biserică, toate acestea nu-i puteau convinge nici pe ortodocşi, nici pe 
iconoclaşti. Şi totuşi, opinia Papei de la Roma, primul dintre Episcopi în ierarhia onorifică, 
juca un rol important. Deci, dacă această respectată opinie ar fi părut insuficient fondată, ea ar 
fi riscat să slăbească poziţia ortodoxă, sau în orice caz să nu slujească eficient argumentaţia 
Sinodului. Pentru a da mai multă greutate mesajului papal, grecii au completat textul Sfântului 
Grigorie cel Mare - „analfabeţii trebuie să desluşească pe pereţii bisericilor ceea ce nu pot citi 
în cărţi" - cu următoarea precizare: „şi în acest fel, cu ajutorul imaginilor, cei care le privesc 
se înalţă spre credinţă şi spre amintirea mântuirii prin întruparea Domnului nostru Iisus 
Hristos". In acest fel, ei confereau raţionamentului papal o bază hristologică, ridicându-1 ca 
atare la nivelul discuţiilor teologice bizantine 154 . Textul mesajelor pontificale a fost modificat 
şi în pasajele referitoare la alte probleme ridicate de Papă. Pe de altă parte, cei doi delegaţi 
papali nu au reacţionat împotriva acestor rectificări, declarând că mesajele astfel modificate 
erau identice cu cele aduse de ei 155 . 

Mai departe, Părinţii au stabilit adevărata doctrină despre venerarea icoanelor. 
Hotărârile lor se întemeiază în primul rând pe Scriptură: din Vechiul Testament se citează 
Exodul, capitolul 25 (vers. 1 şi 17-22), unde Dumnezeu porunceşte ca imaginile heruvimilor 
să fie aşezate deasupra tabernacolului, şi Numerii, capitolul 7 (vers. 88-89), unde Dumnezeu 
vorbeşte cu Moisi dintre heruvimi. Ei citează de asemenea partea din viziunea lui Iezechiel 
privitoare la heruvimii din Templu (3, 16-20). Din Noul Testament, Părinţii citează Epistola 
către Evrei, cap. 9, vers. 1-5, adică un text neo-testamentar despre tabernacol. Urmează apoi 
mărturiile patristice ale Sfinţilor Ioan Hrisostom, Grigorie de Nyssa, Vasile cel Mare, Nil 
Sinaitul şi alte probe ce ne sunt deja cunoscute precum şi Canonul 82 al Sinodului Quinisext. 

Sinodului i s-a pus apoi următoarea întrebare: cum se cuvine să fie venerate icoanele? 

iconoclasm la Eusebiu şi Epifanie, „chiar dacă mai puţin sistematic justificată, în cazul ultimului" (L Icâne du 
Christ, p. 77). 

153 Sesiunea a Vi-a a Sinodului VII, Mansi XIII, 300 a-b. 

154 Trebuie notat că, printre scriitorii apuseni, numai Papa Grigore II recurge la dogma întrupării pentru a apăra 
imaginea. Roman de origine, el a trăit sub o puternică influenţă răsăriteană. 

Vezi G. Ostrogorsky, Rom und Byzanz im Kampfe um die Bilderverehrung (în Seminarium Kondakovianum, 
VI, Praga, 1933, pp. 73-87). 

Opiniile s-au împărţit: unii, precum Sfântul Nichifor, Patriarhul de Constantinopol, considerau 
că icoanele trebuie venerate la egalitate cu sfintele vase. Alţii, precum reprezentanţii 
Patriarhilor orientali, considerau că ele aveau aceeaşi semnificaţie ca şi crucea, trebuind să fie 
venerate deopotrivă cu ea. Sinodul le-a dat dreptate acestora din urmă. 

In continuare, iconoclasmul a fost judecat ca erezie. Părinţii au ajuns la concluzia că, 
atât în teorie, cât şi în practică, iconoclasmul recapitula toate greşelile şi ereziile din trecut; el 
apărea ca însumare a unui mare număr de erezii şi de greşeli. Asupra iconoclaştilor a fost 
aruncată anatema, iar lucrările lor au fost confiscate. La iniţiativa delegaţilor papali, în 
mijlocul Catedralei Sfânta Sofia (unde avea loc Sinodul) a fost pusă o icoană pe care toată 
lumea a venerat-o în chip solemn. 

S-a declarat că Sinodul iconoclast convocat de Constantin Copronimul nu fusese 
ecumenic, fiindcă celelalte Biserici locale nu aderaseră la el. El nu putea fi numit „al VH-lea 
Sinod", de vreme ce era în dezacord cu celelalte şase, şi mai ales cu Sinodul Quinisext, pe 
care Părinţii îl socotesc ca al Vl-lea Sinod Ecumenic. Pe de altă parte, s-a declarat că arta 
sacră este în acord cu dogmele creştine, dat fiind că Dumnezeu însuşi a sfinţit-o atunci când a 
încredinţat unor oameni din Vechiul Testament, cărora El însuşi le-a dăruit o înţelepciune şi o 
ştiinţă specială, misiunea de a decora tabernacolul. 

A urmat o discuţie teologică pe care Actele Sinodului (sesiunea a Vi-a) au păstrat-o. 
Aşa cum am pomenit deja, în parte, doctrina iconoclastă este expusă acolo punct cu punct, iar 
răspunsurile Bisericii sunt prezentate pe măsură ce se desfăşoară expunerea. Ultimele două 
sesiuni au fost consacrate punerii la punct a hotărârilor finale, incluse în aşa-numitul horos al 
Sinodului care formulează dogma venerării icoanelor. Iată textul: 

„Păstrăm, fără a introduce ceva nou, toate predaniile bisericeşti scrise sau nescrise, 
care ne-au fost încredinţate. Una dintre ele priveşte reprezentarea imaginilor pictate (eikonikes 
anaziographeseos) întrucât corespunde istoriei propovăduirii evanghelice, spre credinţa în 
adevărata şi nemincinoasa întrupare a lui Dumnezeu Cuvântul şi spre al nostru folos. Căci 
cele ce se arată una pe alta, se înseamnă neîndoielnic reciproc. 

Aşa fiind, umblând noi pe calea împărătească şi urmând dumnezeiasca învăţătură 
inspirată de Sfinţii noştri Părinţi şi de Tradiţia Bisericii Soborniceşti - despre care ştim că este 
lăcaş al Sfântului Duh - hotărâm cu toată ştiinţa şi cu întreaga cercetare că, precum sfânta şi 
de viaţă făcătoarea cruce, la fel sfintele şi cuvioasele icoane pictate în culori, făcute din 
mozaic sau din orice alt material potrivit acestui scop (epitedeios) trebuie postate în sfintele 
lăcaşuri ale lui Dumnezeu, pe vasele şi pe veşmintele sacre, pe ziduri şi pe lemn, în case şi pe 
drumuri, fie că este vorba de icoanele Domnului şi Mântuitorului nostru Iisus Hristos, fie de 
cele ale neprihănitei Impărătese, Sfânta Maică a Domnului, fie de cele ale sfinţilor îngeri sau 
ale oamenilor sfinţi şi venerabili. Căci, ori de câte ori îi vedem înfăţişaţi în imagini, suntem 
înclinaţi, prin contemplaţie, să ne aducem aminte de prototipuri, câştigăm mai multă iubire 
pentru ei şi suntem mai degrabă chemaţi să-i mărim sărutându-i şi arătându-le cinstire 
(proskunesin), dar nu pe măsura adoraţiei (latreian) care, potrivit credinţei noastre, nu este 
cuvenită decât naturii dumnezeieşti, ci în acelaşi fel în care cinstim chipul sfintei şi de viaţă 
făcătoarei cruci, al Sfintei Evanghelii sau al altor obiecte sacre, cărora le arătăm cinstire prin 
tămâie sau lumânări, potrivit cucernicului obicei al celor vechi. Căci cinstea arătată imaginii 
urcă spre prototipul acesteia, iar cel care venerează icoana venerează de fapt persoana 
înfăţişată de ea. Aceasta este, într-adevăr, învăţătura Sfinţilor noştri Părinţi, aceasta este 
Tradiţia Sfintei Biserici Soborniceşti care a răspândit Evanghelia până la marginile lumii. 
Urmăm astfel lui Pavel, cel ce a vorbit în Hristos, dumnezeiescului sobor al Apostolilor şi 
Sfinţilor Părinţi, care au ţinut predaniile pe care le avem în vedere. Aşa putem cânta în chip 
profetic imnele Bisericii învingătoare: «Bucură-te, fiica Sionului, saltă de veselie, Israele; căci 
Domnul a înlăturat judecăţile rostite împotriva ta şi a întors pe vrăjmaşii tăi. Domnul, 
împăratul lui Israel este în mijlocul tău; tu nu vei mai vedea nici o nenorocire»" (Sofonie 3, 
14-15). 

De aceea, hotărâm că aceia care, urmând pilda ereticilor netrebnici, îndrăznesc să 

gândească sau să înveţe altfel, să dispreţuiască tradiţiile bisericeşti, să născocească noutăţi sau 
să respingă ceva din cele ce au fost sfinţite de Biserică - fie Evanghelia, fie înfăţişarea crucii, 
fie pictarea icoanelor, fie sfintele moaşte ale martirilor; sau aceia care nutresc gânduri rele, 
duşmănoase şi pierzătoare faţă de tradiţiile Bisericii Soborniceşti, aceia, în sfârşit, care 
îndrăznesc să folosească în chip profan sfintele vase sau cinstitele mănăstiri - hotărâm ca toţi 
aceştia, de vor fi Episcopi sau clerici, să fie caterisiţi, iar de vor fi călugări sau laici, să fie 
excomunicaţi." 156 

In această hotărâre sinodală, Părinţii se referă în mai multe rânduri la Tradiţia şi la 
tradiţiile Bisericii. Astfel, „păstrând tradiţiile bisericeşti primite", Sinodul hotărăşte „urmând 
dumnezeieştii învăţături insuflate Părinţilor în Tradiţia Bisericii Soborniceşti". După cum 
observăm, cuvântul „tradiţie" este folosit de Părinţi când la plural („tradiţiile Bisericii") când 
la singular („Tradiţia Bisericii Soborniceşti"). Numărul plural sau singular corespunde 
sensului atribuit cuvântului „tradiţie", în fiecare caz. Tradiţiile bisericeşti sunt regulile de 
credinţă transmise de Sfinţii Părinţi şi păstrate de Biserică; ele sunt feluritele forme luate de 
transmiterea exterioară a revelaţiei divine, forme care depind de facultăţile naturale şi de 
particularităţile oamenilor: cuvântul, imaginea, gestul, obiceiul sau tradiţia liturgică, 
iconografică etc. 

In al doilea caz, cuvântul „Tradiţie" folosit la singular are un alt sens. Este Tradiţia 
Sfântă a Bisericii, liberă de toate şi care nu depinde nici de facultăţile, nici de particularităţile 
omeneşti. „Adevărata Sfântă Tradiţie nu este doar transmiterea vizuală sau verbală a 
învăţăturii, regulilor, riturilor, obiceiurilor, ci deopotrivă transmiterea efectivă, dar nevăzută, a 
harului şi a sfinţeniei." 157 în acest caz, noţiunea de Tradiţie poate fi definită drept viaţa 
Bisericii în Duhul Sfânt, Care împărtăşeşte fiecărui mădular al Trupului lui Hristos facultatea 
de a asculta, de a percepe şi de a recunoaşte adevărul în propria sa lumină, iar nu în cea a 
înţelegerii omeneşti. Este cunoaşterea autentică produsă în om de lumina divină care „a 
strălucit în inimile noastre, ca să strălucească cunoştinţa slavei lui Dumnezeu" (II Cor. 4, 6). 
Altfel spus, Tradiţia este facultatea de a cunoaşte adevărul în Duhul Sfânt, este împărtăşirea 
către om a „Duhului adevărului" care împlineşte chemarea fundamentală a Bisericii: 
conştiinţa ei asupra adevărului revelat, capacitatea ei de a distinge ce e fals de ce e adevărat, 
în lumina Duhului Sfânt. Numai dacă trăieşti în Tradiţie poţi spune: „Părutu-s-a Duhului Sfânt 
şi nouă" (Fapte 15, 28) 158 . Această Tradiţie trăieşte şi se comunică sub diferitele forme ale 
tradiţiilor bisericeşti printre care şi iconografia - iată ce spun Părinţii celui de-al VH-lea Sinod 
Ecumenic. 

Referindu-se la Tradiţia Bisericii Soborniceşti, Sinodul arată că existenţa icoanelor are 
ca temei nu Sfânta Scriptură - a cărei lipsă de indicaţii asupra acestui subiect era invocată de 
iconoclaşti - ci în Sfânta Tradiţie; Scriptura însăşi a fost redactată potrivit Tradiţiei; de-a 
lungul primelor decade de viaţă, Biserica nu avea Sfânta Scriptură şi trăia numai din Sfânta 
Tradiţie. După cum ştim, protestantismul modern vede în Scriptură expresia unică a revelaţiei 
divine. Dar, aşa cum afirmă hotărârea Sinodului, adevărurile revelate - împărtăşite de Duhul 
Sfânt în Tradiţia Bisericii - nu se limitează la transmiterea prin scris. Chiar ceea ce a făptuit 
Hristos în cursul vieţii Sale pe pământ nu se mărgineşte la cele cunoscute din Scriptură: „Dar 
sunt şi alte multe lucruri pe care le-a făcut Iisus şi care, dacă s-ar fi scris cu de-amănuntul, 
cred că lumea aceasta n-ar cuprinde cărţile ce s-ar fi scris" (In. 21, 25). Iar Sfântul Ioan 
Damaschinul adaugă: „Apostolul neamurilor mărturiseşte că Apostolii au transmis multe 
lucruri fără a le fi scris: «Deci, dar, fraţilor, staţi neclintiţi şi ţineţi predaniile pe care le-aţi 
învăţat, fie prin cuvânt, fie prin epistola noastră» (II Tes. 2, 15). Iar Corintenilor le scrie: 



156 Mansi XIII, 377-380. [A se vedea şi lucrarea Hotărârile Sfintelor Sinoade ecumenice, Editura Sf. Nectarie, 
Bucureşti, 2003, şi versiunea digitală a acestei lucrări, disponibilă în cadrul Bibliotecii teologice digitale, la 
http://apologeticum.net ] 

157 Citat după G. Florovsky, Căile teologiei ruse (în lb. rusă), Paris, 1937, p. 178. 

158 A se vedea articolul lui V. Lossky din Der Sinn der Ikonen, Berna, 1952. 

«Fraţilor, vă laud că în toate vă aduceţi aminte de mine şi ţineţi predaniile cum vi le-am dat» 
(ICor. 11, 2)" 159 

Prin urmare, iconografia face parte din tradiţiile Bisericii, iar dacă o păstrăm „îi 
urmăm lui Pavel (...) şi dumnezeiescului sobor al Apostolilor" - potrivit expresiei Sinodului, 
fiindcă „tradiţia de a face imagini pictate (...) exista încă din vremea propovăduirii apostolice, 
aşa cum vedem din chiar înfăţişarea sfintelor biserici şi aşa cum mărturisesc Sfinţii Părinţi şi 
istoricii ale căror scrieri ni s-au păstrat" 160 . Cu alte cuvinte, încă de la începutul 
creştinismului, iconografia era un mijloc de exprimare a Tradiţiei, o cale de transmitere a 
revelaţiei divine. Iar atunci când iconoclasmul renunţa la una din acele tradiţii (iconografia), 
falsifica astfel Sfânta Tradiţie a Bisericii. 

Adevărata Sfântă Tradiţie nu este posibilă decât în Biserica înţeleasă ca prelungire a 
Cincizecimii, adică numai în locul, unde harul Duhului Sfânt - care descoperă adevărul şi ne 
zideşte în el - curge într-o revărsare neîntreruptă. Inspirat de Duhul Sfânt Care trăieşte în 
Biserică, Sinodul stabileşte dogma venerării icoanelor. Icoana trebuie să fie obiectul venerării 
noastre, nu a adevăratei adoraţii (latreia) care nu I se cuvine decât lui Dumnezeu, ci doar 
venerarea (proskunesis) pe care o acordăm crucii şi Evangheliei; altfel spus, trebuie să 
venerăm în mod egal imaginea vizuală şi pe cea verbală. 

Venerarea Evangheliei şi a crucii nu a fost niciodată formulată dogmatic pentru că ea 
nu a fost niciodată pusă la îndoială nici în Biserică, nici chiar printre eretici. Dar în ceea ce 
priveşte imaginea (ameninţată de iconoclasm) Biserica a trebuit să confirme dogmatic atât 
justificarea existenţei, cât şi cea a venerării acesteia. 

Sinodul afirmă deci că icoana (ca şi Scriptura) serveşte la dovedirea „întrupării reale şi 
nepărelnice a lui Dumnezeu-Cuvântul" (horos). Avem aici expresia şi confirmarea faptului 
deja cunoscut prin Canonul 82 al Sinodului Quinisext: icoana are ca temei întruparea. Ea ajută 
respingerea tuturor ideilor abstracte despre întrupare dar şi a greşelilor şi ereziilor cărora acele 
idei le-au dat naştere. 

Sinodul afirmă că Sfânta Scriptură şi imaginea sacră se „arată" şi se „explică" 
reciproc. Aceeaşi mărturie este exprimată în două chipuri diferite: prin cuvânt şi prin imagine, 
amândouă transmiţând aceeaşi revelaţie în lumina aceleiaşi Tradiţii Sfinte, care trăieşte în 
Biserică. „Dacă Părinţii - citim în Actele Sinodului - nu ne-au spus că Evanghelia trebuie 
citită, nu ne-au transmis nici obligaţia de a picta icoane. Dacă ne-au transmis-o pe una, ne-au 
transmis-o şi pe cealaltă, fiindcă reprezentarea este inseparabilă de istoria evanghelică şi 
invers: istoria evanghelică este inseparabilă de reprezentare. Una şi cealaltă sunt bune şi 
vrednice de veneraţie, pentru că se explică reciproc şi, neîndoios, stau mărturie una pentru 
cealaltă." 161 Ca atare, imaginea vizuală are aceeaşi valoare cu imaginea verbală. Aşa cum 
cuvântul Scripturii este o imagine, imaginea pictată este un cuvânt. „Ceea ce cuvântul 
comunică prin auz, pictura o arată în chip tăcut, prin reprezentare" - spun Părinţii sinodali, 
referindu-se la Sfântul Vasile cel Mare. în altă parte ei spun: „Prin aceste două căi ce se 
întregesc reciproc - adică prin lectură şi prin imaginea văzută - primim cunoaşterea aceluiaşi 
lucru" 162 . Altfel spus, icoana conţine şi proclamă acelaşi adevăr ca şi Evanghelia; ca şi 
Evanghelia şi sfânta cruce, ea este unul dintre aspectele revelaţiei divine şi ale împărtăşirii 
noastre cu Dumnezeu, o formă prin care se realizează unirea lucrării divine şi a lucrării umane 
- sinergia. Atât imaginea sacră cât şi Evanghelia sunt - dincolo de semnificaţia lor directă - 



159 Despre credinţa ortodoxă, cartea IV, cap. XVI, P.G. 94, 1173 şi 1176. Putem adăuga acestei referiri a 
Sfântului Ioan Damaschinul la Sfântul Pavel faptul că, dacă creştinismul se limita la Sfânta Scriptură, ar trebui să 
ajungem la concluzia, desigur absurdă, că majoritatea Apostolilor nu au dus la îndeplinire suprema poruncă a 
Domnului, de a propovădui legea cea nouă întregii făpturi. într-adevăr, pe lângă cei 12 Apostoli, Hristos a mai 
avut alţi 66 de ucenici. Or, ce ne-a rămas ca document scris? Patru Evanghelii, câteva Epistole şi Faptele 
Apostolilor. însă ceea ce nu a fost fixat în scris continuă să trăiască în Tradiţiile bisericeşti, mai ales prin 
Liturghie şi iconografie. 

160 Sesiunea a Vi-a, Mansi XIII, 252. 

161 Ibid, 269 a. 

162 Ibid, 300 c. 

nişte reflexe ale lumii cereşti; şi una şi cealaltă sunt simbolurile Duhului pe Care -L conţin. 
Prin urmare, amândouă transmit nu idei omeneşti, ci realităţi concrete şi exacte. Altminteri, 
cum ar putea icoana să corespundă şi să explice Evanghelia sau viceversa? 

In ochii Bisericii, icoana nu este deci o artă care ilustrează Sfânta Scriptură; ea este un 
limbaj care îi corespunde, care îi este echivalent, corespunzând nu literei biblice şi nici cărţii 
ca obiect, ci propovăduirii evanghelice, adică tocmai cuprinsului Scripturii, sensului ei - aşa 
cum se întâmplă cu textele liturgice. Iată de ce icoana are în Biserică acelaşi rol ca şi 
Scriptura, întrunind aceeaşi semnificaţie liturgică, dogmatică şi educativă 163 . 

Prin icoană, conţinutul Sfintei Scripturi nu este transmis sub forma unei doctrine 
teoretice, ci în chip liturgic, adică într-un mod viu, care se adresează tuturor facultăţilor 
umane. Prin ea, adevărul cuprins în Scriptură este transmis în lumina întregii experienţe 
spirituale a Bisericii, prin Tradiţie. După cum spuneam, icoana corespunde Scripturii exact 
aşa cum îi corespund textele liturgice. într-adevăr, aceste texte nu se limitează la reproducerea 
Scripturii ca atare: ele par ţesute biblic; alternând şi confruntând părţile Scripturii, ele îi 
dezvăluie sensul, indicându-ne felul în care trebuie trăită propovăduirea evanghelică. Şi 
icoana care reprezintă diferite momente ale istoriei sacre ne comunică în chip văzut sensul şi 
semnificaţia lor vitală. In acest fel - prin Liturghie şi icoană - Scriptura trăieşte în Biserică şi 
în fiecare dintre mădularele ei. De aceea unitatea dintre imaginea liturgică şi cuvântul liturgic 
are o importanţă capitală, dat fiind că aceste două moduri de expresie se controlează reciproc: 
ele trăiesc aceeaşi existenţă şi au, în cult, o acţiune ziditoare comună. Renunţarea la unul 
dintre aceste moduri de expresie antrenează decăderea celuilalt. Este ceea ce s-a petrecut cu 
iconoclaştii din secolele VIII-IX: renunţarea la imaginea sacră s-a soldat cu o completă 
decadenţă a vieţii liturgice şi, implicit, a vieţii spirituale. 

Pentru a înlocui icoanele, iconoclaştii au introdus tot felul de muzici, întărind în cadrul 
Liturghiei predica şi poezia religioasă. Sfântul Papă Grigorie II îi scria în acest sens 
împăratului Leon III: „Ai ocupat poporul cu vorbiri deşarte, cu vorbe inutile, cu chimvale, 
castaniete, flauturi şi prostii; în loc de rugăciuni şi de laude l-ai îmbiat cu poveşti" 164 . în acest 
fel, tradiţia liturgică - cu tot ce presupunea ea - era întreruptă. In fond, prin icoană şi prin 
Liturghie, revelaţia divină pătrunde în poporul credincios, îi sfinţeşte viaţa dându-i adevăratul 
sens şi devine astfel datoria vitală urmărită de credincioşi. 

Citând cuvintele Sfântului Vasile cel Mare, Sinodul afirmă pe de altă parte că „cinstea 
arătată icoanei trece asupra prototipului, iar cel ce venerează icoana venerează persoana pe 
care aceasta o înfăţişează". Deci icoanele servesc drept mijlocitoare între persoanele 
reprezentate şi credincioşii care se roagă, adunându-i pe toţi în comuniunea harului. Se 
stabileşte astfel un contact, o anumită legătură între sfinţi şi credincioşi. In timpul Liturghiei, 
într-o biserică, adunarea credincioşilor intră - prin intermediul icoanelor şi al rugăciunilor 
liturgice - în comuniune cu Biserica din ceruri, cu care formează un ansamblu. In Liturghia 
sa, Biserica este una singură. Ea participă cu toată plenitudinea: îngerii şi oamenii, cei vii şi 
cei morţi, în sfârşit, întreaga lume creată. Iar când preotul cădeşte, el îi cuprinde în gestul său 
pe sfinţii zugrăviţi şi pe toţi credincioşii adunaţi în biserică, exprimând astfel unitatea dintre 
Biserica luptătoare şi Biserica triumfătoare. 

Arta sacră este deci liturgică prin chiar natura ei; şi aceasta nu pentru că slujeşte drept 
cadru Liturghiei sau o completează, ci pentru că îi corespunde întru totul. Fiind aşadar o artă 
cultică, icoana nu a „servit" niciodată religia în sensul în care istoricii de artă o cred adesea 165 , 
adică în calitate de element auxiliar, împrumutat din afară şi folosit de Biserică. Ca şi 
cuvântul, icoana face parte integrantă din religie; ea este un mod de cunoaştere a lui 



163 Trebuie să ţinem cont că imaginea are anumite posibilităţi care lipsesc cuvântului: întâi, ea este o formă de 
expresie mai directă; pe de altă parte, generalizarea prin imagine este mai vastă şi mai laconică decât cea prin 
cuvânt. Ca atare, imaginea arată în chip direct şi concis ceea ce exprimă ansamblul unei liturghii festive. 

164 Al Il-lea mesaj, Mansi XII, 978 b. 

165 „Icoanele nu sunt în nici un caz o parte integrantă şi cu atât mai mult nu sunt o parte esenţială a cultului 
ortodox" (H.G. Beck, Von des Fragwurdigkeit des Ikone, Bayerische Akademie der Wissenschaften, 
Sitzungsberichte, Jahrgang, 1975, Caietul 7, Miinchen, 1975, p. 33). 

Dumnezeu, una din căile de contact cu El. Şi, asemenea cinstitei şi de viaţă făcătoarei cruci, 
care este semnul distinctiv sau stindardul creştinismului, icoana este o profesare a adevărului, 
o mărturisire de credinţă. 

Hotărârile celui de-al VH-lea Sinod Ecumenic au fost semnate de reprezentanţii 
întregii Biserici, inclusiv de cei ai Bisericii Romane. După ce a primit actele Sinodului, Papa 
Adrian I a dispus traducerea lor în latină. Acea traducere era atât de grosolană şi inexactă 
încât la sfârşitul secolului IX un savant roman, Anastasie Bibliotecarul, a socotit-o absolut 
ilizibilă şi a făcut o alta. Dar prima traducere a avut consecinţe deplorabile şi a provocat multe 
neînţelegeri, inspirând mai ales iconoclasmul, de altfel moderat, al lui Carol cel Mare. Una 
dintre principalele greşeli ale acelei traduceri priveşte dogma însăşi a venerării icoanei, adică 
atitudinea noastră faţă de imaginea sacră. Peste tot unde limba greacă folosea cuvântul 
proskunesis, limba latină traduce prin adoratio. Or, proskunesis vrea să spună „venerare", nu 
„adoraţie", iar Sinodul specifică şi subliniază tocmai faptul că atitudinea noastră faţă de 
icoană presupune omagiul venerării şi nu adevărata adoraţie (latreia) care nu I se cuvine 
decât lui Dumnezeu 166 . Ceea ce este însă realmente grav nu este traducerea ca atare, ci faptul 
că în Apus ea a fost luată în serios şi că nimeni nu i-a sesizat absurditatea. 

Carol cel Mare - căruia Papa îi trimisese Actele Sinodului VII Ecumenic în traducere 
latină - a fost revoltat de ceea ce a găsit în ele, a protestat vehement pe lângă Adrian I şi, ca 
răspuns la ceea ce credea că sunt Actele Sinodului, i-a înapoiat Papei un document - Cărţile 
caroline - compus de teologii franci. Să cităm câteva exemple privitoare la felul în care aceşti 
teologi au înţeles actele Sinodului VII Ecumenic. 

Iconoclaştilor (care pretindeau că numai Euharistia este adevărata imagine a lui 
Hristos), Sinodul le răspunsese că nici Hristos, nici Apostolii, nici Părinţii nu văzuseră 
vreodată în darurile euharistice o imagine, ci însuşi Trupul şi Sângele lui Hristos. 
Neînţelegând nici afirmaţia iconoclastă, nici răspunsul ortodox, teologii franci au răspuns în 
scris Sinodului Ecumenic: „E absurd şi îndrăzneţ să pui la acelaşi nivel icoanele şi Euharistia, 
spunând: „precum fructele pământului (pâinea şi vinul) se prefac într-o taină atât de vrednică 
de veneraţia noastră, la fel imaginile se prefac în venerarea rezervată persoanelor pe care le 
reprezintă". Se vede clar că e vorba de un non-sens. In a sa Istorie a Conciliilor, istoricul 
bisericesc Helefe scrie pe această temă: „Sinodul de la Niceea nu a spus nici asta nici ceva 
asemănător" 167 . în scrisoarea sa de răspuns, Papa Adrian I s-a simţit obligat să precizeze că nu 
Părinţii Sinodului, ci iconoclaştii confundau imaginea cu Euharistia. 

Insă nu proasta traducere era problema: diferenţa de principiu privea atitudinea faţă de 
icoană a teologilor greci şi a teologilor franci, modul lor diferit de a înţelege sensul şi 
destinaţia imaginii sacre, în Libri Carolini putem citi următoarele: „Aceştia (grecii) îşi pun 
aproape toată nădejdea în icoane, în vreme ce noi îi venerăm pe sfinţi în trup, adică prin 
moaşte sau veşminte, potrivit predaniei Părinţilor din vechime". Numai că grecii nu preferau 
deloc icoanele în detrimentul moaştelor; ei nu făceau decât să aşeze lucrurile la locul lor. „Nu 
se poate pune icoana la acelaşi rang cu crucea, sfintele vase sau Sfânta Scriptură" - mai 
afirmă Cărţile caroline - pentru că, în concepţia autorilor, „imaginile sunt produsul fanteziei 
artiştilor" 168 . 

Divergenţele dintre Sinodul Ecumenic şi teologii franci, cu privire la icoane, sunt 
departe de a se limita la exemplele pe care le-am citat. Se poate spune că exact în momentul în 
care Sinodul VII Ecumenic dezvoltă teologia imaginii sacre, „Cărţile caroline otrăveau chiar 
la izvor arta apuseană" 169 . Nu numai că ele văduvesc imaginea sacră de temeiul dogmatic, dar, 
atunci când o pun pe seama fanteziei artistului, ei se distanţează până şi de atitudinea 



1 6 „Deosebirea nu va fi niciodată bine înţeleasă în Occident", remarcă J. Meyendorff (Le Christ dans la 
theologie byzantine, Paris, 1969, p. 251); la care adaugă că „Toma din Aquino însuşi admite o «adoraţie relativă» 
(latria) a imaginilor, ceea ce va avea drept urmare faptul că Sinodul ortodox de la Sfânta Sofia, în 1450, şi mai 
târziu, reformatorii au acuzat Biserica latină de idolatrie" (Mansi XXXII, 103). 

167 Helefe, Histoire des Conciles, t. III, partea a II -a, p. 1073. 

168 Cartea a Ii-a, cap. XXVI, Helefe, ibid, p. 1073. 

169 P. Evdokimov,L'art sacre, nr. 9-10, Paris, 1953, p. 20. 

Sfântului Grigorie cel Mare - care reprezenta un anacronism încă de pe vremea icono- 
clasmului. Atitudinea lor - care era şi cea a lui Carol cel Mare - poate fi rezumată astfel: 
icoanele nu trebuiesc nici distruse, dar nici venerate. Susţinând, împotriva iconoclaştilor, 
raţiunea de a fi a icoanelor, Apusul nu a înţeles pe de altă parte esenţa chestiunii dezbătute în 
Bizanţ. Ceea ce, pentru bizantini, era o problemă de viaţă şi de moarte a trecut neobservat în 
Apus. Iată de ce Carol cel Mare a fost cel care a câştigat, în discuţia cu Adrian I; Papa a 
trebuit să cedeze. 

In 794, Carol cel Mare a convocat un Conciliu la Frankfurt. Alcătuit din peste 300 de 
Episcopi, acest Conciliu nu a mers atât de departe ca Libri carolini, neajungând să proscrie 
venerarea icoanelor în profitul celei destinate moaştelor, însă a respins atât Sinodul iconoclast 
din 754, cât şi Sinodul VII Ecumenic, afirmând: „Nici unul, nici celălalt nu merită desigur 
titlul de «al VII-lea»: credincioşi învăţăturii ortodoxe - care vrea ca imaginile să nu slujească 
decât pentru ornamentarea bisericilor şi amintirea faptelor trecute şi potrivit căreia trebuie să- 
L adorăm numai pe Dumnezeu, venerându-i doar pe sfinţi - nu dorim nici să interzicem 
imaginile, cum a făcut-o unul dintre Sinoade, nici să le venerăm, asemenea celuilalt; drept 
care respingem scrierile acelor adunări ridicole" 170 . 

Vedem absurditatea situaţiei: Sinodul VII Ecumenic interzice adorarea icoanelor, iar 
Conciliul de la Frankfurt se arată indignat pentru că ar prescrie-o. Dar culmea absurdului este 
că delegaţii aceluiaşi Papă Adrian I - care semnaseră hotărârile Sinodului VII - au semnat şi 
deciziile Conciliului de la Frankfurt. 

In 825, un alt Conciliu, ţinut la Paris, a condamnat şi el Sinodul VII. Curând, după 
Conciliul de la Frankfurt, Episcopul Claudiu de Torino, ca şi Episcopul Agobard de Lyon, 
după Conciliul de la Paris, au atacat imaginile; se poate spune că iconoclasmul apusean a atins 
punctul culminant atunci când Episcopul Claudiu s-a declarat duşman al crucii, ceea ce nici 
cei mai îndărătnici iconoclaşti din Bizanţ nu îndrăzniseră să facă 171 . 

Aşadar, Conciliul de la Frankfurt aproba folosirea icoanelor fără să vadă în aceasta un 
fapt important pe plan dogmatic sau liturgic. Le considera drept un „ornament în biserici" şi, 
pe de altă parte, drept „o amintire a întâmplărilor trecute". Faptul semnificativ: cu toate că 
Biserica Romei a recunoscut Sinodul VII Ecumenic, ea a rămas practic pe poziţiile 
Conciliului de la Frankfurt, ceea ce explică de ce imaginea - care este pentru ortodocşi un 
limbaj al Bisericii, o expresie a revelaţiei divine şi o parte integrantă a cultului nu a jucat 
niciodată un asemenea rol în Biserica Romană. Ce-i drept, pe vremea lui Carol cel Mare 
această Biserică rămânea încă fermă în dreapta credinţă. In privinţa icoanelor şi pentru mai 
bine de 30 de ani (cel puţin între Conciliul de la Frankfurt din 794 şi cel de la Paris din 825) 
Bisericile locale din Imperiul lui Carol cel Mare şi cel al urmaşului său, Ludovic cel Pios, s-au 
opus făţiş doctrinei catolice şi Bisericii mame de la Roma. Această opoziţie nu a dispărut 
decât treptat 172 : cu timpul, Biserica Romei a fost obligată să accepte principiul stabilit de 
Cărţile caroline şi de Conciliul de la Frankfurt, sfârşind prin a se angaja pe calea inovaţiilor şi 
depărtându-se astfel de hotărârile Sinodului VIL 

Dacă analizăm situaţia actuală din lumea aşa-zis creştină, în lumina ultimelor cuvinte 
ale horos-ului acestui Sinod, („cei ce au îndrăzneala... de a născoci noutăţi, sau de a respinge 
ceva din ceea ce Biserica a sfinţit - fie Evanghelia, sau înfăţişarea crucii, sau pictura 
icoanelor, sau sfintele moaşte ale martirilor...") vom constata că numai Biserica Ortodoxă a 
rămas fidelă acestei hotărâri. In ceea ce priveşte lumea desprinsă de Ortodoxie, unii au respins 
cele pe care Biserica le-a sfinţit, precum protestanţii, care refuză cinstirea icoanelor şi 
moaştele sfinţilor; alţii - romano-catolicii - au urmat calea inovaţiilor. 

Urmările perioadei iconoclaste au fost nefaste. In cursul acelei perioade s-a distrus tot 
ce se putea distruge şi de aceea avem atât de puţine icoane din epocile precedente. „Peste tot 



170 Helefe, op. cit, p. 1068. 

171 L. Brehier, L'art chretien, ibid., p. 196. 



Vezi Bolotov, Istoria Bisericii în perioada Sinoadelor Ecumenice (în lb. rusă), III, „Istoria gândirii 
teologice", Petrograd, 1918, p. 586. 

unde se găseau icoane - spune un contemporan - ele erau distruse, arse, aruncate la pământ 
sau şterse." „Cele făcute în mozaic - spune un altul - erau dislocate, cele ce erau pictate cu 
ceară colorată erau răzuite; toată frumuseţea din biserici a dispărut." 173 Funcţionarii erau tri- 
mişi în cele mai îndepărtate provincii pentru a căuta şi distruge operele de artă sacră. Un mare 
număr de ortodocşi au fost executaţi, torturaţi sau închişi, iar proprietăţile lor confiscate. Alţii 
au fost izgoniţi sau exilaţi în provincii îndepărtate. Pe scurt, a fost o adevărată catastrofă. Insă 
pentru Biserică, această catastrofă a constituit până la urmă o victorie. înainte de iconoclasm, 
ortodocşii nu aveau, adesea, conştiinţa clară a importanţei artei sacre. Insă violenţa 
persecuţiilor şi tăria celor ce mărturisiseră cinstirea icoanelor au subliniat pentru totdeauna 
importanţa imaginii sacre. In ciuda tuturor persecuţiilor, a decretelor imperiale iconoclaste 
semnate de unii Patriarhi, în pofida numărului Episcopilor iconoclaşti care - aşa cum am 
văzut - erau 338 la Sinodul din 754 şi dincolo de anatemizarea celor care cinsteau, pictau sau 
deţineau icoane, poporul dreptcredincios nu a renunţat niciodată la cultul acestora. Nici 
călugării care erau poporului avangardă, nici simplii credincioşi nu au acceptat orbeşte ceea 
ce putea avea aerul unei interdicţii lansate de Biserică, fiindcă ştiau ce poate accepta Biserica 
şi ce nu. „Scopul nostru - spunea Sfântul Ioan Damaschinul - este să întindem o mână spre 
adevărul rănit." 174 în toiul luptei, Biserica a putut găsi acele cuvinte capabile să exprime 
bogăţia şi profunzimea învăţăturii sale. Mărturisirea aceea reprezintă un tezaur pe care l-am 
moştenit şi care are o actualitate cu totul specială în epoca noastră. 

într-adevăr, catastrofa iconoclasmului a necesitat un efort de rezistenţă considerabil, 
reunirea tuturor forţelor Bisericii, sângele martirilor şi al mărturisitorilor ei, experienţa 
spirituală şi înţelepciunea Părinţilor apărători ai icoanelor, credinţa de neclintit a poporului 
dreptcredincios, tăria şi curajul Episcopilor rămaşi fideli Ortodoxiei. A fost realmente un efort 
al Bisericii în ansamblul ei. Dar miza luptei nu era arta şi nici rolul didactic sau decorativ al 
icoanelor; nu era vorba nici de vreo „suprastructură" teologică, nici de vreo discuţie despre 
rituri, sau despre un oarecare obicei creştin 175 . Adevărata miză a luptei era mărturisirea 
dogmei întrupării şi, implicit, antropologia creştină. „Era în mod clar o discuţie dogmatică, 
prin care s-au dezvăluit anumite profunzimi teologice." 176 

Dogma întrupării divine are două aspecte esenţiale: „Dumnezeu S-a făcut om pentru 
ca omul să devină dumnezeu". Pe de o parte, Dumnezeu vine în lume, participă la istoria ei, 
„sălăşluieşte printre noi"; pe de altă parte, apare scopul acestei întrupări - adică 
îndumnezeirea omului şi, de aici, transfigurarea întregii creaţii, înălţarea împărăţiei lui 
Dumnezeu. Biserica reprezintă în această lume începutul împărăţiei viitoare. Aceasta este 
raţiunea ei de a fi. De aceea, toate converg spre acest scop: orice existenţă, orice manifestare a 
creaţiei umane, inclusiv creaţia artistică. 

Or, atât prin doctrina, cât şi prin practicile sale, iconoclasmul săpa la temelia misiunii 
mântuitoare a Bisericii. Teoretic, el nu renunţa la dogma întrupării divine. Dimpotrivă, 
iconoclaştii îşi justificau ura faţă de icoană tocmai printr-un mare ataşament faţă de această 
dogmă. Dar realitatea era exact pe dos: negând imaginea omenească a lui Dumnezeu, ei negau 
prin urmare sanctificarea materiei în general. în acest fel, ei renunţau la orice sfinţenie 
pământească, refuzând până şi posibilitatea sfinţirii sau a îndumnezeiţii omului. Altfel spus, 
refuzând consecinţele întrupării (sanctificarea lumii materiale şi văzute) iconoclasmul 
submina întreaga iconomie a mântuirii. întruparea Cuvântului îşi pierdea astfel sensul. „Cel ce 
gândeşte ca tine - spunea Sfântul Gheorghe al Ciprului într-o discuţie cu un Episcop 
iconoclast - blasfemiază pe Fiul lui Dumnezeu şi nu mărturiseşte desăvârşita Sa iconomie în 
trup." 177 Prin refuzul imaginii, creştinismul devenea o teorie abstractă; pentru a spune astfel, 



173 Citat de Ch. Diehl, Manuel d'art byzantin, 1. 1, Paris, 1926, p. 364. 
Primul tratat în apărarea..., cap. III, P.G. 94, 1, 1233. 

175 H.G. Beck nu vede în ea decât „o chestiune de practică creştină" (Von der Fragwiirdigkeit der Ikone, ibid., p. 
44). 

176 G. Florovsky, Părinţii bizantini..., ibid., p. 247 (în lb. rusă). 

Citat de G. Ostrogorsky, Lucrările apologeţilor ortodocşi (în lb. rusă), Seminarium Kondakovianum, I, Praga, 
1927, p. 46. 

68 



Teologia icoanei în Biserica Ortodoxă 

el se descărna, reducându-se la vechea erezie a dochetismului, care fusese demult 
condamnată. Nu e de mirare, deci, că iconoclasmul a corespuns unei laicizări generale a 
Bisericii, care presupunea desacralizarea tuturor aspectelor vieţii: domeniul propriu Bisericii, 
structura sa interioară era violată de puterea laică, bisericile erau invadate de imagini profane, 
cultul era deformat din pricina unei muzici şi a unei poezii lumeşti. Iată de ce, atunci când lua 
apărarea icoanei, Biserica apăra nu doar întruparea divină ca temelie a credinţei creştine, dar 
în acelaşi timp sensul însuşi al propriei existenţe: lupta împotriva contopirii sale cu elementele 
acestei lumi. La baza luptei stătea esentialmente „faptul că Ortodoxia însăşi era pusă în 
joc 

Temeiurile dogmatice ale conţinutului iconic au fost elaborate de câteva generaţii de 
Părinţi implicaţi în lupta contra antropologiei şi hristologiei eretice din secolele precedente. 
Astfel, nu putem decât să ne însuşim concluzia lui Chr. von Schonborn: „Dezbaterile 
hristologice au durat secole de-a rândul. In tot acest timp, Biserica nu a încetat să 
mărturisească taina descoperită şi pecetluită prin Sfântul Chip al lui Iisus Hristos, imagine 
deofiinţă cu Tatăl (Niceea I), Cuvânt făcut trup fără schimbare (Efes), Dumnezeu adevărat şi 
om adevărat (Calcedon), Unul din Sfânta Treime Care a pătimit pentru noi (Constantinopol 
II), Cuvânt al lui Dumnezeu în Care voinţa şi lucrarea omului (Iisus) consimt - într-o perfectă 
armonie cu voinţa dumnezeiască - să pătimească până la moarte (Constantinopol III). După 
ce va fi îmbrăţişat aceste secole agitate, aceste lupte teribile, dureroase, referitoare la 
adevărata mărturisire a lui Hristos, privirea se opreşte şi se aşează peste o imagine tăcută şi 
senină: icoana lui Hristos" 179 . 

In ciuda importanţei acestui argument la începuturile conflictului, atitudinea 
iconoclastă faţă de icoană şi tot ce se leagă de ea nu aveau ca temei interdicţia vetero- 
testamentară. Desigur că iconoclasmul, care s-a născut în Răsărit, a fost adesea definit ca fiind 
marcat de mentalitatea semitică şi de concepţia orientală magică a imaginii. 180 Toate acestea 
vor fi putut avea un rol în anumite medii iconoclaste. Cu toate acestea, erezia ca atare are 
rădăcini mult mai adânci, aşa cum o demonstrează studiile cele mai pertinente şi mai cu 
seamă cele ale lui G. Florovsky. După ce analizează originile iconoclasmului în calitatea sa de 
teolog ortodox, acest autor conchide că explicaţia pe care am tot dat-o până aici ar trebui 
răsturnată. Inspiraţia fundamentală a gândirii iconoclaste era elenistică, aşa încât erezia 
reprezintă de fapt o întoarcere la elenismul pre-creştin 181 . Autorul consideră întregul conflict 
ca pe o nouă fază a unui proces îndelungat: în conflictul din secolele VIII-IX, iconoclaştii 
adoptaseră o poziţie intransigentă, demult specifică origenismului şi platonismului 182 . La acea 
vreme origenismul - care fusese condamnat la Sinodul V Ecumenic - era departe de fi o 
problemă depăşită; el reprezenta un curent de gândire foarte viu, iar metoda simbolico- 
alegorică a raţionamentului său era cum nu se poate mai favorabilă argumentelor avansate de 
teologia iconoclastă. De fapt, era vorba de o întoarcere la străvechea dihotomie dintre materie 
şi spirit. Intr-un asemenea sistem, imaginea nu poate fi decât o piedică în calea spiritualităţii: 
nu numai că este făcută ea însăşi dintr-un material grosolan, dar pe deasupra mai şi înfăţişează 
o altă materie: trupul. Hristologia lui Origen constituia fundalul şi premisa raţionamentelor 
făcute de ferventul său discipol Eusebiu de Cezareea, aşa cum apar ele în scrisoarea acestuia 



178 G. Florovsky, Origen, Eusebius and the Iconoclastic Controversy, în „Church History", voi. XIX, nr. 2, 1950, 
p. 5. Vezi de asemenea G. Ladner, Der Bildestreit und die Kunstlehren der Byzantinischen und abendlăndischen 
Theologie, în „Zeitschrift fur Kirchengeschichte", B 50, 1931; Origin and Significance or the Byzantine 
Iconoclastic Controversy, în „Medieval Studies", II, 1940; Pr. Lukas Koch, Zur Theologie der Christus-Ikone, în 
„Benediktinische Monatschrift", Beuron, XIX (1937), 1 1/12; XX (1938), 1/2, 5/6, 7/8. 

179 Christoph von Schonborn, O.P., L'Icone du Christ, ibid., p. 134. Aici trebuie să vedem sensul autentic şi 
profund al atât de mult şi des comentatei afirmaţii citate de Părinţii Sinodului VII Ecumenic, potrivit căreia arta 
sacră depinde de Sfinţii Părinţi, numai latura artistică aparţinând artiştilor (Mansi XIII, 252 c). 

Vezi G. Ostrogorsky, Lucrările apologeţilor ortodocşi, ibid., în lb. rusă, p. 36. 
181 „E caracteristic - remarcă acest autor - faptul că iconoclasmul bizantin nu era răspândit în masa poporului, ci 
mai ales în mediile cultivate şi la curtea imperială unde cultura elenistică era cu precădere înfloritoare." (Origen, 
Eusebius..., p. 9). 

G. Florovsky, Origen, Eusebius..., ibid., p. 22. 

către Constanţa, sora împăratului Constantin. Atunci când Constanţa a dorit să aibă o icoană a 
lui Hristos, Eusebiu i-a explicat că o imagine reprezentând chipul Său istoric ar echivala cu o 
întoarcere înapoi, întrucât trupul Domnului este acum preschimbat într-o slavă negrăită; slava 
lui Hristos de după înălţare nu se poate contempla decât în duh şi numai păgânii încearcă să 
înfăţişeze ceea ce nu se poate înfăţişa. 

In fond, aici e vorba de dificultatea cu care lumea antică primea şi asimila revelaţia 
creştină - această dificultate, care a stat la baza tuturor ereziilor, nefîind vreodată rezolvată. 
Şi, chiar înainte de intelectualismul origenian, nu luptase oare Sfântul Irineu pentru salvarea 
integrităţii revelaţiei creştine în manifestarea ei corporală? Chr. von Schonborn are dreptate să 
arate, începând cu Arie, evoluţia unei hristologii grevate de moştenirea elenistică şi care urma 
să ajungă inevitabil la conflictul dintre simbolismul origenist şi istoricismul evanghelic. De 
aceea, observă el, „polemica împotriva imaginilor creştine este prea adesea justificată printr-o 
viziune teologică discutabilă (Eusebiu, Epifanie, Asterie al Amasiei, Tertulian-ul montanist 
din De pudicUia)" 1 * 3 . Să mai spunem o dată că atunci când, în preajma conflictului, Sinodul 
Quinisext elimina simbolurile, el avea în vedere „imaturitatea păgână" ilustrată de „Origen, 
Didim şi Evagrie care au redescoperit fabulele greceşti" (Canonul 1 al Sinodului). 

Iconoclasmul încheie seria marilor erezii din perioada hristologică. Fiecare dintre ele 
ataca un aspect sau altul al iconomiei divine, adică al mântuirii câştigate prin întruparea lui 
Dumnezeu. Or, iconoclasmul nu mai lua ca ţintă un aspect anumit, ci iconomia mântuirii în 
ansamblu. Şi, aşa cum această foarte complexă erezie constituia o ofensivă generală împotriva 
întregii învăţături ortodoxe, tot aşa, restabilirea cultului icoanelor nu a reprezentat o victorie 
izolată, ci triumful întregii Ortodoxii. Biserica a învins şi va continua să învingă o mulţime de 
erezii felurite. Dar una singură dintre victoriile sale - cea împotriva iconoclasmului - a fost în 
mod solemn proclamată drept Triumfal Ortodoxiei ca atare. 



L 'Icâne du Christ, ibid., p. 84, în notă. 

Sensul şi conţinutul icoanei 



Sensul şi conţinutul icoanei reies din învăţătura pe care Biserica a formulat-o ca 
răspuns dat iconoclasmului. 

Temeiul dogmatic al cinstirii icoanelor şi sensul imaginii liturgice sunt dezvăluite mai 
ales în Liturghia a două sărbători: cea a Sfintei Mahrame, pe care am pomenit-o deja şi cea 
din Duminica Ortodoxiei, sărbătoare a victoriei icoanelor şi a izbânzii definitive a dogmei 
despre întruparea divină. 

Studiul nostru se sprijină pe condacul din Duminica Ortodoxiei, care este o veritabilă 
icoană verbală a sărbătorii. Acest text de o profunzime şi o bogăţie extraordinară exprimă 
întreaga învăţătură a Bisericii despre imagine. Se presupune că nu este posterior secolului X, 
dar e posibil să fie contemporan canonului sărbătorii. In acest caz, el urcă în secolul IX, adică 
în perioada instituirii Duminicii Ortodoxiei. într-adevăr, canonul sărbătorii a fost scris de 
Sfântul Teofan cel însemnat, mărturisitor al Ortodoxiei din cea de-a doua perioadă a 
iconoclasmului. După aceasta, Sfântul Teofan a ajuns Mitropolit al Niceei şi a murit pe la 
847. Canonul este deci scris de un om care a luat personal parte la lupta pentru icoane şi 
reprezintă o însumare a experienţei Bisericii - experienţă concretă şi vie a revelaţiei creştine, 
plătită cu preţul sângelui. Cu ocazia triumfului icoanei, Sfântul Teofan exprimă sub o formă 
concisă şi exactă, în numai trei fraze, întreaga iconomie a mântuirii şi, de aici, doctrina despre 
conţinutul imaginii. 

„ Cuvântul cel de nedescris al Tatălui a devenit descriptibil întrupându-Se din tine, 
Maică a lui Dumnezeu; şi refăcând chipul în vrednicia dintâi unitu-l-a cu dumnezeiasca 
frumuseţe. Şi mărturisind mântuirea, în-chipuim aceasta prin lucrare şi prin cuvânt" (mai 
exact: „în-imaginăm" aceasta prin lucrare şi prin cuvânt). 

Prima parte a acestui condac exprimă smerirea Celei de-a doua Persoane din Sfânta 
Treime şi, de aici, temeiul hristologic al icoanei. Cuvintele următoare relevă sensul întrupării, 
împlinirea planului divin referitor la om şi, deci, la univers. Se poate spune că aceste prime 
două fraze explicitează formula patristică: „Dumnezeu S-a făcut om pentru ca omul să devină 
dumnezeu". Finalul condacului exprimă răspunsul omului către Dumnezeu, mărturia noastră 
despre adevărul mântuitor al întrupării, acceptarea de către om a iconomiei divine şi 
participarea sa la lucrarea lui Dumnezeu, în vederea realizării propriei mântuiri: „Şi 
mărturisind mântuirea, în-chipuim aceasta prin lucrare şi prin cuvânt". 

Conţinutul primei părţi a condacului („Cuvântul cel de nedescris al Tatălui a devenit 
descriptibil întrupându-Se din tine, Maică a lui Dumnezeu") poate fi rezumat în următorul fel: 
a doua Persoană a Sfintei Treimi devine Om rămânând totodată ce era, adică Dumnezeu 
adevărat, posedând plenitudinea naturii divine şi - în virtutea Dumnezeirii Sale - „Cuvânt de 
nedescris al Tatălui". Dumnezeu îşi asumă natura umană pe care a creat-o; El preia din 
făptura Maicii Domnului totalitatea acestei naturi umane şi, fără a-Şi modifica Dumnezeirea, 
fără a o amesteca în umanitate, devine în acelaşi timp Dumnezeu şi Om: potrivit expresiei 
Sfântului Marcu Ascetul, „Cuvântul S-a făcut trup pentru ca trupul să devină cuvânt" 184 . 



Epistola către monahul Nicolae, Filocalia rusă, t. I, p. 420. [Epistola se află şi în Filocalia românească, voi. 

Aceasta este deşertarea de slavă sau kenoza lui Dumnezeu: Cel ce este absolut inaccesibil 
creaturii, Care nu este nici descriptibil, şi nici reprezentabil în vreun fel, Acela devine 
descriptibil şi reprezentabil, asumându-Şi trupul omenesc. Icoana lui Iisus Hristos, a 
Dumnezeu-Omului, este expresia vizuală a dogmei de la Calcedon: într-adevăr, ea reprezintă 
Persoana Fiului lui Dumnezeu făcut Om, a Celui ce este deofiinţă cu Tatăl prin natura Sa 
divină şi deofiinţă cu noi prin firea Sa umană, „întru totul asemenea nouă, afară de păcat" - 
după cum spun termenii dogmei. In cursul vieţii Sale pământeşti, Hristos reuneşte în El chipul 
lui Dumnezeu şi cel al „robului" despre care vorbeşte Sfântul Pavel (Fii. 2, 6-7). Oamenii din 
jurul lui Hristos nu vedeau în El decât un om, fie el chiar profet. In ochii celor necredincioşi, 
Dumnezeirea Sa era ascunsă sub chipul robului. Pentru ei, Mântuitorul lumii nu era decât un 
personaj istoric, omul Iisus. înainte de Patimă, chiar şi cei mai iubiţi dintre ucenici au văzut o 
singură dată pe Hristos nu sub aparenţa unui rob, ci în umanitatea Sa preaslăvită şi 
îndumnezeită: în clipa Schimbării la Faţă de pe muntele Tabor. Insă Biserica „are ochi de 
văzut" şi „urechi de auzit". De aceea, ea aude cuvântul lui Dumnezeu în Evanghelia scrisă cu 
vorbe omeneşti. La fel, II priveşte pe Hristos cu ochii credinţei neclintite în Dumnezeirea Lui. 
Iată de ce, icoanele II înfăţişează nu ca pe un om obişnuit, ci în chip de Dumnezeu-Om, în 
slavă şi asta chiar în momentul supremei Sale smeriri. Vom vedea prin ce mijloace; e suficient 
să notăm aici că acesta e motivul pentru care, în icoanele sale, Biserica Ortodoxă nu-L arată 
niciodată pe Hristos doar ca pe un om care suferă fizic şi psihic, aşa cum procedează arta 
religioasă apuseană. 

Aşa cum am văzut, iconoclaştii nu au putut pricepe tocmai această imagine a 
Dumnezeu-Omului. Ei se întrebau cum pot fi reprezentate cele două naturi ale lui Hristos. Or, 
ortodocşii nu căutau să înfăţişeze ca atare nici natura divină, nici natura umană a lui Hristos: 
ei reprezentau, cum spuneam, Persoana Sa, Persoana Dumnezeu-Omului unind în Sine 
neamestecat şi nedespărţit cele două naturi. 

E remarcabil faptul că, în Duminica Ortodoxiei, condacul nu se adresează unei 
Persoane din Sfânta Treime, ci Maicii lui Dumnezeu. Avem aici un exemplu al unităţii 
învăţăturilor despre Hristos şi Maica Domnului. întruparea Celei de-a doua Persoane a Sfintei 
Treimi este dogma fundamentală a creştinismului. Numai că mărturisirea acestei dogme nu 
este posibilă decât prin mărturisirea Fecioarei Măria ca adevărată Maică a lui Dumnezeu. într- 
adevăr, dacă negarea chipului uman al lui Dumnezeu conduce logic la negarea maternităţii 
divine şi deci a însuşi sensului mântuirii noastre, şi reciproca e adevărată: existenţa şi cinstirea 
icoanei lui Hristos implică rolul Maicii Domnului, al cărei consimţământ - „Fie mie după 
cuvântul tău" (Le. 1, 38) - a fost condiţia indispensabilă a întrupării - singura care a făcut cu 
putinţă ca Dumnezeu să devină vizibil şi reprezentabil. Potrivit Părinţilor, reprezentarea 
Dumnezeu-Omului se bazează tocmai pe posibilitatea de a înfăţişa firea umană" a Maicii 
Sale. „întrucât Hristos S-a născut din Tatăl Cel nevăzut - explică Sfântul Teodor Studitul - El 
nu poate avea chip. într-adevăr, ce chip ar putea corespunde Dumnezeirii a Cărei reprezentare 
este absolut interzisă de Sfânta Scriptură? Dar, din momentul în care Hristos S-a născut dintr- 
o Maică ce poate fi văzută, El are fireşte un chip care corespunde celui al Maicii Sale. Iar dacă 
arta nu L-ar putea înfăţişa, ar însemna că El nu S-a născut decât din Tatăl şi că nu S-a 
întrupat. Dar aşa ceva ar fi împotriva întregii iconomii dumnezeieşti a mântuirii noastre." 185 
La Sinodul VII Ecumenic, această posibilitate de a-L reprezenta pe Dumnezeu-Omul conform 
trupului primit de la Maica Sa este pusă în contrast cu imposibilitatea de a-L înfăţişa pe 
Dumnezeu-Tatăl. Părinţii Sinodului reiau magistralul argument al Sfântului Papă Grigorie II 
din scrisoarea acestuia către împăratul Leon Isaurul: „De ce nu-L reprezentăm şi nici nu-L 
descriem pe Tatăl Domnului nostru Iisus Hristos? Pentru că nu ştim cum este. (...) Numai 
dacă L-am fi văzut şi cunoscut precum L-am văzut şi cunoscut pe Fiul Său, atunci am fi 



I. Ediţia digitală a Filocaliei este disponibilă pe CD-ul „Filocalia românească" editat de Apologeticum, 

http://apologeticum.net] 

185 Antir -eticul III, cap. II, P.G. 99, 417 c. 

încercat să-L descriem şi să-L reprezentăm cu ajutorul artei" 18 . 

Acest raţionament al Sinodului, precum şi cuvintele Sfântului Teodor Studitul ating un 
subiect de mare actualitate şi importanţă dogmatică, anume reprezentarea lui Dumnezeu-Tatăl 
aşa cum apare ea în practica bisericească. Ştim că gândirea umană nu a fost întotdeauna la 
înălţimea adevăratei teologii, tot aşa cum creaţia artistică nu s-a ridicat totdeauna la înălţimea 
iconografiei autentice. Printre alte erori, întâlnim adesea imaginea lui Dumnezeu-Tatăl care s- 
a răspândit în Biserica Ortodoxă mai ales începând cu secolul XVII. Vom reveni asupra 
acestei chestiuni pentru a o analiza mai îndeaproape, în legătură cu interzicerea imaginii lui 
Dumnezeu-Tatăl la marele Sinod de la Moscova din 1666-1667. Ne limităm deci, pentru 
moment, la câteva consideraţii de principiu referitoare la textele pe care le-am citat. 

După cum vedem, Sinodul VII vorbeşte de absenţa imaginii lui Dumnezeu-Tatăl, 
neîntrupat, invizibil şi prin urmare ne-reprezentabil; se subliniază diferenţa dintre putinţa de a- 
L reprezenta pe Fiul (de vreme ce S-a întrupat) şi imposibilitatea de a-L înfăţişa pe Tatăl. 
Avem dreptul de a conchide că Sinodul afirmă imposibilitatea de a-L reprezenta pe 
Dumnezeu - Tatăl din punctul de vedere doctrinar al Bisericii. Şi revenim astfel la realismul 
evanghelic - ca temei al întregii iconografii ortodoxe. Evident că putem reprezenta orice, 
fiindcă fantezia umană nu are limite. Dar fapt este că nu totul e reprezentabil. Există o 
mulţime de lucruri referitoare la Dumnezeu care nu numai că nu pot fi reprezentate în 
imagini, dar ele sunt întru totul de neconceput pentru om. Atunci când vorbeşte despre 
imposibilitatea de a obţine o imagine a lui Dumnezeu-Tatăl, Sinodul se referă exact la 
caracterul Său inconceptibil şi incognoscibil. Nu avem decât o singură cheie pentru a cunoaşte 
Sfânta Treime: II cunoaştem pe Tatăl prin Fiul („Cel ce Mă vede pe Mine II vede pe Cel ce 
M-a trimis" - Ioan 12, 45; şi „Cel ce M-a văzut pe Mine L-a văzut pe Tatăl" - Ioan 14, 9) şi 
pe Fiul prin Sfântul Duh: „Nimeni nu poate să zică: Domn este Iisus - decât în Duhul Sfânt" 
(I Cor. 12, 3). Nu înfăţişăm deci decât ce ne-a fost dezvăluit: Persoana întrupată a Fiului lui 
Dumnezeu, Iisus Hristos. Sfântul Duh nu este reprezentat decât sub formele în care S-a 
manifestat: în chip de porumbel, la Botezul din Iordan, sub forma limbilor de foc de la 
Cincizecime etc. 

Dacă prima parte a condacului vorbeşte despre întruparea divină ca temei al icoanei, 
partea a doua exprimă, spuneam, sensul întrupării şi, prin urmare, sensul şi conţinutul 
imaginii neo-testamentare: „...refăcând chipul în vrednicia dintâi, unitu-1-a cu dumnezeiasca 
frumuseţe". 

Aceasta înseamnă că, prin întruparea Sa, Cuvântul lui Dumnezeu re-creează, 
restaurează în om chipul divin umbrit din cauza păcatului lui Adam 187 . Hristos - Noul Adam 
- germene al noii creaţii, a omului ceresc, îl conduce pe om spre scopul întru care fusese creat 
primul Adam. Pentru atingerea acestui scop era necesară întoarcerea la origini, la punctul de 
plecare al lui Adam. In Biblie citim: „Şi a zis Dumnezeu: «Să facem om după chipul şi după 
asemănarea Noastră»" (Gen. 1, 26). Aşadar, potrivit planului Sfintei Treimi, omul nu trebuie 
doar să fie (făcut) după chipul Creatorului său, ci şi după asemănarea Lui: el trebuie să fie 
asemănător lui Dumnezeu. Dar, în cartea Genezei, descrierea actului creator îndeplinit nu mai 
menţionează „asemănarea": „Şi a făcut Dumnezeu pe om după chipul Său; după chipul lui 
Dumnezeu l-a făcut" (Gen. 1, 27) sau: „Când a făcut Dumnezeu pe Adam, l-a făcut după 
chipul lui Dumnezeu", kat'eikona Theou (Gen. 5, l) 188 . S-ar spune că textul insistă asupra 
cuvântului „chip", aşa încât absenţa cuvântului „asemănare" devine şi mai frapantă 189 . 
Semnificaţia relatării biblice despre proiectul Sfintei Treimi de a crea omul „după chipul şi 
asemănarea" lui Dumnezeu şi cea a creaţiei „după chipul lui Dumnezeu" sunt comentate de 
către Părinţi în sensul că omul creat după chipul lui Dumnezeu este chemat spre realizarea 



186 Mansi XII, 963 e. 

187 V. infra, de exemplu Sf. Atanasie cel Mare, Despre întrupare, P.G. 25, 120 cd. 

188 Citatele biblice după versiunea Septuagintei. 

189 Vezi despre acest subiect: V. Lossky, Theologie mystique de l'Eglise d'Orient, cap. VI, „Chip şi asemănare", 
Paris, 1944. 

73 



Leonid Uspensky 

asemănării cu Divinitatea. A fî „după chipul lui Dumnezeu" înseamnă a avea posibilitatea de 
a câştiga această asemănare. Altfel spus, omul are ca sarcină dinamică realizarea asemănării 
cu Dumnezeu. 

Prin Botez, harul restaurează chipul lui Dumnezeu în omul căzut; mai târziu, harul 
conturează asemănarea divină prin efortul omului de a dobândi virtuţile ce culminează cu 
dragostea - supremă trăsătură a asemănării cu Dumnezeu. „După cum pictorii desenează mai 
întâi cu o singură culoare schiţa portretului şi precizează asemănarea portretului cu modelul 
prin suprapunerea treptată a culorilor (...), tot aşa, harul lui Dumnezeu începe, prin botez, re- 
facerea chipului uman originar. Apoi, când vede că aspirăm cu toată voinţa către frumuseţea 
asemănării (...) abia atunci ne imprimă semnul asemănării, prin înflorirea virtuţilor şi înălţarea 
sufletului, din slavă în slavă." 190 

Omul este o „mică lume", un microcosmos. El este centrul vieţii create şi, fiind chip al 
lui Dumnezeu, calea prin care Dumnezeu acţionează asupra făpturii. Sensul cosmic al omului 
se dezvăluie tocmai în acest chip divin, căci prin om şi cu ajutorul lui, făptura participă la 
viaţa spirituală. Aşezat de Dumnezeu în fruntea tuturor creaturilor văzute, omul ar trebui să 
realizeze în el însuşi unitatea şi armonia întregului, unind întregul cu Dumnezeu, făcând din 
univers un organism omogen, în care Dumnezeu ar fî „totul în toate", căci scopul final al 
creaţiei este transfigurarea ei. 

Numai că omul nu şi-a împlinit vocaţia, întorcându-se de la Dumnezeu. Atunci 
tensiunea voinţei sale a scăzut, iar inerţia firii a învins elanul spre Dumnezeu. Acest lucru a 
provocat dezagregarea microcosmosului uman, antrenând inevitabil dezagregarea cosmică şi 
catastrofa întregii creaţii, întreaga lume văzută a fost supusă dezordinii, luptei, morţii şi 
stricăciunii. Această lume a încetat să mai reflecte fidel frumuseţea divină, fiindcă imaginea 
divină (omul) - înscrisă în centrul acestui univers - s-a întunecat. Era atins astfel contrariul 
vocaţiei umane. Cu toate acestea, planul lui Dumnezeu nu s-a schimbat: fiindcă omului căzut 
- incapabil să-şi restabilească natura originară prin propriile forţe - nu-şi mai putea îndeplini 
datoria, ea a fost asumată de Noul Adam, Hristos. „Omul - aşa cum fusese creat de 
Dumnezeu - a încetat să mai existe pe lume; nu mai era cu putinţă ca cineva să fie ca Adam 
înainte de cădere. Or, existenţa unui asemenea om era indispensabilă. Şi atunci, Dumnezeu, 
Care dorea să vadă pe lume un om aşa cum fusese creat Adam la început, a trimis (...) pe 
pământ pe Fiul Său Unul Născut Care, venind, S-a întrupat, îmbrăcând firea umană deplină, 
pentru a fi Dumnezeu adevărat şi Om adevărat. Aşa încât Dumnezeirea să găsească un om 
vrednic de Dânsa. Iată Omul; nu a existat, nu există şi nici nu va exista vreodată un altul ca 
El. Dar de ce Hristos S-a făcut unul ca acesta? Pentru a păzi Legea lui Dumnezeu şi poruncile 
Sale, pentru a lupta cu demonul şi a-1 învinge." 191 Pentru ca omul să fie scos de sub puterea 
păcatului originar, era necesar deci un om asemenea celui creat de Dumnezeu la început, 
adică fără păcat, fiindcă păcatul este ceva exterior, adăugat naturii umane, o născocire a 
voinţei create - potrivit Sfântului Grigorie de Nyssa - o renunţare voluntară a creaturii faţă de 
plenitudinea vieţii. 

întruparea Fiului lui Dumnezeu nu este doar restaurarea omului în puritatea lui 
originară, ci şi împlinirea celor pe care primul Adam nu le putuse împlini. Părinţii celui de-al 
VH-lea Sinod Ecumenic spun: „Dumnezeu 1-a refăcut pe om întru nemurire, dăruindu-i ceva 
nepieritor. Această re-facere era mai asemănătoare cu Dumnezeu decât prima creaţie, fiind un 
dar veşnic" 192 . Darul nemuririi constă în posibilitatea de a accede la frumuseţea şi slava 
divină: „unitu-1-a cu dumnezeiasca frumuseţe", spune condacul. Asumându-Şi natura umană, 
Hristos a umplut-o de slavă făcând-o să participe la viaţa divină şi a croit omului o cale spre 
împărăţia lui Dumnezeu, calea îndumnezeirii, a transfigurării. Datorită vieţii perfecte din 



190 Diadoh de Foticeea, Opere duhovniceşti, cap. LXXXIX, Paris, 1955, p. 149. [Diadoh al Foticeei, Cuvânt 
ascetic în 100 de capete, 89, p. 379, în colecţia "Filocalia", voi. 1, ed. II, Sibiu, 1947, p. 379 sau în ediţia digitală 
Apologeticum pe CD-ul "Filocalia românească" , disponibil la http://apologeticum.net ] 

191 Cateheză atribuită Sfântului Simeon Noul Teolog, ed. rusă, Rugăciunea I, par. 3, Moscova, 1892, p. 23. 

192 Sesiunea a V-a, Mansi XIII, 216 a. 

Hristos, chipul dumnezeiesc a fost restituit omului. Prin Patima Sa liber acceptată, El a năruit 
puterea păcatului originar, conducând omul spre împlinirea ţelului pentru care a fost creat: 
asemănarea cu Dumnezeu. In Hristos, această asemănare se realizează în grad absolut, 
perfect, prin îndumnezeirea naturii umane. într-adevăr, îndumnezeirea reprezintă concordanţa 
perfectă, unirea totală între umanitate şi Divinitate, între voinţa umană şi voinţa divină, prin 
sinergia lor. Iată de ce, asemănarea cu Dumnezeu nu îi este posibilă decât omului înnoit, în 
care chipul lui Dumnezeu este purificat şi reconstituit. Această posibilitate se realizează cu 
ajutorul anumitor facultăţi ale naturii umane şi în primul rând al libertăţii. Dobândirea 
asemănării cu Dumnezeu nu este posibilă în afara libertăţii, căci ea se realizează, prin 
contactul viu dintre Dumnezeu şi om. Omul intră în mod conştient şi liber în voia Sfintei 
Treimi şi creează în el însuşi asemănarea cu Dumnezeu, cu ajutorul Duhului Sfânt şi în 
măsura posibilităţilor sale. De aici vine termenul slav „prepodobnîi" - literal: „foarte 
asemănător", aplicat tipului monastic al sfinţeniei 193 . Renaşterea omului constă în 
preschimbarea „actualei stări de umilinţă" a naturii sale, astfel încât să participe la viaţa divi- 
nă, căci, potrivit expresiei clasice a Sfântului Grigorie Teologul (care îl reia pe Sfântul 
Vasile): „Omul este o creatură, dar o creatură care a primit porunca de a deveni dumnezeu". 
De aici înainte, urmându-L pe Hristos, integrându-se în Trupul Său, omul poate restabili în 
sine asemănarea divină, făcând-o să strălucească în tot universul. Potrivit spuselor Sfântului 
Pavel: „(...) noi toţi, privind ca în oglindă, cu faţa descoperită, slava Domnului, ne prefacem 
în acelaşi chip din slavă în slavă (...)" (II Cor. 3, 18). Atunci când persoana umană atinge 
acest scop, ea participă la viaţa divină, transformându-şi propria fire. Omul devine fiu al lui 
Dumnezeu, templu al Duhului Sfânt (I Cor. 6, 19); sporind înzestrările harului, el se depăşeşte 
pe sine şi se ridică mai presus de Adam de dinaintea căderii, fiindcă nu revine doar la 
puritatea omului originar, ci se îndumnezeieşte, se transfigurează, „se uneşte cu frumuseţea lui 
Dumnezeu"; devine dumnezeu după har. 

înălţarea omului răstoarnă procesul căderii şi începe să elibereze lumea de sub 
dezordine şi stricăciune, dat fiind că îndumnezeirea atinsă de sfânt constituie premisa viitoarei 
transfigurări cosmice. 

Chipul lui Dumnezeu este de neşters în om, iar botezul nu face decât să îl restabilească 
şi să-1 purifice. Insă asemănarea cu Dumnezeu poate spori sau scădea. Liber fiind, omul se 
poate afirma întru Dumnezeu sau împotriva lui Dumnezeu; el poate, dacă vrea, să devină „fiu 
al pierzaniei". Atunci, chipul lui Dumnezeu se întunecă în el, care poate împlânta în firea sa o 
disparitate abjectă, o „caricatură" a lui Dumnezeu. 

Viitoarea transfigurare a întregii naturi umane (inclusiv a trupului) ne este vestită prin 
Schimbarea la Faţă a Domnului, pe muntele Tabor: „Şi S-a schimbat la faţă înaintea lor, şi a 
strălucit faţa Lui ca soarele, iar veşmintele Lui s-au făcut albe ca lumina" (Mt. 17, 2; Mc. 9, 1- 
8; Le. 9, 27-36). Domnul nu li S-a mai arătat ucenicilor „sub chip de rob", ci în chip de 
Dumnezeu. întregul trup al lui Hristos se transfigurase devenind, pentru a spune astfel, 
veşmântul luminos al Dumnezeirii Sale. La Schimbarea la Faţă, „pe muntele Tabor nu doar 
Dumnezeirea a apărut oamenilor, ci şi umanitatea s-a îmbrăcat în slava divină" 194 . Părinţii 
Sinodului VII Ecumenic explică: „In ce priveşte Schimbarea la Faţă, ea nu s-a petrecut astfel 
încât Cuvântul să fi părăsit chipul omenesc, ci mai degrabă prin iluminarea acestui chip 



193 Acest cuvânt creat în epoca Sfinţilor Chirii şi Metodiu - pentru a traduce termenul grec hosios - indică 
dobândirea de către om a asemănării cu Dumnezeu. în alte limbi nu există nici o expresie echivalentă. Pe de altă 
parte, termenul şi noţiunea contrare - „neasemănarea", „nesimilitudinea" - pot fi găsite în epoci foarte vechi. în 
dialogul său Politica, Platon foloseşte acest termen într-un sens filosofic (anomoiotetos panton ou topon) pentru 
a exprima necorespondenţa dintre lume şi idee. Sf. Atanasie cel Mare îl foloseşte deja într-un sens creştin: „Cel 
care a creat lumea, văzând că aceasta piere în furtună fiind gata de a fi înghiţită în locul neasemănării, struneşte 
cârma sufletului şi-i vine în ajutor îndreptându-i toate rătăcirile". în Confesiunile sale (7, 10, P.L. 32, 742), 
Fericitul Augustin scrie: „M-am văzut departe de Tine, în ţinutul neasemănării (et inveni me longe esse a Te in 
regione dissimilitudinis). 

194 Mitropolitul Filaret, Omilia 12, în Opere complete, Moscova, 1873, p. 99 (în lb. rusă). 

omenesc în slava Sa" 195 . Sau - cum spune Sfântul Grigorie Palama - „Hristos nu p re ia atunci 
nimic străin şi nici nu trece într-o altă stare, ci le arată pur şi simplu ucenicilor ceea ce 
este" 196 . Fiinţa umană întreagă percepe, în transfigurare, toată slava celei de-a doua Persoane 
a Sfintei Treimi, Care rămâne, prin întruparea Sa, inseparabilă de natura ei divină, comună 
Tatălui şi Sfântului Duh. Unite ipostatic cele două naturi ale lui Hristos rămân distincte una de 
cealaltă (rămân, potrivit termenilor definiţiei dogmatice de la Calcedon, „neamestecate şi 
neîmpărţite"), însă energiile divine pătrund în umanitatea lui Hristos, ele fiind cele care dau 
strălucire naturii Sale umane, transfigurând-o prin fulgerarea luminii necreate. Aceasta este 
„împărăţia lui Dumnezeu venită întru putere" (Mc. 9, 1). Potrivit Părinţilor, Hristos le-a arătat 
ucenicilor acel stadiu deiform spre care sunt chemaţi toţi oamenii. Aşa cum trupul Domnului 
nostru a fost preaslăvit şi transfigurat în splendoarea slavei divine şi a luminii negrăite, tot 
astfel, trupurile sfinţilor sunt slăvite şi devin luminoase, preschimbându-se prin puterea 
harului dumnezeiesc. Sfântul Serafim de Sarov nu numai că i-a explicat lui Motovilov 
asemănarea omului cu Dumnezeu, dar i-a şi arătat-o direct, transfigurându-se sub ochii 
aceluia 197 . Un alt sfânt, Simeon Noul Teolog descria propria sa experienţă a iluminării în acest 
fel: „In acea stare, este aprins înflăcărat de Duhul Sfânt, iar inima lui devine pară de foc; 
strălucirea sa se împărtăşeşte trupului, aşa cum focul material împărtăşeşte fierului propria sa 
fire" 198 . 

Or, aşa după cum fierul care se face foc rămâne fier, dar purificat, tot astfel natura 
umană intrată în contact cu harul rămâne întreagă şi egală cu ea însăşi: nimic din ea nu se 
pierde. Dimpotrivă, se purifică asemenea fierului la atingerea focului. Harul pătrunde în 
această natură, se contopeşte cu ea, iar omul începe să trăiască încă de pe acum viaţa veacului 
ce va să vină. De aceea se poate spune că un sfânt este în chip mai deplin om decât un 
păcătos; el împlineşte sensul primordial al existenţei, îmbrăcându-se cu frumuseţea nepie- 
ritoare a împărăţiei lui Dumnezeu, la clădirea căreia participă prin însăşi viaţa sa. Iată de ce, 
în concepţia Bisericii Ortodoxe, frumuseţea nu este frumuseţea specifică stadiului actual al 
creaţiei, ci un atribut al veacului ce va să vină, când Dumnezeu va fi totul în toate. „Domnul a 
împărăţit, întru podoabă (frumuseţe) S-a îmbrăcat" - spune prochimenul de la utrenia de 
duminică (Psalmul 92), zi care închipuie viaţa veşnică din viitor. Sfântul Dionisie pseudo- 
Areopagitul îl numeşte pe Dumnezeu „frumuseţe" pentru că, pe de o parte, Dumnezeu conferă 
oricărei creaturi frumuseţea ei specifică, îmbrăcând-o pe de altă parte cu altă frumuseţe, 
propria Lui „frumuseţe divină". Fiecare creatură poartă oarecum pecetea Creatorului ei 199 . Dar 
această pecete nu este încă asemănarea cu Dumnezeu, ci doar propria sa frumuseţe creaturală, 
care poate constitui, pentru om, o cale de apropiere faţă de Dumnezeu. într-adevăr, după 
Sfântul Pavel, „cele nevăzute ale Lui se văd de la facerea lumii, înţelegându-se din făpturi, 
adică veşnica Lui putere şi Dumnezeire..." (Rom. 1, 20). Totuşi, pentru Biserică, valoarea şi 
frumuseţea lumii văzute nu constă în splendoarea trecătoare a stării ei de acum, ci în 
transfigurarea ei potenţială, realizată cu ajutorul omului. Altfel spus, adevărata bogăţie este 
lumina Sfântului Duh, sfinţenia, participarea la veacul ce va să vină. 

în acest fel, partea a doua a condacului ne conduce la înţelesul patristic al icoanei şi ne 
permite să pricepem sensul profund al Canonului 82 de la Sinodul Quinisext. „în icoane - 
spune Sfântul Patriarh Gherman - înfăţişăm carnea cea sfântă a Domnului." 200 Părinţii 
Sinodului VII Ecumenic explică aceasta în următorii termeni: „Deşi Biserica Sobornicească 
reprezintă pictural forma (morphe) umană a lui Hristos, ea nu îi desparte trupul de 



95 Sesiunea a Vi-a, Mansi XIII, 321 cd. 



196 P.G. 150, 1232 c. 

197 Irina Gorainoff, Seraphim de Sarov, Bellefontaine, 1973, pp. 208-214. 

198 Cateheza 83, VI, Tratate teologice şi morale, II, Introducere, text critic şi note de J. Darrouzes A. A., Paris, 
1967, pp. 128-129. 

199 Sf. Dionisie pseudo-Areopagitul, Despre Numele divine, cap. IV, 7, P.G. 3, 701 c, trad. franceză de M. de 
Gandillac, Paris, 1943, p. 100. [în româneşte Sfântul Dionisie Areopagitul, Opere complete, Editura Paideia, 
Bucureşti, 1996 sau Dionisie Pseudo-Areopagitul, Despre numele divine, Iaşi, 1936] 

200 P.G. 98, 157 bc. 

Dumnezeirea cu Care S-a unit. (...) Atunci când facem icoana Domnului, mărturisim trupul 
Său îndumnezeit şi nu recunoaştem în icoană nimic altceva decât o imagine care seamănă cu 
prototipul. Iată de ce icoana îi primeşte numele; numai prin această asemănare participă la 
acest nume şi din acest motiv este icoana venerabilă şi sfântă" 201 . 

Sfântul Teodor Studitul ne lămureşte şi mai bine: „Reprezentarea lui Hristos - spune 
el - nu stă în imitarea unui om stricăcios (Apostolul porunceşte să nu fie), ci în asemănarea cu 
omul nestricăcios, aşa cum o spusese El însuşi înainte, tocmai nestricăcios (...) fiindcă El nu 
este un om oarecare, ci Dumnezeu făcut Om" 202 . 

Aceste cuvinte ale Sfântului Teodor Studitul şi ale Părinţilor Sinodului VII Ecumenic, 
lămurind conţinutul icoanei, par a fi o replică la spusele Sfântului Grigorie Teologul 
referitoare la mărturisirea Dumnezeu-Omului: „Să nu fim deci invidiaţi pentru mântuirea 
noastră deplină şi să nu se atribuie Mântuitorului doar oase, vene şi o formă omenească 
exterioară (...). Păstrează omul pe de-a-ntregul, dar adaugă-i Dumnezeirea" 203 . 

Comparând textele citate, vedem că scopul imaginii neo-testamentare (aşa cum o 
înţeleg Părinţii) constă tocmai în manifestarea cât mai fidelă şi cât mai completă a adevărului 
întrupării divine - atâta cât o permit mijloacele artei. Imaginea Omului Iisus este imaginea lui 
Dumnezeu; de aceea, privindu-I icoana, Părinţii Sinodului VII Ecumenic spuneau: „în Acelaşi 
Hristos contemplăm deopotrivă negrăitul şi ceea ce este înfăţişat" 204 . După cum vedem, 
icoana nu reprezintă carnea pieritoare sortită descompunerii, ci carnea transfigurată, iluminată 
de har, carnea veacului ce va să vină (v. I Cor. 15, 34-46). Ea transmite frumuseţea şi slava 
divină cu mijloace materiale, vizibile cu ochii trupeşti. Părinţii spun că icoana este venerabilă 
şi sfântă - tocmai pentru că transmite condiţia îndumnezeită a prototipului ei şi îi poartă 
numele; şi tocmai de aceea harul specific prototipului se regăseşte în ea. Altfel spus, harul 
Sfântului Duh este cel care trezeşte sfinţenia deopotrivă în persoana reprezentată şi în icoana 
ei, iar în el se operează relaţia dintre credincios şi sfânt, prin mijlocirea icoanei acestuia din 
urmă. Icoana participă, pentru a spune astfel, la sfinţenia prototipului său, iar prin icoană 
participăm, la rându-ne, cu ajutorul rugăciunii, la această sfinţenie. 

Părinţii Sinodului VII Ecumenic deosebesc cu fineţe icoana de portret: ultimul 
reprezintă o fiinţă umană obişnuită; prima, un om unit cu Dumnezeu. Icoana se deosebeşte 
deci de portret prin conţinut, iar acest conţinut creează acele forme de expresie specifice, 
proprii numai icoanei şi menite să o distingă de orice altă imagine. Icoana desemnează 
sfinţenia în aşa fel încât aceasta nu este nici subînţeleasă, nici supra-adăugată de gândirea 
noastră, ci vizibilă cu ochii trupeşti. Imagine a sanctificării omului, ea ne arată realitatea 
dezvăluită cu prilejul Schimbării la Faţă de pe muntele Tabor. Iată de ce, textele liturgice (şi 
mai ales la Sărbătoarea Sfintei Mahrame, de la 16 august) stabilesc o paralelă între conţinutul 
icoanei şi Schimbarea la Faţă: „Căzând la pământ pe muntele sfânt, cei mai de seamă dintre 
Apostoli s-au închinat văzând cum Domnul le arăta zorii strălucirii dumnezeieşti; acum noi ne 
închinăm înaintea Sfintei Mahrame care străluceşte mai mult ca soarele...". Sau: „După ce ai 
luminat întunecatul chip omenesc, Făcătorule, pe muntele Tabor Te-ai arătat lui Petru şi Fiilor 
Tunetului (...). Iar acum, binecuvântează-ne şi sfinţeşte-ne, Iubitorule de oameni, Doamne, cu 
strălucirea prea curatului Tău chip" 205 . Această paralelă - care ar putea fi ilustrată şi cu alte 
texte liturgice - nu este cu siguranţă fructul unei simple fantezii poetice; aşa ceva ar fi 
incompatibil cu inspiraţia divină a textelor liturgice. Avem de-a face cu o indicaţie referitoare 
la conţinutul spiritual al icoanei. Icoana Mântuitorului ne arată ceea ce le fusese revelat 
Apostolilor pe muntele Tabor; nu contemplăm doar chipul lui Iisus Hristos, ci şi slava, lumina 
dumnezeiescului Său adevăr, pe care ochii noştri îl pot vedea graţie limbajului simbolic al 



:01 Sesiunea a Vi-a, Mansi XIII, 344. 



202 Şapte capitole contra iconoclaştilor, cap. 1, P.G. 99, 488. [In româneşte pot fi consultate în lucrarea Sfântul 
Teodor Studitul, Iisus Hristos, Prototip al icoanei Sale, ediţia digitală Apologeticum, http://apologeticum.net ] 
Prima epistolă către Clidenius, contra lui Apolinarie , P.G. 37, 184 ab. 

204 Sesiunea a Vi-a, Mansi XIII, 244 b. 

205 Stihirile 2 şi 3, glasul 4. 

icoanei - „împlinire obşteşte văzută prin picturi" - potrivit termenilor Sinodului Quinisext. 

Realitatea spirituală a icoanei capătă întreaga ei valoare de învăţământ practic în 
ultima frază a condacului de la Duminica Ortodoxiei: „Mărturisind mântuirea, exprimăm 
aceasta (adică iconomia divină arătată în primele două fraze) prin lucrare şi prin cuvânt". 
Astfel, condacul se încheie cu răspunsul omului către Dumnezeu, prin acceptarea şi 
mărturisirea iconomiei divine a mântuirii. 

E uşor de înţeles cum poate fi mărturisită mântuirea prin cuvânt. Mărturisirea prin 
lucrare poate fi înţeleasă ca îndeplinire a poruncilor lui Hristos. Dar aici nu este vorba numai 
de aceasta. In Synodikon-ul de la Duminica Ortodoxiei găsim cea mai clară explicaţie. 
Synodikon-ul 206 conţine o seamă de anateme împotriva ereticilor iconoclaşti şi proclamarea 
amintirii veşnice a mărturisitorilor Ortodoxiei. Intre altele, paragraful 3 proclamă „pomenirea 
veşnică a celor care cred, dovedindu-şi spusele prin scrieri şi acţiunile prin prezentări, pentru 
răspândirea şi afirmarea adevărului prin cuvinte şi prin icoane". Reprezentările implică deci 
anumite acţiuni care tocmai se cer reprezentate; dar crearea de imagini constituie ea însăşi o 
acţiune; în condac, acest ultim cuvânt are deci un sens dublu, referindu-se atât la lucrările 
interioare, cât şi la acţiunile exterioare. Altfel spus, el rezumă experienţa vie a Bisericii, 
experienţa tălmăcită prin cuvinte sau imagini de către cei care au fâcut-o: sfinţii. Pe de o 
parte, omul poate restabili, în şi prin harul Sfântului Duh, asemănarea sa cu Dumnezeu: el se 
poate transforma - printr-o lucrare lăuntrică (praxis-ul spiritual) - făcând din el însuşi o 
icoană vie a lui Hristos. Părinţii numesc aceasta: „viaţa activă". Pe de altă parte, de dragul 
altora, omul poate duce propria sa stare sfinţită, cu ajutorul imaginilor: imagini vizibile, 
imagini verbale: „Exprimăm aceasta prin lucrare şi prin cuvânt". Omul poate aşadar să creeze 
un fel de icoană exterioară, slujindu-se de materia înconjurătoare, care a fost sfinţită prin 
venirea lui Dumnezeu pe pământ. Desigur că starea spirituală lăuntrică poate fi exprimată 
numai prin cuvinte, însă reprezentarea acestei stări este manifestată şi confirmată vizual, este 
arătată: potrivit horos-ului celui de-al VH-lea Sinod, „cuvântul şi imaginea se arată reciproc". 

Tot ceea ce am spus despre conţinutul icoanei poate fi comparat cu un text din prima 
Epistolă a Sfântului Pavel către Corinteni (I Cor. 15, 35-38). Acolo, trupul muritor este 
comparat cu o sămânţă aruncată pe pământ. In cursul vieţii de aici, sămânţa trebuie să 
încolţească, intrând adică, într-un fel, în viaţa viitoare; trebuie să intrăm în viaţa veacului ce 
va să fie pentru ca la învierea de obşte să primim forma pe care Dumnezeu va binevoi să ne-o 
dea. „Se seamănă trupul întru stricăciune, înviază întru nestricăciune; se seamănă întru 
necinste, înviază întru slavă; se seamănă întru slăbiciune, înviază întru putere; se seamănă trup 
firesc, înviază trup duhovnicesc" (ibidem, vers. 42-44). Hristos, Noul Adam, a restaurat şi re- 
creat natura noastră omenească întru nemurire: „Făcutu-s-a omul cel dintâi, Adam, cu suflet 
viu; iar Adam Cel de pe urmă cu duh dătător de viaţă; dar nu este întâi Cel duhovnicesc, ci cel 
firesc, apoi cel duhovnicesc. Omul cel dintâi este din pământ, pământesc; omul cel de-al 
doilea este din cer. Cum este cel pământesc, aşa sunt şi cei pământeşti; şi cum este Cel ceresc, 
aşa sunt şi cei cereşti. Şi după cum am purtat chipul celui pământesc, să purtăm şi chipul 
Celui ceresc. Aceasta însă zic, fraţilor: carnea şi sângele nu pot să moştenească împărăţia lui 
Dumnezeu, nici stricăciunea nu moşteneşte nestricăciunea" (ibidem, vers. 45-50). Iar un pic 
mai încolo, Apostolul spune: „Căci trebuie ca acest trup stricăcios să se îmbrace în 



206 Cel mai vechi text al acestui Synodikon care ne-a parvenit este o copie din secolul XIV a unui text din secolul 
XI. Acest text zis „de la Madrid" a fost publicat în rusă, de Th. Uspensky (în 1891), p. 89. Cele 7 paragrafe ale 
acestui text sintetizează toată învăţătura dogmatică despre icoană şi cuprind, la sfârşitul fiecăruia, câte o procla- 
maţie de veşnică pomenire a mărturisitorilor Ortodoxiei. în contrapunct, cinci alte paragrafe relevă erorile 
confesionale şi aruncă anatema asupra celor care au denaturat adevărata doctrină. în Biserica rusă a secolului 
XVII, Synodikon-ul a fost într-atât modificat, încât conţinutul său dogmatic referitor la icoană a fost totalmente 
modificat ca sens. Expresia învăţăturii ortodoxe a fost înlocuită printr-o serie de afirmaţii de ordin general, cum 
ar fi adeziunea la Sinodul VII Ecumenic etc. Acest text conţine un singur paragraf despre icoană, fără mare 
interes, întrucât se limitează la a respinge acuzaţia de idolatrie. Paragraful cu pricina seamănă mult cu parafraza 
unei reguli de la Conciliul tridentin (convocat la Trente, în Italia - 1563: este vorba despre cel mai „baroc" 
Conciliu din tradiţia catolică, în cadrul căruia s-a stabilit strategia Contra-reformei - n.tr.). 

nestricăciune şi acest trup muritor să se îmbrace în nemurire" (vers. 53). Lumina Schimbării 
la Faţă de pe muntele Tabor reprezintă deja slava veacului ce va să vină, căci puterea care îi 
învie pe sfinţi după moarte este Acelaşi Duh Sfânt Care, în decursul vieţii lor pământeşti, dă 
viaţă atât sufletului cât şi trupului lor. De aceea spuneam că icoana nu prezintă chipul obişnuit 
şi banal al omului, ci chipul său slăvit şi veşnic. Sensul însuşi şi raţiunea de a fi ale icoanei 
sunt tocmai acelea de a-i desemna pe moştenitorii nestricăciunii, pe moştenitorii împărăţiei lui 
Dumnezeu, pe care ei o prefigurează încă din timpul vieţii lor aici pe pământ. Icoana este 
imaginea unui om în care este realmente prezent harul ce mistuie patimile şi sfinţeşte totul. De 
aceea carnea sa este reprezentată în chip esenţialmente diferit de carnea obişnuită, perisabilă. 
Icoana este transmiterea sobră, absolut lipsită de orice exaltare, a unei anumite realităţi 
spirituale. Dacă harul îl iluminează pe de-a-ntregul pe om, în aşa fel încât fiinţa lui spirituală 
şi fizică să fie cuprinsă de rugăciune şi să rămână întru lumina divină, icoana îl fixează în chip 
vizibil pe acest om devenit icoană vie, întru adevărata asemănare cu Dumnezeu. Icoana nu 
reprezintă Dumnezeirea; ea indică participarea omului la viaţa divină . 

Există aşadar o legătură organică între venerarea sfinţilor şi cea a icoanelor. De aceea, 
în religiile care au renunţat la cultul sfinţilor, nu există nici imagini sacre (ca în 
protestantism), iar acolo unde concepţia despre sfinţenie diferă de cea ortodoxă, imaginea se 
înstrăinează de Tradiţie. 

Analiza condacului de la Duminica Ortodoxiei ne face să înţelegem mai bine îndoitul 
realism al imaginii sacre neo-testamentare. Aşa cum, în Dumnezeu-Omul, Iisus Hristos, 
„sălăşluieşte trupeşte toată plinătatea Dumnezeirii" (Col. 2, 9), tot astfel Biserica, Trupul lui 
Hristos, este un organism deopotrivă divin şi uman. Ea reuneşte în sine două realităţi: 
realitatea istorică, terestră şi harul Sfântului Duh; realitatea lui Dumnezeu şi cea a lumii. 
Raţiunea de a fi a artei sacre este tocmai aceea de a aduce o mărturie vizibilă cu privire la 
aceste două realităţi: ea (arta) este realistă în ambele sensuri şi, prin aceasta, icoana se 
deosebeşte de orice alta imagine, tot aşa cum textul sacru se deosebeşte de orice altă operă 
literară. 

Pentru reprezentarea lui Hristos, a sfinţilor şi a evenimentelor Istoriei Sfinte, Biserica 
conservă în mod pios realitatea istorică. Numai respectarea cât mai concretă a istoriei poate 
deschide în icoană, prin rugăciune, posibilitatea unei întâlniri, prin harul Duhului Sfânt, cu cel 
pe care aceasta îl reprezintă. „Se cuvine - scria Sfântul Patriarh Nichifor împăratului şi 
împărătesei - să primim preţioasele icoane ale Domnului nostru Iisus Hristos, de vreme ce El 
a devenit om desăvârşit, dar numai dacă acele icoane sunt pictate cu exactitate istorică, 
potrivit relatării evanghelice." 208 Aşadar, trăsăturile caracteristice ale sfinţilor vor fi păstrate 
cu grijă şi numai această fidelitate faţă de realitatea istorică permite iconografiei sfinţilor să 
fie atât de stabilă. într-adevăr, nu e vorba doar de a transmite o imagine consacrată prin 
Tradiţie, ci mai ales de a păstra o legătură directă şi vie cu persoana reprezentată în icoană. De 
aceea e esenţial ca trăsăturile ei caracteristice să fie transmise atât cât e cu putinţă. Desigur, nu 
este totdeauna posibil: asemenea vieţilor sfinţilor, trăsăturile lor sunt adesea mai mult sau mai 
puţin uitate şi greu de reconstituit. In acest caz, asemănarea riscă să nu fie perfectă, mai ales 
că şi stângăcia pictorului o poate diminua. Totuşi, ea nu poate dispărea cu totul: un minimum 
ireductibil - care permite menţinerea legăturii cu prototipul icoanei - subzistă întotdeauna. 
Aşa cum scrie Sfântul Teodor Studitul, „chiar dacă, din cauza imperfecţiunii lucrării, nu 



207 Auzim câteodată unii heterodocşi şi chiar pe unii ortodocşi spunând că, dacă imaginea occidentală (a Bisericii 
romane) tinde către nestorianism, icoana ortodoxă ar fi, dimpotrivă, tentată de monofizism. Ceea ce am spus 
despre semnificaţia icoanei ne permite să măsurăm întreaga absurditate a acestei acuzaţii. Dacă se poate spune că 
imaginea Bisericii romane este realmente nestoriană pentru că reduce sacrul la simpla lui dimensiune umană, 
adică la realitatea terestră, icoana ortodoxă nu are nimic de-a face cu monofizismul, căci ea nu reprezintă nici 
Dumnezeirea, nici omul absorbit de ea. Ea reprezintă omul în deplinătatea naturii sale terestre, curăţită de păcate 
şi unită cu viaţa divină. Potrivit acestei logici, am putea foarte bine să acuzăm până şi Sfânta Scriptură sau 
Liturghia ortodoxă de monofizism, pentru că exprimă, asemenea icoanei, o realitate dublă: cea a făpturii şi cea a 
harului dumnezeiesc. 

208 Mansi XIII, 404 d. 

putem vedea în icoană o imagine absolut conformă cu originalul, cuvintele noastre nu vor 
conţine totuşi o răstălmăcire; căci venerarea este arătată icoanei nu fiindcă ea nu seamănă cu 
prototipul, ci tocmai în măsura în care i se aseamănă" 209 . Altfel spus, ceea ce este esenţial în 
acest caz nu este minusul de asemănare dintre icoană şi prototip, ci elementul comun. In caz 
de necesitate, iconograful se poate mărgini la câteva trăsături tipice. Cu toate acestea, în 
majoritatea cazurilor, fidelitatea faţă de original este atât de mare încât un credincios ortodox 
îi recunoaşte uşor în icoane pe sfinţii cei mai veneraţi, pentru a nu mai vorbi despre Hristos 
sau Fecioară. Şi chiar dacă un anumit sfânt îi este necunoscut, el va putea spune întotdeauna 
cărui ordin de sfinţenie îi aparţine sau dacă este martir, ierarh, călugăr etc. Biserica Ortodoxă 
nu a îngăduit niciodată pictarea icoanelor potrivit imaginaţiei pictorului, sau după un model 
viu, pentru că aşa ceva ar însemna o ruptură totală şi conştientă faţă de prototip; atunci numele 
purtat de icoană nu ar mai corespunde persoanei reprezentate şi ar apărea astfel o falsificare 
evidentă, pe care Biserica nu o poate tolera (deşi încălcarea acestei reguli sau mai degrabă 
diferite abuzuri s-au produs, din nefericire, destul de frecvent în ultimele secole). în scopul de 
a evita ficţiunea şi ruptura dintre imagine şi prototip, iconarii se slujesc drept model de 
icoanele vechi şi de manuale. Vechii iconari cunoşteau chipurile sfinţilor la fel de bine ca pe 
cele ale oamenilor din jur. Ei le pictau fie pe de rost, fie servindu-se de crochiuri sau portrete. 
Atunci când o persoană dobândea reputaţia de sfânt, îndată după moartea sa şi mult înainte de 
canonizarea oficială, sau de aflarea moaştelor, i se picta imaginea pentru a fi răspândită în 
rândurile poporului credincios 210 . Pe seama acelei persoane se vor fi păstrat tot soiul de 
informaţii şi mai ales crochiuri sau mărturii ale contemporanilor 211 . 

Insă, aşa cum ştim, realitatea istorică - chiar atunci când este foarte exactă - nu 
constituie, de una singură, o icoană. De vreme ce persoana reprezentată este purtătoare a 
harului divin, se cuvine ca icoana să ne arate şi sfinţenia ei. Altminteri, ea nu ar avea nici un 
sens. Dacă, reprezentând aspectul uman al Dumnezeului întrupat, icoana nu ne-ar arăta decât 
realitatea istorică (în felul unei fotografii) ar însemna ca Biserica să-L vadă pe Hristos cu 
ochii mulţimii necredincioase din jurul Lui. Insă, potrivit comentariului Sfântului Simeon 
Noul Teolog, cuvintele lui Hristos: „Cine M-a văzut pe Mine, pe Tatăl L-a văzut" (Ioan 14, 9) 
nu se adresau decât acelora care, privindu-L pe omul Iisus, îi contemplau deopotrivă 
Dumnezeirea. „într-adevăr, dacă înţelegem această viziune doar în raport cu aspectul trupesc, 
atunci şi cei care L-au răstignit şi L-au scuipat L-au văzut pe Tatăl; atunci nu ar mai exista 
nici o diferenţă sau preferinţă între necredincioşi şi credincioşi, de vreme ce toţi au atins, sau 
măcar vor atinge, această mult râvnită stare de fericire..." 212 

„Hristosul istoric, «Iisus din Nazaret» - aşa cum apărea El în ochii martorilor străini, 
Hristosul exterior Bisericii este întotdeauna depăşit de plenitudinea revelaţiei acordate 
adevăraţilor martori, fiilor Bisericii luminaţi de Duhul Sfânt. Cultul umanităţii lui Hristos este 
străin de tradiţia răsăriteană, sau mai degrabă, această umanitate îndumnezeită ia, în acest 



209 Antireticul III, 5, P.G. 99, 421. 

210 Vorbind despre baza portretistică a icoanei, N. P. Kondakov citează un caz caracteristic privind utilizarea 
unui portret ca temei documentar pentru pictarea unei icoane. în 1558, cu prilejul descoperirii moaştelor 
Sfântului Nichita, Arhiepiscop de Novgorod (care erau intacte), un portret postum al sfântului a fost trimis 
autorităţilor bisericeşti, împreună cu următoarea scrisoare: „Prin harul sfântului, stăpâne, ţi-am trimis pe hârtie 
un chip al Sfântului Episcop Nichita, (...) pentru ca urmând acestui model, să porunceşti, stăpâne, pictarea unei 
icoane a sfântului". Urmează apoi unele precizări despre aspectul exterior al Sfântului Nichita, despre veşmintele 
sale etc. - pentru a completa portretul desenat pe hârtie (Icoana rusă, 3, partea I, pp. 18-19, în lb. rusă). 

211 Atunci când tradiţia vie a început să se piardă sau, mai exact, atunci când a apărut o îndepărtare de ea, spre 
sfârşitul secolului XVI, documentaţia de care se foloseau iconarii a fost sistematizată: atunci au apărut manualele 
numite podlinniks - cu sau fără ilustraţii. Ele fixează iconografia specifică sfinţilor şi sărbătorilor, indicând 
culorile de bază. Când nu sunt ilustrate, acestea conţin scurte descrieri ale sfinţilor, menţionând de asemenea 
culorile. Aceste podlinniks reprezintă o documentaţie indispensabilă pentru iconari. Dar ele nu sunt nimic mai 
mult şi nu le putem în nici un caz atribui o valoare egală cu cea a canonului iconografic sau a Sfintei Tradiţii - 
aşa cum procedează anumiţi autori occidentali. 

212 Sf Simeon Noul Teolog, Tratate teologice şi morale, introd., text critic şi note de J. Darrouzes A. A., Paris, 
1967, t. II, pp. 86-87. 

spaţiu, forma preaslăvită pe care ucenicii au văzut-o pe muntele Tabor - umanitatea lui 
Hristos care face vizibilă Dumnezeirea deofiinţă cu Tatăl şi Duhul." 213 Contemplaţia Bisericii 
se deosebeşte de viziunea profană tocmai prin faptul că ea contemplă în cele vizibile 
invizibilul, iar în temporal veşnicia - pe care ne-o revelează prin cultul ei, din care icoana face 
parte. Asemenea cultului însuşi, icoana este o revelaţie a veşniciei, în timp. Iată de ce, în arta 
sacră, portretul naturalist al unui om nu poate fi decât un document istoric; el nu poate în nici 
un caz să înlocuiască imaginea liturgică, icoana. 

Spuneam că icoana exprimă experienţa spirituală a sfinţeniei, astfel încât descoperim 
în ea aceeaşi autenticitate ca şi în transmiterea realităţii istorice; noi „avem împrejurul nostru 
atâta nor de mărturii" - potrivit expresiei Sfântului Pavel (Evrei 12, 1) - martori care ne 
comunică experienţa sanctificării lor: „Trebuie mai degrabă, spune Sfântul Simeon, să 
socotim că aceste cuvinte relatează lucrurile văzute, în vreme ce termenul conceptual (noima) 
se cere aplicat gândului din care purcede înţelegerea noastră..." 214 . într-adevăr, numai trăirea 
personală a experienţei poate da naştere cuvintelor, formelor, culorilor sau liniilor care se 
potrivesc realmente cu ceea ce ele exprimă. „Orice om - continuă Sfântul Simeon - care 
relatează despre ceva, să spunem, de pildă, o casă, un oraş, sau vreun palat (...), sau vreun 
teatru (...) trebuie mai întâi să-1 fi văzut şi cunoscut pe dinăuntru; abia după aceea va putea 
vorbi în mod convingător. Căci, dacă nu 1-a văzut mai înainte, ce ar putea spune de la el 
însuşi? (...) De vreme ce o persoană nu poate spune sau descrie în nici un fel lucrurile vizibile 
de pe pământ înainte de a le fi fost martor ocular, cum ar putea avea cineva forţa de a vorbi 
(...) despre Dumnezeu, despre cele divine, sau chiar despre sfinţii şi slujitorii lui Dumnezeu şi 
a lor negrăită vedere lăuntrică a lui Dumnezeu? Aceasta din urmă produce inteligibil, în 
sufletul lor, o putere inexprimabilă, iar cuvântul omenesc nu ne poate spune mai mult, înainte 
de a fi fost iluminat cu lumina cunoaşterii..." 215 

Schimbarea la Faţă a lui Hristos a avut loc în prezenţa a numai trei martori, trei 
Apostoli „capabili să primească" această revelaţie, dar nici chiar ei nu au văzut acea „rază a 
luminii divine" decât în măsura posibilităţilor lor (adică în măsura participării lor lăuntrice la 
această revelaţie). întâlnim un lucru asemănător în vieţile sfinţilor. Atunci când Sfântul 
Serafim de Sarov s-a transfigurat în faţa lui Motovilov, el i-a explicat acestuia că nu poate să 
vadă transfigurarea decât pentru că, într-o anumită măsură, participă el însuşi la ea; şi nu ar fi 
putut vedea lumina harului dacă nu ar fi fost el însuşi iluminat. Acest fapt explică de ce 
Tradiţia afirmă că Sfântul Evanghelist Luca a pictat icoanele Fecioarei numai după 
Cincizecime. în afara acestei „lumini a cunoaşterii" de care vorbeşte Sfântul Simeon Noul 
Teolog, fără participarea directă la sanctificare şi mărturia concretă, nici o ştiinţă, nici o 
desăvârşire tehnică şi nici un talent nu pot fi suficiente. Apostolii înşişi (deşi îl vedeau mereu 
pe Hristos şi credeau în El) nu aveau, înainte ca Duhul Sfânt să Se pogoare asupra lor, nici o 
experienţă directă a sanctificării prin El, neputând prin urmare să o traducă nici în cuvânt, nici 
în imagine. De aceea, nici Sfânta Scriptură, nici imaginea sacră nu puteau să apară decât după 
Cincizecime. în crearea unei icoane, nimic nu poate înlocui experienţa personală şi concretă a 
harului. în lipsa acestei experienţe, poţi picta icoane numai transmiţând experienţa altora. Iată 
de ce Biserica prescrie, prin vocea Sinoadelor şi a ierarhilor săi, pictarea icoanelor aşa cum 
erau ele zugrăvite odinioară de către sfinţii iconari: „Zugrăveşte în culori, potrivit Tradiţiei - 
spune Sfântul Simeon al Tesalonicului - aceasta este adevărata pictură, asemenea Scripturii în 
cărţi, iar harul divin se va odihni peste ea, căci ceea ce înfăţişează este sfânt" 216 . „Zugrăveşte 
potrivit Tradiţiei", pentru că în Tradiţie noi participăm la experienţa sfinţilor iconari ca 
experienţă vie a Bisericii. 

Aceste cuvinte - ca şi acelea ale Sinodului VII Ecumenic - subliniază participarea 
imaginii la sfinţenia şi harul prototipului ei: „Harul lui Dumnezeu se odihneşte" deasupra 



V. Lossky, Theologie mystique de l'Eglise d'Orient, ibid, p. 242. 

214 Sfântul Simeon, ibid., pp. 94-95. 

215 Ibid.,pp. 96-99. 

Dialog împotriva ereziilor, cap. XXIII, P.G. 155, 1 13 d. 

icoanei dat fiind că „în timpul vieţii lor, sfinţii erau plini de Duh Sfânt. La fel şi după moarte - 
spune Sfântul Ioan Damaschinul - harul Sfântului Duh rămâne pururea în sufletele lor, în 
trupurile aflate în morminte, în trăsăturile şi sfintele lor chipuri, iar aceasta nu prin fire, ci ca 
urmare a harului şi lucrării divine" 217 . Harul Sfântului Duh rămâne în imaginea care, aşa cum 
spune Synodikon-ul de la Duminica Ortodoxiei (par. 4), „sfinţeşte ochii celor credincioşi" şi 
care tămăduieşte bolile duhovniceşti şi trupeşti: „Ne închinăm sfântului Tău chip, prin care 
ne-ai mântuit din robia celui potrivnic"; sau: „Prin chip, Tu ne tămăduieşti de rău" 218 . 

Mijloacele folosite de icoană pentru a transmite această calitate spirituală corespund 
întru totul stării pe care trebuie să o comunice şi pe care Sfinţii Părinţi asceţi o descriu prin 
cuvinte. E evident că harul divin nu se poate exprima prin nici un mijloc omenesc. Dacă în 
viaţă ni se întâmplă să întâlnim un sfânt, nu îi sesizăm sfinţenia. „Lumea nu îi vede pe sfinţi, 
tot aşa cum cel orb nu zăreşte lumina." 219 Sfinţenia pe care nu o vedem nu poate fi deci, nici 
reprezentată; ea nu poate fi descrisă nici prin cuvinte, nici prin imagine, nici pe vreo altă cale 
omenească. Icoana o poate doar semnala cu ajutorul formelor, al culorilor şi liniilor simbolice, 
printr-un limbaj pictural instituit de Biserică şi strict legat de realismul istoric. De aceea, 
icoana nu este numai o imagine care reprezintă cutare subiect religios, întrucât un asemenea 
subiect poate fi reprezentat în diferite moduri. Caracterul specific al icoanei constă mai ales în 
modalitatea reprezentării, adică în mijloacele prin care este descrisă starea sfinţită a persoanei 
reprezentate. 

Liturghia ne spune că în icoana Sfintei Feţe ne prosternăm înaintea chipului 
Mântuitorului care „străluceşte mai mult ca soarele" şi că cerem să fim „iluminaţi" de chipul 
lui Hristos (vezi stihirile din 16 august). In acest caz, trebuie ţinut cont de faptul că atunci 
când Sfânta Scriptură sau Liturghia folosesc comparaţii din lumea sensibilă pentru a ne 
introduce în domeniul spiritual, acestea nu sunt decât imagini, iar nu descrieri adecvate. 
Astfel, vorbind despre relatarea evanghelică a Schimbării la Faţă a lui Hristos, Sfântul Ioan 
Damaschinul motivează comparaţia - inevitabil insuficientă - dintre lumina divină şi lumina 
soarelui, subliniind că este cu neputinţă să reprezinţi cu mijloace naturale ceea ce este 
necreat 220 . Altfel spus, lumina materială a soarelui nu poate fi decât o imagine a luminii divine 
necreate, o imagine şi nimic mai mult. 

Pe de altă parte, icoana trebuie totuşi să corespundă textelor sacre, care sunt absolut 
explicite: nu este vorba de o imagine poetică, şi nici de vreo alegorie, ci de o realitate 
concretă. Realitate care se cere tălmăcită. Dar cum să traduci pictural o atare iluminare, o 
asemenea lumină „care străluceşte mai mult ca soarele", depăşind, prin urmare, orice mijloc 
de reprezentare? Prin nişte culori care nu ajung nici pentru a reprezenta lumina naturală a 
soarelui? Cum ar putea ele traduce o lumină care o depăşeşte pe cea a soarelui? 

Atât în scrierile Părinţilor, cât şi în vieţile sfinţilor întâlnim adesea mărturii despre o 
lumină care iluminează lăuntric chipurile sfinţilor, în momentele lor de supremă slavă, 
asemenea feţei lui Moisi care strălucea pe când acesta cobora de pe munte, aşa încât trebuia 
acoperită cu un văl, fiindcă poporul nu îi putea suporta strălucirea (Exod 34, 30; II Cor. 3, 7- 
8). Icoana traduce acest fenomen luminos prin aureolă, atributul exterior care desemnează cu 
precizie un fapt bine definit în lumea spirituală. Lumina care străluceşte pe feţele slăvite ale 
sfinţilor şi care le înconjoară capul (ca parte superioară a trupului lor), are în chip firesc o 
formă sferică. Vorbind despre transfigurarea Sfântului Serafim de Sarov, Motovilov spune: 
„Inchipuiţi-vă că vedeţi chipul unui om care vă vorbeşte în mijlocul unui soare ale cărui raze 
strălucesc intens, la ora amiezei" 221 . întrucât este desigur imposibil ca o asemenea lumina să 
fie reprezentată ca atare, singurul mod de a o traduce pictural este acela de a desena un disc, 



Primul tratat în apărarea sfintelor icoane, 19, P.G. 94, 1, 1249 cd. 

218 Sărbătoarea Sfintei Mahrame a Domnului (16 august), slava şi cântarea a VII -a din canon. 

219 Filaret, Mitropolitul Moscovei, Predici, t. III, Predica 57 la Buna Vestire, Moscova, 1874 (în lb. rusă). 

220 Predica la Schimbarea la Faţă, P.G. 94, III, 545-546; v. B. Krivocheine, L'enseignement ascetique et 
theologique de Saint Gregoire Palamas, Semin. Kondakovi anum , VIII, Praga, 1936, p. 135. 

I. Gorainoff, Seraphim de Sarov, ibid., p. 209. 

ca o secţiune, să spunem, în acea sfera de lumină. Nu este vorba de a pune o coroană pe 
creştetul unui sfânt, aşa cum se întâmplă uneori în imaginile romanice în care această coroana 
rămâne oarecum exterioară; este vorba de a semnala strălucirea chipului. Aureola nu este o 
alegorie, ci expresia simbolică a unei realităţi autentice şi concrete. Ea este atributul 
indispensabil al icoanei; indispensabil, dar nu şi suficient. într-adevăr, ea poate exprima şi 
altceva decât sfinţenia creştină. Adesea, păgânii îşi aureolau deopotrivă zeii şi împăraţii, fără 
îndoială pentru a le sublinia originea divină 222 . Aşadar, prin ea însăşi, aureola nu poate 
deosebi o icoană de alte imagini: ea nu este decât un atribut iconografic, o expresie exterioară 
a sfinţeniei, o mărturie a luminii 223 . însă chiar dacă se întâmpla ca aureola să fie ştearsă, 
nemaivăzându-se deloc, o icoană rămâne totuşi o icoana şi se distinge net de orice altă 
imagine: prin toate formele şi culorile, ea ne arată, desigur în mod simbolic, starea interioară a 
omului al cărui chip „străluceşte mai mult ca soarele". Această stare de desăvârşire lăuntrică 
este până într-acolo inexprimabilă, încât Părinţii şi autorii ascetici o pot defini numai ca linişte 
absolută. Totuşi, acţiunea acestei iluminări asupra naturii umane şi, în special, asupra corpului 
poate fi descrisă şi reprezentată într-o anumită măsură, dar indirect. Sfântul Simeon Noul 
Teolog a recurs la imaginea focului care se contopeşte cu fierul. Alţi asceţi ne-au lăsat 
descrieri mai concrete: „Atunci când rugăciunea este sfinţită prin harul dumnezeiesc (...), 
sufletul pe de-a-ntregul este atras spre Dumnezeu cu o forţă de neînţeles care duce cu sine şi 
trupul (...). In omul născut la o altă viaţă, nu doar sufletul, nici doar inima, ci carnea însăşi se 
umple de mângâierea unei duhovniceşti bucurii: bucuria Dumnezeului Celui viu" 224 . Sau: 
„Rugăciunea neîncetată şi învăţătura dumnezeieştii Scripturi deschid ochii duhovniceşti ai 
inimii, care îl văd pe împăratul puterilor: atunci apare o mare bucurie, iar dorul de Dumnezeu 
se aprinde în suflet cu putere; atunci şi trupul este deopotrivă înălţat prin lucrarea Duhului, iar 
omul devine întru totul duhovnicesc" 225 . 

Altfel spus, atunci când starea obişnuită de risipire, „gândurile şi senzaţiile provenite 
din natura căzută" sunt înlocuite în om printr-o rugăciune concentrată, iar omul este iluminat 
de harul Sfântului Duh, întreaga fiinţa umană este cumva topită într-un unic elan spre 
Dumnezeu. Toată natura umană se înalţă duhovniceşte, iar atunci, potrivit expresiei Sfântului 
Dionisie pseudo-Areopagitul - „tot ce era în el dezordine devine ordine; ceea ce era inform 
primeşte o formă, iar viaţa sa (...) se umple de lumină deplină" 226 . Abia atunci „pacea lui 
Dumnezeu care covârşeşte orice minte" (Fii. 4, 7) rămâne în om, această pace caracterizând 
prezenţa Mântuitorului însuşi. „De pe vremea lui Moisi şi a lui Ilie - spune Sfântul Macarie 
cel Mare - atunci când Dumnezeu li Se arăta, o mulţime de trâmbiţe şi de puteri mergeau 
înainte, slujind slava Domnului; dar venirea Domnului însuşi se deosebea şi se arăta (...) prin 
pace, linişte şi calm. Căci este scris: «va fi adiere de vânt lin şi acolo va fi Domnul» (III Regi 
19, 12). Aceasta ne arată că prezenţa Domnului stă în pace şi armonie." 227 Cu toate că rămâne 
o creatură, omul devine dumnezeu după har. Asemenea sufletului, trupul omului participă 
deci la viaţa divină. Această participare nu îl modifică din punct de vedere fizic: „ceea ce 
vedem nu se schimbă - spune Sfântul Grigorie de Nyssa; un bătrân nu devine adolescent, 
ridurile nu se şterg. Ceea ce se înnoieşte este fiinţa lăuntrică mânjită de păcat şi îmbătrânită în 
obiceiurile cele rele. Acea fiinţă se întoarce la nevinovăţia copilăriei" 228 . Altfel spus, trupul îşi 



22 Nu putem spune de ce ordin era această lumină a păgânilor. Pe de o parte, Biserica recunoaşte o revelaţie 
parţială în afara ei, aşa că putem conchide că misterul luminii necreate ar fi putut fi dezvăluit, într-o anumită 
măsură, păgânilor. în orice caz, ei ştiau că Divinitatea este legată de lumină. Pe de altă parte, scrierile Sfinţilor 
Părinţi ne arată că fenomenul luminii poate la fel de bine să aibă o origine demonică, întrucât demonul însuşi 
poate împrumuta uneori trăsăturile unui înger de lumină. 

223 E cu totul altceva atunci când vedem pe anumite imagini un fel de nimb pătrat. Altădată aceasta indica faptul 
că persoana respectivă a fost reprezentată în timpul vieţii. 

224 Episcop Ignatie Brianhaninov, Eseu ascetic, 1. 1, în lb. rusă. 

25 „Povestire de mare folos despre Avva Filimon", 3, Filocalia, t. III, Moscova, 1888, p. 397 (în lb. rusă). 
226 Ierarhia bisericească, cap. II, III, tr. fr. de M. de Gandillac, Paris, 1943, p. 261. [în româneşte Sfântul 
Dionisie Areopagitul, Opere complete, Editura Paideia, Bucureşti, 1996] 
21 Filocalia, 1. 1, Moscova, 1877, p. 192 (în lb. rusă). 
228 Citat după G. Florovsky, Părinţii între secolele IV şi V, Westmead, 1972, p. 171 (în lb. rusă). 

păstrează structura şi proprietăţile biologice, precum şi trăsăturile caracteristice aspectului 
exterior al oricărui om. Nimic nu se pierde, totul este schimbat, iar trupul întreg, contopit cu 
harul, este străluminat de unirea sa cu Dumnezeu. „Duhul (Sfânt) unindu-Se cu mintea - 
spune Sfântul Antonie cel Mare - o învaţă să ţină întregul trup, din cap până-n picioare, în 
ordine: ochii, pentru ca să privească întru curăţenie; urechile, pentru ca să audă cu pace (...); 
limba, pentru ca să nu grăiască decât de bine; mâinile, ca ele să se mişte doar pentru a se 
înălţa în rugăciune şi a face fapte de milostenie (...); pântecele, pentru a păstra în limitele 
cuviinţei obiceiul mâncării şi al băuturii (...); picioarele, pentru ca ele să meargă drept spre 
voinţa lui Dumnezeu (...). în acest fel, întregul trup se obişnuieşte cu binele şi se preschimbă, 
supunându-se puterii Duhului Sfânt, în aşa fel încât sfârşeşte prin a participa, oarecum, la 
acele proprietăţi ale trupului duhovnicesc pe care va trebui să-1 dobândească la învierea 
drepţilor." 229 

Pasajele patristice citate sunt tot atâtea icoane verbale, până şi în amănuntele pe care 
învăţătura Sfântului Antonie ni le dezvăluie. De aceea, ele au o importanţă capitală pentru 
subiectul nostru. Icoana ne arată lucrarea harului divin asupra trupului uman - mai ales asupra 
organelor senzoriale descrise prin cuvintele Sfântului Antonie. Analogia dintre descrierea 
verbală şi imagine este atât de evidentă, încât ne conduce spre o concluzie foarte limpede: 
avem în faţă unitatea ontologică dintre experienţa ascetică a Ortodoxiei şi icoana ortodoxă. 
Icoana ne dezvăluie şi ne transmite tocmai această experienţă şi rezultatul ei, aşa cum sunt ele 
descrise de către asceţii ortodocşi. Lumea spirituală în care omul a devenit templu al lui 
Dumnezeu ne este dezvăluită cu ajutorul culorilor, formelor şi liniilor, cu ajutorul realismului 
simbolic - un limbaj pictural unic în felul său. Ordinea şi pacea lăuntrică despre care vorbesc 
Sfinţii Părinţi ne sunt transmise prin pacea şi armonia exterioară din icoană: întregul trup al 
sfântului, toate detaliile, până şi părul sau ridurile, chiar şi veşmintele şi tot ceea ce îl 
înconjoară - totul este unificat şi condus către suprema armonie. Avem aici manifestarea unei 
victorii asupra divizării şi haosului interior din om şi, prin om, manifestarea unei victorii 
asupra divizării şi a haosului dinăuntrul umanităţii şi al lumii. 

Aceste detalii cu aspect neobişnuit, în special organele senzoriale pe care le vedem în 
icoane, aceşti ochi fără strălucire, aceste urechi cu forme uneori bizare, toate acestea nu sunt 
reprezentate în mod naturalist, dar nu pentru că iconograful nu ar fi putut să le redea aşa cum 
le vedea în natură, ci pentru că, aici, forma lor naturală nu ar fi corespuns şi nu ar fi avut nici 
un sens. Rostul lor în icoană nu este de a ne apropia de ceea ce vedem în natură, ci de a ne 
aminti că suntem în faţa unui trup care resimte ceea ce în mod obişnuit scapă percepţiei: pe 
lângă percepţia lumii fizice, cea a lumii spirituale. Ilustrative sunt întrebările pe care Sfântul 
Serafim de Sarov i le punea lui Motovilov în timp ce se transfigura în faţa lui: „Ce vedeţi?", 
„Ce simţiţi?" etc. Or, lumina văzută de Motovilov, parfumul pe care îl respira, căldura pe care 
o resimţea nu erau de ordin fizic. In acel moment, simţurile sale percepeau lucrarea harului 
asupra lumii fizice înconjurătoare. Acest mod ne-naturalist de a reprezenta iconic organele 
senzoriale exprimă surditatea şi absenţa reacţiei faţă de manifestările lumeşti, impasibilitatea, 
detaşarea de orice stimul şi, pe de altă parte, receptivitatea faţă de lumea spirituală, dobândită 
prin sfinţenie. Icoana ortodoxă este expresia imagistică a acestui imn din Sâmbăta Mare: „Tot 
trupul omenesc să facă linişte (...) şi să se depărteze de orice gând lumesc...". Totul este supus 
aici armoniei generale care exprimă - o repetăm - pacea şi ordinea, armonia interioară. Căci, 
în împărăţia lui Dumnezeu, nu există dezordine. „Dumnezeu este Dumnezeul păcii şi al 
rânduielii" spune, parafrazându-1 pe Sfântul Pavel, o cateheză atribuită Sfântului Simeon Noul 
Teolog 230 . 

Prin urmare, icoana ne arată starea slăvită a sfântului, chipul său transfigurat, veşnic, 
însă ea este făcută pentru noi: dat fiind tot ce a fost spus, trebuie să ne fie clar că, prin 
limbajul ei cifrat, icoana ni se adresează, tot aşa cum pasajele citate din Sfinţii Părinţi nu 
privesc doar practica ascetică a monahilor, ci pe toţi credincioşii - căci dobândirea harului 



~ 29 Filocalia, 1. 1, p. 21 (în lb. rusă). 



230 Cateheză atribuită Sfântului Simeon Noul Teolog, ed. rusă, Rugăciunea 15, Moscova, 1892, p. 143. 

Duhului Sfânt este scopul oricărui membru al Bisericii. Ca manifestare picturală a experienţei 
ascetice specifice Ortodoxiei, icoana are o importanţă educativă capitală, şi de altfel în aceasta 
constă scopul esenţial al artei sacre. Rolul ei ziditor nu constă numai în transmiterea 
adevărurilor credinţei creştine, ci în formarea omului deplin. 

Conţinutul icoanei constituie aşadar o adevărată îndrumare spirituală a vieţii creştine şi 
în special a rugăciunii: icoana ne arată atitudinea pe care trebuie să o adoptăm în rugăciune, 
pe de o parte faţă de Dumnezeu şi pe de altă parte faţă de lumea din jur. Rugăciunea este o 
întrevedere cu Dumnezeu; de aceea ea necesită absenţa patimilor, surditatea şi respingerea 
stimulilor lumeşti din afară. „Aşadar, fraţilor - spune Sfântul Grigorie Teologul - să nu facem 
fără curăţie cele sfinte, în chip murdar cele sublime, în chip necinstit cele vrednice şi, pentru a 
vorbi pe scurt, în chip lumesc cele duhovniceşti (...). La noi, toate sunt duhovniceşti: lucrarea, 
mişcarea, dorinţa, cuvintele, chiar şi mersul sau hainele, până şi gestul, de vreme ce intelectul 
(nous) cuprinde toate şi modelează omul în toate, potrivit lui Dumnezeu; de aceea şi bucuria 
noastră este duhovnicească şi solemnă." 231 Aflăm aici tocmai cele pe care icoana ni le arată, 
îndrumarea raţională a simţurilor este indispensabilă, pentru că, prin ele, scandalurile pătrund 
în sufletul omenesc: „Curăţenia inimii omeneşti se strică din pricina mişcării dezordonate a 
imaginilor care intră şi ies pe calea simţurilor: vederea, auzul, pipăitul, gustul, mirosul, 
precum şi cuvântul" - spune Sfântul Antonie cel Mare 232 . Pentru a spune astfel, Părinţii 
socotesc cele cinci simţuri ca pe nişte porţi ale sufletului: „închide toate porţile sufletului tău, 
adică simţurile - învaţă Sfântul Isaia - pentru ca nu cumva, prin ele, sufletul să rătăcească în 
afară şi pentru ca nu cumva cuvintele sau treburile lumeşti să-ţi cotropească sufletul". 
Rugându-ne înaintea unei icoane, sau doar privind-o, avem în faţa ochilor amintirea constantă 
a celor spuse de Sfântul Isaia: „Cel ce crede că trupul său va învia în ziua Judecăţii trebuie să- 
1 păstreze nepătat şi liber de orice întinare sau viciu" 233 . Aceasta pentru ca, măcar în timpul 
rugăciunii, să ne închidem porţile sufletului, străduindu-ne să ne deprindem trupul (aşa cum 
sfântul din icoană a făcut cu al său) să rămână rânduit în şi prin harul Sfântului Duh: pentru ca 
ochii noştri „să privească neîntinat", pentru ca urechile noastre să „asculte pacea" etc. şi 
pentru ca inima noastră „să nu se hrănească cu gânduri necurate". Prin imagine, Biserica caută 
astfel să ne ajute, pentru a restaura firea noastră viciată de păcat. 

In domeniul ascetic, cel al rugăciunii, Părinţii caracterizează experienţa spirituală 
ortodoxă prin imaginea „porţii celei strâmte, care conduce spre viaţă" (Mt. 5, 14). E ca şi cum 
omul ar sta la începutul unui drum care, în loc să se piardă în spaţiu, se deschide spre o 
infinită plenitudine. O poartă către viaţa divină se deschide astfel în faţa creştinului. 
Asemenea multor altor autori ascetici, Sfântul Macarie cel Mare vorbeşte astfel despre urcuşul 
duhovnicesc: „Porţile se deschid - spune el - (...) iar omul intră înăuntru a nenumărate 
lăcaşuri; şi pe măsură ce intră, alte porţi i se deschid în faţă (...) iar el sporeşte: şi, pe măsură 
ce sporeşte, mereu alte minuni i se arată" 234 . O dată angajat pe calea spre care duce poarta cea 
strâmtă, omul vede deschizându-se înaintea lui posibilităţi şi perspective nesfârşite, iar calea, 
departe de a se îngusta, devine din ce în ce mai largă. Dar la început, ea este un simplu punct 
din inima noastră, acel punct de la care plecând, toată perspectiva noastră trebuie răsturnată. 
Acesta este sensul cuvântului metanoia. 

Aşadar, icoana este deopotrivă o cale de urmat şi un mijloc; ea însăşi este o rugăciune, 
care ne dezvăluie direct, vizibil, acea eliberare de patimi despre care ne vorbesc Părinţii; ea ne 
învaţă, potrivit expresiei Sfântului Dorothei, să „postim cu ochii" 235 . Şi într-adevăr, e 
imposibil să „postim vizual" înaintea oricărei imagini, fie ea non-fîgurativă sau pictură cu 
subiect. Numai icoana ne poate arăta ce înseamnă acest „post al ochilor" şi ce ne permite el să 
dobândim. 



231 Cuvântarea XI către Sfântul Grigorie de Nyssa, P.G. 35, 840 a. 

232 Filocalia, 1. 1, p. 122 (în lb. rusă). 

233 Avva Isaia, Cateheza 15, Filocalia, 1. 1, ibid.,p. 33 (în lb. rusă). 

234 Filocalia, 1. 1, ibid., p. 230 (în lb. rusă). 

235 învăţături şipoveţe de folos pentru suflet, ed. a VII -a, Optina Pustyn, 1895, p. 186, (în lb. rusă). 

Scopul icoanei nu este deci acela de a provoca şi nici de a exalta în noi un sentiment 
uman natural. Ea nu este „mişcătoare", sentimentală. Scopul ei este de a ne orienta către 
transfigurarea tuturor sentimentelor, dar şi a inteligenţei şi a celorlalte aspecte ale naturii 
noastre, dezgolindu-le de orice exaltare care nu ar putea fî decât nesănătoasă şi stricătoare. 
Asemenea îndumnezeirii pe care o tălmăceşte, ea nu suprimă nimic din ceea ce este omenesc: 
nici elementul psihologic, nici diferitele caracteristici ale omului din lume. Astfel, icoana unui 
sfânt nu evită să ne arate activitatea sa pământească, pe care el a transformat-o în lucrare 
spirituală, fie că este vorba de o lucrare bisericească, precum cea a unui Episcop sau monah, 
fie de vreo activitate lumească, precum cea a unui prinţ, soldat sau medic. Insă, ca şi în 
Evanghelie, toată povara acestor lucrări, gânduri, cunoştinţe şi sentimente omeneşti este 
reprezentată în contact cu lumea divină, iar acest contact purifică totul, mistuind ceea ce nu 
poate fi purificat. Fiecare manifestare a naturii umane, fiecare fenomen al vieţii noastre se 
luminează, se clarifică, primind adevăratul său sens şi loc. 

Aşa cum II reprezentăm pe Dumnezeu-Omul întru toate asemenea nouă în afară de 
păcat, tot astfel îl înfăţişăm pe sfânt ca pe o persoană eliberată de păcat. Potrivit Sfântului 
Maxim Mărturisitorul, „precum carnea lui Hristos, şi carnea noastră se eliberează de sub 
stricăciunea păcatului. Căci, aşa cum, ca Om, Hristos era fără păcat atât în trupul Său cât şi în 
sufletul Său, tot astfel cei care credem în El şi pe care El ne îmbracă în Duh, putem, prin 
voinţa noastră, să trăim în El, fără de păcat" 236 . Icoana ne arată trupul unui om „asemenea 
trupului slavei Sale" (Fii. 3, 21), un trup eliberat de stricăciunea păcatului şi care „participa, 
oarecum, la proprietăţile trupului duhovnicesc pe care va trebui să-1 primească la învierea 
drepţilor". 

Arta sacră ortodoxă este expresia vizuală a dogmei transfigurării. Transfigurarea 
omului este aici înţeleasă şi transmisă ca o realitate obiectivă bine definită, în acord cu 
învăţătura ortodoxă; ceea ce ni se arată nu este o interpretare individuală, nici o concepţie 
abstractă, mai mult sau mai puţin deteriorată, ci un adevăr propovăduit de Biserică. 

Culorile icoanei traduc culorile corpului uman, dar nu carnaţia naturală a trupului care 
- după cum am văzut - nu ar putea deloc să acopere sensul icoanei ortodoxe. E vorba de mult 
mai mult decât de a reda frumuseţea fizică a corpului omenesc. Aici, frumuseţea este puritatea 
spirituală, frumuseţea interioară, după cum spun cuvintele Sfântului Petru: „podoabă a 
duhului blând şi liniştit, care este de mare preţ înaintea lui Dumnezeu (I Petru 3, 4). Este 
frumuseţea comuniunii dintre pământ şi cer. Icoana dezvăluie frumuseţea sfântă izvorâtă din 
Duhul Sfânt, asemănarea divină dobândită de om. In limbajul său specific, ea traduce lucrarea 
harului care, conform expresiei Sfântului Grigorie Palama „pictează în noi, pentru a spune 
aşa, asemănarea lui Dumnezeu peste chipul dumnezeiesc, (...) astfel încât să ne prefacem întru 
asemănarea Sa" . 

Prin urmare, raţiunea de a fi a icoanei şi valoarea ei nu stau în frumuseţea ei obiectivă, 
ci în ceea ce ea reprezintă: o imagine a frumuseţii ca asemănare divină. 

Se poate înţelege de asemenea faptul că lumina icoanei, care ne luminează, nu este 
strălucirea firească a chipurilor, redată prin culori; este harul divin, lumina trupului purificat şi 
fără păcat. Această lumină a trupului sfinţit trebuie să fie înţeleasă nu doar ca un fenomen 
spiritual, nici ca o simplă apariţie fizică, ci drept o îmbinare a celor două, ca o revelaţie a 
viitorului trup spiritual 238 . 



Capete active şi contemplative, cap. LXVI, Filocalia, t. III, ibid., p. 263 (în lb. rusă). 

237 Filocalia, t. V, Moscova, 1889, pp. 300-301, „Către monahia Xenia, despre virtuţi şi patimi", p. 38 (în lb. 
rusă). 

238 De aceea, problema reprezentării corpului uman nu s-a pus niciodată în Ortodoxie, aşa cum s-a pus în 
Romano-cato lirism, după decizia Conciliului de la Trente (sesiunea XXV): „Sfântul Conciliu vrea ca orice 
impuritate să fie evitată, pentru ca imaginile să nu capete trăsături provocatoare...". Această „impuritate" ce 
trebuia evitată era corpul uman. Prima măsură luată de autorităţile eclesiastice romane a fost interzicerea 
reprezentării nudurilor în arta religioasă. Astfel a început o adevărată prigoană a nudităţii. La ordinul Papei Paul 
VI, personajele „Judecăţii de Apoi" de Michelangelo au fost îmbrăcate. Renunţând la jumătăţile de măsură, Papa 
Clement VIII a vrut chiar să şteargă toată fresca, oprindu-se doar în urma unei petiţii a Academiei Sf Luca. 

Păstrându-şi particularităţile şi învăluind trupul în chipul cel mai firesc, veşmântul este 
reprezentat în aşa fel încât să nu mascheze starea preaslăvită a sfântului; el subliniază lucrarea 
omului şi devine oarecum imagine a veşmântului său de slavă, o „haină a nestricăciunii". 
Experienţa ascetică, sau mai degrabă rezultatul ei, îşi găseşte şi aici o expresie exterioară în 
severitatea formelor (cel mai adesea geometrice), în cea a luminilor şi a direcţiei cutelor. 
Acestea nu mai sunt dezordonate, îşi schimbă aspectul şi primesc o ordine şi un ritm supuse 
armoniei generale a imaginii. Altfel spus, sanctificarea trupului uman trece asupra 
veşmântului. Ştim că faptul de a atinge veşmintele lui Hristos, ale Fecioarei, ale Apostolilor, 
ale sfinţilor aducea tămăduirea credincioşilor. E suficient să ne amintim istoria femeii cu 
scurgere de sânge din Evanghelie, sau vindecările făcute prin veşmintele Sfântului Pavel 
(Fapte 19, 12). 

Ordinea lăuntrică a omului reprezentată pe icoană se reflecta fireşte în atitudinea şi în 
mişcările sale: sfinţii nu gesticulează; ei stau rugându-se în faţa lui Dumnezeu, iar mişcările şi 
chiar atitudinea lor faţă de trup primesc un caracter sacramental, hieratic. In general, ei stau cu 
faţa, sau pe trei sferturi către privitor. Această trăsătură a caracterizat arta creştină încă de la 
naşterea ei. Sfântul este prezent aici, în faţa noastră, iar nu undeva în spaţiu; trebuie să-1 
vedem faţa către faţă, de vreme ce îi adresăm rugăciunea noastră. Aici se află neîndoielnic 
raţiunea faptului că sfinţii nu sunt aproape niciodată reprezentaţi din profil, decât foarte rar, în 
compoziţiile complicate, în care sunt orientaţi spre centru. Profilul întrerupe oarecum 
contactul direct, semănând cu un început de absenţă. Prin urmare, nu sunt reprezentate din 
profil decât persoanele care nu au atins sfinţenia, precum, de pildă, magii şi păstorii din 
icoana Naşterii. 

Specificul sfinţeniei este acela de a sfinţi ceea ce o înconjoară: îndumnezeirea omului 
trece asupra ambianţei. Acestea sunt premisele transfigurării cosmice. In şi prin om se 
realizează şi se manifestă participarea făpturii la viaţa veşnică a Dumnezeirii. Aşa cum făptura 
a căzut ca urmare a căderii omului, ea se mântuieşte prin îndumnezeirea omului, „căci creaţia 
a fost supusă deşertăciunii nu din voia ei, ci din cauza celui care a supus-o - cu nădejdea că şi 
ea se va izbăvi din robia stricăciunii, pentru a fi părtaşă la libertatea măririi fiilor lui 
Dumnezeu" (Rom. 8, 20-21). Deţinem o indicaţie care marchează începutul restabilirii unităţii 
făpturii căzute: este şederea lui Hristos în pustie: „şi era împreună cu fiarele şi îngerii Ii 
slujeau" (Mc. 1, 13). în Dumnezeu-Omul Iisus Hristos se reunesc făpturile cereşti şi făpturile 
pământeşti menite să devină „făptură nouă". Acest gând al unificării întru pacea întregii 
făpturi străbate, în chip făţiş, toată iconografia ortodoxă 239 . Unirea în Dumnezeu a tuturor 
făpturilor, începând cu îngerii şi până la creaturile inferioare, iată viitorul univers restaurat 
care, în icoană, se opune discordiei generale, adică împărăţiei stăpânitorului acestei lumi. 
Armonia şi pacea restabilite, Biserica răspândită în întreaga lume - iată gândul de căpătâi al 
artei sacre ortodoxe, gând care domină deopotrivă arhitectura şi pictura 240 . Iată de ce 
observăm, în icoană, că tot ceea ce îl înconjoară pe sfânt capătă altă înfăţişare. Lumea care îl 
înconjoară pe om - ca purtător şi vestitor al revelaţiei divine - se transformă aici în imagine a 
lumii viitoare, transfigurate şi înnoite: totul îşi pierde aspectul obişnuit de dezordine, toate 
intră într-o ordine armonioasă: oamenii, peisajul, animalele, arhitectura. Tot ceea ce îl 
înconjoară pe sfânt se supune, dimpreună cu acesta, unei ordini ritmice, totul reflectă prezenţa 
divină, apropiindu-se - şi apropiindu-ne - de Dumnezeu. Pământul, lumea vegetală, cea 
animală sunt reprezentate nu pentru a ne apropia de ceea ce vedem mereu în jurul nostru, 
adică de lumea căzută în starea ei de stricăciune, ci pentru a ne dezvălui participarea acestei 
lumi la îndumnezeirea omului. Lucrarea sfinţeniei asupra întregii lumi create şi mai ales 

Charles Boromee, care încarnează tot spiritul Conciliului de la Trente, a dispus pretutindeni ştergerea nudurilor; 
tablourile şi statuile care păreau cât de cât impudice au fost distruse (v. E. Mâle, L 'art religieux apres le Concile 
de Trente, Paris, 1932, p. 2). Pictorii înşişi îşi ardeau propriile lucrări. în Biserica Ortodoxă, caracterul însuşi al 
artei sale exclude orice situaţie de acest tip. 

39 Aceasta este cu precădere subliniată în anumite icoane care relevă sensul cosmic al imaginii sacre, cum ar fi 
„Toată suflarea să laude pe Domnul..." sau „Bucură-te cea plină de har, împreună cu toată făptura..." şi altele. 
240 E. Trubeţkoi, Sensul vieţii, Berlin, 1922, pp. 71 -72 (în lb. rusă). 

asupra fiarelor sălbatice este o trăsătură care caracterizează adesea vieţile sfinţilor 241 . 
Epifanie, ucenicul şi biograful Sfântului Serghie de Radonej, comentează astfel atitudinea 
sălbăticiunilor feroce faţă de sfânt: „Nimeni să nu se mire ştiind că, atunci când Dumnezeu 
locuieşte într-un om şi Duhul Sfânt Se odihneşte întru el, toate i se supun aceluia, precum lui 
Adam înainte de cădere, pe când Adam vieţuia de unul singur în pustie". Povestea vieţii 
Sfântului Isaac Şirul ne spune că animalele care veneau la el simţeau parfumul pe care îl 
exhala Adam înainte de a cădea. De aceea, atunci când animalele sunt reprezentate într-o 
icoană, ele au un aspect neobişnuit: îşi păstrează trăsăturile caracteristice fiecărei specii, dar 
îşi pierd înfăţişarea curentă. Dacă nu am înţelege limbajul iconarilor, care fac aici aluzie la 
misterul paradisiac (inaccesibil nouă pentru moment), aceasta ar putea să ne apară ca o 
ciudăţenie sau ca o stângăcie. 

In ce priveşte arhitectura reprezentată în icoane, aceasta se supune armoniei generale, 
dar joacă un rol oarecum special. Precum peisajul, ea precizează locul unde se desfăşoară 
evenimentul: o biserică, o casă, un oraş. însă edificiul (precum, să spunem, peştera Naşterii 
sau cea a învierii) nu închide niciodată scena, slujindu-i doar ca fundal, astfel încât ea să nu se 
petreacă în interiorul edificiului, ci în faţa acestuia. Aceasta pentru că sensul însuşi al 
evenimentelor arătate în icoane nu se limitează la locul lor istoric, tot aşa cum manifestarea 
lor în timp depăşeşte clipa în care se petrec. Abia din secolul XVII, sub influenţa artei 
occidentale, iconarii au început să reprezinte scene care se petrec în interiorul unui edificiu. 
Prin sensul general al icoanei şi prin compoziţie, arhitectura este astfel legată de figurile 
umane, dar legătura logică lipseşte uneori cu desăvârşire. Dacă am compara felul de a 
reprezenta iconic trupul uman şi maniera de a reda arhitectura, am constata o mare diferenţă: 
deşi figurat într-un chip deloc naturalist, corpul uman este totuşi (cu foarte rare excepţii) 
perfect logic, toate fiind la locul lor. Acelaşi lucru se poate spune despre veşminte: felul în 
care sunt tratate, sau în care se ordonează pliurile, este întru totul logic. Insă, cel mai adesea, 
arhitectura desfide orice logică umană, atât în formele, cât şi în detaliile ei: Dacă punctul ei de 
plecare este dat de formele arhitecturale reale, proporţiile sunt cu totul neglijate; porţile şi 
ferestrele nu sunt la locul lor fiind, de altfel, cu totul inutilizabile, din cauza dimensiunii lor în 
raport cu personajele etc. Opinia curentă vede în arhitectura din icoane o îngrămădire de 
forme antice şi bizantine datorată ataşamentului orb al iconarilor faţă de aceste forme, care ne 
sunt astăzi cu totul neînţelese. Insă adevăratul sens al fenomenului constă în faptul că acţiunea 
reprezentată transcende logica raţionalistă a oamenilor şi legile vieţii terestre. Arhitectura (fie 
ea antică, bizantină sau rusească) este acel element al icoanei care poate fi arătat cel mai 
lesne. Ea este alcătuită cu o anumită, picturală, „nebunie întru Hristos", în totală contradicţie 
cu „forţa gravitaţiei". Sistematic, această fantezie arhitecturală deconcertează raţiunea, o 
aşează la locul ei şi subliniază caracterul meta- logic al credinţei 242 . 

Caracterul straniu şi neobişnuit al icoanei este identic cu acela al Evangheliei. Căci 
Evanghelia este o veritabilă provocare faţă de orice ordine, faţă de toată înţelepciunea din 
lume. „Pierde -voi înţelepciunea înţelepţilor şi ştiinţa celor învăţaţi voi nimici-o" - spune 
Domnul, prin gura unuia dintre Profeţii Săi, pe care îl citează Sfântul Pavel (I Cor. 1, 19). 
Evanghelia ne cheamă la viaţa în Hristos, pe care icoana o descrie. De aceea, ea foloseşte 
uneori forme neobişnuite sau şocante, tot astfel cum sfinţenia pretinde adesea formule 
extreme, care par o nebunie în ochii lumii, precum sfinţenia nebunilor întru Hristos. „Se spune 
că sunt nebun, spunea unul dintre ei, dar fără nebunie nu se intră în împărăţia lui Dumnezeu 
(...). Pentru a trăi după Evanghelie, trebuie să te faci nebun. Atâta vreme cât oamenii vor fi 
rezonabili şi potoliţi, împărăţia lui Dumnezeu nu va veni pe pământ." 243 Nebunia întru Hristos 



241 De exemplu cele ale Sfântului Isaac Şirul, ale Sfintei Măria Egipteanca, ale Sfinţilor Sava cel Sfinţit, 
Gheorghe de Radonej, Serafim de Sarov, Pavel de Obnorsk şi ale multor altora. 

242 Caracterul alogic al arhitecturii s-a menţinut până la decadenţă (sfârşitul sec. XVI şi începutul sec. XVII), 
când înţelegerea limbajului iconografic a început să se piardă. începând din acel moment, arhitectura a devenit 
logică şi proporţionată. Şi, ceea ce este curios e că tocmai în acel moment întâlnim o puzderie considerabilă de 
forme arhitectonice. 

243 Arhimandritul Spiridon, Mes missions en Siberie, tr. fr. de P. Pascal, Ed. Cerf, Paris, 1950, pp. 39-40. 

şi formele câteodată provocatoare ale icoanei exprimă aceeaşi realitate evanghelică. 
Perspectiva evanghelică o răstoarnă pe cea a lumii. Iar universul pe care ni-1 arată icoana este 
acela în care domnesc nu categoriile raţionale, nu morala umană, ci harul divin. De aici, 
hieratismul icoanei, simplitatea, maiestatea şi calmul ei; de aici, ritmul liniilor şi bucuria 
culorilor sale. In ea se răsfrâng efortul ascezei şi bucuria izbândei. Ea este suferinţa care se 
transformă în „bucuria Dumnezeului Celui viu", noua ordine dinlăuntrul unei creaţii înnoite. 

Lumea pe care o vedem în icoane nu seamănă deci cu banalitatea cotidiană. Lumina 
divină pătrunde pretutindeni şi de aceea, personajele sau obiectele nu sunt luminate dintr-o 
parte sau alta, de către o sursă de lumină; ele nu proiectează umbre, fiindcă aşa ceva nu există 
în împărăţia lui Dumnezeu, unde toate se scaldă în lumină. In limbajul tehnic al iconarilor, 
fondul însuşi al icoanei se numeşte „lumină". Vom vorbi despre aceasta mai târziu. 

Am căutat să arătăm în expunerea noastră că, după cum simbolismul primelor veacuri 
creştine era limbajul comun al Bisericii, tot astfel, icoana este un limbaj comun pentru 
ansamblul Bisericii, pentru că ea exprimă învăţătura ortodoxă sobornicească, experienţa 
obştească a dreptei credinţe şi Liturghia ortodoxă de pretutindeni. Imaginea sacră a exprimat 
întotdeauna revelaţia prin Biserică, comunicând-o sub formă vizuală poporului credincios, 
aducând-o înaintea ochilor lui, ca un răspuns al întrebărilor, o învăţătură şi o călăuzire, ca o 
datorie de împlinit, ca o prefigurare şi ca o sămânţă a împărăţiei lui Dumnezeu. Pentru a 
spune astfel, revelaţia divină şi receptarea ei de către om sunt o singură acţiune cu două 
sensuri. Apocalipsa şi gnoza - calea revelaţiei şi cea a cunoaşterii - îşi corespund reciproc: 
Dumnezeu Se coboară şi Se revelează omului; omul Ii răspunde lui Dumnezeu, înălţându-se şi 
potrivindu-şi viaţa pe măsura revelaţiei primite. In imagine, el primeşte revelaţia şi, prin 
imagine, el răspunde acestei revelaţii, în măsura în care participă la ea. Altfel spus, icoana este 
o mărturie vizibilă atât despre coborârea lui Dumnezeu către om, cât şi despre elanul omului 
către Dumnezeu. Dacă cuvântul şi cântarea bisericească ne sfinţesc sufletul prin auz, imaginea 
îl sfinţeşte cu ajutorul vederii, primul dintre simţuri, potrivit Părinţilor. „Luminătorul trupului 
este ochiul - spune Domnul nostru - de va fi ochiul tău curat, tot trupul tău va fi luminat" 
(Mt. 6, 22). Prin cuvânt şi prin imagine, Liturghia ne sfinţeşte simţurile. Expresie a chipului şi 
asemănării divine restabilite în om, icoana este, în cadrul cultului, un element dinamic şi 
constructiv 244 . De aceea, conform hotărârii Sinodului VII Ecumenic, Biserica porunceşte ca 
icoanele să fie puse, asemenea sfintei cruci, ca un izvor de viaţă, în toate bisericile lui Dum- 
nezeu; pe vasele şi pe veşmintele sfinte, pe ziduri, pe lemn, în case şi în toate locurile publice. 
Asta pentru că icoana este văzută ca unul dintre mijloacele care pot şi trebuie să permită 
realizarea vocaţiei noastre - de a dobândi asemănarea cu Prototipul divin, împlinind în toată 
viaţa noastră ceea ce ne-a fost revelat şi transmis prin Dumnezeu-Omul. Sfinţii nu sunt 
numeroşi, însă sfinţenia este o datorie a tuturor oamenilor, iar icoanele sunt aşezate 
pretutindeni ca un model al acestei sfinţenii, ca o revelaţie a sfinţeniei lumii viitoare, ca un 
plan şi un proiect al transfigurării cosmice. Pe de altă parte, după cum harul primit de sfinţi în 
timpul vieţii rămâne mereu în icoanele lor 245 , aceste icoane sunt puse peste tot pentru a sfinţi 
lumea cu harul ce le este propriu. Icoanele sunt ca nişte jaloane pe drumul către creaţia 
înnoită, aşa încât, după cum spune Sfântul Pavel, „privind slava Domnului ne prefacem în 
chip" (II Cor. 3, 18). 

Oamenii care au cunoscut, din experienţă, sfinţirea, au creat imagini care corespund 
acesteia şi care constituie realmente - după cuvintele Sfântului Ioan Damaschinul - „o 
revelaţie şi o vădire a celor ascunse", tot aşa cum, odinioară, tabernacolul construit după 
indicaţiile lui Moisi dezvăluia ceea ce îi fusese revelat pe munte. Nu numai că aceste imagini 
îi descoperă omului un univers transfigurat, dar îi şi permit să participe la acesta. Se poate 
spune că icoana este pictată după natură, dar cu ajutorul simbolurilor, fiindcă natura pe care o 
înfăţişează nu poate fi reprezentată nemijlocit. Este lumea ce ne va fi dezvăluită pe deplin abia 



244 Ea e departe de a fi doar conservatoare şi de a juca un rol strict pasiv, aşa cum cred anumiţi observatori 
exteriori. 

245 Sfântul Ioan Damaschinul, Primul tratat în apărarea..., cap. XIX, P.G. 94 i, 1249 cd. 

la A Doua Venire a Domnului. 

Am expus până aici conţinutul icoanei ca expresie a dogmei şi ca fruct al experienţei 
spirituale ortodoxe, de-a lungul perioadei hristologice din istoria Bisericii; un conţinut pus în 
lumină de către Părinţi şi Sinoade, mai ales prin dogma venerării icoanelor. 

Ne vom opri acum, pe scurt, asupra felului în care s-a dezvoltat şi s-a precizat 
conţinutul icoanei (în limbajul pictural clasic) şi vom studia rolul jucat de icoană în cursul 
veacurilor care au urmat, până în epoca noastră. 

10 
Perioada post-iconoclastă 



Este semnificativ faptul că, în istoria Bisericii, lupta pentru imagine se situează la 
limita dintre două perioade care au formulat, fiecare, câte un aspect diferit al dogmei 
întrupării; între aceste două perioade, dogma venerării icoanelor apare ca o piatră de hotar, 
orientată deopotrivă spre cele două laturi care asigură unitatea îndoitei lor învăţături. 

Toată perioada Sinoadelor Ecumenice este o perioadă esenţialmente hristologică: ea 
precizează învăţătura ortodoxă despre Persoana lui Hristos, ca Dumnezeu şi Om. In cursul 
acestei epoci, icoana, care face corp comun cu ansamblul teologiei hristologice, mărturiseşte, 
înainte de orice, faptul întrupării: Biserica îşi afirmă învăţătura atât prin cuvânt, cât şi prin 
imagine. 

Perioada următoare, care se întinde din secolul IX până prin secolul XVI este o 
perioadă pneumatologică. Chestiunea centrală în jurul căreia gravitează ereziile şi învăţătura 
Bisericii va fi acum cea a Sfântului Duh şi a lucrării Sale în om, ca urmare a întrupării. De-a 
lungul acestei perioade, Biserica mărturiseşte mai ales că „Dumnezeu S-a făcut Om" pentru 
ca „omul să devină dumnezeu", iar icoana - în deplină convergenţă cu teologia şi Liturghia - 
priveşte în special fructul întrupării, adică îndumnezeirea omului. Cu o precizie crescândă, ea 
propune lumii imaginea omului devenit dumnezeu după har. Atunci se va dezvolta, cu 
precădere, o formă deja clasică a artei sacre şi se vor împlini promisiunile artei creştine din 
primele veacuri. Asistăm la totala împlinire a artei bisericeşti, la o înflorire extraordinară, 
legată de marea înflorire a sfinţeniei (mai cu seamă de tip monastic), dar şi la avântul 
teologiei. Decorarea bisericilor adoptă acum forme definitive, transformându-se într-un sistem 
dogmatic exact şi precis. 

Noi popoare se creştinează şi mai cu seamă slavii. Ele participă la elaborarea acestui 
limbaj clasic, fiecare zămislind propriul său tip de sfinţenie şi tipul său specific de icoană. 
Astfel, arta Bisericii în forma ei clasică atinge o foarte mare varietate şi o excepţională 
bogăţie. 

Victoria asupra iconoclasmului, Triumful Ortodoxiei proclamat la Sinodul din 843, nu 
a semnificat dispariţia ereziei. „Iconoclaştii convinşi, care îşi vor dovedi convingerea 
obstinându-se să-şi menţină opiniile şi după moartea ultimului bazileu iconoclast, par să fi 
fost la fel de numeroşi în jumătatea de veac care a urmat restabilirii oficiale a imaginilor 
religioase." 246 în această perioadă, situaţia Bisericii din Constantinopol a fost dificilă, nu doar 
din pricina forţei iconoclaştilor, ci şi datorită disensiunilor inter-ortodoxe referitoare la 
aceştia. Sfântul Patriarh Metodie era un om binevoitor şi indulgent. Insă numeroşi ortodocşi 
aveau o atitudine cu mult mai intransigentă. Patriarhul încerca să nu le încredinţeze posturi 
însemnate, pentru a nu îi irita pe iconoclaşti şi a nu agrava şi mai mult conflictul, prin 
„martirizarea" lor. Acest fapt i-a atras însă criticile vehemente ale extremiştilor - mai ales din 
partea călugărilor de la Studion - a căror opoziţie a căpătat o asemenea forţă, încât Patriarhul 
s-a văzut obligat să-i excomunice. Conflictul creat de această excomunicare a antrenat 
dificultăţi atât de mari încât, după moartea lui Metodie (14 iunie 847), împărăteasa Teodora 



A. Grabar, L'iconoclasme byzantin, Paris, 1957, p. 13. 

nu a numit noul Patriarh printr-un Sinod local, ci 1-a desemnat ca Patriarh, din proprie 
iniţiativă, pe fiul împăratului Mihail I, Niceta (cu numele monahal de Ignatie). In timpul 
patriarhatului lui Niceta, extremiştii au ocupat toate posturile de conducere, excomunicarea 
studiţilor a fost anulată iar, în schimb, anumiţi moderaţi au fost la rândul lor excomunicaţi. 
Iconoclaştii şi-au refăcut forţele. Totodată, evenimentele care au urmat au modificat cursul 
luptei Bisericii împotriva ereticilor, împărăteasa Teodora a fost trimisă într-o mănăstire, iar 
Mihail III a devenit împărat. Sfântul Ignatie a renunţat la patriarhat. A fost ales un nou 
Patriarh - Sfântul Fotie 247 . Ambii Patriarhi au ocupat succesiv Scaunul patriarhal, în câte două 
rânduri 248 . Desigur că aceste schimbări de Patriarhi, pricinuite de conflictele interne ale 
Bisericii, nu au contribuit la normalizarea vieţii acesteia în epoca respectivă. 

La sfârşitul epocii Sinoadelor Ecumenice (care formulaseră dogmele despre întruparea 
Cuvântului) Sfântul Fotie inaugurează o nouă epocă în lupta pentru adevărata învăţătură a 
Bisericii. De acum înainte, această luptă se va concentra mai ales asupra adevărurilor legate 
de misterul Cincizecimii, de Sfântul Duh, de har, de fiinţa Bisericii... Altfel spus, dacă în 
cursul perioadei Sinoadelor Ecumenice a fost descoperită iconomia Celei de-a doua Persoane 
a Sfintei Treimi, noua perioadă asistă la orientarea gândirii teologice şi a artelor mai ales către 
revelarea iconomiei Celui de-al treilea Ipostas divin. Această schimbare, care a fost, sub 
numeroase aspecte, decisivă pentru calea pe care avea să păşească Biserica şi arta sa, poartă 
amprenta marelui ierarh mărturisitor care a fost Sfântul Fotie 249 . Personalitatea excepţională a 
acestui Patriarh şi activitatea lui marchează viaţa, gândirea şi arta Bisericii nu doar în epoca 
respectivă, ci şi mult după aceea. „A fost, ca să spunem aşa, centrul mişcării literare şi 
intelectuale din a doua jumătate a secolului IX (...). Educaţia sa era variată, iar cunoştinţele 
considerabile, nu doar în domeniul teologiei, ci şi în cel al gramaticii, filosofiei, ştiinţelor 
naturii, dreptului şi medicinei" 50 . Patriarhul Fotie - „umanist şi inspirator al «renaşterii» din 
secolul IX" 251 - îi revine principalul merit în prăbuşirea definitivă a iconoclasmului. 

Sfântul Fotie avea atuuri excepţionale în lupta contra ereziei: aparţinea unei familii de 
mărturisitori ai Ortodoxiei (el însuşi, tatăl şi unchiul fuseseră anatemizaţi de către iconoclaşti) 
şi, combinând o formaţie teoretică solidă cu o tactică suplă şi impecabilă, vedea bine calea ce 
trebuia să-1 conducă la victoria asupra ereziei. Pentru a lupta împotriva argumentelor 
iconoclaste, el a reorganizat academia. In vremea Sfântului Patriarh Ignatie domnise un 
anumit obscurantism, de vreme ce se credea că ştiinţele - cărora iconoclaştii li se dedicau 
atâta zel - erau cu mult mai puţin importante decât pietatea. Dimpotrivă, Patriarhul Fotie 
considera că tocmai aceasta din urmă este insuficientă şi vedea în dobândirea ştiinţei unul 
dintre principalele mijloace de luptă împotriva ereziei. In fruntea academiei a fost aşezat un 
prieten intim al Patriarhului, Constantin (Chirii), viitorul apostol al slavilor. încă de la primul 
său patriarhat, Sfântul Fotie a reunit savanţii şi artiştii, începând restaurarea picturilor din 
biserici. De numele lui este legată renaşterea artei din secolul IX, care a cunoscut un avânt cu 
totul remarcabil în cursul celui de-al doilea patriarhat 252 . în raport cu iconoclasmul, poziţia 
Sfântului Fotie era una de absolută intransigenţă. Asemenea Părinţilor de la Sinodul VII 



247 O excelentă descriere generală a acestei perioade se găseşte în articolul abatelui F. Dvornik, The Patriarch 
Photius and the Iconoclasm, „Dumbarton Oaks Papers", Cambridge Mass., nr. 7, pp. 67-98. [în româneşte o 
excelentă lucrare este Asterios Gerostergios, Sfântul Fotie cel Mare, Editura Sofia, Bucureşti, 2005, disponibilă 
şi în format digital pe site-ul Biblioteca Teologică Digitală, la http://apologeticum.net] 

248 Primul între 847 şi 858 apoi între 867 şi 877; al doilea între 858 şi 867, apoi între 877 şi 886. 

2 9 în Occident, persoana şi opera Sfântului Fotie au făcut multă vreme obiectul unei prezentări extrem de 
negative. Abia în epoca noastră a fost restabilit adevărul, graţie lucrărilor abatelui F. Dvornik. Vezi mai ales 
lucrarea sa Le schisme de Photius, histoire et legende, Paris, 1950. [în româneşte mai putem aminti şi lucrarea: 
Viaţa şi nevoinţele celui între sfinţi Părintelui nostru Fotie cel Mare, patriarhul Constantinopolului , Editura 
Cartea Ortodoxă, 2006] 

A. A. Vasiliev, Histoire de l'Empire byzantin, Paris, 1932, voi. I, p. 390; F. Dvornik, Le schisme de Photius..., 
ibid., p. 31. 

A. Grabar, L'Art religieux et l'Empire byzantin a l'epoque des Macedoniens, Ecole Pratique des Hautes 
Etudes (Annuaire 1939-1940), p. 19. 

F. Dvornik, The Patriarch Photius and the Iconoclasm, ibid., pp. 87-91. 

Ecumenic, el vedea în această erezie negarea dogmei centrale a creştinismului. In scrisoarea 
sa către Mihail, regele Bulgariei, îi numeşte pe iconoclaşti „hristomahi şi mai răi decât 
evreii" 253 . „Voi (iconoclaştii), spune el în altă parte, zămisliţi în duhul vostru un război 
neîmpăcat împotriva lui Hristos, pe care îl purtaţi nu atât nemijlocit, cât prin mijlocirea 
icoanei." 254 Asemenea Părinţilor de la Sinodul VII Ecumenic, el vede în icoană o analogie a 
Sfintei Scripturi, precizând şi dezvoltând această idee. Fotie notează primatul văzului asupra 
auzului (primat subliniat în mod tradiţional de către scrierile patristice) şi subliniază cu forţă 
importanţa învăţăturii cu ajutorul icoanelor. Cel care l-ar respinge, a refuzat deja învăţătura 
Sfintei Scripturi. A venera icoana înseamnă a înţelege corect Sfânta Scriptură şi viceversa 255 . 

Activitatea anti-iconoclastă şi gândirea Sfântului Fotie se reflectă, direct sau indirect, 
atât în obiectivele Sinoadelor din secolul IX, în deciziile şi hotărârile acestora, cât şi în 
orientarea generală a gândirii teologice. Astfel, Sinodul Unu/Doi (859/861) - care a avut loc 
în vremea patriarhatului său, cu participarea legaţilor romani - a fost convocat în scopul unei 
noi condamnări solemne a ereziei 256 . Actele acestui Sinod au fost arse la Sinodul din 869-870 
şi din nefericire nu cunoaştem, ca atare, nimic din ce s-a spus acolo cu privire la iconoclasm. 

Sinodul din 869-870, din vremea Sfântului Patriarh Ignatie, a fost îndreptat împotriva 
Patriarhului Fotie şi a revenit asupra problemei iconoclaste. Problema a fost pusă din iniţiativa 
împăratului Vasile I. Erezia a fost din nou condamnată, iar reprezentanţii ei contemporani, în 
frunte cu Teodor Crithinas, au fost anatemizaţi. La Sinod, s-a dat citire mesajului Papei 
Nicolae I, din care al şaselea paragraf era îndreptat împotriva iconoclasmului. „In ceea ce 
priveşte sfintele şi preacinstitele icoane ale Domnului nostru, ale Maicii Sale şi ale tuturor 
sfinţilor începând cu Abel, se cuvine să păstrăm neschimbat ceea ce Sfânta Biserică a 
recunoscut în toate vremurile şi în toată lumea şi ceea ce Papii au poruncit sau prescris în 
acest sens. II anatemizăm pe Ioan, fost Patriarh de Constantinopol şi pe partizanii acestuia, 
care susţin că icoanele trebuie distruse şi călcate în picioare." 257 După cum se vede, textul nu 
prezintă interes din punct de vedere teologic. 

De la reforma gregoriană încoace, Sinodul din 869-870 (la care, mai ales Biserica 
Romei, îl confirma pe cel din 843, adică Triumful Ortodoxiei) este considerat la Roma drept 
al VUI-lea Sinod Ecumenic. Biserica Ortodoxă nu a cunoscut acest Sinod (care îl condamna 
pe Sfântul Fotie) şi, prin urmare, deciziile lui nu au nici o valoare oficială. Totuşi, acest Sinod 
era în principiu ortodox şi cel de-al treilea Canon al său - legat de arta sacră - prezintă un 
mare interes pentru noi. Ne oprim puţin asupra lui, fiindcă exprimă orientarea gândirii 
teologice referitoare la imagine, în contextul general al epocii de după iconoclasm. Iată textul 
acestui Canon: „Poruncim venerarea sfintei icoane a Domnului nostru Iisus Hristos deopotrivă 
cu cartea Evangheliilor. într-adevăr, aşa cum prin silabele ce o alcătuiesc pe aceasta ne aflăm 
mântuirea, tot astfel cei învăţaţi sau neştiutori sunt părtaşi ai moştenirii, prin culorile 
icoanelor. Ceea ce cuvintele vestesc prin silabe se arată prin culorile picturii. Dacă cineva nu 
venerează icoana Mântuitorului Hristos, nici să nu-i vadă chipul la cea de A Doua Venire. Tot 
aşa venerăm şi cinstim icoana Prea Curatei Sale Maici, pe cele ale sfinţilor îngeri zugrăviţi aşa 
cum îi înfăţişează cuvintele Sfintei Scripturi, şi pe deasupra, pe cele ale tuturor sfinţilor. Cine 
nu face asta, să fie anatema" 258 . După cum vedem, regula reprezintă de fapt o reluare 
prescurtată a principiilor esenţiale expuse în hotărârea Sinodului VII Ecumenic. Trebuie totuşi 
notate două particularităţi. Mai întâi, afirmaţia Sinodului, potrivit căreia imaginea este utilă 
atât învăţaţilor cât şi neştiutorilor, importanţa ei fiind aceeaşi pentru toţi membrii Bisericii, 
indiferent de nivelul lor cultural. Se poate presupune că această declaraţie a unui Sinod atât de 



253 P.G. 102, 659 d. 

254 P.G. 101, 949 d. 

255 Omilia 73, ed. greacă de Aristarh, Constantinopol, 1901, voi. 2, pp. 304-305. 

256 Stă mărturie corespondenţa Papei Nicolae I cu împăratul Mihail III (Mansi XV, 161, 261, 243). V. de 
asemenea F. Dvornik, The Patriarch Photius and the Iconoclasm, ibid., p. 77 şi Ch. Helefe, Histoire des 
Conciles, IV, 1, Paris, 191 1, p. 272. 

Ch. J. Helefe, Histoire des Conciles, ibid., p. 329. 
258 Mansi XVI, 400; Helefe, ibid., pp. 869-870. 

important pentru Apus era îndreptată împotriva ideii de imagine ca „Biblie a celor neştiutori". 
După cum se ştie, ideea Sfântului Grigorie cel Mare: „Imaginea este pentru cei analfabeţi, 
ceea ce Sfânta Scriptură este pentru cei învăţaţi" a făcut carieră în Occident. Chiar şi faptul că 
Biserica Romei a recunoscut Sinodul din 869-870 ca pe „al VUI-lea Sinod Ecumenic" nu a 
zguduit această concepţie, parţial admisă până în prezent 259 . în ce priveşte Orientul ortodox, o 
asemenea concepţie despre imagine nu a părut niciodată suficientă. „După cum fiecare om, 
oricât ar fi de desăvârşit, are nevoie de cartea Evangheliei, tot aşa se întâmplă şi cu imaginea 
care îi corespunde" - scria Sfântul Teodor Studitul 2 . 

Canonul al treilea se exprimă foarte ferm: „Dacă cineva nu venerează icoana 
Mântuitorului Hristos, nici să nu-i vadă chipul la cea de A Doua Venire". Fraza este 
interesantă întrucât traduce esenţialmente adevărul fundamental al cinstirii icoanelor, aşa cum 
îl exprima, în alţi termeni, hotărârea Sinodului Ecumenic: „Cel care venerează icoana, 
venerează ipostasul celui reprezentat pe ea" 261 . însă aici, adevărul acesta este exprimat într-un 
mod mai concret şi mai imperativ; astfel, caracterul general-iconoclast al afirmaţiei primeşte o 
clară orientare eshatologică. în acest fel, ea corespunde hotărârii Sinodului VII, care 
subliniază, cu mai puţină pregnanţă, e adevărat, aspectul eshatologic al icoanei, referindu-se la 
profeţia lui Sofonie (3, 14-15). „Vederea lui Hristos la A Doua Sa Venire presupune 
mărturisirea Primei Sale Veniri şi venerarea imaginii Persoanei Sale, care o mărturiseşte. Şi 
viceversa: venerarea imaginii este o arvună şi o condiţie a vederii lui Hristos în slava celei de 
A Doua Veniri. Altfel spus, cultul icoanelor ar trebui să fie, oarecum, un început al vederii lui 
Dumnezeu" 262 , începutul unei vederi faţă către faţă. Să amintim aici cel de-al doilea tropar de 
la glasul IV al Canonului Sfintei Mahrame (16 august): „Oarecând Moisi, cerându-Ţi, a putut 
vedea slava dumnezeiască pe întuneric, din spate; iar acum, noul Israel Te vede limpede, 
Izbăvitorule, faţă către faţă". Icoana nu ne învaţă numai anumite lucruri despre Dumnezeu: ea 
ne face să-L cunoaştem pe Dumnezeu însuşi. In icoana lui Hristos, contemplăm Persoana Sa 
divină întru slava cu care Se va întoarce, adică Chipul Său transfigurat şi preaslăvit. 

Al treilea Canon al Sinodului conchide prin a arăta că, în icoane, o înfăţişăm de 
asemenea pe Maica Domnului, pe îngeri şi pe sfinţi. Deoarece, asemenea imaginii lui Hristos, 
cea a unui sfânt - şi în primul rând cea a Maicii Domnului - reprezintă, în ochii Sinodului, 
prefigurarea vizibilă a viitorului: a împărăţiei eshatologice a lui Hristos, ca manifestare a 
slavei Sale în om. „Şi slava pe care Tu Mi-ai dat-o, le-am dat-o lor" (Ioan 17, 22). „Ştim că 
dacă El Se va arăta, noi vom fi asemenea Lui, fiindcă îl vom vedea cum este" (I Ioan 3, 2). 
„Această viziune a feţei luminoase a lui Dumnezeu întoarsă către fiecare - viziunea lui 
Hristos transfigurat - îşi găseşte temeiul teologic în doctrina Sfântului Grigorie Palama şi în 
definiţiile Sinoadelor din secolul XIV despre natură şi har." 263 Aşa cum vom vedea, ea va fi 
temeiul teologic al conţinutului iconic. In secolul XIX, Mitropolitul Filaret al Moscovei va 
aplica icoanei lui Hristos cuvintele Sfântului Pavel: „Iar noi toţi, privind ca în oglindă, cu faţa 
descoperită, slava Domnului, ne prefacem în acelaşi chip, din slavă în slavă, ca de la Duhul 
Domnului" (II Cor. 3, 18 ) - pe care le comentează astfel: „Observaţi că nu vorbeşte numai 
despre el, ci despre toţi; prin urmare, nu se referă la un privilegiu special al omului inspirat de 
Dumnezeu, ci la o lucrare şi o stare ce sunt accesibile multora şi chiar, într-o anumită măsură, 
tuturora. «Noi toţi - spune el -privind, cu faţa descoperită slava Domnului, vedem, adică, nu 
doar chipul lui Iisus Hristos, ci şi slava Lui (...)». Nu contemplăm asemenea unor spectatori 
pasivi, ci ne întindem ca o oglindă sufletul spre chipul luminos al lui Iisus Hristos, pentru a-I 
primi lumina şi noi înşine ne prefacem în acelaşi chip, străduindu-ne neîncetat să creştem 



59 Desigur, nu se poate pretinde că o decoraţie de biserică executată în zilele noastre de Matisse, Chagall sau un 
pictor non-figurativ reprezintă o „Biblie pentru analfabeţi". însă în aceste cazuri imaginea (acolo unde există) nu 
e destinată zidirii spirituale, ci aprecierii pur estetice. 

260 P.G. 99, 1537 d. 

261 Mansi XIII, 377-380. 

262 V. Lossky, Vision de Dieu, Neuchâtel, 1962, p. 140. 

263 V. Lossky, ibid., p. 140. 

întru asemănarea chipului lui Iisus Hristos" . 

Sinodul din 869-870 nu s-a limitat la a-1 înlătura pe Patriarhul Fotie; au fost totodată 
ridicate obstacole pentru a zădărnici acţiunile lui în scopul restabilirii şi al răspândirii artei 
sacre. într-adevăr, oamenii pe care îi reunise în jurul său au fost puşi în situaţia de a nu-i mai 
putea continua opera; iar icoana nu deţine oare o semnificaţie care interzice persoanelor 
anatemizate - şi prin urmare lipsite de dreptul de a mai învăţa în Biserică - să o mai 
picteze? 265 

Lupta Sfântului Fotie împotriva iconoclasmului a atins apogeul la Sinodul din 879- 
880, când cel de-al doilea Sinod de la Niceea a fost recunoscut ca fiind al VH-lea Sinod 
Ecumenic. El fusese deja recunoscut ca atare de Sinoadele din 867 şi 869-870. Totuşi, 
Biserica Romei continua să nu recunoască decât şase Sinoade Ecumenice 266 . Cu toate acestea, 
la insistenţele Patriarhului Fotie, în 879-880, legaţii Papei au adoptat fără rezerve această 
recunoaştere şi i-au ameninţat cu anatema pe toţi cei care nu ar fi recunoscut în acel Sinod cel 
de-al VH-lea Sinod Ecumenic 267 . Potrivit Abatelui F. Dvornik, la acest Sinod, Patriarhul Fotie 
a fost cel care a condus Biserica Romei spre unitatea cu Biserica Ortodoxă 268 . 

Domeniul în care mărturia Patriarhului Fotie s-a dovedit esenţială a fost lupta 
împotriva erorii lui „Filioque", interpolare făcută în Crez care - aşa cum se ştie - a fost 
introdusă, pe la acea vreme, în mai multe regiuni apusene. Misionarii latini insistau asupra 
acestui punct în Bulgaria recent convertită. Una dintre problemele dogmatice ridicate la 
Sinodul din 879-880 privea tocmai respectivul adaos (căruia îi fusese deja consacrat Sinodul 
convocat de Sfântul Fotie în 867). Sinodul a proclamat imuabilitatea Crezului Niceo- 
constantinopolitan, rămas fără „Filioque". „Dacă cineva, ajuns pe culmea absurdităţii, (...) 
îndrăzneşte să formuleze vreun alt Simbol de credinţă fie adăugând, fie scoţând ceva din 
Simbolul pe care ni l-au încredinţat Părinţii Sfântului Sinod Ecumenic de la Niceea (...) să fie 
anatema." Legaţii Papei nu au ridicat nici o obiecţie împotriva acestei hotărâri a Sinodului, pe 
care au semnat-o, împreună cu ceilalţi participanţi 269 . 

In lupta împotriva iconoclasmului, recunoaşterea Sinodului Niceea II ca al VH-lea 
Sinod Ecumenic nu constituia doar un act de mare importanţă formală; ea reprezenta o 
lovitură decisivă dată iconoclasmului. De acum înainte, acesta era definitiv şi ireversibil 
condamnat ca erezie de către ansamblul Bisericii. Dogma venerării icoanelor era astfel 
recunoscută ca unul dintre adevărurile fundamentale ale creştinismului, imaginea însăşi fiind 



264 Omilie la sfinţirea unei biserici cu hramul Sfintei Mahrame (17 noiembrie 1855), Sermons, t. III, Paris, 1866, 
p. 232. După cum vedem, în secolul XIX, Mitropolitul Filaret explică puterea şi acţiunea imaginii asupra 
credinciosului în acelaşi context în care o făcea Sfântul Ioan Damaschinul. 

265 Canonul 7 al acestui Sinod sună astfel: „E la fel de folositor să facem sfinte şi cinstite icoane ca şi să-1 
învăţăm pe aproapele nostru poruncile înţelepciunii dumnezeieşti şi omeneşti. Nu se cuvine ca acestea să fie 
făcute de persoane nevrednice. De aceea, nu îi vom lăsa pe cei anatemizaţi să picteze icoane în sfintele biserici, 
tot aşa cum, din aceeaşi pricină, nu-i vom lăsa să înveţe până ce nu se vor lepăda de greşelile lor. Dacă, după 
această hotărâre a noastră, cineva va mai picta icoane în biserici, de va fi preot, să fie depus, de va fi laic, să fie 
oprit de la Dumnezeieştile Taine". (Mansi XVI, 402). 

F. Dvornik, The Patriar eh Photius and the Iconoclasm, ibid., p. 96. 
267 Iată ce spune Pavel de Ancona, primul legat al Papei: „îl recunosc pe venerabilul Fotie ca Patriarh legitim şi 
canoniceşte ales şi, potrivit scrisorilor Papei şi către Comonitoriu, mă declar în comuniune cu dânsul. în acelaşi 
timp, condamn şi anatemizez Sinodul ţinut împotriva sa la Constantinopol (al VUI-lea „ecumenic") dimpreună 
cu tot ce s-a întreprins împotriva sa pe vremea lui Adrian. Oricine se va despărţi de dânsul, se desparte de 
Biserică. Recunosc pe deasupra al doilea Sinod de la Niceea, ca fiind al VH-lea Sinod Ecumenic" (Helefe, 
Histoire des Conciles, ibid., p. 601). Să notăm că recunoaşterea Sinodului VII Ecumenic s-a limitat în realitate la 
puterea bisericească romană. Cât despre Biserica Apuseană în ansamblu, situaţia nu era deloc clară. Astfel, 
atunci când Episcopii apuseni vorbesc în diferite ocazii despre Sinoadele Ecumenice, unii numără şase, alţii 
patru, alţii doar două. Cât despre Sinodul VII, sau este respins, sau este pur şi simplu ignorat (F. Dvornik, Le 
schisme de Photius, ibid., pp. 424-428). După cum vedem, ignorarea deciziilor sinodale referitoare la iconoclasm 
se manifestă, de asemenea, în privinţa celorlalte erezii, condamnate de Sinoadele precedente. 

F. Dvornik, The Patriarch Photius and the Iconoclasm, ibid., p. 96. 
269 Ch. J. Helefe, Histoire des Conciles, ibid. . Textul declaraţiei la pp. 602-603. Vezi de asemenea A. Vasiliev, 
Histoire de l'Empire byzantin, voi. I, p. 438. 

confirmată ca mărturie a întrupării, ca mijloc de cunoaştere a lui Dumnezeu şi de comuniune 
cu El. 

Am vorbit deja despre reacţia Apusului faţă de criza iconoclastă bizantină. Ni se pare 
necesar, totuşi, să ne completăm expunerea în lumina atitudinii adoptate, la acea vreme, faţă 
de problema aceasta. 

Ca şi în perioada iconoclastă, Biserica Apusului a continuat să susţină cu autoritatea ei 
poziţia ortodoxă a Bisericii Răsăritului. Şi cu toate acestea, nici venerarea icoanei, nici 
semnificaţia acesteia nu au pătruns profund în conştiinţa Bisericii apusene. Potrivit unui 
teolog romano-catolic din vremea noastră, în Bizanţ „luptele doctrinare sunt cele care au 
condus - ca nişte veritabile etape ale evoluţiei dogmatice - la precizarea şi aprofundarea 
acestei învăţături. Apusul, care nu a cunoscut asemenea lupte, nu le-a acordat mare atenţie şi 
nu a văzut în ele o adevărată evoluţie dogmatică, ci o simplă măsură disciplinară de aprobare 
a cultului imaginilor, fără a-i sesiza realmente implicaţiile-doctrinare" 270 . Faptul este real: 
Apusul nu a văzut în icoană ceea ce vedea în ea Bizanţul şi nici nu i-a priceput semnificaţia. 
Cu toate că se amestecase în discuţie, „el nu a urmat niciodată Răsăritul în argumentaţia sa 
teologică şi nu a perceput implicaţiile teologiei bizantine a icoanelor, dimpreună cu tot ce 
implica ea" 271 . Or, erau implicate multe lucruri. în epoca noastră, când atitudinea Apusului 
faţă de icoane s-a schimbat, se capătă treptat conştiinţa amplorii dezbaterii purtate în Bizanţ şi 
a urmărilor acesteia. Faptul este foarte bine ilustrat prin cuvintele lui Daniel-Rops: „Icoana - 
spune el - îi face pe occidentali să înţeleagă ceea ce era efectiv în joc în acea «ceartă asupra 
icoanelor» care, timp de atâţia ani, a sfâşiat până la sânge Răsăritul bizantin şi care le părea a 
fi atât de zadarnică şi de caraghioasă. E posibil ca oamenii să se fi omorât între ei pentru a afla 
dacă ai sau nu dreptul să-L reprezinţi pe Dumnezeu sau pe sfinţi? Numai că, în realitate, nu 
era vorba despre asta, ci de o dezbatere de care depindeau cele mai elevate date ale credinţei. 
Dacă icoana, imuabila şi incoruptibila icoană, este un fel de «tipar» al realităţii inefabile, a 
renunţa la ea nu înseamnă oare a renunţa la această realitate?" 272 . 

Lupta împotriva iconoclasmului şi victoria asupra ereziei au avut o importanţă capitală 
pentru arta Bisericii. „Abia acest conflict a contribuit la eliberarea picturii de toate elementele 
contingente şi accesorii, reducând-o numai şi numai la expresia elementelor de valoare 
esenţială." 2 ' 3 Ni se pare totuşi că această revenire la esenţial nu este atât urmarea conflictului 
însuşi, cât conştientizarea semnificaţiei imaginii, pe care conflictul a prilejuit-o. Ar fi mai 
exact să spunem că acest conflict a incitat creştinismul la elaborarea şi afirmarea temeiului 
hristologic al imaginii, adică la formularea fundamentului său teologic. Conştiinţa acestui 
fundament teologic a avut drept consecinţă purificarea şi precizarea limbajului pictural al 
Bisericii. O dată fundamentul hristologic al icoanei bine stabilit, a apărut tendinţa conştientă şi 
hotărâtă de a-i manifesta vizibil conţinutul şi chiar esenţa, pe baza experienţei spirituale 
prezente şi trecute. Prin urmare, centrul de gravitate se deplasează de pe aspectul hristologic 
al icoanei (preponderent până astăzi) către aspectul ei pneumatologic, eshatologic - care şi-a 
găsit expresia teologică în Liturghia din Duminica Ortodoxiei, mai ales în condacul sărbătorii 
(vezi supra). Istoria artei vede în acest proces o „spiritualizare" care atinge apogeul în a doua 
jumătate a secolului XI, marcând toate genurile artei sacre şi chiar arta profană. Altfel spus, 
curentul care se precizase deja în arta pre-iconoclastă şi al cărui principiu fusese exprimat prin 
Canonul 82 al Sinodului Quinisext, a continuat şi a devenit dominant. 

Aşa cum reacţia împotriva iconoclasmului avusese o importanţă egală pentru 



M. J. Le Gouillou, L 'Esprit de l'Orthodoxie grecque et russe, Paris, 1961, p. 45. 

P. Florensky, Origen, Eusebius and the Iconoclastic Controversy, „Church History", voi. XIX, nr. 2, iunie, 
1950, p. 3. 

" 2 Daniel-Rops, Devant Ies icones, în „Ecclesia", nr. 34, ianuarie, 1952, p. 10. Daniel-Rops ajunge la o 
concluzie justă; totuşi, fiind romano-catolic, educat într-o concepţie greşită despre imagine, el face o gravă 
eroare nedând importanţă „dreptului de a-L reprezenta pe Dumnezeu şi pe sfinţi"; tocmai aceasta era una dintre 
„datele cele mai elevate ale credinţei" şi „realitatea inefabilă" pe care le evocă şi care nu se poate manifesta altfel 
decât printr-o realitate istorică. 

O. Demus, L Art byzantin dans le cadre europeen, în catalogul L Art byzantin, Atena, 1 964, pp. 93 -94. 

96 



Teologia icoanei în Biserica Ortodoxă 

ansamblul Bisericii, tot astfel, programele şi normele elaborate în arta acestei epoci au avut o 
răspândire bisericească generală, servind ca principiu diriguitor în dezvoltarea întregii arte 
ortodoxe ca atare. Astfel, perioada imediat următoare iconoclasmului a permis formarea 
canonului artei sacre. Notăm că tot în această epocă apare şi forma integrală a ciclului liturgic. 
Abia după Triumful Ortodoxiei s-a stabilit, la Constantinopol, forma definitivă a ceea ce se 
numeşte „ritul bizantin". Ia astfel naştere un ansamblu armonios, care înglobează arhitectura, 
poezia, pictura, cântarea - orientate spre un singur scop: acela de a exprima esenţa însăşi a 
Ortodoxiei. 

Se pare că, după înfrângerea iconoclasmului, venerarea icoanelor nu a fost prompt 
restabilită pretutindeni şi că icoanele ca atare nu au reapărut dintr-odată. Se pare că imediat 
după Triumful Ortodoxiei, în timpul patriarhatului Sfântului Metodie sau al Sfântului Ignatie, 
au fost repuse la loc mozaicurile din absida Sfintei Sofia care o reprezentau pe Fecioara 
tronând (843-845) precum şi icoana lui Hristos de deasupra intrării în palatul imperial 274 . Dar 
se pare că, până şi la Sfânta Sofia, nu existau încă icoane în adevăratul sens al cuvântului. 
Acest lucru reiese din omilia pronunţată de Sfântul Fotie cu ocazia binecuvântării solemne a 
unei icoane, care a fost oficiată în 867 275 . 

Numeroase curente provinciale au jucat un rol considerabil în restabilirea artei sacre 
de după iconoclasm, iar în genere, această artă se distinge în secolul IX printr-o mare varietate 
de stiluri şi tehnici 276 . în ceea ce priveşte subiectele reprezentate, din această varietate se 
impun două curente principale. Primul reflectă învăţătura ortodoxă pe plan dogmatic 277 . în 
acest curent, se remarcă tendinţa spre un stil iconografic mai elevat, către hieratism şi 
„spiritualizare". Cel de-al doilea curent reflectă iconografic lupta împotriva ereziei înfrânte 278 . 
Acest curent s-a manifestat mai cu seamă în ilustraţiile la Psaltire, care vor merge uneori până 
la caricatura . 

Şi totuşi, dacă o asemenea polemică apare în ilustraţii, ea nu se face deloc simţită în 
arta cultică; mai precis, acolo, lupta împotriva ereziei se manifestă pe un cu totul alt plan 
decât cel al polemicii. Arta cultică nu fusese niciodată polemică în sensul propriu-zis al 
termenului şi nici n-ar fi putut să fie, căci scopul său era diferit. In cult, Biserica socoteşte că e 
suficient să opună ferm ereziilor, credinţa. De aceea, (în cult) reacţia Ortodoxiei nu putea fi 
decât o afirmare a adevăratei credinţe. Acest lucru se putea manifesta mai exact în anumite 
detalii, prin aprofundarea învăţăturii 280 , dar nu prin introducerea unei iconografii polemice în 
arta liturgică. Iată de altfel, motivul pentru care această artă nu conţine vreo reacţie, nici 
măcar în faţa unui eveniment de importanţă capitală, precum ruptura cu Roma 281 . 



274 Acest mozaic este atribuit Sfântului Lazăr, iconar mărturisitor al Ortodoxiei în timpul perioadei iconoclaste 
(pomenit la 17 noiembrie). Vezi A. Grabar, L'Iconoclasme byzantin, ibid., pp. 190-191. 

" 5 Omilia 73, ed. Aristarh, ibid., voi. 2, pp. 294-300. A. Grabar datează această omilie în 858-865, 
L'Iconoclasme..., ibid., p. 191. 

276 



A. Grabar, ibid., p. 192. 



~ 77 Un exemplu caracteristic ne este oferit de mozaicul restaurat în Catedrala Adormirii din Niceea, în vremea 
episcopatului Sfântului Teofan însemnatul, mărturisitor pomenit la 1 1 octombrie. Crucea din absidă a fost 
înlocuită printr-o imagine a Maicii Domnului cu Pruncul. Deasupra Ei, apar trei raze şi o mână coboară dintr-un 
cer simbolic. Mai sus, într-un căuş, apare o imagine simbolică a Treimii: un tron pe care stă cartea Evangheliilor 
şi un porumbel. Pe bordura cerului se află o inscripţie: „Din pântece mai înainte de luceafăr Te-am născut" 
(Psalmul 109). Ca şi în Liturghia de Crăciun, aici se confruntă cele două naşteri ale Mântuitorului: naşterea 
veşnică din Tatăl (care este indicibilă şi deci nereprezentabilă) şi naşterea din Fecioară, în timp, care este 
reprezentată. Vezi V. Lazarev, care datează acest mozaic de la sfârşitul secolului VIII (puţin după 787), Istoria 
picturii bizantine, voi. 1, Moscova, 1947, p. 69 (în lb. rusă). A. Grabar şi Frolov o datează după 843. 

78 Astfel, cei patru Patriarhi ortodocşi, apărători ai icoanelor, sunt reprezentaţi într-o sală anexă a Sfintei Sofia, 
împreună cu Apostolii. 

79 De exemplu, Psaltirea lui Hudlov, la Muntele Athos (Pantocrator, nr. 61), Psaltirea de la British Museum. A. 
Grabar, Iconoclasme byzantin, ibid., pp. 61, 196, 202; ilustraţiile nr. 141, 143, 144, 146, 152, 155, 157. 

280 Aceasta se vede spre pildă din mozaicul de la Niceea (v. nota 274) şi mai târziu: în iconografia Schimbării la 
Faţă (secolele XIII-XIV), unde - desigur ca răspuns la exegeza simbolică a acestui eveniment (şi mai ales a 
muntelui) - se introduc scenele cu Hristos urcând muntele şi coborându-1 împreună cu ucenicii Săi. 

281 A. Grabar, Byzance, Paris, 1963, pp. 51-52. 

în secolul IX, arta profană se caracterizează printr-o apropiere de arta sacră 282 . 
Eliberată de cezaro-papismul împăraţilor iconoclaşti, Biserica poate acum să-şi pună amprenta 
asupra artei profane. Dacă în vremea iconoclasmului, împăraţii erau în fruntea ereziei, având 
iniţiativa persecutării ortodocşilor, acum împăratul bizantin este obligat să-şi dovedească 
dreapta credinţă în faţa Bisericii. Acest fapt se reflectă în artă: e perioada post-iconoclastă, 
când pietatea împăratului devine una dintre temele dominante în arta oficială a Imperiului. 
Apar noi subiecte iconografice: împăratul înaintea lui Hristos, în faţa Maicii Domnului, a unui 
sfânt sau a crucii 283 . 

In timpul patriarhatului Sfântului Fotie, s-a petrecut o schimbare în sistemul decorării 
bisericilor. El a fost inspiratorul modului în care se elabora, la Constantinopol, iconografia 
acestei perioade 284 . Alegerea subiectelor conform principiului istoric - care precumpănise 
până atunci în decorarea bisericilor - cedează acum locul principiului dogmatic 285 . Noul 
sistem este adoptat exact în vremea maximei răspândiri a tipului de biserică în cruce, cu o 
cupolă, adică a acelui gen de biserică a cărei arhitectură are ca principiu un cub surmontat de 
cupolă 286 . Un asemenea edificiu este perfecta expresie arhitectonică a principiilor gândirii 
liturgice ortodoxe 287 . Contrar arhitecturii clasice care, plecând din exterior, merge spre 
interior, dând formei un conţinut, arhitectura ortodoxă atribuie conţinutului o formă, mergând 
astfel dinspre interior spre exterior 288 . Prin decoraţie, o biserică în cruce (şi cupolă) permite 
manifestarea cea mai clară şi reliefată a semnificaţiei ei simbolice şi, pe cât posibil, a dreptei 
învăţături bisericeşti. O asemenea arhitectură a fost adoptată, ca bază, în toată lumea ortodoxă. 
Ea se modifica, se elabora potrivit gusturilor locale şi primea o expresie estetică nouă. 
Variante ale compoziţiei, noi procedee de construcţie şi de decoraţie se elaborează în diferite 
locuri, sfârşind prin a se oglindi în arhitectura Bizanţului însuşi 289 . 

Se pare că unul dintre primele exemple ale acestei schimbări de decoraţie este dat de o 
biserică din Constantinopol, construită de împăratul Mihail III. Ii cunoaştem decoraţia graţie 
omiliei pronunţate de Sfântul Fotie la sfinţirea acesteia, prin 864 290 . în cupolă, imaginea lui 
Hristos 291 : „Ai zice că cuprinde din priviri pământul, cugetând la buna lui întocmire şi 



A. Grabar, L'empereur dans l'art byzantin, Paris, 1936, p. 173. 
83 A. Grabar, L'empereur..., ibid., p. 100. în mozaicul din chenurghion (sec. IX), împăratul Vasile I, împreună 
cu soţia şi copiii săi, îşi întinde mâinile către o cruce. Deasupra intrării de la Sfânta Sofia (tot secolul IX), acolo 
unde împăratul asculta rugăciunea de intrare şi se prosterna de trei ori înainte de a pătrunde în biserică, Hristos 
este înfăţişat pe tron, iar împăratul (Leon VI ?) îngenunchiat în faţa Lui (A. Grabar, ibid., p. 101). Citatele de pe 
Evanghelia pe care Hristos o ţine în mână („pace vouă" şi „Eu sunt lumina lumii" - In. 8, 12) îl conduc pe A. 
Grabar la concluzia că, aici, lui Hristos îi sunt atribuite cele două calităţi esenţiale ale împăratului: cea de a fi 
pacificator şi cea de a purta lumina Romei; şi aceasta pentru că, în panegirice, împăraţii erau numiţi astfel încă 
din secolele III şi IV. Din păcate, ne este imposibil să-i dăm dreptate autorului: în fapt, Evangheliile care 
cuprindeau acele cuvinte precedau panegiricele, iar dacă acestea din urmă proiectau pe împărat lumina reflectată 
a lui Hristos, nu există nici un motiv ca ele să fi procedat invers, văzând în Hristos un reflex luminos al 
împăratului. 

284 Manolis Chadzidakis, A. Grabar, La peinture byzantine du haut Moyen Age, Paris, 1965, p. 22. 
Ji5 V. N. Lazarev, Mozaicurile de la Sfănta-Sofia din Kiev, Moscova, 1960, p. 36 (în lb. rusă); M. Alpatov, 
Istoria generală a artelor, t. I, p. 229 (în lb. rusă); Ch. Diehl, Manuel d'art byzantin, Paris, 1926, pp. 486, 496; 
P. Lemerle, Le style byzantin, Paris, 1943, p. 83. 

286 Acest tip de biserică exista în Bizanţ încă din secolele V-VI. La Salonic există o asemenea biserică datând din 
secolul V, la Edessa una din secolul VI. Capela Sfântului Zenon, din Roma (sec. VIII) este, de asemenea, un cub 
surmontat de o cupolă. Vezi A. Grabar, Byzance, ibid., pp. 90-92. 

287 K. Onasch, Ikonenen, Berlin, 1961, p. 85. 

288 P. Michelis, Esthetique de l'art byzantin, Paris, 1959, p. 62. 

R. A. Katznelson, Problema raporturilor dintre arhitectura Slavilor Orientali şi Meridionali, în „Vizantiisky 
Vremennik", Moscova, 1957, pp. 242-262 (în lb. rusă). V. recenzia făcută aceluiaşi autor de către N. 
Mavrodinov, Arhitectura bizantină, „Vizantiisky Vremennik", Moscova, 1958, pp. 277-283 (în lb. rusă). 

290 Care era această biserică? Nu ştim prea bine. V. Lazarev, Mozaicurile de la Sfănta-Sofia..., ibid., p. 35, 
Jenkins şi Mango, „Dumbarton Oaks Papers", 8, 1956, cred că era vorba de biserica Maicii Domnului din 
Pharos; A. Grabar, L'iconoclasme, ibid., pp. 183-184, socoteşte că e vorba de Odigon. 

291 înainte de iconoclasm, Hristos era reprezentat în absidă: de exemplu, la Roma, în biserica Sfinţilor Cosma şi 
Damian, la Ravenna, în cea a Sfântului Vitalie. în Egipt şi în Armenia, bisericile şi capelele din veacurile VI -VII 

guvernare. Aşa a vrut pictura ca, prin forme şi culori, să exprime grija Creatorului faţă de noi. 
In pandantivi, o mulţime de îngeri alcătuiesc garda împăratului lor. In absidă, deasupra 
altarului, străluceşte Maica Domnului, care-şi înalţă pentru noi preacuratele mâini, ca o 
apărătoare. O mulţime de Apostoli şi de Martiri, de Profeţi şi de Patriarhi umplu şi decorează 
întreaga biserică cu imaginile lor" 292 . Un sistem decorativ analog este menţionat în două 
discursuri rostite de împăratul Leon VI (886-912) cu prilejul sfinţirii bisericilor 293 . 

Adăugată noului sistem decorativ, arhitectura bisericilor cruciforme cu o cupolă 
exprima cu un maximum de plenitudine concepţia creştină despre templu şi semnificaţia lui 
liturgică. „Este cea mai strălucită creaţie a doctrinei despre icoane", afirma un autor 
occidental 294 . într-o biserică cu o asemenea formă, centrul arhitectural corespunde miezului 
propriei semnificaţii, iar în jurul acestui unic centru arhitectural şi logic se ordonează 
subiectele decoraţiei. Aici, toate sunt supuse unui plan general care traduce sobornicitatea 
Bisericii, totul este inclus în această vastă unitate. In jurul Hristosului (din cupolă) şi a Maicii 
Sale (din absidă) se adună toată făptura cerească şi pământească sortită să devină o făptură 
nouă, în Dumnezeu-Omul Hristos. Puterile îngereşti, neamul omenesc, animalele, păsările, 
plantele, astrele - întregul univers se unifică pentru a forma un unic templu al lui Dumnezeu: 
lumea în ansamblul ei se adăposteşte sub bolţile bisericii, care este imaginea unităţii regăsite, 
a acelei unităţi pe care căderea omului o sfărâmase. Avem aici aspectul cosmic al Bisericii 
fiindcă ea - care este trupul lui Hristos - aparţine întregului univers, acestui univers care, 
după învierea lui Hristos, participă la preaslăvirea Lui şi se supune Puterii Sale: „Datu-Mi-s-a 
toată puterea, în cer şi pe pământ" (Mt. 28, 18). Pământul blestemat (Gen. 3, 17) devine 
pământ binecuvântat, sămânţă a unui pământ nou, sub nişte ceruri înnoite. Acest aspect 
cosmic al Bisericii nu se exprimă doar prin arhitectură şi în decoraţia locurilor de cult, ci 
deopotrivă în subiectele anumitor icoane: „In Tine, Cea plină de har, toată făptura se 
bucură..."; „Toată suflarea să laude pe Domnul...". Unirea tuturor fiinţelor în Dumnezeu, acest 
univers ce va să vină, restaurat în Hristos şi transfigurat, se opune ostilităţii şi luptei ce 
răvăşesc făptura 295 . Lumea animală şi vegetală (de pildă ornamentul vegetal sau geometric) 
reprezentate în decoraţia murală (ca şi în icoane) nu sunt doar un complement ornamental, ci 
şi un mijloc de a exprima participarea - prin om - a lumii create la împărăţia lui Dumnezeu. 
Prin urmare, pictura corespunde realităţii însăşi, fiindcă omul aduce în Biserică premisele 
lumii create, de la sfinţirea acesteia, până la sacrificiul euharistie („Ale Tale dintru ale Tale, 
Ţie Iţi aducem de toate şi pentru toate"). într-adevăr, abia în Liturghie se realizează pe deplin 
sensul unei Biserici creştine. Arhitectura şi decoraţia ei dobândesc întreaga lor semnificaţie 
prin unirea Bisericii cereşti cu Biserica pământească, în persoana mădularelor ei reunite, prin 
duhul iubirii, într-o comuniune vie cu Trupul şi Sângele lui Hristos 296 . în ele şi prin ele se 
realizează unirea a toate şi a tuturor, iar templul primeşte plenitudinea de sens pe care o 



oferă multe întruchipări ale acestei iconografii. în Occident, obiceiul acesta s-a menţinut din Evul Mediu până în 
zilele noastre. Fără îndoială că era la fel printre creştinii din Asia. Printre regiunile aflate sub dominaţie 
bizantină, Hristos a continuat să fie reprezentat în absidă în Asia Mică (la Latmos, lângă Smirna şi în 
Cappadocia). Tot acolo erau înfăţişate diverse viziuni profetice despre Dumnezeu (cărora li se adăugau anumite 
motive apocaliptice). în Asia Mică, asemenea compoziţii se repetă până în secolul XI. în biserica Maicii 
Domnului construită de Vasile I la Constantinopol (sec. IX), ca şi la Sfânta-Sofia sau în bisericile din secolul X, 
absida este acoperită de imaginea Maicii Domnului, în vreme ce imagina lui Hristos trece în cupolă. Totuşi, 
icoana Maicii Domnului apare în absidă încă din secolul VI, la Baouit şi la Saccra (A. Grabar, Despre imaginile 
viziunilor teofanice în nartex, în „Cahiers archeologiques", Paris, 1962). Potrivit izvoarelor scrise, ştim de 
asemenea că în biserica de la Vlahernes, din Constantinopol (sec. V) exista o imagine a Fecioarei în absidă, 
începând cu secolul XI, Maica Domnului este în mod regulat înfăţişată în absidă, iar Hristos în cupola tuturor 
bisericilor, atât în Imperiul bizantin, cât şi în Rusia, în Balcani şi în Caucaz (A. Grabar, Despre imaginile..., ibid., 
pp. 374-375. 
292 P.G 102, 293 cd. 

A. Grabar, L 'iconoclasme byzantin, ibid., p. 186. 

294 H. J. Shultz, Die byzantinische Liturgie, Freiburg i. Bresgau, 1964, p. 22. 

295 E. Trubeţkoi, O teologie în imagini, Paris, 1965, p. 43 (în lb. rusă). 

296 E. Trubeţkoi, ibid. 

vedeau într-însul Părinţii liturgişti ai perioadei pre-iconoclaste: el este imaginea Bisericii 
orientate în avântul ei către împlinirea eshatologică. Atât ca realitate, cât şi ca imagine, el este 
un lot din viitoarea împărăţie a lui Dumnezeu 297 . 

Totul se axează pe om, spre a-1 pune în condiţiile optime ale înălţării sale şi ale 
cunoaşterii lui Dumnezeu, prin comuniune. într-o biserică ortodoxă, eforturile urmăresc nu 
atât crearea unui spaţiu care îndeamnă la „repliere sau meditaţie solitară, într-o convorbire 
intimă cu propriile taine" 298 , cât integrarea omului în unitatea universală a Bisericii, astfel 
încât aceasta - fie în cer, fie pe pământ - să-L poată mărturisi şi slăvi pe Dumnezeu „cu o 
gură şi cu o inimă". 

Dacă în Romano-catolicism, arhitectura şi decorul bisericilor se disting printr-o mare 
varietate şi dacă, în funcţie de curentele spirituale, stilul arhitectonic este adesea radical 
deosebit, în lumea ortodoxă, dimpotrivă, s-a urmărit întotdeauna căutarea constantă a 
expresiei arhitecturale şi picturale care să traducă cel mai bine sensul templului, înţeles ca 
imagine simbolică a Bisericii şi a cosmosului. Spre deosebire de Romano-catolicism, atunci 
când se găsea o expresie adecvată, ea era definitiv adoptată, cel puţin în trăsăturile ei 
principale - oricare ar fi fost varietatea şi bogăţia soluţiilor arhitecturale. In acord cu sensul 
bisericii, programul decorării acesteia rămâne şi el neschimbat în principiul său, indiferent de 
tipul bisericii şi destinaţia ei: Catedrală, biserică de mănăstire, parohială sau capelă 
funerară 299 . Acest sistem de decoraţie nu reflectă atât funcţiile clădirii legate de destinaţia ei 
practică, cât însăşi imutabilitatea ei, care corespunde întotdeauna funcţiei esenţiale a oricărei 
biserici creştine: aceea de a fi un spaţiu al Liturghiei. Desigur, picturile murale se pot 
îndepărta de echilibrul ideal, decoraţia poate sau nu să fie completă, dar, oricare ar fi aspectul 
pe care se pune accentul (hristologic, mariologic, vieţile sfinţilor etc.) temelia lui rămâne 
mereu aceeaşi. Aceasta nu înseamnă că subiectele care compun baza respectivă rămân şi ele 
neschimbate; ele continuă să se dezvolte firesc, sau mai exact, diferitele lor aspecte sunt 
precizate. Insă sistemul clasic al decoraţiei, stabilit de-a lungul perioadei post-iconoclaste 
rămâne regula generală în Biserica Ortodoxă, până în secolul XVIII inclusiv. 

In epoca Sfântului Fotie şi la iniţiativa acestuia, are loc o reînnoire misionară „printre 
bulgari, chazari, ruşi şi slavii din Moravia, precum şi printre creştinii armeni schismatici 
(pentru a-i readuce la Ortodoxie). Şi tot în acea vreme, teologii din preajma lui au început o 
acţiune de propagandă creştină pe lângă arabi" 300 . în picturile murale ale epocii şi mai ales în 
ilustraţii apar subiecte legate de acest avânt al misiunilor, care exprimă succesul propovăduirii 
apostolice şi împlinirea iconomiei Sfântului Duh: trimiterea Apostolilor de către Hristos să 
propovăduiască, propovăduirea Apostolilor către diferitele neamuri, adorarea lui Hristos de 
către diversele popoare; în iconografia Cincizecimii sunt introduse unele grupuri reprezentând 
naţiunile cărora li se adresează predica Apostolilor (Fapte 2, 9-1 1). 

Aceste misiuni bizantine sunt îndeobşte explicate ca o expansiune a artei, culturii şi 
politicii Bizanţului, legată de consolidarea şi extinderea Imperiului 301 . Deoarece cultura şi 
politica erau legate de Biserică, este un lucru cert că, prin propovăduirea Ortodoxiei, se 
propagau influenţa culturii şi a intereselor Imperiului. Cu atât mai mult cu cât cultura însăşi 
era condiţionată de credinţă. Strâns legată de presupoziţiile doctrinare, ea suferea influenţa 



97 Despre simbolismul bisericii şi al decoraţiei sale, v. L. Uspensky, Symbolik des orthodoxen Kirchengebaţdes 
und der Ikone, „Symbolik des Religionen", Stuttgart, 1962, pp. 56-68. 

298 R. Cogniat, Architectures de la foi, în „Le Figaro", 10 sept. 1964. 

299 A. Grabar, Byzance, ibid., p. 52. 

300 A. Grabar, L'iconoclasme byzantin, ibid., p. 223. în 863, Sfinţii Constantin şi Metodie vin în Moravia. După 
moartea lor, ucenicii acestora, persecutaţi fiind de clerul german, se refugiază în Boemia şi de acolo, prin Serbia, 
în Bulgaria (Arhim. Pierre L'Huillier, Les relations bulgaro -byzantines au IX-X siecles, Tesalonic, 1966, pp. 
222-223). în scrisoarea sa din 867 către Patriarhii Răsăritului, Sfântul Fotie vorbeşte de convertirea poporului rus 
şi de trimiterea unui Episcop în sânul acestei naţiuni. H. Gregoire (Etudes sur le IX siecle, în „Byzantion" VIII, 
1933, pp. 538-553) crede că Episcopul de care pomeneşte Fotie nu a fost trimis în Crimeea sau în Caucaz, ci la 
Kiev. 

301 în secolele IX-X, Asia Mică, Siria şi Italia de Sud sunt recucerite. 

acestora şi viceversa. Misiunea coincidea adesea cu interesele Statului, care o exploata cât 
putea pentru a-şi atinge propriile scopuri 302 . Totuşi, centrul de greutate al misiunii rămânea cu 
precădere propovăduirea Ortodoxiei. Aceasta fiind misiunea Bisericii, Patriarhul Fotie era 
călăuzit nu de dorinţa de a propovădui împărăţia Cezarului, ci de ceea ce îi părea a fi 
caracterul esenţial al Ortodoxiei: universalitatea. „Exportată" în acest fel, arta sacră reprezenta 
mai degrabă o expresie a Ortodoxiei decât o „civilizare" înţeleasă ca expansiune a culturii 
creştine sau a Imperiului. Insă unitatea limbajului pictural al Ortodoxiei nu este consecinţa şi 
manifestarea unei influenţe culturale, artistice sau de alt fel a Imperiului bizantin, ci a unităţii 
sale de doctrină şi de viaţă spirituală. Anumite opere create de această artă s-au păstrat în 
multe ţări care nu au nimic comun între ele, nici din punct de vedere politic, nici din punct de 
vedere etnic. Cu toate acestea (minus câteva detalii) diferenţele dintre ele nu se reflectă la 
nivelul caracterelor artei sacre 303 . 

In propovăduirea Ortodoxiei, arta nu era un vehicol al culturii, ci al credinţei - din 
care făcea parte ca un element organic esenţial. Popoarele care adoptau creştinismul îi preluau 
limbajul cultural elaborat în chiar inima lumii creştine; ele îl preluau ca expresie trăită, 
imprimată în formele artistice, ale adevărului pe care îl îmbrăţişau. Fiece popor care intra în 
Biserică o accepta întru totul, cu trecutul, prezentul şi viitorul ei. Ereziile lui Arie, Nestorie 
sau ale iconoclaştilor nu erau pentru ei nişte lucruri străine, ci le implicau credinţa, adevărul 
personal. De aceea, replica pe care Biserica le-o dădea era întotdeauna adoptată ca un antidot 
împotriva repetării oricând posibile, sub o formă sau alta, a acelor erori. Şi tot din această 
cauză, fiecare popor care intră în Biserică aduce cu sine trăsăturile naţionale proprii, se 
dezvoltă înăuntrul ei potrivit firii sale, atât în ceea ce priveşte sfinţenia, cât şi în expresia ei 
exterioară - arta sacră. El nu primeşte pasiv limbajul pictural al Bisericii, ci în mod creator, 
introducând în el tradiţiile artistice locale. Astfel, pe o temelie comună, fiecare naţiune 
elaborează limbajul său artistic, realizând diversitatea în unitate. Originalitatea artei din ţările 
ortodoxe se datorează în special faptului că, în Biserica ortodoxă, nu numai că unitatea 
credinţei şi a Tainelor nu exclude varietatea formelor de cult, de artă sau a altor manifestări 
ale vieţii bisericeşti condiţionate de caracteristicile naţionale şi culturale, ci, dimpotrivă, 
determină această varietate întrucât ea implică o experienţă trăită şi mereu reînnoită - deci 
obligatoriu originală şi creatoare - a Tradiţiei. Spre deosebire de Roma, Ortodoxia a dezvoltat 
dintotdeauna aspectul naţional al Bisericii din sânul fiecărui popor 304 . Nu numai că misionarii 
ortodocşi nu îşi impuneau limba, dar chiar dimpotrivă: la nevoie, ei compuneau un alfabet şi o 
gramatică pentru a traduce Sfânta Scriptură şi Liturghia în limbile locale. Temelia limbajului 
artistic al Bisericii rămâne neschimbată şi fiecare popor elaborează pe această bază - prin 
experienţa directă şi vie a adevărului adoptat - propriul său limbaj sacru, pictural 305 . Sfinţenia 
şi imaginea sunt recreate pe temeiul acceptat de toţi. Iar sfinţenia şi imaginea primesc o formă 
şi un caracter naţional pentru că ele sunt rezultatul unei experienţe vii. Astfel apare tipul 
specific al sfinţeniei ruse, sârbe şi bulgare precum şi tipul de icoană corespunzător. 

Activitatea Sfântului Fotie în domeniul misiunii şi al artei sacre a avut ca rezultat, pe 
de o parte, convertirea popoarelor slave, iar pe de altă parte, avântul artei din secolul XI. 
Această artă în plină înflorire a fost pe larg şi impetuos adoptată de popoarele slave. 



302 E greu să credem că „predicatorii creştinismului urmăreau de obicei scopuri politice, disimulate sub aparenţa 
educaţiei religioase" şi că „Biserica se pricepea să impună poporului, ca garanţie de securitate, sistemul feudal, 
chipurile instituit de Dumnezeu însuşi" (O. Dombrovsky, ibid., p. 6). Afirmaţiile categorice de acest tip nu se 
sprijină pe fapte atestate istoric, ci mai degrabă pe temperamentul autorului, care îl determină să iasă nu doar din 
cadrul ştiinţei, ci uneori, chiar din acela al simplei decente (v., de pildă, ibid., p. 101). 

303 A. Grabar, Byzance, ibid., p. 122. Totuşi, diferenţele de credinţă se reflectă clar chiar şi în arta naţiunilor etnic 
înrudite şi politic reunite. 

G. Moravscik, Byzantinische Mission im Kreise der Turkvolker an der Nordkuste des Schwarzen Meeres, în 
„Main Papers" ale celui de-al XlII-lea Congres de bizantinologie de la Oxford, 1966, p. 14. Vezi de asemenea I. 
Dujcev, Centrele de contact şi de colaborare bizantino-slave, în „Trudy Otdela drevnerusskoi literatury" XIX, 
1963, pp. 107-108 (în lb. rusă). 

305 în epoca noastră, concepţia marxistă despre o cultură socialistă unitară ca fond, dar multiplă în expresiile ei 
naţionale, este de fapt o variantă a acestei noţiuni fundamentale din Biserica Ortodoxă. 

„începând cu a doua jumătate a secolului XI, rolul Constantinopolului devine cu totul 
excepţional (...). Influenţa lui se răspândeşte în toate direcţiile: o vedem în Cappadocia, în 
Latmos, în Caucaz, în Rusia, în Serbia, în Bulgaria, la Muntele Athos, în Italia. Ea uneşte într- 
un ansamblu omogen eforturile creatoare ale aproape tuturor popoarelor din Răsăritul creştin, 
imprimându-le un fel de amprentă comună." 306 

In Bizanţ, secolele XI şi XII sunt o perioadă de viaţă intensă, atât în domeniul politic, 
cât şi în domeniul eclesiastic. Dacă, în domeniul politic, Statul intră „într-o fază care conţine 
toţi germenii maladiei mortale care conduce inevitabil spre catastrofa din 1204" 307 , în schimb, 
în domeniul culturii şi al teologiei, aceste două secole reprezintă, dimpotrivă, o epocă de 
înflorire. 

Secolul X cunoscuse o renaştere a vieţii spirituale a cărei culme este Sfântul Simeon 
Noul Teolog (949-1022). Scrierile ascetice şi spirituale se răspândesc. Operele Sfântului Isaac 
Şirul sunt traduse în greacă, apar cele ale lui Filotei Sinaitul despre Rugăciunea lui Iisus şi 
scrierile lui Ilie Ecdicos (a cărui viaţă nu este, ce-i drept, datată cu certitudine) 308 . Răspândite 
de ucenicii săi încă din timpul vieţii şi mai ales după moartea acestuia, scrierile Sfântului 
Simeon Noul Teolog pătrund în mediile religioase şi literare din Constantinopol 309 . Alături de 
Constantinopol, Muntele Athos - strâns legat de toate ţările ortodoxe - capătă o importanţă 
specială în viaţa spirituală. în Balcani şi în Rusia se desfăşoară o activitate intensă de 
traducere a operelor duhovniceşti sau se fondează mănăstiri legate de Muntele Athos şi de 
Constantinopol. Viaţa spirituală în aceste ţări începe să dobândească un caracter naţional care 
se manifestă cu strălucire în sfinţenie. Această mare înflorire spirituală a fost solul fertil pe 
care a putut să crească arta sacră. 

Pe de altă parte, în istoria Bisericii, secolul XI a adus o catastrofă teribilă care nu a 
putut fi depăşită până în ziua de astăzi: ruperea părţii apusene a creştinătăţii, cu toate că 
polemica purtată cu Apusul şi cu ereziile bogomilă şi catară au contribuit la avântul gândirii 
teologice. 

Am văzut că până atunci, Răsăritul şi Apusul nu fuseseră totdeauna de acord şi că 
adesea, acţiunea lor comună fusese legată de unele neînţelegeri grave. Dar era totuşi o acţiune 
comună, a membrilor unei singure Biserici. Patriarhatul Romei făcea parte din Biserică şi de 
aceea toate neînţelegerile - cât de numeroase sau profunde - cumva se estompau, neajungând 
să compromită unitatea dintre acest patriarhat şi restul Bisericii şi nici participarea lui la viaţa 
sacramentală comună. El era un mădular al Trupului lui Hristos, care bea din acelaşi potir şi 
se împărtăşea din aceeaşi pâine cu celelalte Biserici locale. De aceea, orice ar fi putut lipsi 
Bisericii Romei putuse fî suplinit prin patrimoniul obştesc şi reciproc: bogăţiile spirituale ale 
Apusului intrau în tezaurul comun al Bisericii nedespărţite. Numai că, în secolul XI, Roma s-a 
despărţit de restul Bisericii. In această perioadă pneumatologică, comuniunea sacramentală s- 
a întrerupt, iar Biserica Romei s-a retras din viaţa de obşte a Bisericii. De aceea, până şi 
minunatul elan creator al epocii romanice - când Apusul utiliza formele primite din Răsărit - 
nu a fost decât un foc de paie. Ulterior, o dată cu sfârşitul perioadei romanice, arta sacră 
apuseană s-a angajat pe calea laicizării progresive, trădându-şi sensul, scopul şi chiar raţiunea 
de a fi. 

în 1053-1054, discuţiile cu Roma se concentrează asupra chestiunii azimelor. Cam în 
aceeaşi perioadă s-a înveninat şi disputa asupra principalei probleme dogmatice - cea a 
introducerii în Crez a lui „Filioque" 310 . „Spre sfârşitul secolului XI, controversa despre 
Filioque se înteţeşte. Fiecare tratat polemic bizantin pomeneşte de ea. In secolul XII, această 



V. Lazarev, Istoria picturii bizantine, ibid., p. 105 (în lb. rusă). 

307 H. Evert-Kappesova, Supliment la raportul lui N. Svornos, în „Supplementary Papers" ale Congresului al 
XHI-lea de bizantinologie de la Oxford, 1966, p. 121. 

308 Simeon Noul Teolog, Cateheze, introducere, text critic şi note de Mons. Basile Krivocheine, t. I, Paris, 1963, 
p. 41, nota 2. 

309 Simeon Noul Teolog, ibid., p. 61. Numele de „Noul Teolog" - care a fost atribuit sfântului încă din timpul 
vieţii, înseamnă „înnoitor al vieţii mistice" (ibid., p. 53, nota 1). 

310 A. Poppe, Le trăite des azymes, în „Byzantinion", t. XXXV, 1965, p. 507. 

chestiune predomină, dacă nu prin volumul paginilor ce îi sunt consacrate, cel puţin prin 
importanţa ei. Disputele dintre teologii greci şi cei latini, la Sinodul de la Bari, în 1098 şi cel 
de la Constantinopol, în 1112, priveau mai ales purcederea Sfântului Duh" 311 . Sinodul din 
1062 1-a condamnat pe Ioan Italos şi curentul filosofic-elenistic reprezentat de el. De reţinut 
că, printre raţiunile condamnării lui Italos, se număra şi opoziţia acestuia faţă de venerarea 
icoanelor 312 . în secolul XII au loc discuţiile cu latinizanţii referitoare la cuvintele Liturghiei: 
„Tu eşti Cel ce jertfeşte şi Cel jertfit", precum şi asupra nevoii de a şti cui îi este oferită jertfa 
euharistică: lui Dumnezeu-Tatăl sau Sfintei Treimi 313 . Sinoadele din 1156 şi 1157 îi 
condamnă pe adepţii unei concepţii heterodoxe asupra Euharistiei, calificaţi drept „născocitori 
de învăţături străine şi nemaivăzute" 314 . 

In secolele XI şi XII, lupta dogmatică a fost principala temă a vieţii Bisericii 
Ortodoxe. Avântul vieţii spirituale şi polemica împotriva ereziilor sau erorilor se manifestă 
din plin în arta sacră prin ceea ce s-a numit „spiritualizarea" acestei arte. După V. Lazarev, se 
pare că niciodată înainte sau după aceea, arta aceasta nu a atins „un asemenea grad de 
saturaţie ideologică" 315 . Prodigioasa înflorire din secolul XII nu face decât să o continue, în 
acest sens, pe cea din secolul XI, a cărui artă devine „norma, s-ar putea spune chiar stilul 
canonic al secolelor următoare" 316 . Această artă capătă o formă care reflectă pe deplin 
experienţa spirituală a Ortodoxiei. Acum, imaginea atinge culmea unei expresii adecvate atât 
prin limpezimea cât şi prin precizia ei: arta este inseparabilă de realitatea însăşi a experienţei 
spirituale. Forma este concepută şi realizată ca o transmitere cât mai completă şi mai 
convingătoare a conţinutului ei, o formă care îndreaptă şi fixează atenţia asupra prototipului, 
uşurând dobândirea asemănării cu acesta. Aici se manifestă cu putere corespondenţa acestei 
arte cu tipul de spiritualitate căruia Sfântul Simeon Noul Teolog i-a fost o pildă atât de vie: 
„pentru el, Hristosul pătimind şi umilit este întotdeauna pentru el deopotrivă şi înainte de 
orice Hristosul înviat şi transfigurat în slavă" 317 . Arta descoperă mijloacele care îi permit să 
exprime, pe cât posibil, frumuseţea atât de specifică viziunii spirituale a Sfântului Simeon şi a 
ucenicilor săi. Limbajul pictural găsit astfel este în acelaşi timp schimbător (întrucât formele 
lui, exprimând o experienţă vie, nu pot decât să varieze şi să se modifice cu timpul) şi stabil, 
aşa cum însăşi esenţa experienţei spirituale este mereu aceeaşi. 

Spre sfârşitul secolului XII, anumite raţiuni deopotrivă externe şi interne provoacă o 
dezorganizare totală a aparatului bizantin de Stat. Imperiul îşi pierde teritoriile din Europa, iar 
în Răsărit, progresul neîncetat al feudalismului provoacă lupte sociale înăuntrul teritoriului; 
influenţa latină, atât de nepopulară printre greci, sporeşte după ruperea Romei de Ortodoxia 
ecumenică. In aceste condiţii, tentativele repetate ale împăraţilor Comneni de a rezolva, din 
raţiuni politice, problema unirii Bisericilor, nu făceau decât să pună paie pe foc. Toate acestea 
au ros forţele Imperiului, conducând la catastrofa de la începutul secolului XIII. în Lunea 
Paştilor din anul 1204 cavalerii Cruciadei a IV-a au dat buzna în Constantinopol. Capitala 
mondială a artei a fost asediată. „Monumente ale artei clasice şi relicvele sfinte din vremurile 
apostolice au pierit sau au fost risipite în toate colţurile Europei." 318 „Constantinopolul nu s-a 
mai ridicat niciodată din ruinele provocate de latini: Imperiul sărăcit nu a mai avut forţa de a 



zn Ibid., p. 508. 

312 A. Vasiliev, Histoire de l'Empire byzantin, Paris, 1952, p. 126. 

P. Ceremuhin, Sinodul de la Constantinopol din anul 1157 şi Nicolae, Episcop al Metonei, în „Bogoslovskiye 
Trudy", I, Moscova, 1959, pp. 157-158 (în lb. rusă). De acelaşi autor: Doctrina iconomiei mântuirii în teologia 
bizantină, „Bogosl. Trudy", III, Moscova, 1964, pp. 154-156 (în lb. rusă). Vezi, de asemenea, Arhiepiscopul 
Basile, Les textes symboliques dans l'Eglise Orthodoxe, în „Messager de l'Exarchat du Patriarche russe en 
Europe Occidentale", nr. 48, 1964, p. 211. 

314 P. Ceremuhin, „Bogosl. Trudy", I, ibid., p. 96. 

315 Al XHI-lea Congres de bizantinologie de la Oxford, 1966, răspunsul oral la raportul lui K. Weitzmann. 

K. Weitzmann, Byzantine Miniature and Icon Painting in the Eleventh Century, al XHI-lea Congres de 
bizantinologie de la Oxford, 1966, „Main Papers", VII, p. 18. 

317 Simeon Noul Teolog, ibid., p. 247, nota. 

318 Th. I. Uspensky, Istoria Imperiului bizantin, III, Moscova-Leningrad, 1948, p. 339 (în lb. rusă). 

recupera bogăţiile sale incomparabile, acumulate încă din secolele IV şi V." 319 Căderea 
Constantinopolului a fost o catastrofă decisivă pentru Imperiul bizantin, o catastrofă 
deopotrivă morală şi materială. Profanarea a tot ce îi era mai sfânt a marcat adânc sufletul 
poporului grec şi a trezit ecouri în toată lumea ortodoxă. Cucerirea Constantinopolului a pus 
capăt strălucitei renaşteri artistice din secolul XII. Pictorii bizantini s-au refugiat în masă spre 
Balcani, în Orient sau în Apus. 

Totuşi, Bizanţul nu era înfrânt nici spiritual, nici cultural. Rolul său luase desigur 
sfârşit pe plan politic şi naţional, însă din punct de vedere cultural şi pe plan religios, el mai 
avea încă un cuvânt de spus. Acest cuvânt a fost spus în epoca Paleologilor, în secolele XIV şi 
XV. 



Ibid. 

11 

Isihasm şi umanism 

Renaşterea Paleologilor 



Când grecii s-au întors la Constantinopol, în 1261, Statul era în plină descompunere, 
mizeria şi epidemiile domneau, războaiele civile făceau ravagii (trei într-o singură generaţie), 
în timp ce împăratul Mihail Paleologul îşi continua negocierile în vederea unei uniri cu Roma 
(Unirea de la Lyon din 1274). Acestea au fost condiţiile în care a avut loc ultima înflorire a 
artei sacre de la Bizanţ, cunoscută sub numele de „Renaşterea Paleologilor" 320 . 

Astăzi, acea înflorire este adesea explicată printr-o renaştere a conştiinţei naţionale a 
grecilor, intervenită în vremea Imperiului de la Niceea. într-adevăr, după căderea 
Constantinopolului, Niceea devine centrul politic şi bisericesc al grecilor independenţi, acolo 
concentrându-se cele mai de seamă puteri naţionale şi spirituale ale Bizanţului 321 . Clerul care 
a putut să fugă din Constantinopol a emigrat într-acolo, iar călugării învăţaţi creează acolo o 
Academie de teologie şi de filosofie care a fost păstrătoarea ştiinţei ortodoxe în secolul 
XIII 322 . Tot acolo a luat naştere noul avânt al elenismului. în aceste condiţii, „întoarcerea la 
tradiţiile anterioare - prin care se refuza conştient detestata cultură latină - era nu numai 
firească, ci şi, într-o anumită măsură, inevitabilă" 323 . 

Renaşterea conştiinţei naţionale trebuie să fi jucat, fără îndoială, un rol important, iar 
asta cu atât mai mult cu cât ea s-a produs deopotrivă pe plan cultural, politic şi religios. 
Imperiul se considera a fi ortodox. De aceea, aşa cum am văzut, nu exista o limită foarte clară 
între, pe de o parte, viaţa culturală şi politică, iar pe de alta, viaţa religioasă. Or, păstrătoarea 
acestei vieţi religioase era „elementul cel mai stabil în Bizanţ - Biserica Ortodoxă" 324 . Ea a 
ştiut să-şi păstreze unitatea monolitică într-un moment tragic al Imperiului. Iar lupta împotriva 
latinismului nu era de fapt doar o luptă naţională, ci şi culturală, dar era înainte de orice 
datorie religioasă. In special tentativele de unire erau de natură să provoace, la nivelul 
Bisericii, reacţia Ortodoxiei bizantine împotriva Apusului romano-catolic, ceea ce avea drept 



320 Nu cu mult timp în urmă, „renaşterea Paleologilor" era considerată ca o enigmă. Se punea întrebarea sub ce 
influenţă ar fi putut avea loc o asemenea renaştere, în contrast cu situaţia economică şi politică. „Unii au vrut să 
o explice prin influenţa Trecento-ului italian: ipoteză puţin plauzibilă căci, în afara câtorva cazuri izolate, mai 
degrabă arta greacă este cea care influenţează în acea epocă arta italiană" (P. Lemerle, Le style byzantin, Paris, 
1943, pp. 35-36. V. de asemenea A. Grabar, Byzance, Paris, 1963, pp. 171-172). 

321 Dintre cele trei centre independente formate pe teritoriul Imperiului bizantin dezmembrat (Imperiul de 
Trapezunt, în Asia Mică, Despotatul Epirului, în nordul Greciei şi Imperiul de la Niceea) ultimul a jucat un rol 
preponderent. La Niceea se găsea reşedinţa Patriarhului, care continua să poarte titlul de Arhiepiscop al 
Constantinopolului şi care era considerat ca unic şef legitim al Bisericii greceşti. Ca şi înainte jurisdicţia acesteia 
se întindea asupra teritoriilor dependente: astfel, Mitropolia Kievului, unică în Rusia acelui timp, continuă să se 
supună Patriarhului, să primească Mitropoliţi greci şi să întreţină raporturi cu Niceea (M. Levtchenco, Otcherki 
po istorii russko-vizantiskih otnochenii, Moscova, 1956, pp. 504-505. V. de asemenea G Ostrogorsky, Histoire 
de l'Etat byzantin, Paris, 1956, p. 542). 

22 Th. Uspensky, Istoria Imperiului bizantin, III, Moscova-Leningrad, 1948, p. 542 (în lb. rusă). 

V. N. Lazarev, Novyi pamiatnik konstantinopoloskoi miniatury XIII veka, în „Vizantiisky Vremennik", V, 
1952, p. 188 şilstoriya Vizantiiskoi givopissi, 1. 1, Moscova, 1947, pp. 158-159. 
G. Ostrogorsky, Histoire de l'Empire byzantin, ibid., p. 509. 

consecinţă o conştientizare şi mai adâncă a comorilor spirituale proprii Ortodoxiei 325 . Dacă nu 
ţinem cont de rolul Bisericii, „care a dus tot greul luptei" 326 , de acest factor esenţial în viaţa 
poporului grec, dacă ignorăm viaţa ei lăuntrică, nu vom putea înţelege cum a reuşit Bizanţul, 
în epoca Paleologilor, să ducă, în condiţii atât de grele, o activitate atât de vastă în domeniul 
gândirii şi al artei 327 . Un fapt rămâne evident: „în domeniul artei figurative, «renaşterea» 
Paleologilor s-a manifestat aproape exclusiv în pictura religioasă" 328 . Or, rolul primordial în 
arta acestei epoci îl juca tocmai viaţa lăuntrică a Bisericii - care avea să facă ulterior obiectul 
unor controverse. In lupta dintre isihasm şi aşa-numitul „umanism" s-a decis viitorul Bisericii 
Ortodoxe şi al artei acesteia, când sarcina de a formula învăţătura ortodoxă împotriva 
rătăcirilor a revenit, o dată mai mult, Bisericii din Constantinopol. 

Discuţiile care au agitat Biserica bizantină în secolul XIV priveau însăşi esenţa 
antropologiei creştine - îndumnezeirea omului - aşa cum era ea înţeleasă, pe de o parte, de 
către Ortodoxia tradiţională (sprijinită de isihaştii Sfântului Grigorie Palama) şi, pe de altă 
parte, de către filosofia religioasă hrănită de moştenirea elenistică (ilustrată de „umaniştii" în 
fruntea cărora se aflau călugărul calabrez Varlaam şi Akyndinos). Sinoadele aşa-numite 
„isihaste" ţinute la Constantinopol în 1341, 1347 şi 1351 au fost consacrate acestor discuţii. 
Sfârşitul secolului XIII trăieşte o recrudescenţă a dezbaterilor asupra purcederii Duhului 
Sfânt, care pregătesc expresia definitivă a învăţăturii despre îndumnezeirea omului 329 . 

îndeobşte, termenul „isihasm" este legat de discuţiile teologice care au avut loc în 
Bizanţ în această epocă. Totuşi, discuţiile nu au făcut decât să conducă Biserica către 
precizarea învăţăturii sale cu privire la îndumnezeirea omului şi articularea - pe fondul unor 
hotărâri sinodale - a cadrului teologic privitor la iluminarea omului de către Sfântul Duh, 
adică a ceea ce fusese, încă de la începutul creştinismului, izvorul viu al artei sale, principiul 
însuşi menit să-i determine formele. într-adevăr, în sensul propriu al cuvântului, isihasmul nu 
reprezintă nici o doctrină nouă, nici un fenomen insolit. El este una dintre formele experienţei 
spirituale ortodoxe care urcă până spre izvoarele creştinismului 330 . Prin urmare, ar fi greşit să 
limităm isihasmul doar la Bizanţul Paleologilor. Luat fie în sens propriu (practică a 
nevoinţelor creştine) fie în sensul mai restrâns al discuţiilor teologice din secolul XIV, este 
vorba aici despre un fenomen de anvergură pan-ortodoxă 331 . Potrivit afirmaţiei Sinodului de la 



25 E elocvent faptul că, tocmai în momentul negocierilor referitoare la unire, istoricul Niceta Acominatul, care 
lucra la Niceea, a scris (în 1204-1210) un tratat dogmatico -polemic în 27 de cărţi pe care 1-a intitulat Tezaurul 
Ortodoxiei (P.G. 139, 1093-1102). Vezi P. A. Ceremuhin, Utceniye o domostroitelstve spassenia v vizant. 
bogoslovii, în „Bogoslovskiye Trudy", 3, Moscova, 1964, p. 159. 

Th. Uspensky, Istoria Imperiului bizantin, ibid., p. 622 (în lb. rusă). 

V. Lazarev, Istoriya vizant. givopissi, ibid., p. 209. 

A. Grabar, L 'empereur dans l'art byzantin, Paris, 1936, p. 226. 

J. Meyendorff, Introduction a l'etude de Gregoire Palamas, Paris, 1959, p. 30. 

330 Isihia (he hesychia), liniştirea, este starea atinsă prin „trezvia" duhului, cu ajutorul controlului reciproc dintre 
inteligenţă şi inimă: „Este expresia efectiv creştină a (stării de) apatheia, în care acţiunea şi contemplaţia nu sunt 
concepute ca două ordini existenţiale diferite, ci se confundă în exerciţiul «lucrării duhovniceşti» -praxis noera" 
(V. Lossky, Vision de Dieu, Neuchâtel, 1962, p. 118). Termenul de „isihaşti", aplicat asceţilor creştini, poate fi 
regăsit începând cu secolul IV. Despre isihaşti, vezi remarcabila lucrare a monahului Vasile (Krivochein): 
Asketicheskoye i bogoslovskoye utcheniye sviatogo Grigoriya Palamy, în Seminarium Kondakovianum, VIII, 
Praga, 1936; de asemenea, J. Meyendorff, Saint Gregoire Palamas et la mystique orthodoxe, Paris, 1956; 
Introduction ă l'etude de Gregoire Palamas, Paris, 1959; S. Gregoire Palamas, Defense des saints hesychastes, 
introd., text critic şi note de J. Meyendorff, Louvain, 1959; S. Symeon le Nouveau Theologien, Catecheses, 3 vo- 
lume, cu introd., text critic şi note de Mons. Basile Krivocheine, Paris, 1963-1964, 1965; Traites theologiques et 
ethiques, introd., text critic şi note de J. Darrouzes, A. A., Paris, 1966. 

331 Astfel, în Rusia, „praxisul" spiritual a fost probabil aplicat încă de la introducerea creştinismului. în orice caz, 
un studiu recent (A. Tahios, Influenţa isihasmului asupra vieţii Bisericii din Rusia între 1328 şi 1406, Tesalonic, 
1962, în lb. greacă) atestă în acest sens informaţii precise din secolele XII şi XIII. Sprijinindu-se pe anumite 
texte („învăţătura" lui Vladimir Monomahul din 1115-1125 şi Răspunsul (1120) lui Teodosie, arhimandrit la 
Lavra Pecerskaia, din Kiev), A. Tahios deduce existenţa acestei practici în Rusia, în perioada premergătoare 
invaziei mongole. Din secolul XIV influenţa isihasmului creşte, aşa încât în secolele XIV, XV şi, parţial, XVI, 
ansamblul artei ruse va depinde de acesta. In Balcani, secolul XIV reprezintă epoca unei „adevărate 
internaţionale isihaste" (A. Elian, Byzance et Ies Roumains, al XHI-lea Congres de bizantinologie de la Oxford, 

1347, „cuvioşia lui Palama şi a monahilor" este „o cuvioşie autentică şi realmente comună 
creştinilor" 332 . întemeiată pe Tradiţia Părinţilor, înnoirea spirituală isihastă, exprimată 
dogmatic în operele Sfântului Grigorie Palama şi în Sinoadele din secolul XIV (ca şi în 
discuţiile aferente) a exercitat o influenţă uriaşă asupra întregii lumi ortodoxe, atât în 
domeniul vieţii duhovniceşti, cât şi în cel al artei sacre. Această influenţă depăşea în mod clar 
graniţele teologiei, înnoirea culturală (cea a ştiinţelor profane, a literaturii etc.) era strâns 
legată de avântul gândirii teologice, fie că îl urma pe deplin, fie că i se opunea. 

„Discuţiile teologice din secolul XIV au rezultat din ciocnirea diferitelor curente din 
sânul Bisericii bizantine." 3 " 3 Mediile intelectuale bizantine cunoşteau într-adevăr - încă de 
multă vreme - un fel de criză lăuntrică; încă din secolul IX, o anumită opoziţie se manifesta în 
spatele unei faţade de riguroasă fidelitate faţă de Ortodoxie; ea provenea dintr-un puternic 
curent susţinut de partizanii elenismului profan, ai tradiţiei filosofice neo-platonice. Fără a se 
rupe de creştinism, această filosofie religioasă ducea un fel de viaţă paralelă cu învăţătura 
Bisericii. Vechiul elenism, egalat şi depăşit de teologie, se manifesta iarăşi printre 
reprezentanţii acestui curent - „umaniştii" care, „formaţi fiind prin studiul filosofiei, doreau 
să-i citească pe cappadocieni prin Platon, pe Dionisie prin Proclu, pe Maxim şi Ioan 
Damaschinul prin Aristotel" 334 . Atunci când filosofii elenizanţi depăşeau o anumită limită şi 
căutau să creeze un fel de sinteză între elenism şi Evanghelie (sinteză care, în ochii lor, urma 
să înlocuiască Tradiţia Părinţilor), Biserica îi condamna. Am văzut cum în secolul XI, a fost 
ca atare condamnat pentru platonismul său filosoful Ioan Italos, o nouă anatemă fiind lansată 
în Synodikon-ul de la Triumful Ortodoxiei împotriva celor care „consideră că ideile platonice 
au o existenţă reală" şi a celor „care se dedică ştiinţelor profane nu doar pentru a-şi antrena 
intelectul, ci pentru a îmbrăţişa deşartele păreri ale filosofilor" 335 . 

Şi Părinţii bizantini erau formaţi de filosofia greacă; cu toate acestea, ei o adoptau doar 
ca disciplină pur intelectuală, ca un antrenament al inteligenţei, ca o introducere în teologie - 
întemeiată, în ceea ce o priveşte, pe Sfânta Scriptură. 

„Umaniştii" încercau să expună şi să explice datele credinţei cu ajutorul raţiunii 
naturale. Pentru ei, era vorba de cunoaştere, de gnoză. După Varlaam, cunoaşterea lui 
Dumnezeu nu este posibilă decât prin intermediul naturii, cunoştinţele neputând fi decât 

1966, „Supplementary Papers", p. 48). încă din secolul XIII, Sfântul isihast Sava - primul conducător al Bisericii 
sârbe autocefale (t 1237) - se inspira din operele Sfântului Simeon Noul Teolog, aşa încât, prin el, isihasmul 
călăuzeşte viaţa Bisericii sârbe, a mănăstirilor şi a artei sale. Cea mai mare înflorire a artei din Serbia coincide cu 
autocefalia acestei biserici şi este legată de numele Sfântului Sava. Prin intermediul acestuia, toată viaţa 
bisericească sârbă primeşte amprenta isihasmului. O întreagă serie de succesori ai Sfântului Sava (Arsenie I, 
Sava II, Daniel I, Ioanichie I, Eustaţiu I) au fost „paznicii cei mai vigilenţi ai isihasmului şi principalii săi 
reprezentanţi (M. Vasic, L 'hesychasme dans l 'Eglise et l 'art des Serbes au Moyen Age, „Recueil Uspensky" I, 1 , 
Paris, 1930, p. 114). Influenţa Sfântului Sava asupra vieţii spirituale şi culturale a Serbiei va continua până la 
sfârşitul secolului XVIII. Sfântul Grigorie Sinaitul (1266-1346) a jucat un rol important în răspândirea balcanică 
a isihasmului. El s-a aşezat în Tracia, la frontiera dintre Bizanţ şi Bulgaria. în această din urmă ţară, isihasmul s- 
a răspândit mai ales în epoca Sfântului Teodosie de Târnovo şi a avut o importanţă considerabilă atunci când 
Patriarhul Eftimie (1375-1393) a fost pus în fruntea Bisericii bulgare (v. M. Vasic, ibid.). Alături de Muntele 
Athos şi de Constantinopol, mănăstirile bulgare au slujit ca locuri de întâlnire între slavi şi greci, mai ales în 
secolele XIV şi XV (D. Lihacev, Kutura Russi, Moscova-Leningard, 1962, p. 39). „în secolul XIV, Bulgaria era 
principalul centru prin care influenţa bizantină trecea în Serbia şi Rusia" (D. Lihacev, ibid.). Relaţiile strânse 
dintre Valahia şi Muntele Athos au asigurat de asemenea propagarea isihasmului în România, unde acesta a 
„întărit ierarhia bisericească" (A. Elian, Byzance et Ies Roumains, ibid.). 

332 Arhiep. Vasile, Les textes symboliques dans l'Eglise Orthodoxe, în „Messager de l'Exarchat du Patriarche 
russe en Europe occidentale", nr. 48, 1964, p. 214, nota 36. 
™ Ibid., p. 216. 

V. Lossky, Vision de Dieu, ibid., p. 129. 
335 J. Meyendorff, Saint Gregoire Palamas et la Mystique orthodoxe, Paris, 1959. în discuţia cu Grigorie Palama, 
Varlaam se opunea tocmai tradiţiei isihaste, care contrazicea platonismul său. Un discipol al lui Ioan Italos, 
neoplatonicianul Ioan Petritis (spre 1050-1130), unul dintre personajele cele mai influente din cultura gruzină, se 
plângea de reprezentaţii curentului tradiţional din gândirea ortodoxă: „Dacă aş fi întâlnit la ei ajutor şi dragoste, 
jur că aş fi făcut ca gruzina să semene cu limba greacă şi aş fi ridicat teoriile filosofice la înălţimea lui Aristotel" 
(Ch. Amiranaşvili, Miniatura gruzină, Moscova, 1966, pp. 11 şi 18). 

indirecte. Sfântul Grigorie Palama nu neagă acest tip de cunoaştere, dar îi afirmă insuficienţa 
şi susţine imposibilitatea de a cunoaşte direct, pe căi naturale, ceea ce depăşeşte natura. 

Unul dintre principalele subiecte care i-au opus pe isihaşti „umaniştilor" a fost lumina 
taborică. Discuţia a pornit dintr-o neînţelegere asupra naturii acestei lumini şi a importanţei 
sale în viaţa duhovnicească a omului. Adversarii lui Palama vedeau în lumina taborică un 
fenomen natural, creat: „Lumina care a strălucit deasupra Apostolilor, pe Muntele Tabor, 
precum şi sfinţenia sau harul ce i se aseamănă sunt fie un miraj creat, vizibil prin intermediul 
aerului, fie un produs al imaginaţiei inferioare gândirii, nefast pentru orice suflet raţional, de 
vreme ce provine dintr-o închipuire a simţurilor; pe scurt, este vorba despre un simbol despre 
care nu se poate spune dacă aparţine celor existente, sau celor contemplate în jurul unui 
obiect, un simbol care apare uneori în chip fantomatic, dar care nu există vreodată, neavând 
deloc fiinţă" 336 . Pentru Sfântul Grigorie Palama, lumina taborică este, dimpotrivă, 
„frumuseţea neschimbată a prototipului, slava lui Dumnezeu, slava lui Hristos, slava Duhului 
Sfânt şi raza Dumnezeirii" 337 , adică energia naturii divine, o manifestare exterioară a lui 
Dumnezeu, specifică Celor trei Ipostasuri ale Sfintei Treimi deopotrivă. Pentru adversarii 
Sfântului Grigorie, tot ce nu ţine de esenţa divină nu aparţine lui Dumnezeu. De aceea, 
lucrările lui Dumnezeu, distincte de esenţa Sa, sunt o consecinţă a acestei esenţe. Or, potrivit 
învăţăturii Sfântului Grigorie, esenţa şi energia sunt două aspecte sau moduri de existenţă ale 
lui Dumnezeu, însuşi numele lui Dumnezeu raportându-se atât la esenţă, cât şi la energie 338 ; 
Acelaşi Dumnezeu rămâne absolut de neconceput în esenţa Sa şi Se comunică total prin harul 
Său. Lumina taborică este unul din modurile manifestării, ale revelaţiei lui Dumnezeu în 
lume, o prezenţă a Necreatului în creat - prezenţă deloc alegorică, ci dimpotrivă, realmente 
dezvăluită şi contemplată de către sfinţi ca o slavă divină şi o frumuseţe de negrăit. In alţi 
termeni, Dumnezeul incognoscibil prin natura Sa Se comunică omului prin lucrările Sale, 
îndumnezeindu-i fiinţa şi făcându-1 asemenea Lui 339 . „Atunci când sfinţii contemplă lumina 
dumnezeiască înlăuntrul lor (...) ei văd veşmântul îndumnezeirii." Harul divin nu este doar 
obiect al credinţei, ci şi obiect al unei experienţe concrete şi vii. Pentru Palama, ca şi pentru 
teologia ortodoxă tradiţională în genere, îndumnezeirea nu se poate despărţi de vederea lui 
Dumnezeu, de contactul personal cu El - acel contact „faţă către faţă" care este unul dintre 
aspectele îndumnezeirii 340 . 

Raţionaliştii, dimpotrivă, nu vedeau cum se poate afirma în acelaşi timp că Dumnezeu 
este incognoscibil şi că, pe de altă parte, El Se comunică omului, ei considerând că noţiunea 
însăşi de îndumnezeire este o metaforă pioasă. Pentru raţionalişti, Dumnezeu este de 
necunoscut şi de nepătruns. In ce priveşte raţiunea umană autonomă, ea nu poate cunoaşte 
decât ceea ce este în afara lui Dumnezeu. De aceea, ei nu puteau concepe, ca punte între 
divinitate şi umanitate, decât simbolul. „Avem dogma Bisericii - scria Nichifor Gregoras: am 



J. Meyendorff, Une lettre de Saint Gregoire Palamas ă Acyndinos, envoyee de Thessalonique avânt la 
condamnation conciliare de Varlaam et d 'Acyndinos, în „Pravoslavnaya Mysl.", nr. 10, 1953. Vezi textul grec 
(al scrisorii) în Theologia, Atena, 1953. 

337 Monahul Vasile (Krivochein), Asketicheskoye..., ibid., p. 139. 

338 Sinodul din 1352 include printre anatemele de la Duminica Ortodoxiei cele care afirmă că numele lui 
Dumnezeu nu se aplică decât esenţei divine, iar nu energiilor (monahul Vasile, ibid., p. 119). 

339 Sfântul Grigorie Palama vede învăţătura lui Varlaam despre harul creat în relaţie directă cu doctrina latină 
despre Filioque. „Pentru ce - se întreabă el - acest om (Varlaam) s-a străduit atâta să demonstreze că harul 
îndumnezeitor al Duhului era creat? (...) înţelegem desigur că Duhul este dăruit de Fiul, că El Se pogoară asupra 
noastră prin mijlocirea Fiului."; pe de altă parte, marele Vasile spune: „Prin Fiul Său, Dumnezeu a pogorât 
asupra noastră plinătatea Duhului: L-a pogorât, dar nu L-a făcut (Contra lui Eunomiu, V; P.G. 29, 772 d). Dacă 
prin toate acestea subînţelegem că harul a fost creat, ce va mai fi, după noi, dăruit, răspândit, pogorât prin 
mijlocirea Fiului? Duhul însuşi, nu-i aşa, Cel Care lucrează prin har, întrucât despre El spunem că nu are 
început, când de fapt, aşa cum spune acest nou teolog, toată energia venită de la El este creată? Ei bine, nu am 
ajunge astfel direct la gândirea din pricina căreia latinii au fost goniţi din sânul Bisericii noastre: nu harul, ci 
Duhul Sfânt însuşi este Cel trimis de Fiul şi Se pogoară prin Fiul" (Apărarea sfinţilor isihaşti, ibid., triada a III- 
a, 1,3, pp. 560-562). 

340 Triada I, 5, Apărarea..., ibid., p. 114. 

învăţat de la Domnul şi Mântuitorul nostru Iisus Hristos şi de la ucenicii Săi că nimeni nu II 
poate vedea pe Dumnezeu altfel decât prin mijlocirea simbolurilor şi a întruchipărilor 
corporale." 341 Pe de altă parte, pentru isihaşti, simbolul nu este acceptabil decât dacă se înscrie 
în istoria mântuirii fără să-i anuleze hristocentrismul. Atitudinea isihaştilor faţă de simboluri 
poate fi ilustrată prin cuvintele lui Nicolae Cabasila, el însuşi isihast şi prieten al Sfântului 
Grigorie Palama: „Ce nevoie am mai avea de Hristos - spune el dacă răscumpărarea s-ar fi 
împlinit prin mielul pascal din Vechiul Testament? Dacă umbrele şi imaginile ar aduce 
mântuirea, adevărul şi faptele ar fi de prisos" 342 . Din moment ce lumina taborică era înţeleasă 
de către „umanişti" ca simbol, însăşi Schimbarea la Faţă a Domnului nostru căpăta în ochii lor 
un caracter ireal, simbolic. Răspunzându-i lui Akyndinos, Sfântul Grigorie întreba: „Cum? De 
vreme ce şi ei sunt simboluri, înseamnă că nici Ilie, nici Moisi nu se aflau acolo cu adevărat? 
Sau, de vreme ce muntele însuşi este simbolul urcuşului spre virtute, nu era nici el munte 
adevărat?". Pe de altă parte, continuă el, şi filosofii elini aveau habar de simbolism: care mai 
este atunci diferenţa dintre cunoaşterea creştinilor şi a celorlalţi 343 ? 

Negând caracterul supra-sensibil, imaterial, al luminii taborice, „umaniştii" nu puteau 
nici să înţeleagă, nici să accepte experienţa duhovnicească a Ortodoxiei, ilustrată de isihaştii 
care afirmau posibilitatea ca omul să ajungă, prin curăţirea minţii şi a inimii până la sfinţirea 
prin lumina divină necreată. Ceea ce era pus la îndoială şi trebuia să primească o definiţie 
dogmatică în acest secol XIV era tocmai manifestarea deplină a creştinismului ca unire cu 
Dumnezeu. 

Unirea - această sinergie dintre om şi Dumnezeu - presupune ca omul să rămână 
întreg. Cu Dumnezeu se uneşte întregul organism spiritual/psihic şi corporal. In deplinătatea 
naturii sale, omul nu este divizibil, participând integral la sfinţirea şi transfigurarea sa; nici o 
parte din această natură nu este separată ca mijloc autonom de cunoaştere a lui Dumnezeu şi 
nici una nu este exclusă din unirea cu El. Nu numai intelectul, ci şi sufletul şi trupul participă 
la ea. „Bucuria duhovnicească venită dinspre duh trece asupra trupului, dar nu este cu nimic 
stricată de împărtăşirea cu trupul ci dimpotrivă îl transformă şi îl înduhovniceşte respingând 
apucăturile rele ale cărnii, încetează de a mai îngreuna sufletul şi se înalţă cu el, aşa încât 
întregul om devine Duh, după cum e scris: «(...) ce este născut din Duh, duh este» (Ioan 3, 6- 
8)" 344 . Experienţa duhovnicească a Ortodoxiei depăşeşte străvechea şi constanta opoziţie 
dintre spirit şi materie: amândouă se unesc prin participarea comună la ceea ce le transcende 
deopotrivă. Nu este nici „reducţia sensibilului la inteligibil, nici materializarea spiritualului, ci 
comuniunea omului deplin cu Cel necreat" 345 - comuniune personală care este mai uşor de 
arătat decât de descris. Bineînţeles, această experienţă vie este antinomică şi nu se supune 
normelor gândirii filosofice. Negarea de către „umanişti" a luminii taborice necreate este, de 
fapt, negarea posibilităţii unei transfigurări reale, resimţite trupeşte. Pentru ei, tocmai trupul 



341 P.G. 149, 357 ab. 

Viaţa în Hristos, cartea I, par. 67, A. P. Ceremuhin, Outheniye o domostroitelstve spasseniya v vizatiyskom 
bogoslovii, în „Bogoslovskiye Trudy", nr. 3, Moscova, 1964. [In româneşte vezi Sf. Nicolae Cabasila, Viaţa în 
Hristos, Editura Arhiepiscopiei Bucureştilor, Bucureşti, 1989 sau Nicolae Cabasila, Viaţa în Hristos, EIBMBOR, 
Bucureşti, 1997.] 

343 „Contra lui Akyndinos", citat de J. Meiendorff, Introduction ă l'etude de Gregoire Palamas, ibid., pp. 270- 
272. Tocmai în această epocă se răspândeşte cu precădere în arta sacră reprezentarea Schimbării la Faţă, ca 
expresie a doctrinei isihaste despre lumina taborică. în plus, aşa cum am spus, ca răspuns la explicarea simbolică 
a muntelui şi a transfigurării ca atare, în iconografia sărbătorii este introdus un grup de Apostoli călăuziţi de 
Hristos: aceştia sunt arătaţi urcând, apoi coborând muntele. Cei trei Apostoli de jos sunt reprezentaţi prostraţi, ca 
şi cum ar fi copleşiţi de o forţă invincibilă care asemenea unui uragan, îi smulge de pe pământ. Realitatea şi forţa 
luminii taborice sunt de asemenea subliniate prin gesturile Apostolilor Iacob şi Ioan care, incapabili să suporte 
strălucirea luminii divine emanate de Hristos, îşi acoperă ochii cu mâinile. Pe de altă parte, aureola care îl 
înconjoară pe Domnul capătă o formă specială: ea constă din mai mute sfere şi raze dintre care trei ies în relief, 
dovedind astfel, conform doctrinei Sfântului Grigorie Palama, că lumina taborică este o energie proprie esenţei 
Celor trei Persoane ale Sfintei Treimi. 

Apărarea sfinţilor isihaşti, ibid., Triada a Ii-a, 2,9, ibid., p. 334. 

V. Lossky, Vision de Dieu, ibid., p. 136. 

omenesc a fost piatra de poticneală. Rezumându-se la a vedea în lumina taborică un fenomen 
creat (sau, în termenii epocii noastre, „iluzoriu şi psihologic"), doctrina lui Varlaam şi a 
partizanilor lui conduce la o concepţie dochetistă despre trup, negând capacitatea acestuia de a 
se transfigura şi afirmând separaţia dintre energia divină şi energia umană, autonomia lor şi 
neputinţa de a le uni. 

Teologia Sfântului Grigorie Palama ridică omul la o înălţime extraordinară. 
Continuând tradiţia teologică desprinsă din antropologia Sfântului Grigorie Teologul şi a 
Sfântului Grigorie de Nyssa, ea subliniază poziţia centrală a omului în univers. „Omul, scrie 
Sfântul Grigorie de Nyssa, acest microcosmos cuprins în macrocosmos, adună în sine toate 
cele ce sunt şi este regele tuturor făpturilor lui Dumnezeu." 346 Această învăţătură despre om 
oferă o bază solidă adevăratului umanism creştin şi constituie răspunsul Bisericii la interesul 
general faţă de om, manifestat în acea epocă. 

E firesc ca într-o astfel de epoca să aibă loc sporirea interesului faţă de imaginea 
omului în artă. Reprezentarea sentimentelor şi a emoţiilor - specifică acestei perioade - îi 
conferă un relief special. încă din secolul XIII - epoca Sfântului Sava - arta sârbească 
cunoaşte deja acele elemente care vor caracteriza mai târziu ceea ce se numeşte „renaşterea 
Paleologilor". E vorba în primul rând de reprezentarea foarte expresivă a lumii emoţionale, a 
„părţii pasionale a sufletului" 347 . în arta secolului XIV, aceste trăsături sunt exprimate cu o 
mare intensitate, în legătură cu dezbaterile privitoare la practica rugăciunii. Prin persoana 
Sfântului Grigorie Palama, Biserica le situează în adevărata lor perspectivă creştină. In tratatul 
său contra isihaştilor, Varlaam scria: „Faptul de a iubi deodată lucrările părţii pasionale a 
sufletului şi cele ale trupului leagă sufletul de trup şi îl umple de beznă" 348 . De aceea, pentru 
el, partea pasională a sufletului trebuie să dispară în cursul trăirii duhovniceşti. Sfântul 
Grigorie răspunde: „învăţătura pe care am primit-o (...) ne spune că nepătimirea nu constă în 
stingerea părţii pasionale, ci în mutarea acesteia dinspre rău înspre bine...". Am primit un trup 
- continuă el - nu „pentru a ne sinucide, stârpind în noi înşine orice activitate corporală şi 
orice putere a sufletului, ci pentru a respinge orice dorinţă sau faptă urâtă (...). Oamenii 
nepătimitori au partea pasională a sufletului lor încă vie şi, făptuind numai binele, nu o 
sufocă" 349 . Altfel spus, comuniunea cu harul divin nu ucide forţele pasionale ale sufletului, ci 
le transfigurează, le sfinţeşte. Aceste emoţii transfigurate - expresie a celor mai intime mişcări 
ale sufletului - formează una dintre trăsăturile ce caracterizează arta sacră a acestei epoci 350 . 

Nici isihaştii, nici adversarii lor nu ne-au lăsat scrieri special consacrate artei, aşa cum 
s-a petrecut în perioada iconoclastă. Problema imaginii nu s-a pus şi nu a făcut obiectul 
vreunei polemici. Insă arta acestei epoci în ansamblu vădeşte un amestec de Tradiţie ortodoxă 
şi de elemente legate de renaşterea „umanistă"; amestec specific luptei dintre „umanism" şi 
isihasm, implicând o întoarcere la vechile tradiţii elenistice şi o înflorire a vieţii spirituale. 
Acest amestec se manifestă atât în concepţia propriu-zisă despre artă, cât şi în caracterul sau 
subiectele ei. 

Numărul de împrumuturi din antichitate creşte mult în secolele XIII şi XIV iar aceste 
motive nu se mărginesc la rolul de complemente secundare; ele pătrund în subiectul însuşi şi 
în natura acestuia 351 . Se observă astfel o neîncetată tendinţă de a transfera volumul în imagine 
prin mijlocirea unei anumite profunzimi; apare totodată un anumit manierism, reprezentarea 
din spate, din profil, racourci-ul etc. Se răspândesc mai ales subiectele preluate din Vechiul 



346 Monahul Vasi\e, Asketicheskoye...., ibid., p. 103. 

347 Pus în fruntea Bisericii sale, Sfântul Sava invită iconari din Constantinopol şi comandă icoane celor mai buni 
pictori din Tesalonic. Vezi S. Radojcic, Icânes de Yougoslavie du XII ă la fin du XVII siecles, în Icânes, Paris- 
Grenoble, 1966, p. LX. 

J. Meyendorff, Introduction ă l'etude de Gregoire Palamas, ibid., p. 205. 
Apărarea sfinţilor isihaşti, Triada a Ii-a, 2,24, ibid., p. 370. 

350 Aceasta se vede mai ales, de exemplu, la iconarul Teofan Grecul (v. N. Goleizovsky, Zametki o tvorchestve 
Teofana Greka, în „Vizantiisky Vremennik", XXIV, p. 145) şi la Panselinos (v. A. Procopiou, La question 
macedonienne dans lapeinture byzantine, Atena, 1962, p.45). 

351 A. Grabar, Byzance, Paris, 1963, p. 70; V. Lazarev, Istoriya vizant...., ibid., p. 224. 

Testament şi printre acestea, prefigurările Maicii Domnului (rugul arzând, lâna lui 
Ghedeon...), ale lui Hristos (jertfa lui Avraam, Melchisedec etc.) precum şi reprezentările Sale 
simbolice (sub forma unui înger). Decoraţia bisericii îşi pierde unitatea şi laconismul ce o 
caracterizau în epoca anterioară. Nu se renunţă la principiul dogmatic, dar legătura ei organică 
cu arhitectura începe să slăbească. „Pictorii şi mozaicarii nu se mai supun spaţiului interior al 
bisericii (...), preferând degajarea semnificaţiei prin juxtapunerea a nenumărate 
reprezentări. " 3>2 într-o artă prin excelenţă spaţială, care până atunci transmisese mai degrabă 
atitudinea decât gesticulaţia, o stare spirituală decât o suită de emoţii, este acum introdus 
elementul temporal, reprezentarea care se desfăşoară în fuga timpului: apare naraţiunea, 
reacţia psihologică etc. Se schimbă totodată raportul dintre ceea ce este reprezentat şi privitor: 
chiar dacă icoana nu mai înfăţişează decât o persoană sau o scenă oarecare, aceasta nu mai 
este orientată spre exterior, spre credinciosul care se roagă înaintea ei; adesea reprezentarea 
este ca într-un tablou, trăindu-şi propria viaţă, desprinsă de privitor, ca şi cum ar fi închisă în 
sine fără a mai privi în afară. Tot în această perioadă se înmulţesc reprezentările de pe bariera 
altarului, ale cărei subiecte sunt direct legate de sensul Tainei centrale a Bisericii: Euharistia. 
Prin traducerea acesteia în imagini se conturează două curente: pe de o parte, căutarea unui 
sistem teologic coerent care să releve prin imagine toată iconomia mântuirii luată ca 
ansamblu. Acest curent va crea sistemul iconostasului, care îşi va primi forma clasică în Rusia 
secolului XV 353 . Pe de altă parte, ca o caracteristică a artei acelui timp, apare tendinţa de a 
explica sensul Tainei prin ilustrarea anumitor momente ale Liturghiei (Vohodul Mare, 
Liturghia Sfinţilor Părinţi etc). In acest din urmă subiect iconografic s-a depăşit adesea limita 
dintre reprezentabil şi ne-reprezentabil, confuzia mergând uneori până la materialismul 
grosolan. De pildă: scena în care un ierarh îl jertfeşte pe pruncul Iisus culcat pe un disc, care 
aminteşte în mod straniu o crimă rituală (în biserica de secol XV de la Mateic, în Serbia). Ni 
se pare incontestabil că tema Pruncului pe Sfântul Disc este o reacţie la discuţiile liturgice din 
secolul XII, sau mai precis, un reflex al acelor discuţii în tabăra occidentalizanţilor care, în 
epoca Paleologilor, aveau să-şi găsească un sol fertil în gândirea abstractă şi în raţionalismul 
„umaniştilor" 354 . 

Paralel cu ilustrarea anumitor momente ale Liturghiei, o serie de teme iconografice par 
menite să dezvăluie semnificaţia Tainei cu ajutorul unor imagini simbolice: ospăţul 
înţelepciunii, împărtăşirea Apostolilor de către înţelepciune etc. Aceste teme îşi propun să 
transpună în imagine textul din Proverbe (9, 1-7): „înţelepciunea şi-a zidit casă...", iar ele se 
tălmăcesc prin două ipostaze: pe de o parte, Sophia - ca înger - personificând înţelepciunea 
divină potrivit personificărilor tipice Antichităţii; pe de altă parte, înţelepciunea lui Hristos, 
sub înfăţişarea îngerului Marelui Sfat 355 . Să nu uităm că tema înţelepciunii era de mare 
actualitate în momentul conflictului dintre isihaşti şi adversarii lor; fără îndoială că acesta este 



352 O. Clement, Byzance et le christianisme, Paris, 1964, p. 75. 

353 A se vedea articolul nostru în franceză: L 'iconostase, în „Contacts", nr. 46, Paris, 1964, pp. 83-125. 

35 în secolul XIII, motivul lui Hristos pe disc s-a răspândit în reprezentarea Sfintei Liturghii, mai ales în Serbia, 
îl întâlnim, de asemenea, în picturile din Mistra, Trapezunt, în Bulgaria, în Rusia, la Muntele Athos (vezi V. 
Lazarev, Freski Staroi Ladogui, Moscova, 1960, p. 25). Cel mai vechi exemplu al acestui motiv care apare în 
secolul XII se găseşte în biserica Sfântul Gheorghe din Kurbinovo (Serbia). La fel, la Nerezi (v. V. Lazarev, 
ibid., p. 24). Un platou pentru prescuri din secolul XII sau începutul secolului XIII provenit de la Xiropotamu 
(mănăstire de pe Muntele Athos - n.tr.) (v. Lazarev, ibid.). îl arată pe altar pe Pruncul Hristos mort, cu cartea 
Evangheliilor aşezată pe piept. De fiecare parte a altarului, Hristos, adult, este reprezentat ca Arhiereu. Avem 
aici o ilustrare directă a cuvintelor: „Tu eşti Jertfitorul şi Cel jertfit" - cuvinte care au stat în miezul dezbaterilor 
din 1156-1157: Hristos, Prunc, este Cel jertfit, Hristos Arhiereul este Cel Care jertfeşte. La Mistra (Perivlepte), 
deasupra suportului, Dumnezeu-Tatăl este reprezentat în locul Sfintei Treimi. Să nu fie aici un ecou al întrebării: 
cui îi este oferită Jertfa lui Hristos? Lui Dumnezeu-Tatăl sau Sfintei Treimi? 

355 Cea mai veche reprezentare cunoscută a îngerului înţelepciunii se găseşte într-o catacombă din Alexandria şi 
datează din secolul VI. Alături de înger se află inscripţia: „Sophia Iisus Hristos". E greu de spus dacă această 
imagine este de origine ortodoxă sau eretică. Despre reprezentarea înţelepciunii, vezi G. Florovsky, O 
potchitanii Sofii Premudrosti Bojiyei v Vizantii i na Russi, în „Lucrările celui de-al V-lea Congres al 
organizaţiilor academice ruseşti din străinătate", voi. I, Sofia, 1932; J. Meyndorff, L'iconographie de la Sagesse 
divine dans la tradition byzantine, „Cahiers archeologiques", t. X, Paris, 1959. 

contextul în care s-a răspândit imaginea simbolică a Sophiei pe vremea Paleologilor. Desigur 
că, în dezvoltarea unui simbolism de acest tip, nu putem să nu vedem influenţa renaşterii 
„umaniste". Totuşi, dincolo de incompatibilitatea sa cu ideile isihaste, trebuie spus că acest 
simbolism - ca şi împrumuturile din Antichitate - nu era totdeauna străin partizanilor 
acestora. Putem deci înţelege reprezentarea simbolică a înţelepciunii nu doar ca pe o influenţă 
a „umanismului", ci şi ca pe o încercare a isihaştilor de a opune înţelepciunea lui Dumnezeu 
celei a filosofilor 356 . Acest gen de simbolism, utilizat de pictor în mod conştient sau 
inconştient, submina realismul doctrinei ortodoxe despre icoane şi mergea uneori până la 
încălcarea Canonului 82 al Sinodului Quinisext. Reamintim că acel Canon aboleşte 
simbolurile care înlocuiesc imaginea explicită a Cuvântului lui Dumnezeu întrupat: „Cinstind 
imaginile şi umbrele din vechime ca semne şi prefigurări ale Adevărului (...) le preferăm 
totuşi harul şi adevărul, primindu-1 ca desăvârşire a legii". Or, o asemenea „descărnare" 
încălcând realismul evanghelic este cu atât mai paradoxală în cazul unei teme euharistice. 
Evident, acest simbolism - fruct al unei gândiri abstracte - nu corespunde gândirii ortodoxe 
tradiţionale, mai mult decât confuzia dintre ceea ce poate fi reprezentat şi ceea nu poate. 

Aceste reprezentări simbolice menite să înlocuiască imaginea umană directă, reflexul 
atât de expresiv al vieţii emoţionale în artă, tendinţa către trăsăturile naturalismului elenistic, 
marea varietate a subiectelor iconografice inedite, proliferarea imaginilor vetero-testamentare, 
toate acestea erau fructul unei epoci ce se scălda într-o multitudine de idei noi - epoca 
renaşterii „umaniste" şi a renaşterii isihaste. Dacă pictorii tradiţionalişti nu erau întotdeauna la 
adăpost de influenţele „umanismului", pictorii partizani ai umanismului rămâneau, la rândul 
lor, fideli formelor tradiţionale ale artei ortodoxe reprezentate de isihasm. Renaşterea 
Paleologilor nu abandonează formele tradiţionale; totuşi, sub influenţa ideilor vremii şi în 
comparaţie cu perioada precedentă, anumite elemente care diminuează spiritualitatea imaginii 
pătrund în formele tradiţionale. Uneori, ele denaturează, aşa cum am văzut, însăşi noţiunea de 
icoană, semnificaţia şi rolul ei în Biserică. Aceste elemente provenind dintr-o concepţie 
abstractă despre Dumnezeu (întemeiată pe cunoaşterea naturală a lumii) se situează faţă de 
Tradiţia ortodoxă precum viziunea „umanistă" despre lume faţă de atitudinea isihastă 
tradiţională. De aceea, rolul pe care „umaniştii" îl atribuiau filosofiei şi ştiinţelor profane în 
viaţa spirituală, pe de o parte, precum şi atitudinea isihaştilor faţă de acestea pot să ne 
slujească indirect drept indicaţii referitoare la concepţia unora şi altora despre conţinutul şi 
funcţia artei sacre. 

In controversa lui cu „umaniştii", Sfântul Grigorie Palama scria: „Nu împiedicăm deci 
pe nimeni să se iniţieze în educaţia profană, cu condiţia să nu fi îmbrăţişat viaţa monahală. 
Dar nu sfătuim pe nimeni să se dedice total educaţiei profane şi nici să obţină prin ea cât de 
puţină exactitate în cunoaşterea celor dumnezeieşti; căci nu e cu putinţă să ajungi la vreo 
învăţătură sigură despre Dumnezeu". Şi ceva mai departe: „Există câte ceva de folos la 
filosofi, precum într-un amestec de miere şi mătrăgună; dar există riscul ca toţi cei care vor 
vrea să scoată mierea, să culeagă deodată şi rămăşiţa ucigaşă" 357 . Sfântul Grigorie Palama 
abordează pe larg şi în amănunt problema raporturilor dintre filosofie şi ştiinţa profană, pe de 
o parte şi cunoaşterea lui Dumnezeu, pe de altă parte. In pofida aprecierii absolut negative pe 
care tocmai am citat-o, ea nu numai că nu neagă importanţa ştiinţelor profane, dar chiar le 
recunoaşte o anumită utilitate relativă. Asemenea lui Varlaam, el vede în aceste ştiinţe una 
dintre căile de a obţine o cunoaştere indirectă şi relativă despre Dumnezeu. Dar refuză în 
acelaşi timp energic posibilitatea ca filosofia religioasă sau ştiinţele profane să servească drept 
mijloace de comuniune cu Dumnezeu, adică să permită cunoaşterea Lui nemijlocită: în acest 



356 Apariţia, în nartexul bisericilor ortodoxe din această epocă, a reprezentărilor de filosofi antici şi a silabelor 
considerate oarecum ca prevestitori ai lui Hristos poate fi înţeleasă ca o tentativă de sacralizare a înţelepciunii 
elenistice (N. L. Okunev, Arilje. Pamiatnik serbskogo iskousstva XIII veka, în Seminarium Kondakovianum , 
VIII, Praga, 1936, pp. 221-258, K. Specieris, Reprezentările filosofilor greci în biserici, Atena, 1964 - în lb. 
greacă). 

Apărarea sfinţilor isihaşti, Triada I, ibid., pp. 36-37 şi 56-57. 

sens, nu numai că ştiinţa nu poate „oferi, într-o cât de mică măsură, precizie în cunoaşterea 
celor divine", dar, de îndată ce este aplicată unui domeniu care îi este străin, ea poate duce la 
greşeli. Mai rău, ea riscă să împiedice însăşi posibilitatea comuniunii cu Dumnezeu, 
dovedindu-se „ucigaşă". După cum vedem, Sfântul Grigorie nu face decât să protejeze 
domeniul comuniunii cu Dumnezeu împotriva oricărei confuzii cu cel al filosofiei religioase 
şi al cunoştinţelor naturale. In faţa unei asemenea intransigenţe manifestate de isihasm faţă de 
orice amestec al ştiinţelor profane (inclusiv filosofia religioasă) cu domeniul cunoaşterii 
nemijlocite a lui Dumnezeu se poate presupune că el situa în aceeaşi perspectivă arta sacră, 
conţinutul şi funcţiile ei. 

De notat că, deşi tehnica psiho-somatică concret folosită de isihaşti presupune o 
anumită detaşare faţă de imagine, atitudinea lor faţă de venerarea şi importanţa icoanei în cult 
şi în rugăciune rămâne întru totul fidelă învăţăturii ortodoxe. Atunci când Sfântul Grigorie 
vorbeşte despre icoane el nu se limitează la exprimarea poziţiei ortodoxe clasice, adăugând 
unele precizări caracteristice învăţăturii isihaste şi tendinţelor globale urmate de arta ortodoxă: 
„Alcătuieşte din iubire pentru El, icoana Celui ce S-a făcut Om pentru noi; cu ajutorul 
acesteia îţi vei aminti de El, prin ea II vei adora, prin ea îţi vei ridica duhul spre Trupul 
preacinstit al Mântuitorului ce sade în ceruri de-a dreapta Tatălui. Tot astfel, pictează şi 
icoanele sfinţilor (...), cinsteşte-le, dar nu ca pe nişte dumnezei - nu se cuvine - ci ca pe o 
mărturie a veneraţiei şi iubitoarei tale comuniunii cu dânşii, înălţându-ţi duhul spre ei, prin 
icoane" 358 . După cum vedem, Sfântul Grigorie exprimă învăţătura ortodoxă tradiţională atât 
prin venerarea imaginii, cât şi prin concepţia lui despre temeiul (întruparea) şi conţinutul 
acesteia. Dar, pus în contextul ei teologic, acest conţinut capătă rezonanţa caracteristică 
perioadei pneumatologice. Pentru el, întruparea este punctul de plecare prin care se descoperă 
roadele: slava divină arătată în trupul omenesc asumat de Dumnezeu-Cuvântul. Trupul 
deificat al Mântuitorului a primit şi împărtăşeşte slava veşnică a Dumnezeirii. Ea este 
reprezentată în icoane şi este mărită în măsura în care manifestă Dumnezeirea lui Hristos 359 . 
Dar pentru că Dumnezeu şi sfinţii au acelaşi har 360 , reprezentarea lor se face „asemenea" 361 . 

In lumina unei asemenea concepţii despre semnificaţia imaginii, nu ne mai îndoim că, 
pentru isihaşti, în domeniul artei, numai o imagine corespunzătoare doctrinei isihaste despre 
comuniunea cu Dumnezeu putea servi ca mijloc al acestei comuniuni. Dimpotrivă, acele 
elemente care, în artă, se bazau pe o gândire abstractă şi pe o cunoaştere empirică a lumii nu 
puteau - ca şi filosofia sau ştiinţele profane - să ofere „vreo precizie în cunoaşterea celor 
divine". Mai cu seamă o reprezentare simbolică a lui Iisus Hristos, înlocuind imaginea 
personală a Purtătorului de slavă divină, constituie o violare a însăşi temeliei învăţăturii 
despre icoane - ca mărturie a întrupării; o astfel de reprezentare nu poate deci să „înalţe duhul 
spre Trupul mărit al Mântuitorului care sade în slavă de-a dreapta Tatălui". E prin urmare 
normal că, o dată cu victoria isihasmului, Biserica a inhibat dezvoltarea, în arta ei de cult, a 
acelor elemente Care îi subminau învăţătura. Tocmai datorită isihasmului, „ultimii bizantini - 
spre deosebire de italieni - au făcut loc naturalului, dar fără a elabora un naturalism; au folosit 
adâncimea, fără a o întemniţa în legile perspectivei; au explorat umanul, fără a-1 despărţi de 
divin" 362 . Arta nu şi-a rupt legăturile cu revelaţia şi şi-a păstrat caracterul de sinergie între 



Decalogul legii creştine, P.G. 150, 1092. 

J. Meyndorff, Introduction ă l'etude de Gregoire Palamas, ibid., p. 255. 

360 Vezi de exemplu, Sf. Maxim Mărturisitorul, Opuscule teologice şipolemice către Marianus, P.G. 91, 12 b; 33 
a; Ambigua, ibid., col. 1076 bc. [în româneşte, Sf. Maxim Mărturisitorul, Ambigua, col. „PSB", EIBMBOR, 
Bucureşti, 1983.] 

361 Cu privire la isihasm aflăm din lucrările unor anumiţi autori contemporani că această doctrină căuta aşa- 
zicând nişte căi ale mântuirii, „dincolo de practica bisericească, neascultând nici de cultul, nici de dogmele 
Bisericii" şi că un asemenea sistem nu avea nevoie nici de cultul Fecioarei Măria, nici de cel al sfinţilor. 
Isihasmul „se străduia să obţină îndumnezeirea printr-o rugăciune pioasă, adică o rugăciune care ucidea 
sufletul"; „isihaştii se opuneau dogmei universale" (sic!) etc. Ce legătură au toate acestea cu isihasmul? E un 
secret al respectivilor autori; oricum, ele sunt prezentate cititorilor ca tot atâtea date ştiinţifice obiective. 

O. Clement, Byzance et le christianisme, ibid., pp. 16-11 . 

Dumnezeu şi om. 

Doctrina Sfântului Grigorie Palama despre comuniunea esenţială cu energiile divine 
„distruge tot restul raţionalismului şi pozitivismului iconoclast" 363 , pentru că nu face decât să 
dezvolte chestiunile schiţate odinioară prin învăţătura despre cinstirea icoanelor. Intr-un 
asemenea domeniu, travaliul dogmatic nu se putea continua decât în sensul explicitării 
conţinutului însuşi al experienţei spirituale şi, implicit, al conţinutului artei sacre. Prin dogma 
cinstirii icoanelor, Biserica recunoaşte posibilitatea de a traduce în limbajul formelor, 
culorilor şi liniilor rezultatul lucrării divine în om, de a manifesta şi evidenţia acest rezultat; 
prin doctrina luminii taborice, Biserica admite că lucrarea divină care transfigurează omul are 
ca origine lumina necreată şi nepieritoare, energia Dumnezeirii, resimţită şi contemplată în 
trup. Doctrina energiilor divine se întâlneşte astfel cu cea despre icoane, fiindcă în discuţia 
despre lumina taborică s-a stabilit, în mod dogmatic, că îndumnezeirea omului este şi temelia 
semnificantă a icoanei. In această epocă se precizează limitele pe care arta sacră nu trebuie să 
le depăşească, pentru a rămâne artă a Bisericii. 

Victoria palamismului a fost decisivă pentru istoria ulterioară a Bisericii. Dacă aceasta 
ar fi rămas pasivă în faţa dezvoltării „umanismului", mareea ideilor „noi" ar fi condus-o, fără 
nici o îndoială, la o criză asemănătoare cu cea a creştinismului apusean: la neo-păgânismul 
Renaşterii şi la Reforma provocată de noua filosofie. Iar acest lucru ar fi antrenat o modificare 
radicală a artei sacre 364 . 

Aşadar, graţie isihasmului, arta sacră nu a depăşit limitele dincolo de care ar fi încetat 
să exprime învăţătura ortodoxă; şi totuşi, încă din a doua jumătate a veacului XIV, tradiţia vie 
şi creatoare care produsese renaşterea Paleologilor începe să lase locul unui anumit 
conservatorism. După căderea Constantinopolului, în 1453, şi invadarea Balcanilor de către 
turci, Rusia preia rolul principal în domeniul artei sacre 365 . Impulsul viu al isihasmului şi al 
dogmelor ce formulau antropologia ortodoxă în lumina palamismului au dat roade extra- 
ordinare în viaţa spirituală şi în arta rusă; renaşterea din secolele XIV-XV va avea acolo, după 
cum vom vedea, o cu totul altă bază decât cea care a produs renaşterea bizantină a 
Paleologilor. Cât despre conservatorism, el s-a dovedit prea slab din fire pentru a rezista 
influenţelor exterioare venite din Apus şi, aşa cum spune pe bună dreptate M. S. Radojcic, 
„influenţele occidentale au făcut mai mult rău picturii bizantine decât turcii" 366 . 

Cel mai solemn act prin care Biserica a confirmat doctrina Sfântului Grigorie Palama a 
fost Sinodul de la Constantinopol, din 1351. în secolul XIV, deciziile acestui Sinod au fost 
adoptate de întreaga Biserică Ortodoxă. La un an după Sinod, definiţiile sale au fost incluse în 
ritualul de la Duminica Ortodoxiei. Sfântul Grigorie Palama a fost canonizat în 1368, puţin 
după moartea sa (pe care o comemorăm la 14 noiembrie). Mai mult, a doua Duminică din 
Postul Paştelui este, de asemenea, consacrată memoriei Sfântului, ca „propovăduitor al 
dumnezeieştii lumini" (stihirea a IlI-a de la vecernie); el este sărbătorit ca „flacără a 
Ortodoxiei, doctor şi stâlp al Bisericii" (troparul). Ca atare, după Duminica Ortodoxiei, 
Biserica sărbătoreşte doctrina îndumnezeirii omului, iar Sinodul din 843, care încheie 
perioada hristologică a Bisericii este legat în mod liturgic de culmile perioadei sale 
pneumatologice. 



363 A. V. Kartachev, Vseleskiye Sobory, Paris, 1963, p. 709. 

364 Aflându-şi un teren favorabil în doctrina romană, „umanismul" a fecundat cele mai diverse domenii ale 
activităţii umane. Cu toate acestea, dezvoltarea lui a mers pe căi din afara sau chiar opuse Bisericii. Aceasta 
demonstrează că „umanismul" nu coincidea cu antropologia creştină pe care Biserica trebuia să o 
propovăduiască. 

365 Iată de ce urmarea expunerii noastre este dedicată artei sacre din Rusia. într-adevăr, din pricina acestor 
condiţii istorice (şi a ereziilor din Biserica rusă) acolo s-au jucat destinele artei sacre ortodoxe. 

S. Radojcic, Les icones de Yougoslavie, ibid., p. LXXI. 

12 
Isihasmul şi înflorirea artei ruseşti 



Creştinarea Rusiei a fost un proces îndelungat care a început cu mult înainte de 
botezul oficial şi prelungindu-se multă vreme după acesta. Dacă în secolul X, în ciuda 
rezistenţei păgânismului (foarte crâncenă pe alocuri), creştinismul a putut deveni religia 
dominantă, acest lucru se explică prin faptul că partea creştină a populaţiei era deja importantă 
sub raport numeric şi spiritual. In timpul domniei prinţului Sviatoslav (f 972) existau deja la 
Kiev mai multe biserici creştine 367 . Or, dacă existau biserici, existau şi icoane. Erau ele 
importate, sau unele dintre ele fuseseră pictate la faţa locului? Nu putem confirma această din 
urmă ipoteză, dar nici nu o putem exclude. 

Cunoscând veneraţia pe care Sfântul Fotie, iniţiatorul misiunii printre slavi, o arăta 
icoanelor (ca de altfel şi colaboratorii săi apropiaţi sau cei care i-au continuat opera) se poate 
presupune că s-a acordat o atenţie specială acestui important aspect al Ortodoxiei şi 
răspândirii icoanelor printre noii convertiţi. Cultura artistică locală - aşa cum reiese ea din 
cercetările actuale - atinsese un nivel destul de înalt, fapt care va fi uşurat şi accelerat familia- 
rizarea cu arta creştină şi apariţia unor pictori locali. începând de la sfârşitul secolului X şi în 
secolul XI funcţionează la Kiev ateliere mixte ruso-bizantine 368 . Dacă primele biserici, 
construite după botezul oficial, fuseseră decorate de către artişti greci invitaţi în Rusia, 
istoricii notează totodată participarea artiştilor ruşi la decorarea lor. 

Conform omiliei pe care Episcopul Ilarion al Kievului (sec. XI) o dedica defunctului 
principe Vladimir, atât venerarea icoanei cât şi conştiinţa importanţei acesteia pătrunseseră 
profund în spirite: „Priveşte - spune Ilarion - această cetate plină de măreţie, aceste biserici 
înfloritoare, răspândirea creştinismului, priveşte această cetate sfinţită de icoanele sfinţilor 
(...), în care răsună dumnezeieştile cântări şi laude" 369 . Iar Patericul de la mănăstirea Lavrelor 
din Kiev relatează că, în secolul XIII, o tradiţie mai veche vorbea despre un călugăr Erasm, 
care „cheltuise tot ce avea pentru sfintele icoane". 

O data cu creştinismul, Rusia a primit imaginea sacră în forma ei clasică, o învăţătură 
gata formulată cu privire la acest subiect şi o tehnică matură, elaborată de-a lungul veacurilor. 
Poporul rus a primit în mod creator, în acord cu propriul său mod de a trăi creştinismul, atât 
noua credinţă cât şi limbajul ei pictural, zămislit printr-o luptă aprigă, adesea tragică. încă din 
perioada de asimilare (secolele XI-XII) s-a elaborat un limbaj artistic original, propriu Rusiei, 
ale cărui forme au dobândit, în secolul XIII, un caracter naţional specific. Viaţa spirituală, 
sfinţenia şi arta sacră a poporului au primit o amprentă naţională - produse ale unui fel nou şi 
original de a asimila creştinismul. Aşa se face că sfinţenia prinţilor Boris şi Glev a primit 
marca unui caracter tipic rusesc. Ei au fost primii sfinţi ruşi canonizaţi în virtutea unei 



V. Moşin, Periodizarea relaţiilor literare dintre Ruşi şi Slavii de Sud, în „Trudy Otdela drevnerussk 
Literatury", XIX, Moscova-Leningard, 1963, p. 52 (în lb. rusă). Vorbind despre jurământul depus de prinţul Igor 
în faţa grecilor, cronicarul spune: „Noi toţi cei care am primit botezul depuneam jurământul în Catedrală, jurând 
pe biserica Sfântul Ilie: căci în biserica acelei Catedrale, numeroşi au fost varegii şi khazarii încreştinaţi" 
(Cronică editată de Academia de Ştiinţe, Moscova-Leningrad, 1950, pp. 38-39). 

368 V. N. Lazarev, Mozaicurile din biserica Sfântul Mihail, Moscova, 1966, p. 9 (în lb. rusă). 

369 B. L. Grekov, Rusia kieviană, Moscova, 1953, p. 497 (în lb. rusă). 

veneraţii unanime, în pofida dubiilor sau a opoziţiei exprimate de greci. In secolul XI, doi 
monahi de la Lavra Kievului - Alipie şi Grigore - canonizaţi ca iconari - au dat artei sacre 
ruseşti un impuls provenit din cunoaşterea vie şi nemijlocită a revelaţiei. încă de la început, 
ansamblul artei cultice ruseşti (arhitectură, pictură, muzică) poartă o amprentă originală. 
Această originalitate avea să se manifeste mai ales în marea varietate a manierelor picturale 
elaborate în diferitele centre istorice ale Statului (în perioada fărâmiţării sale feudale) conform 
condiţiilor locale şi trăsăturilor specifice poporului dintr-o parte sau alta a vastului teritoriu 
rusesc. 

îngrozitoarea invazie tătară a frânat, dar nu a zdrobit spiritul creator al poporului rus. 
Sub jugul tătar s-a continuat construirea de biserici şi pictarea de icoane, chiar dacă înflorirea 
acestora nu se mai putea compara cu cea din perioada anterioară. în 1325, în vremea Sfântului 
Mitropolit Petru, Moscova a devenit centrul religios al Rusiei, cu mult înainte de a-i fi 
capitală. In această perioadă de neîncetate războaie interne între principi, de devastare 
generală în urma invaziilor şi a incursiunilor tătare, Biserica a fost cea care a asigurat unitatea 
lăuntrică a Rusiei 370 , garantându-i viitoarea unire politică 371 . Prin persoana celor mai buni 
reprezentanţi ai ei (în primul rând a Sfântului Serghie de Radonej şi a ierarhilor moscoviţi), 
Biserica realizase unificarea spirituală a întinsei Rusii în jurul Moscovei, înainte de unificarea 
politică 372 . Iar lupta împotriva jugului tătar „era o datorie nu doar naţională, ci şi 
religioasă" 373 . în ce priveşte războaiele interne şi certurile dintre principii de aceeaşi credinţă, 
ele contraziceau însăşi natura Bisericii. Faptul că Sfântul Serghie şi-a târnosit biserica sub 
hramul Sfânta Treime este cu siguranţă foarte grăitor; biograful său, Epifanie (numit „cel 
preaînţelept") scria: „pentru ca vederea Sfintei Treimi să învingă teama de urâta dezbinare a 
lumii acesteia" 374 . 

Veacurile XIV-XV - epoca Sfântului Serghie (1314-1392) şi a continuatorilor 
imediaţi ai operei sale, este epoca unui mare avânt al sfinţeniei ruse, a unei renaşteri a 
monahismului şi eremitismului, a culturii şi artei focalizate în mănăstiri 375 . Unificarea 
poporului rus se face în jurul Moscovei. în această perioadă de renaştere spirituală, culturală 
şi naţională creşte interesul pentru trecutul istoric (vremea cuceririi independenţei), pentru 
pictura, arhitectura şi literatura veacurilor XI-XIII, de la Kiev, Novgorod şi Vladimir. 
Zguduită de nemaipomenita catastrofă a invaziei tătare, Rusia începe în sfârşit să iasă din 
această „probă de foc", ridicându-se treptat şi adunându-şi forţele pentru a se elibera de jugul 
străin. „Ea trăia vestea cea bună a Evangheliei, cu o intensitate nemaiîntâlnită înainte şi 
nemaivăzută după aceea. Patima lui Hristos devenea propriul său calvar, iar vestea învierii lui 
Hristos era primită cu o bucurie pe care numai sufletele ieşite din iad o pot resimţi. în acelaşi 
timp, generaţia sfinţilor care trăia în sânul ei oblojindu-i rănile, o făcea să recunoască în orice 



M. V. Levcenko, Note despre istoria relaţiilor ruso-bizantine, Moscova, 1956, p. 551 (în lb. rusă). 

371 D. S. Lihacev notează pe bună dreptate: „în vremea groaznicilor ani ai jugului tătar, unitatea bisericească din 
Rusia avea o mare importanţă politică. Puterea bisericească a Mitropolitului, care se întindea în toată Rusia, 
permitea întrezărirea viitoarei unificări a puterii sale seculare". Prinţii au preluat după modelul Mitropolitului 
titlul de „a toată Rusia" (D. Lihacev, Cultura Rusiei în vremea lui Andrei Rubliov şi al lui Epifanie cel 
Preaînţelept, Moscova-Leningrad, 1962, p. 10 -în lb. rusă). 

372 E interesant că până şi prinţul Dimitri Doskoi care, aşa cum spune cronicarul Nikon, „îi supunea pe toţi ruşii 
voinţei sale", nu ajunsese, în pofida victoriei de la Kulikovo, să gândească în categorii pan-ruseşti: înainte de a 
muri, ca un rege cinstit, el a împărţit fiilor săi teritoriile din jurul Moscovei, creând astfel un focar de lupte 
intestine care, din fericire, nu au avut loc. 

D. Lihacev, Cultura Rusiei..., ibid., p. 88. 

374 V. N. Lazarev, Andrei Rubliov şi şcoala sa, Moscova, 1966, p. 60 (în lb. rusă); „Viaţa Sfântului Serghie", de 
Epifanie cel Preaînţelept, în Monumentele literaturii şi artei vechi, voi. 58, Petersburg, 1885 (în lb. rusă). E 
grăitor faptul că majoritatea mănăstirilor aflate, într-un fel sau altul, în legătură cu Sfântul Serghie au primit 
hramul Sfintei Treimi (G. Fedotov, Sfinţii vechii Rusii, Paris, 1931, p. 154 (în lb. rusă) - ca antiteză la „odioasa 
discordie din această lume". 

375 în 80 de ani (1420-1500) au murit 50 de persoane care au fost ulterior canonizate. Creşterea numerică a 
mănăstirilor este de asemenea specifică acestei perioade: Rusia număra circa 90, între secolele XII şi XIV, iar 
numărul lor a crescut în secolul următor (1340-1440), ridicându-se la 150. Ucenicii Sfântului Serghie au 
întemeiat, încă din timpul vieţii acestuia, 50 de noi comunităţi monastice. 

clipă puterea lucrătoare a făgăduinţei lui Hristos: «Şi iată, Eu sunt cu voi în toate zilele, până 
la sfârşitul veacului» (Mt. 28, 20). Conştiinţa lucrării lui Hristos în viaţa omului şi a naţiunii 
se exprimă în ansamblul artei ruseşti din această epocă" 376 . 

Rusia străbătea o perioadă de viaţă artistică intensă. Ca expresie a vieţii spirituale şi 
culturale a poporului rus, pictura ocupă un loc preponderent în avântul general al arhitecturii, 
literaturii şi al creaţiei liturgice. Exact în această epocă, limbajul pictural al artei sacre atinge 
un maximum de expresivitate, distingându-se prin forţa sa expresivă, prin libertatea, 
spontaneitatea, puritatea tonului, intensitatea şi bucuria culorii. 

In acea vreme, în Rusia se ştia foarte bine ce se petrece în Bizanţ. Renaşterea 
creştinismului ortodox numită în discuţiile bizantine „isihasm", premisele ei teologice şi 
dezbaterile legate de experienţa ascetică, toate acestea au, provocat un puternic ecou în Rusia. 
Am văzut că limbajul imaginii sacre s-a format de-a lungul veacurilor, graţie experienţei 
spirituale a ascezei ortodoxe. Era deci normal ca desăvârşirea sfinţeniei ruse să fie însoţită de 
avântul artei sacre. încă din perioada pre-mongolă, contactele călugărilor ruşi cu mănăstirile 
bizantine şi centrele spirituale din Orientul Apropiat au îngăduit concluzia că „praxisul" 
spiritual avusese un rol decisiv în asimilarea artei creştine şi formarea unei conştiinţe artistice 
bisericeşti pe întinsul Rusiei. Cât priveşte arta rusească din secolele XIV şi XV, ea este direct 
influenţată de isihasm. Totuşi, înflorirea ei nu a depins, ca în Bizanţ, de o dispută dogmatică. 
Nu a fost o replică la un atac, ci manifestarea vizibilă a unui avânt de viaţă spirituală, a unei 
înfloriri de sfinţenie. Ei i se pot aplica aceiaşi termeni ca şi sfinţilor ruşi: „Pământul rus Te 
aduce aici, Doamne, ca o roadă bogată a mântuitoarelor Tale seminţe" 377 . 

Mişcarea isihastă a pătruns în Rusia pe două căi: direct prin Bizanţ (cu care legăturile 
rămâneau foarte strânse) şi prin Muntele Athos şi slavii de sud. Un mare număr de ierarhi ai 
Bisericii ruse aveau legături nemijlocite cu această mişcare (Mitropoliţii Teognost, Alexie, 
Ciprian şi Fotie) 378 . Introducerea sărbătorii Sfântului Grigorie Palama (a doua Duminică a 
Postului Mare) confirma pe plan liturgic legătura Bisericii ruse cu isihasmul bizantin. 
Numeroasele scrieri de la Bizanţ, Muntele Athos sau din teritoriile slavilor sudici care 
pătrundeau în Rusia erau impregnate de doctrina şi practica isihastă 379 . „Praxisul" spiritual 
cuprindea un vast cerc de discipoli, prieteni sau corespondenţi ai Sfântului Serghie, a cărui 
mănăstire - Sfânta Treime - a devenit centrul spiritual al Rusiei şi principalul focar de 
răspândire a isihasmului. Insă raporturile cu Bizanţul erau cu precădere active în domeniul 
artei sacre: de acolo erau aduse icoane şi mulţi pictori bizantini lucrau în Rusia. Pe deasupra, 
în secolul XIV, slavii de sud s-au refugiat aici pentru a evita înaintarea turcilor. Totuşi, 
mişcarea isihastă din Rusia nu a fost rezultatul unor raporturi exterioare cu Bizanţul, 



376 E. Trubeţkoi, O teologie în imagine, Paris, 1965, p. 135 (în lb. rusă). 

377 Condacul sărbătorii „Tuturor Sfinţilor" a sanctificat pământul Rusiei. Serviciul liturgic, Ed. Patriarhiei 
Moscovei, 1946. 

378 Hotărârile Sinodului din 1341, de la Constantinopol (care a aprobat învăţătura Sfântului Grigorie Palama şi a 
condamnat erezia lui Varlaam) au fost trimise Mitropolitului Rusiei, Sfântul Teognost (pomenit la 14 martie). 
Urmaşul acestuia, Sfântul Alexie (1298-1378, pomenit la 12 februarie) cunoştea bine doctrina dogmatică 
palamită, întrucât stătuse la Constantinopol între anii 1353 şi 1355, adică imediat după Sinodul care îi 
condamnase pe Varlaam şi Akyndinos. Cel mai de seamă reprezentant al monahismului rus, Sfântul Serghie de 
Radonej (pomenit la 25 septembrie) avea contacte cu Patriarhii Constantinopolului Filotei şi Calist, ambii 
exponenţi ai isihasmului. Nepotul Sfântului Serghie, Sfântul Teodor (ulterior Episcop de Rostov; binecunoscut 
iconar, tradiţia atribuindu-i prima icoană a unchiului său; pomenit la 28 noiembrie) a vizitat Constantinopolul în 
mai multe rânduri. Atunci când a întemeiat mănăstirea Sfântul Simon, în apropiere de Moscova, el i-a cerut şi a 
obţinut de la Patriarhul de Constantinopol, dreptul de stavropighie (stravropighiile erau acele mănăstiri puse sub 
jurisdicţia directă a Patriarhului de Constantinopol - n.tr.) (v. M. V. Levcenko, Note despre istoria..., ibid., p. 
532). 

379 „în a doua jumătate a secolului XIV existau la Constantinopol şi la Muntele Athos colonii întregi de ruşi care 
trăiau în mănăstiri, ocupându-se cu traducerea şi copierea manuscriselor, cu comparaţia dintre cărţile liturgice 
slave şi cele greceşti etc." (D. Lihacev, Cultura Rusiei..., ibid., p. 30). Pe lângă cărţile liturgice şi vieţile sfinţilor, 
erau traduse în rusă operele Sfinţilor Vasile cel Mare, Isaac Şirul, Avva Dorotei, Dionisie pseudo-Areopagitul, 
Grigorie Sinaitul, Grigorie Palama, Simeon Noul Teolog, Ioan Scărarul, Ioan Hrisostom, Patriarhului Calist, 
Eftimie al Târnovei, Maxim Mărturisitorul şi ale altora (D. Lihacev, ibid., pp. 33-34 şi 85). 

întreţinute prin intermediul scrierilor, al zugravilor sau al icoanelor venite de acolo. Era vorba 
mai degrabă de ecoul profund în viaţa spirituală rusă, al luptei dogmatice ce avea loc în 
Bizanţ. Se poate spune că arta rusească din secolele XIV-XV (şi parţial, XVI) constituie 
aportul Bisericii ruse la această luptă dogmatică la care nu participase direct. Teologia isihastă 
se răsfrânge în conţinutul spiritual dar şi în natura acestei arte traducând un profund proces de 
conştientizare. 

Acei oameni care erau cei mai reprezentativi pentru arta acestei perioade duceau ei 
înşişi o viaţă isihastă sau îi erau ataşaţi într-un fel sau altul. Printre aceştia, istoria artei 
distinge trei nume legate, cu mai multă sau mai puţină certitudine de anumite opere şi curente 
artistice: Teofan Grecul (sec. XIV), Andrei Rubliov (1360 sau 1370-1430) şi maestrul 
Dionisie (născut în anii '30 sau '40 ai secolului XV şi mort în primii ani ai secolului XVI). 
Potrivit lui Epifanie cel înţelept, în munca lui, Teofan Grecul „concepea în duh cele neapro- 
piate şi nevăzute, văzând prin lumina ochilor trupeşti frumuseţea duhovnicească" 380 . Cât 
despre Andrei Rubliov şi anturajul său, Sfântul Iosif de Volokolamsk vorbeşte în următorii 
termeni: „Aceşti minunaţi şi faimoşi iconari, Daniel, ucenicul său Andrei şi mulţi alţii 
asemenea lor, aveau atâta virtute şi atâta zel spre postire şi viaţă călugărească încât putură 
primi harul dumnezeiesc; îşi înălţau neîncetat duhul şi gândirea către netrupeasca lumină 
dumnezeiască, ţintuind cu ochii trupului chipurile zugrăvite în culori fireşti ale Mântuitorului 
Hristos, Prea Curatei Sale Maici şi ale tuturor sfinţilor" 381 . Teologia isihastă şi mai ales 
învăţătura despre rugăciunea inimii călăuzeau de asemenea lucrarea maestrului Dionisie 382 . 
Acei „mulţi alţii, asemenea lor" erau greci, slavi de sud sau ruşi formaţi în raza influenţei 
directe sau indirecte a Sfântului Serghie - generaţii de iconari cu un nivel spiritual şi artistic 
extrem de ridicat. Cunoaştem câteva nume din aceste generaţii, dar nu le putem atribui cu 
certitudine anumite opere; majoritatea lor rămân, de fapt, anonimi. 

Avântul vieţii spirituale şi atingerea sfinţeniei au coincis, în Rusia, cu dezvoltarea 
ereziilor, tot aşa cum înflorirea artei sacre a corespuns iconoclasmului manifestat prin acele 

••383 

erezii . 

Spre mijlocul secolului XIV apare în nord-vestul Rusiei erezia „strigolnicilor" (după 
unii, la Pskov, după alţii, la Novgorod). Acest curent, impregnat de raţionalism critic, a fost 
primul care s-a opus Bisericii. Strigolnicii negau ierarhia, dogmele Bisericii şi Sfintele 
Taine 384 . Nu avem nici o precizare directă cu privire la iconoclasmul lor. Totuşi, natura 



380 V. N. Lazarev, Teofan Grecul şi şcoala sa, Moscova, 1961, p. 113 (în lb. rusă). 

Sfântul Iosif de Volokolamsk, Răspuns la curioasa şi scurta povestire despre Sfinţii Părinţi care au vieţuit în 
mănăstirile de pe pământul Rusiei, în „Marele Minei al Mitropolitului Macarie", 1-15 septembrie, Petersburg, 
1868. 

N. C. Goleizovsky, Mesajul către un iconar şi ecourile isihasmului în pictura rusă, în „Vizantiisky 
Vremennik", XXVI, Moscova, 1965, p. 237 (în lb. rusă). 

83 Trebuie să mai notăm că renaşterea sfinţeniei şi a artei ruse contrastau nu doar cu realitatea teribilă a vieţii 
civile, dar adesea şi cu aceea a vieţii eclesiastice, pacea Bisericii fiind întreruptă de perioade tulburi. Astfel, în 
secolele XIV şi XV, Biserica rusă a fost în două rânduri divizată: în primul caz, Patriarhul pro-latin de 
Constantinopol, Ioan Calecas, a desprins eparhia de Galici din ansamblul Mitropoliei ruse, ceea ce a provocat o 
schismă în sânul acesteia. Unitatea a fost restabilită în 1347 de către Patriarhul isihast Isidor. în 1416, sub 
presiunea principelui lituanian Vitovt, el a convocat un Sinod episcopal care, încă din timpul vieţii Sfântului 
Fotie, 1-a „întronizat" în locul său pe un anume Grigorie Tambloc, care fusese anterior depus din treaptă, la 
Constantinopol. Pe Scaunul mitropolitan al Moscovei s-au perindat, rând pe rând, sfinţi şi oameni complet 
nevrednici cum ar fi Dimitrie (numit „Mitia"), Isidor şi Zosima. Ştim pe de altă parte (din acuzaţiile lansate de 
autorităţile bisericeşti) că monahii şi clerul nu se aflau întotdeauna şi pretutindeni la nivelul moral cuvenit, ceea 
ce favoriza propaganda ereticilor. în regiunile occidentale, limitrofe Romano-catolicismului, o mulţime de 
canoane şi de norme stabilite de Biserică au fost încălcate: (aşa s-a ajuns la) botezul prin stropire, şi, mai ales, la 
Pskov, la folosirea Sfântului Mir catolic. 

3 în afara acestor caracteristici negative, ignorăm aspectele pozitive ale doctrinei strigolnicilor, ca de altfel 
originea acestei erezii şi a numelui ei. Unii văd în ea ecoul unor tradiţii secrete bogomile întrucât, încă din 
secolul XI, ideile anti-eclesiastice ale bogomililor pătrund în Rusia (prin Bizanţ şi Balcani) găsindu-şi adepţi 
printre conducătorii păgânismului; alţii pun erezia pe seama influenţei occidentale; alţii, în sfârşit, văd în ea o 
mişcare politică şi socială. 

generală a acestei erezii ne face să credem că adepţii ei nu puteau venera icoanele. 

In anii '80 ai veacului XIV, iconoclasmul s-a manifestat la Rostov. Propovăduit de un 
oarecare armean, Marcian, acesta a avut un caracter fortuit, efemer şi lipsit de consecinţe 385 . 

In secolul XV raţionalismul s-a manifestat prin erezia iudaizanţilor, mai întâi la 
Novgorod, apoi la Moscova. Erezia a cuprins mai întâi înaltul cler, apoi clasele laice 
superioare şi a durat până la începutul secolului XVI. Asemenea strigolnicilor, iudaizanţii 
negau Biserica, Tainele, ierarhia şi doctrina ei; refuzau de asemenea Sfânta Treime şi 
Dumnezeirea lui Hristos. întoarcerea lor la Vechiul Testament - de unde le-a venit numele - 
se manifesta mai ales în cult: sărbătoreau Sabatul şi alte sărbători iudaice, practicând uneori 
chiar şi circumciziunea. Erezia iudaizanţilor nu era omogenă: era formată din curente diferite, 
uneori chiar contradictorii 386 - aşa că nu e sigur dacă toţi ereticii respingeau icoanele. De 
pildă, „unii dintre eretici îşi întemeiau argumentele făcând referire la anumite subiecte 
iconografice" 387 . Şi totuşi iconoclasmul trebuie să fi fost inerent acestei erezii şi să fi servit ca 
punct de plecare al deciziei sinodale adoptate împotriva iudaizanţilor, în octombrie 1490. 
Verdictul Sinodului afirmă: „Mulţi dintre voi batjocoreaţi crucea lui Hristos, alţii rosteaţi 
vorbe de ocară împotriva sfintelor icoane, iar alţii sfărâmau sfintele icoane cu topoarele, 
arzându-le apoi în foc (...). Erau alţii în fine care aruncau icoanele la gunoi şi aţi insultat 
sfintele imagini ale celor pictaţi pe icoane" 388 . 

Ca şi erezia strigolnicilor, cea a iudaizanţilor nu s-a răsfrânt direct în arta sacră; ea a 
determinat doar răspândirea anumitor subiecte iconografice afirmând doctrina ortodoxă. 
Principala reacţie provocată de erezie a fost polemica scrisă, din care ne interesează mai ales 
expunerea teologică a temeiurilor artei sacre şi ale creării sale. 

După cum am văzut, în Bizanţ, teologia isihasmului precizase semnificaţia dogmatică 
a icoanei graţie învăţăturii despre energiile divine. Totuşi, atunci când isihaştii bizantini 
vorbesc despre icoane, ei nu leagă nici venerarea, nici pictarea lor de lucrarea („praxis") 
duhovnicească. (De pildă, Sfântul Grigorie Palama nu face aluzie la icoane decât în cadrul 
mărturisirii sale de credinţă.) Probabil pentru că erezia pe care o combăteau nu pretindea o 
asemenea precizare. Relaţia respectivă a fost evidenţiată în Rusia veacului XIV, ca răspuns la 
erezia iudaizanţilor şi şi-a găsit expresia în lucrarea intitulată Mesaj către un iconar, inclusă în 
învăţătorul (Prosvetitel) - tratat polemic împotriva ereziei, scris de Sfântul Iosif de 
Volokolamsk 389 . Acest Mesaj avea să joace un rol foarte însemnat în explicarea artei sacre. 
Regăsim influenţa sa în scrierile Sfântului Maxim Grecul, ale Mitropolitului Macarie, ale 
monahului Zenobie de la Otnia şi ale altor autori. Lucrarea este alcătuită din Mesajul propriu- 
zis şi din trei tratate despre icoane şi venerarea lor. Se adresează iconarului principal, care se 
află în fruntea celorlalţi. Un autor care atrage atenţia asupra caracterului isihast al acestei 
lucrări, presupune că tratatele incluse în Mesaj au fost reunite de Sfântul Iosif de 
Volokolamsk, probabil la cererea faimosului maestru iconar Dionisie, „pentru învăţătura 



385 I, N. Sabatin, Câteva detalii despre istoria Bisericii ruse, în „Messager de l'Exarchat du Patriarche russe de 

A. I, Klibanov, Mişcările reformatoare din Rusia între secolul XIV şi începutul secolului XVI, Moscova, 

387 N. C. Goleizovsky, Mesajul..., ibid., p. 220. 

ucenicilor acestuia şi a iconarilor ruşi în general" 390 . Acelaşi autor are dreptate să noteze 
faptul că Mesajul către un iconar îşi propunea „să clarifice cele mai importante probleme 
ridicate de polemica împotriva ereziei, împiedicând totodată crearea unor compoziţii noi" 391 , 
nepotrivite cu învăţătura ortodoxă. Această din urmă consideraţie se datorează fără îndoială 
faptului că - indiferent de erezie - iconografia epocii de după Rubliov a declanşat declinul 
progresiv al semnificaţiei sale spirituale, ca temelie de adâncime. Frumuseţea formei artistice 
începe să fie mai importantă decât adâncimea spirituală a imaginii. Cum aceasta din urmă 
începuse oarecum să scadă, apariţia unor îngrijorări era perfect normală. E grăitor deja felul în 
care Mesajul se adresează destinatarului său, chemându-1 pe maestrul iconar la vigilenţă: „Se 
cuvine dar să-ţi trimit acest mesaj de vreme ce eşti tu însuţi meşterul iconarilor" 392 . Şi nu 
degeaba Sfântul Iosif de Volokolamsk îi certa pe iconarii din vremea sa, dându-le drept 
exemplu pe Andrei Rubliov sau pe Daniel zis „cel Negru": „Nicicând nu se ocupau cu cele 
lumeşti (...), ci îşi înălţau neîncetat duhul şi cugetul către neapropiata lumină a Dumnezeirii". 

In Mesajul către un iconar, expunerea teologică se distinge printr-un lirism temperat, 
experienţa personală a autorului tălmăcindu-se printr-o mare vigoare. „Dacă (...) nu există la 
el aproape nici o opinie proprie - deosebită de tradiţia spirituală adoptată soborniceşte - tot ce 
spune este însă original. Tradiţia patristică din care se hrăneşte trăieşte şi retrăieşte în el." 
Aceste cuvinte ale protoiereului G. Florovsky referitoare la opera Sfântului Nil Sorsky 393 se 
potrivesc cum nu se poate mai bine autorului Mesajului. Ca orice operă bisericească 
realmente creatoare, el este, pe lângă un răspuns dat ereziei, nu doar o apologie a existenţei 
icoanei, ci şi - fapt însemnat - un aport pozitiv: o explicare a dimensiunii interioare şi a 
rolului experienţei spirituale a credinţei ortodoxe în crearea icoanei. 

Primul dintre tratate este polemic în sensul propriu al cuvântului: este îndreptat 
împotriva argumentaţiei iconoclaste a iudaizanţilor „care spun că nu se cuvine să venerăm 
ceea ce este făcut de mâinile omeneşti". Cel de-al doilea tratat, „folositor oricărui creştin", 
cuprinde teologia venerării icoanelor. In fine, al treilea - deopotrivă polemic şi teologic - este 
dedicat unui subiect concret, reprezentarea Sfintei Treimi, contestată de eretici. In scurta 
analiză a tratatelor pe care o facem aici îl vom omite pe cel de-al treilea, pentru a ne întoarce 
la el atunci când vom examina reprezentarea Treimii. 

Una dintre caracteristicile acestor tratate este că învăţătura despre icoane se înscrie în 
contextul general al iconomiei divine luate în ansamblu; ea nu formează un domeniu aparte, ci 
este ontologic încorporată în ansamblul învăţăturii ortodoxe. Aceasta din urmă este expusă 
tocmai cu ajutorul icoanei, fără afirmaţii teoretice, subliniindu-se mereu semnificaţia şi 
amplitudinea spirituală ziditoare a imaginii. 

Conţinutul polemic al primului tratat constă în respingerea sistematică a argumentelor 
iudaizante care erau global similare cu cele ale iconoclasmului bizantin timpuriu: referirea la 
interdicţia vetero-testamentară, confuzia dintre icoană şi idol, confuzia dintre venerare şi 
adorare, refuzul de a cinsti sfinţii şi moaştele şi, dacă ţinem cont de textul de răspuns, 
conceperea Euharistiei ca imagine. Un lung expozeu apără sfinţenia bisericii - ca loc de cult - 
subiectul lipsind din textele polemice bizantine. Subiectul acesta, precum şi refuzul de a cinsti 
crucea arată în ce măsură iudaizanţii îi depăşeau prin iconoclasmul lor pe ereticii bizantini. 
Obiecţiilor clasice ale iconoclaştilor, autorul le răspunde cu argumente nu mai puţin clasice, 
folosind pe larg operele Sfântului Ioan Damaschinul, Sfântului Teodor Studitul şi textele 
Sinodului VII Ecumenic - fără a face însă referiri directe. Ca şi la apologeţii ortodocşi din 
veacurile VIII-IX, apărarea icoanelor începe aici prin explicarea reprezentărilor din Vechiul 
Testament, a diferenţei dintre icoană şi idol, între adorarea lui Dumnezeu şi venerarea sfinţilor 
sau a celor sfinte. Demersul teologic al apologeţilor bizantini este acum regândit, reinterpretat 
de către autorul nostru, în funcţie de particularităţile epocii sale şi de noul context. Esenţialul 

acestei argumentaţii se sprijină pe adevărul istoric al întrupării, cu referiri la imaginea lui 
Hristos cea nefăcută de mână omenească şi la icoanele pictate de Sfântul Evanghelist Luca. 
După ce a dovedit existenţa reprezentărilor din Vechiul Testament, autorul spune: „Cu atât se 
cuvine mai mult ca, după înnoirea harului, să cinstim şi să ne plecăm în faţa chipului 
Domnului nostru Iisus Hristos pictat pe icoană de mâna omului (...) şi să adorăm firea Lui 
omenească îndumnezeită şi înălţată la ceruri. Tot astfel, şi pe Prea Curata Sa Maică. (...) Şi tot 
aşa se cuvine să zugrăvim în icoane pe sfinţii pe care îi cinstim şi dinaintea cărora ne plecăm 
(...). Iar când pictăm imaginea sfinţilor pe icoane nu venerăm un obiect, ci, plecând de la acel 
lucru văzut, duhul nostru se înalţă spre iubire şi dumnezeiescul dor" 394 . Iată reproducerea 
aproape literală a gândirii Sântului Grigorie Palama, cu privire la conţinutul imaginii lui 
Hristos. O înţelegere a semnificaţiei şi rostului icoanei, asemănătoare cu a sa, caracterizează 
în genere atitudinea spirituală a autorului Mesajului. 

Tendinţa isihastă se manifestă mai ales în al doilea tratat - unde aceasta formează 
însuşi temeiul abordării fiecărei chestiuni. Trebuie totuşi să notăm că, spre deosebire de 
isihaştii bizantini, autorul nu spune nimic despre lumina taborică sau energiile divine. Şi totuşi 
acestea sunt cele care servesc drept bază tuturor judecăţilor sale şi îi marchează întreaga 
gândire. 

In al doilea tratat, învăţătura „pentru tot creştinul" începe prin a afirma necesitatea 
unei imagini a Sfintei Treimi, Ea fiind temelia doctrinei şi a vieţii creştine. Trebuie să 
reprezentăm Treimea „pentru a privi duhovniceşte, cu ajutorul înfăţişării iconografice, ceea ce 
nu putem vedea cu ochii trupeşti" 395 . Dumnezeiasca Treime este indescriptibilă şi, chiar dacă 
numeroşi drepţi şi profeţi au anunţat-O, nu O reprezentăm decât pentru că Ea „i S-a arătat lui 
Avraam în chip văzut şi a poruncit să fie înfăţişată întocmai după cum a binevoit să Se arate. 
Şi pornind de la acest aspect sensibil - repetă autorul - duhul şi cugetarea noastră se înalţă 
spre dorirea şi iubirea lui Dumnezeu, cinstind nu un obiect, ci vederea şi manifestarea 
frumuseţii acestui chip divin" 396 . Autorul opune apariţia Celor trei Ipostasuri sub chipul celor 
trei îngeri din faţa lui Avraam, ca fapt istoric unic, diversităţii viziunilor şi previziunilor 
profetice. Tocmai pe această înfăţişare sensibilă se întemeiază icoana Treimii (numită 
„vetero-testamentară") în care „venerăm şi slăvim firea unică a Dumnezeirii" 397 . Pentru autor, 
frumuseţea exterioară a imaginii este sinonimă cu frumuseţea spirituală, iar percepţia sensibilă 
trebuie să ducă la contemplaţia spirituală, conducând la rugăciunea în duh. Plecând de la 
icoana Treimii, gândirea trece la icoană în general, considerată a fi legătura dintre viaţa de 
acum şi cea din veacul de apoi, fiindcă iubirea pe care i-o arătăm celui reprezentat este de aşa 
natură, încât leagă viaţa pământească de cea în care „trupurile sfinţilor vor străluci mai 
puternic decât soarele" 398 . Observaţia aceasta pare să aibă o asemenea importanţă, încât este 
reluată integral la sfârşitul celui de-al treilea tratat al Mesajului. înfăţişând apoi învăţătura 
ortodoxă despre Sfânta Treime, autorul acordă un spaţiu amplu problemei purcederii Sfântului 
Duh respingând pe îndelete doctrina despre „Filioque". In contextul general al tratatului şi al 
prezentării învăţăturii despre imagine, putem bănui că mărturisirea adevărată a Sfântului Duh 
reprezintă pentru autor nu atât o teorie, cât o garanţie a vieţii duhovniceşti şi a creaţiei 
autentice. 

Potrivit gândirii autorului acestui Mesaj, „trăsătură proprie icoanelor este înţelesul lor 
dumnezeiesc - căruia i se supune, în icoană, tot ce este exterior - şi care trebuie să fie 
priceput imediat" 399 . Asemenea imaginii Treimii, icoanele lui Hristos, ale Maicii Domnului şi 
ale sfinţilor se întemeiază mereu şi înainte de orice pe o realitate istorică. Istoricitatea icoanei, 
esenţială pentru teologia ortodoxă, primeşte aici o importanţă cu totul specială. Fiind 

imaginea unei persoane, icoana exclude orice confuzie. Şi tocmai de aceea „se cuvine să 
cinstim" icoana, „plecându-ne înaintea celui înfăţişat ca şi cum ar fi de faţă (...) ca şi înaintea 
(Maicii Domnului) însăşi, iar nu a altcuiva" 400 . Se poate presupune că sublinierea atât de 
sistematică şi de insistentă a temeiului istoric al icoanei urmărea respingerea concepţiilor 
eretice care identificau icoana cu un idol. Or, în gândirea autorului (exprimată în primul tratat) 
deosebirea între cele două constă în diferenţierea prototipurilor. Icoana este o mărturie a 
întrupării Cuvântului lui Dumnezeu, în vreme ce idolul este o „invenţie diabolică". De aceea, 
„prototipurile dumnezeieştilor icoane sunt sfinte şi venerabile, câtă vreme prototipurile 
idolilor sunt cu totul rele şi necurate" 401 . Pe de altă parte, e posibil ca atunci când subliniază 
caracterul istoric al icoanei, autorul să aibă în vedere neclaritatea care începe să se facă simţită 
în gândirea imaginii: s-ar putea ca el să se fi gândit la prezenţa ficţiunii în subiectele 
iconografice - care avea să provoace mai târziu dezbateri şi proteste împotriva „invenţiilor 
individuale". 

Plecând de la acest temei istoric, autorul subliniază la fel de insistent sfinţenia, 
caracterul pneumatofor al prototipului iconic, care determină atât conţinutul cât şi atitudinea 
ce trebuie adoptată în faţa icoanei. In acest context, el revine adesea la binecunoscuta teză: 
„Iată cum cinstirea icoanei trece asupra modelului, aşa încât în şi prin icoane cinstim şi slăvim 
adevărul". Legătura imaginii cu prototipul este trăită de autor într-un mod atât de concret încât 
acesta spune despre persoanele înfăţişate pe icoane: „Le cinstim chipurile şi ne plecăm 
înaintea lor, gândindu-ne la ele ca şi cum ar fi prezente printre noi prin puterea nestăvilită a 
dragostei noastre" 402 . 

Trupul lui Dumnezeu-Cuvântul „arătat trupeşte şi Care a binevoit a trăi printre oameni 
şi a lucra, prin carnea Sa văzută, spre mântuirea mea" 403 este acelaşi trup în care 
„Dumnezeirea nu Se dezlipea de carne" (...); după învierea Sa (Hristos) li S-a arătat ucenicilor 
în trupul Său nestricăcios şi gata îndumnezeit, S-a înălţat trupeşte la ceruri şi sade de-a 
dreapta Tatălui cu trupul Său îndumnezeit, iar nu ca noi, întru dezlegarea stricăciunii" 404 . Iată 
de ce, deşi relevă caracterul absolut indescriptibil al Divinităţii, autorul socoteşte imaginea lui 
Hristos nu doar „preacurată" (ceea ce e curent), ci şi „teandrică", „vizibil dumnezeiască", chip 
al „firii Sale umane care s-a îndumnezeit". Căci tocmai unirea acestor două realităţi - istorică 
şi spirituală, umană şi divină - constituie criteriul însuşi al conţinutului icoanei ca expresie a 
teandriei lui Hristos. După apologeţii din veacurile VIII şi IX, legătura celor două realităţi 
(cea creată şi cea necreată) n-a fost nicicând prezentată atât de insistent, de consecvent şi de 
impetuos ca sens intrinsec al icoanei. 

Dimensiunea doctrinară a icoanei, „trebuitoare oricărui creştin" (după cum sună titlul 
celui de-al doilea tratat) se însoţeşte aici cu o învăţătură pur isihastă: „Atunci când îl slăveşti 
pe Domnul Dumnezeu (...), când, din tot cugetul, din tot sufletul şi din toată inima îţi ridici 
duhul spre Sfânta Treime deofiinţă şi, de viaţă făcătoare, cu minte şi inimă curate (...), fie ca 
ochii tăi trupeşti să se ridice către preacinstita şi dumnezeiasca icoană a Sfintei Treimi 
deofiinţă şi de viaţă făcătoare, spre chipul divino-uman al Domnului nostru Iisus Hristos, spre 
cel al Prea Curatei Maicii Sale sau al vreunuia dintre sfinţi (...); cinsteşte-le pe ele 
duhovniceşte în sufletul tău şi trupeşte în trupul tău (...) întorcându-ti cu totul fata către 
ceruri" 405 . 

Specific Mesajului este faptul că acordă mult spaţiu unei învăţături pătrunse de duhul 
rugăciunii lăuntrice, dând sfaturi pentru viaţa de asceză şi de rugăciune. „Tu, prea-iubite, 
oriunde te-ai afla - pe mare, pe drum, în casă, mergând, şezând sau dormind - (...) roagă-te 
neîncetat cu o inimă curată spunând: «Doamne Iisuse Hristoase, Fiul lui Dumnezeu, 

miluieşte-mă pe mine», iar Dumnezeu te va auzi..." 406 . Sau: „întoarce-ţi privirea de la cele 
văzute şi cu ochi duhovniceşti străbate viitorul" 407 . în contextul Mesajului, aceste învăţături 
adresate unui iconar dobândesc o importanţă deosebiră: ele ne arată care trebuia să fie, potrivit 
autorului, norma care îl călăuzeşte pe pictor în activitatea lui creatoare. 

Mesajul către un iconar nu aduce nimic nou privitor la principiul însuşi al doctrinei 
despre icoane; dar el dezvăluie, în lumina isihasmului, atitudinea existenţială faţă de icoană, 
recomandând practica isihastă a rugăciunii inimii, deopotrivă ca temei al cinstirii (mai precis 
al felului activ în care trebuie să receptăm icoana) şi al creării acesteia. Icoana fiind ontologic 
legată de învăţătura ortodoxă despre îndumnezeirea omului prin lumina divină increată, 
atitudinea faţă de ea şi faţă de crearea ei decurge organic din exerciţiul creştin al „lucrării 
duhovniceşti". Altfel spus, în lumina isihasmului, semnificaţia icoanei presupune o anumită 
atitudine spirituală atât în crearea ei, cât şi în perceperea ei în mod creator. In ambele cazuri, 
este vorba despre o renaştere spirituală a omului, „Duhul înnoirii dăruindu-i ochi şi urechi noi. 
De aici încolo, el nu mai priveşte cele fizice ca om trupesc, ci, depăşind omul, contemplă cele 
văzute în chip duhovnicesc" 408 . 

înţelegerea semnificaţiei icoanei în lumina doctrinei isihaste arată cât de înalte sunt 
exigenţele autorului faţă de creaţia artistică. Pictorul trebuie să posede conştiinţa limpede a 
responsabilităţii care îi revine atunci când creează o icoană. Opera sa trebuie să stea la 
înălţimea modelului pe care îl reprezintă, astfel încât mesajul ei să devină o forţă vie şi activă, 
formând mentalitatea oamenilor, concepţia lor despre lume şi existenţă. Un veritabil iconar 
trebuie să fie în comuniune cu modelul zugrăvit, nu numai prin apartenenţa sa la trupul 
Bisericii, ci şi prin experienţa personală a sanctificării; el trebuie să fie un pictor creator care 
percepe şi dezvăluie sfinţenia altuia, prin mijlocirea propriei sale experienţe spirituale. Puterea 
lucrătoare a unei opere depinde de experienţa spirituală a pictorului, de gradul comuniunii 
acestuia cu prototipul. 

Aşa cum arătam deja, tratatele Mesajului către un iconar nu conţin nici o afirmaţie 
teoretică. Se ştie că, în acea epocă, nu exista o teorie a artei în sensul concepţiei noastre 
actuale. Aprecierea estetică a unei opere corespundea întru totul aprecierii ei teologice, arta 
fiind o teologie care se exprimă prin mijlocirea categoriilor estetice. Frumuseţea unei icoane 
era înţeleasă ca reflex al sfinţeniei modelului ei. Altfel spus, doctrina Bisericii Ortodoxe 
despre îndumnezeirea omului era singura „teorie a artei". Din această doctrină decurg atât 
practica vieţii spirituale cât şi expresia ei artistică. 

Intre 1500 şi 1502, destinatarul Mesajului către un iconar (se bănuieşte că ar fi fost 
Dionisie) decora împreună cu fiii săi biserica Naşterii Maicii Domnului de la mănăstirea 
Sfântul Terapont. Frescele sale vădesc o corespondenţă evidentă cu Mesajul, atât ca subiect, 
cât şi sub aspect spiritual. Tema lor dominantă este afirmarea învăţăturii ortodoxe faţă de 
erorile ereticilor - enumerate la Sinodul din 1490: sunt puse în evidenţă atât Dumnezeirea cât 
şi umanitatea lui Hristos, preaslăvirea Fecioarei şi rolul Sinoadelor Ecumenice. Cât priveşte 
planul spiritual, frescele mănăstirii Sfântul Terapont sunt, potrivit unui savant contemporan, o 
ilustrare grăitoare a „teoriei psihologice a isihasmului" 409 ; personajele lui Dionisie sunt 
fulgerate de o frumuseţe care nu e pământească: „E rezultatul rugăciunii inimii (a unui praxis 
spiritual)" 410 . El renunţă la „detaliile care ar fi putut stânjeni percepţia ideii pentru a indica 
esenţialul: reculegerea spirituală - paza minţii, trezvia, puterea înţelepciunii strălucind în nişte 
priviri deopotrivă pătrunzătoare şi întoarse într-însele, iubirea frumuseţii, smerenia. Asemenea 
lui Nil Sorsky şi autorului Mesajului, el îşi alegea idealul ce trebuie transpus, îl întrupa într-o 
imagine concretă şi lăsându-i privitorului posibilitatea de a judeca singur, prin comparaţie" 411 . 



406 /te/., p. 356. 
407 Ibid., p. 358. 

408 Sfântul Simeon Noul Teolog, Cateheze, II, Paris, 1964, introd., text critic, tr. fr. şi note de Arhiepiscopul 
Basile Krivocheine, Cateheza XV, pp. 213-215. 

409 N. C. Goleizovsky, Mesajul..., ibid., p. 238. 

410 Ibid, p. 237. 

411 Ibid., p. 238. 

Prin cuprinsul său teologic şi prin dispoziţia sa spirituală, Mesajul către un iconar se 
armonizează nu doar cu arta lui Dionisie, ci în genere cu arta rusă aflată la apogeu, o artă 
caracterizată prin perfecta unitate dintre învăţătura dogmatică, rugăciunea lăuntrică şi creaţia 
artistică. Arta acestei perioade atinge cel mai înalt nivel, răspunzând exigenţelor Ortodoxiei. 
Fireşte, ca şi în Bizanţ, nu toţi pictorii şi nici întregul cler nu pricepeau sau nu puneau în 
practică învăţătura isihastă. Dar isihasmul juca un rol decisiv în toate domeniile lucrării 
spirituale a omului 412 . Aşa cum spuneam, înflorirea artei ruse nu era rezultatul unei lupte. Dar 
miezul teologiei bizantine a acelui timp s-a manifestat, pe pământ rusesc, în latura sa practică, 
existenţială. Acolo s-a arătat plenitudinea întrupării acestei teologii, în viaţă şi în artă 413 . 

Ca şi în Bizanţ, în Rusia, subiectele iconografice se diversifică şi se îmbogăţesc; 
interesul general al acestei epoci pentru universul emoţional al omului - pentru sufletul său - 
se manifestă prin ele într-un mod cu totul special 414 . Este semnificativ faptul că, prin vieţile 
sfinţilor, arta figurativă se străduieşte nu doar să înfăţişeze, dar şi să dezvăluie cu un 
maximum de plenitudine sfinţenia: se caută redarea „împărăţiei lui Dumnezeu pe dinăuntrul" 
omului, în toată complexitatea naturii umane iluminate de lumina divină necreată 415 ; se arată 



412 Desigur că isihasmul (fie el rus sau bizantin) nu poate fi socotit ca fenomen antibisericesc, nici măcar „într-o 
anumită măsură" (v. D. S. Lihacev, Cultura în Rusia..., ibid., pp. 85 şi 131), decât printr-o neînţelegere. Şi nu e 
deloc vorba de anumite „fisuri" („profunde" sau altfel) în „concepţia dogmatică despre lume" din secolele XIV 
şi XV (v. V. N. Lazarev, Rubliov, Moscova, 1960, p. 23 - în lb. rusă); Andrei Rubliov şi şcoala sa, 1966, pp. 54- 
55 - în lb. rusă); Istoria artei ruse, voi. III, Moscova-Leningrad, 1955, p. 175 - în lb. rusă). Ceea ce apare ca 
„anti-bisericesc" sau ca „fisură" nu este de fapt decât manifestarea normală a acestei „concepţii dogmatice 
despre lume" în legătura ei cu viaţa fiecărei epoci; altfel spus, manifestarea ei în multiplicitatea fenomenelor şi a 
experienţelor umane. 

413 în practică, aplicarea învăţăturii isihaste despre lumina divină necreată se reflectă, printre altele, în sfinţirea 
unui mare număr de biserici cu hramul Sfânta Treime sau Schimbarea la Faţă, precum şi prin larga răspândire 
iconografică a acestor două teme. 

414 în pictura rusă a secolelor XIV şi XV se precizează două curente artistice reprezentate de Teofan Grecul şi 
Andrei Rubliov. Printre diferitele opţiuni referitoare la raporturile celor doi, predomină teoria conform căreia 
Rubliov ar fi fost, dacă nu un discipol direct al lui Teofan, cel puţin un pictor a cărui artă s-a format sub influenţa 
acestuia. Mai mult, Rubliov ar fi moştenit de la Teofan „percepţia isihastă a semnificaţiei fenomenelor, 
capacitatea de a traduce spiritualul în imagini sensibile" (N. Goleizovsky, Mesajul..., ibid., p. 233). Asemenea 
afirmaţii ni se par contestabile, cu atât mai mult cu cât nu se întemeiază pe fapte şi nici pe opere care ar putea 
demonstra dependenţa unui pictor faţă de celălalt; ele se sprijină pe colaborarea celor doi la decorarea Catedralei 
Bunei Vestiri (în 1405) şi pe maniera în care Epifanie cel Preaînţelept descrie personalitatea lui Teofan şi 
influenţa acestuia asupra pictorilor ruşi. Ni se pare că trebuie să considerăm entuziasta apreciere făcută de 
Epifanie cu o anumită rezervă: Epifanie era un mare admirator al lui Teofan şi, în asemenea cazuri, e greu să 
eviţi exagerările. „Filosof foarte înţelept", Teofan Grecul era, dacă-i judecăm operele, un reprezentant tipic al re- 
naşterii Paleologilor, cu alte cuvinte, al acelui amestec de gândire teologică tradiţională cu ideile epocii, propriu 
atâtor isihaşti. Tensiunea dramatică ce caracterizează pictura lui Teofan, „patima şi patetismul plin de 
dramatism" ale sfinţilor săi (V. Lazarev, Teofan Grecul şi şcoala sa, Ibid., p. 41) tensiunea lor interioară şi lipsa 
lor de seninătate nu provin doar din trăsăturile specifice caracterului şi temperamentului său, ci şi din 
caracteristicile renaşterii paleologe, pe care le regăsim în temele frescelor pictate de el în Catedrala Schimbării la 
Faţă, din Novgorod (în cazul când supoziţiile specialiştilor sunt exacte): era vorba despre o adorare a Jertfei, un 
arbore al lui lesei, despre Sophia etc. Nici una nu ni s-a păstrat. 

Fără îndoială că Teofan a lăsat o urmă adâncă în arta rusă. Totuşi, felul său de a crea şi maniera lui de a 
picta formează un contrast foarte net cu echilibrul senin şi pacea contemplativă ce caracterizează arta lui Andrei 
Rubliov. Suntem în faţa a două căi spirituale foarte diferite. Chiar dacă Andrei Rubliov nu s-a format direct în 
centrul isihasmului rus (mănăstirea Treimii, a Sfântului Serghie), el a crescut oricum în mediul ucenicilor direcţi 
şi în anturajul Sfântului Serghie. De aici provine caracterul isihast, „percepţia semnificaţiei fenomenelor" care 
definesc atât de pregnant viaţa şi creaţia lui. Ştim că mediul spiritual frecventat de Rubliov avea un asemenea 
nivel spiritual şi o asemenea forţă, încât influenţa acestuia trebuie să fi fost decisivă, neputând fi contrabalansată 
de cea venită dinspre Teofan. Dimpotrivă, dacă judecăm schimbarea intervenită în opera lui Teofan în ultimii ani 
pe care i-a petrecut în Rusia, acesta va fi suferit el însuşi influenţa isihaştilor ruşi (aceasta dacă putem dovedi că 
icoanele din Catedrala Bunei Vestiri care îi sunt atribuite, au fost realmente făcute de mâna lui) (v. A. N. Grabar, 
Câteva remarci despre arta lui Teofan Grecul, în „Trudy Otdela drevnerusskoi literatury", XXII, Moscova- 
Leningrad, 1966, p. 86 - în lb. rusă). 

415 Aceasta reiese mai ales din icoanele Maicii Domnului, zise ale Milostivei (Umilenie/ Eleousa), una dintre 
principalele teme şi un vârf al iconografiei ruse. Cele mai profunde sentimente umane, emoţiile cele mai intense 
sunt aici transfigurate: acelea care, legate fiind de maternitate, înglobează deopotrivă viaţa psihică şi fizică, prin 

integritatea, deplinătatea vieţii călăuzite de învăţătura creştină care reînfloreşte prin isihasm. 
Expresia armoniei interioare a omului împăcat cu Dumnezeu, cu el însuşi şi cu lumea atinge 
culmea perfecţiunii tocmai în arta rusă: avem aici demonstraţia cea mai fidelă a ceea ce 
isihaştii numesc „liniştea sfântă" (hesychia) atunci când, aşa cum spune Sfântul Grigorie 
Palama, prin puterea Sfântului Duh „aplicăm Legea Lui, fiecărei puteri sufleteşti şi fiecărui 
mădular trupesc" 416 . Ceea ce ne arată icoana rusă nu este atât lupta împotriva naturii căzute, 
cât victoria asupra acestei căderi, libertatea regăsită atunci când „legea Duhului" creează 
frumuseţea sufletului şi a trupului care nu se mai supun „legii păcatului" (Rom. 7, 25; 8, 2). 
Centrul de gravitate nu se mai află în caznele luptei, ci în bucuria fructului, în dulceaţa şi 
uşurătatea jugului Domnului despre care vorbeşte pericopa evanghelică citită zilnic de sfinţii 
asceţi: „Luaţi jugul Meu asupra voastră şi învăţaţi-vă de la Mine, că sunt blând şi smerit cu 
inima, şi veţi afla odihnă sufletelor voastre! Că jugul Meu este bun şi povara Mea este 
uşoară!" (Mt. 11, 29-30). In domeniul artei, icoana rusească este cea mai deplină expresie a 
smereniei propovăduite de Dumnezeu însuşi. De aceea, extraordinara profunzime a 
semnificaţiei sale se uneşte cu o bucurie şi o uşurinţă copilărească, cu o căldură şi o calmă 
serenitate. 

Se poate spune că dacă Bizanţul oferise teologiei o expresie mai ales verbală, Rusia i-a 
conferit cu precădere forma imaginii ei văzute. In domeniul limbajului artistic al Bisericii, 
Rusia a fost cea care a revelat profunda semnificaţie a icoanei, supremul ei grad de 
spiritualitate. 

Unul din cele mai însemnate roade ale perioadei de înflorire a isihasmului în Rusia - 
perioadă în care au înflorit nu numai sfinţenia şi arta sacră, ci şi creaţia liturgică - este 
iconostasul în forma lui clasică. 

Ca şi în Bizanţ, în Rusia acelui timp s-au manifestat unele încercări de a explica sensul 
Tainei euharistice cu ajutorul ilustrării diferitelor momente ale Liturghiei. Totuşi, în paralel cu 
aceste încercări, asistăm la dezvoltarea, în biserică, a peretelui care separă altarul de naos; 
acest perete se transformă într-un iconostas cu mai multe rânduri de icoane şi devine unul 
dintre elementele esenţiale ale oricărei biserici ortodoxe. El devine un zid despărţitor care 
ascunde altarul de ochii credincioşilor. In epoca noastră, acest zid le pare heterodocşilor, iar 
uneori ortodocşilor înşişi, inutil sau chiar şocant. De aceea ar fi util să ne oprim, pe scurt, 
asupra conţinutului iconografic şi sensului iconostasului, pentru a încerca să arătăm precizia şi 
puterea de expresie a isihasmului care se manifestă în el 417 . în forma sa clasică, desăvârşită în 

care omul se înrudeşte cu ansamblul lumii animale. 

416 Triada a Ii-a, răspunsul 2, Sfântul Grigorie Palama, Apărarea sfinţilor isihaşti, introd., text critic şi note de J. 
Meyendorff, Louvain, 1959, pp. 76-77. 

17 în bisericile din primele veacuri creştine, altarul era despărţit de naos printr-o barieră sau o perdea, sau chiar 
printr-o colonadă cu arhitravă. „Utilizarea perdelelor pare a fi mai veche decât cea a barierelor. Acestea sunt 
menţionate în primele secole ale Liturghiei creştine." (G. Filimonov, Problema formării iniţiale a iconostasului 
în bisericile ruseşti, Moscova, 1859, p. 29 - în lb. rusă). Folosirea perdelei în locul barierei s-a menţinut în 
bisericile armeneşti şi etiopiene). în ceea ce priveşte bariera şi colonada, cea mai veche mărturie scrisă cunoscută 
de noi urcă până la Eusebiu de Cezareea (pentru prima, v. Istoria bisericească, X, 4, P.G 20, 846; pentru cea de- 
a doua, v. Viaţa lui Constantin, III, cap. 38, P.G. 20, 1097-1 100). Dezvoltarea temelor iconografice de pe barieră 
şi transformarea acesteia în iconostas a început foarte devreme. La început, arhitrava purta o cruce, fie deasupra, 
fie sculptată direct în piatră. Insă încă de pe vremea sa, Justinian, care, în secolul VI, a pus în Sfânta-Sofia 12 
coloane, a poruncit ca deasupra arhitravei să fie sculptaţi în relief Hristos, Maica Domnului, îngeri, Apostoli şi 
profeţi. Cam atât ştim despre conţinutul iconografic al barierei altarului de dinainte de iconoclasm. După aceea, a 
urmat o nouă perioadă în dezvoltarea iconostasului. în secolul XI, în Bizanţ existau deja, se pare, iconostasele cu 
două registre (K. Weitzmann, Byzantine Miniature and Icon Painting in the Eleventh Century , al XlII-lea 
Congres internaţional de studii bizantine, Oxford, 1966, „Main Papers", p. 17). Bariera a trecut în Rusia, 
păstrându-şi forma şi semnificaţia liturgică. Semnificaţie care era explicată de Sfinţii Părinţi nu ca o formă de 
separare, ci de unificare a celor două părţi ale Bisericii. Astfel, Sfântul Simeon al Tesalonicului scrie: „Pe 
kosmitis (arhitrava), deasupra coloanelor, în mijlocul sfintelor icoane este reprezentat Mântuitorul, avându-i 
alături pe Maica Domnului, pe înaintemergător, îngerii, Apostolii şi alţi sfinţi. Ceea ce ne arată că Hristos este în 
acelaşi timp în cer, cu sfinţii, şi cu noi, aici, şi că El trebuie să Se întoarcă" {Despre sfântul lăcaş, P.G. 155, 345). 
în Rusia, bariera avea să cunoască o serie de modificări, atât prin înmulţirea rândurilor cu icoane, cât şi prin 

secolul XV, iconostasul comportă cinci registre de icoane şi are deasupra o cruce. Registrul 
superior este cel al Patriarhilor. El închipuie Biserica vetero-testamentară de la Adam la 
Moisi, perioada de dinaintea Legii, întruchipată de Patriarhii purtători de filactere, pe care 
sunt înscrise textele cuvenite. In mijloc este situată imaginea Treimii, arătarea ei către Avraam 
la stejarul din Mamvri. Acolo s-a încheiat prima alianţă dintre Dumnezeu şi om şi a avut loc 
prima revelaţie a Dumnezeului treimic. 

Dedesubt, registrul Profeţilor înfăţişează Biserica vetero-testamentară de la Moisi până 
la Hristos - perioada de „sub Lege". El cuprinde imaginile Profeţilor care poartă, la rândul 
lor, sulurile pe care sunt scrise textele profeţiilor lor referitoare la întrupare. In centrul 
registrului, icoana împărătesei slavei, Maica Domnului cu Pruncul la sân. Ea este semnul 
anunţat de profet: „Pentru aceasta, Domnul meu vă va da un semn: Iată, Fecioara va lua în 
pântece şi va naşte fiu şi vor chema numele lui Emanuel" (Isaia 7, 14), „...care se tâlcuieşte: 
cu noi este Dumnezeu" (Mt. 1, 23). 

Aceste două registre arată pregătirea Bisericii neo-testamentare printre strămoşii lui 
Hristos după trup precum şi prefigurarea, prevestirea Acestuia de către Profeţi. Ca atare, 
icoana întrupării, situată în mijlocul registrului cu Profeţi, indică legătura directă dintre 
Vechiul şi Noul Testament 418 . Fiecare registru corespunde unei anumite perioade din istoria 
sfântă, unui timp pregătitor, şi fiecare dintre personajele înfăţişate se află în legătură cu 
imaginea centrală care reprezintă punctul de culme al tuturor profeţiilor şi pregătirilor lor. 

Următorul registru al iconostasului este cel al praznicelor care închipuie perioada neo- 
testamentară, cea a harului. El arată împlinirea celor prevestite în cele două registre 
superioare: „Unul (dintre Testamente) a prevăzut lucrările dumnezeieşti ale lui Iisus, celălalt 
descrie împlinirea acestora; unul zugrăveşte adevărul în imagini, celălalt arată adevărul ca 
realitate prezentă" 419 . Aici sunt prezentate acele evenimente neo-testamentare care marchează 
anul liturgic şi pe care Biserica le sărbătoreşte cu un fast special, ca pe nişte etape ale lucrării 
providenţiale a lui Dumnezeu în lume, ca o împlinire progresivă a mântuirii 420 . 

Mai jos urmează registrul aşa-numitei Deisis {Deisis înseamnă „rugăciune"). îngerii şi 
sfinţii, Apostolii şi urmaşii lor (Episcopii, monahii, martirii etc.) se asociază potrivit unei 
ordini stricte subiectului central care este Deisis-ul: o icoană tripartită care îl înfăţişează pe 
Hristos, având-o în dreapta pe Maica Sa, iar în stânga pe Inaintemergătorul care se roagă 
înaintea Lui 421 . Tot acest registru nu este altceva decât o dezvoltare a temei Deisis. El arată 

dimensiunile şi distribuirea lor. Este semnificativ faptul că, prin evoluţia cadrului dedicat cultului creştin, bariera 
altarului nu s-a menţinut în forma ei originară: sau s-a dezvoltat, ca în Biserica Ortodoxă, sau a dispărut, ca în 
Occident. Pentru detalii, vezi studiul nostru despre „problema iconostasului" (în lb. rusă, în „Messager de 
l'Exarchat du Patriarche russe en Europe occidentale", nr. 44, Paris, 1963, şi în lb. engleză, în „St. Vladimir's 
Seminary Quarterly", voi. 8, nr. 4, New York, 1964, sau în lb. franceză (un rezumat) în „Contacts", nr. 46, Paris, 
1 964, unde apare şi o bibliografie sumară. 

418 Aceste două registre superioare reproduc ciclul liturgic de dinaintea Crăciunului, sau mai precis cele două 
duminici care preced sărbătoarea - consacrate pomenirii Patriarhilor şi Părinţilor. Desigur că preocuparea pentru 
o mai bună expresie vizuală a determinat distribuirea subiectelor (de o parte, Patriarhii, de cealaltă, profeţii). însă 
în iconostasele mai scunde, ei sunt reprezentaţi pe acelaşi registru. 

419 Sfântul Dionisie pseudo-Areopagitul, Despre ierarhia bisericească, 3, 5, P.G. 3, 460; tr. fr. de M. de 
Gandillac, Oeuvres completes du Pseudo-Denis VAreopagite, Paris, 1943, 269. E foarte posibil ca scrierile 
areopagitice care, în epoca respectivă, se bucurau de o mare popularitate şi de o influenţă considerabilă în Rusia, 
să fi contribuit la distribuţia registrelor. Aceste scrieri au apărut în Rusia graţie unei copii făcute de Mitropolitul 
Ciprian după o traducere bulgară din 1371. 

20 Acest registru este îndeobşte compus din icoanele pascale (Mironosiţele la mormânt sau Pogorârea la iad) şi 
din cele ale sărbătorilor principale, numite duodecimale: şase sărbători ale lui Hristos (Naşterea, Botezul, Vizita 
Măriei, Intrarea în Ierusalim, înălţarea, Schimbarea la Faţă), patru ale Maicii Domnului (Naşterea, Prezentarea la 
Templu, Buna Vestire, Adormirea) şi două icoane esenţialmente eclesiologice: Cincizecimea şi înălţarea Sfintei 
Cruci. Atunci când spaţiul o permite, se adaugă icoanele unor sărbători mai mici, precum şi cea a Răstignirii. în 
general, aceste icoane sunt distribuite în ordinea anului liturgic; alteori, ele urmăresc ordinea cronologică a 
evenimentelor evocate. 

421 în monumentele literare, Deisis este cunoscută încă din secolul VIL în Lauda Sfinţilor Chir şi Ioan, 
pronunţată de Sfântul Sofronie al Ierusalimului, se spune: „Intrarăm în biserică (...) unde văzurăm o mare şi 
minunată icoană în care erau zugrăviţi în culori Domnul Hristos, având la stânga pe Stăpâna şi Născătoarea de 

126 



Teologia icoanei în Biserica Ortodoxă 

roadele întrupării şi ale Cincizecimii, deplinătatea Bisericii neo-testamentare, împlinirea celor 
descrise în cele trei registre anterioare ale iconostasului. Aceasta este deci partea centrală şi 
esenţială a iconostasului. Tema centrală a acestui registru este rugăciunea Bisericii pentru 
lume. Avem de-a face cu aspectul eshatologic al Bisericii 422 . 

Registrul inferior al iconostasului este cel „local": de fiecare parte a uşilor împărăteşti 
avem câte o icoană mare. De obicei, este vorba despre icoana lui Hristos şi, la dreapta Lui (la 
stânga în raport cu privitorul), cea a Maicii Domnului cu Pruncul. E drept că această regulă 
suferă anumite excepţii, icoana lui Hristos fiind uneori înlocuită de cea a sfântului patron sau 
cea a sărbătorii hramului bisericii. începând de la sfârşitul perioadei iconoclaste, în faţa 
acestor icoane spun preoţii rugăciunile începătoare, care includ mărturisirea chipului lui 
Hristos înaintea chipului Său însuşi, precum şi rugăciunea către Fecioară rostită înaintea 
icoanei acesteia. Aceste icoane locale fac obiectul unei veneraţii deosebit de directe şi de 
intime: ele sunt sărutate, în faţa lor se aprind lumânări etc. Pe uşile laterale, la nord şi sud, 
sunt înfăţişaţi arhanghelii sau sfinţii diaconi (pentru că, în timpul celebrării liturgice, diaconii 
joacă rolul îngerilor-crainici). Pe uşa de la sud, arhanghelul este uneori înlocuit cu tâlharul cel 
bun, ceea ce subliniază faptul că sanctuarul este simbolul raiului: „Astăzi vei fi cu Mine în 
rai" (Le. 23, 43). Dacă mai rămâne loc pe lângă uşi, se pun şi alte icoane. Acest registru nu 
are nici ordinea, nici ritmul celorlalte; el este adesea asimetric. Icoanele care îl alcătuiesc sunt 
foarte variate şi depind de nevoile locale sau de felul bisericii. 

Uşile centrale, zise „împărăteşti" sau „sfinte" sunt la fel de vechi ca şi despărţitura 
altarului; ele sunt împodobite cu icoane din cele mai vechi timpuri 423 . De obicei este înfăţişată 
Buna Vestire, iar deasupra, cei patru Evanghelişti. Adesea apare pe ele imaginea Sfântului 
Vasile cel Mare sau a Sfântului Ioan Hrisostom, ţinând în mâini cartea Evangheliilor sau 
fîlacterele cu texte culese din Liturghiile pe care le- au creat 424 . Intrarea în altar reprezintă în 
chip simbolic intrarea în împărăţia lui Dumnezeu. Buna Vestire este punctul de plecare, 
începutul mântuirii noastre, care îi deschide omului intrarea în împărăţie: aceasta este vestea 
cea bună anunţată de Evanghelist! Propovăduirea acestora se adresează nemijlocit omului care 
vine aici pentru a se împărtăşi din împărăţie. Acolo, pe solee, la limita care desparte altarul de 
naos, are loc împărtăşirea credincioşilor. De aceea, deasupra uşilor împărăteşti este înfăţişată 
Euharistia. Cina cea de taină este transpusă liturgic: Hristos însuşi îi împărtăşeşte pe Apostoli, 
întinzându-le cu o mână Pâinea şi cu cealaltă Potirul. Această dublă reprezentare indică faptul 
că împărtăşania trebuie să se facă sub ambele specii. împărtăşirea Apostolilor subliniază 
slujirea lui Hristos ca suprem Arhiereu: aici, slujirea Lui este nemijlocit exprimată prin 
lucrarea Sa preoţească. 

Structura iconografică a iconostasului, ordinea registrelor corespund, pe planul 
imaginii, rugăciunii liturgice care precede imediat epicleza. „Tu, Fiule Unule-Născut şi Duhul 
Tău Cel Sfânt, din nimic ne-ai adus la fiinţă; căzuţi fiind, ne-ai ridicat şi neîncetat lucrat-ai 
până ce ne-ai înălţat la ceruri, părtaşi făcându-ne împărăţiei Tale ce va să vină". 

în faţa credincioşilor, pe o suprafaţă plană care poate fi uşor îmbrăţişată cu vederea de 
la orice distanţă, iconostasul dezvăluie căile iconomiei divine: istoria omului creat după chipul 
şi asemănarea Dumnezeului treimic, precum şi căile lui Dumnezeu prin istorie. 

Căile revelaţiei divine şi ale împlinirii mântuirii coboară de sus în jos, începând cu 
imaginea Sfintei Treimi - Sfatul veşnic, izvor de viaţă a lumii şi al iconomiei mântuirii. 

Dumnezeu Fecioara Măria; la dreapta fiind Ioan Botezătorul şi Inaintemergătorul Domnului (...). Mai erau 
întruchipate şi slăvită adunare a Apostolilor, a profeţilor şi a martirilor, printre care, Sfinţii Martiri Chir şi Ioan" 
(P.G. 87, 3, 3557). 

422 De aceea, în iconostasele ruseşti clasice, sfinţii militari şi prinţi nu sunt niciodată reprezentaţi cu arme şi în 
armuri, spre deosebire de cazul picturilor murale. Excepţiile de la această regulă nu vor apare decât în perioada 
de decadenţă din secolele XVIII şi XIX. 

423 A. Grabar consideră că aceasta era situaţia încă din secolele VI şi VII („Un portillon d'iconostase sculpte au 
Musee National de Belgrade", în Recueuil des travaux de l Institut d'Etudes byzantines, nr. 7, Belgrad, 1961, p. 
16). 

424 întâlnim uneori uşi împărăteşti pe care se află imaginea a numeroşi sfinţi. 

Pregătirile vetero-testamentare, prefigurările şi profeţiile conduc treptat către registrul 
sărbătorilor, înţelese ca împlinire a celor aşteptate. De aici, ele se prelungesc spre desăvârşirea 
viitoare a iconomiei divine - prin registrul lui Deisis. Toate sunt concentrate asupra Persoanei 
lui Iisus Hristos, Unul din Sfânta Treime. Imaginea centrală a lui Hristos este cheia întregului 
iconostas. Căci „Hristos nu este niciodată singur; El este de-a pururi, Capul Trupului Său. 
Nici în teologia, nici în pietatea ortodoxă, Hristos nu este vreodată despărţit de Fecioară - 
Maica Domnului -, nici de «prietenii» Săi, adică de sfinţi. Răscumpărătorul şi cei 
răscumpăraţi sunt inseparabili" 425 . Ca atare, Deisis ne arată că „scopul ultim al întrupării 
divine este tocmai ca întruparea să se obiectiveze în Biserică - în umanitatea înnoită, 
răscumpărată şi renăscută în Hristos" 426 . Registrul lui Deisis reprezintă deci încununarea 
procesului istoric, căci ea este chipul Bisericii în dimensiunea eshatologică. Toată viaţa 
Bisericii se regăseşte aici într-un rezumat al supremului ei destin veşnic: mijlocirea sfinţilor şi 
a îngerilor pentru lume. Toate personajele reprezentate sunt reunite într-un singur corp. E 
unirea lui Hristos cu Biserica Lui: totus Christus, Caput et corpus - o unire realizată prin 
Taina Euharistiei. 

Corespunzând revelaţiei divine, căile urcuşului uman pleacă de jos în sus: prin 
primirea predicaţiei apostolice (Evangheliştii de pe uşile împărăteşti), prin acordul dintre 
voinţa divină şi voinţa umană (Buna Vestire arătată pe aceleaşi uşi împărăteşti), prin 
rugăciune şi, în sfârşit, prin împărtăşirea cu Taina Euharistiei, omul împlineşte ascensiunea 
către ceea ce simbolizează registrul cu Deisis: unitatea Bisericii. într-adevăr, Biserica este 
Cincizecimea care continuă, iar prin puterea Duhului Sfânt, omul este încorporat în Trupul al 
cărui Cap este Hristos. Liturghia realizează şi zideşte acest Trup al lui Hristos, pe care 
iconostasul îl arată punând în faţa credincioşilor imaginea acestui organism din care ei fac 
parte ca mădulare: prin imaginea amplasată deasupra iconostasului, ea vădeşte Biserica zidită 
după chipul Sfintei Treimi: o multi-unitate, după chipul tri-unităţii divine. Icoana lui Hristos îi 
oferă credinciosului o asemenea privelişte: „el îşi deschide ochii (...) către o altă descoperire - 
cea a Liturghiei cereşti - în care eterna Jertfă euharistică începută din veşnicie în sânul Sfintei 
Treimi se continuă acum şi pururea şi în vecii vecilor" 427 . 

Un punct de vedere ştiinţific foarte răspândit susţine că iconostasul ar fi un fel de 
înlocuitor sau de ecou al decoraţiei murale din biserică. într-adevăr, elementele esenţiale ale 
acestei decoraţii îşi găsesc un loc pe iconostas, aşa încât multe subiecte se regăsesc în ambele 
părţi. Totuşi, nu putem înţelege raporturile dintre decoraţia murală şi iconostas decât dacă 
luăm în considerare rolul şi destinaţia fiecărui element. Or, acest rol este diferit. 

în ansamblul ei, ca loc de cult, biserica este spaţiul liturgic care cuprinde adunarea 
credincioşilor şi înglobează simbolic întregul univers; lăcaşul reprezintă aspectul cosmic al 
Bisericii. Chiar dacă urmează o schemă generală care prescrie anumite subiecte pentru 
anumite părţi ale edificiului, decoraţia murală permite totuşi o mare varietate de teme a căror 
alegere este mai mult sau mai puţin arbitrară, în funcţie de necesităţile locului şi ale timpului. 

Dimpotrivă, pe iconostas, subiectele sunt strict definite, atât pentru ansamblu, cât şi 
pentru fiecare componentă. Iconostasul arată devenirea Bisericii în timp, existenţa acesteia 
până la încununarea adusă de Parusie, adică treptata desăvârşire a lui Adam în perspectiva 
Judecăţii de Apoi. El dezvăluie ca atare sensul curgerii temporale, sensul primit de timp prin 
împărtăşirea cu actul extratemporal care este Euharistia. Euharistia „îmbrăţişează toate 
timpurile şi toate generaţiile (...). Ea este «reducerea istoriei la unitate», primenirea 
evenimentului salutar, graţie căruia devenim contemporani cu toate timpurile de dinainte sau 
de după noi" 428 . Iconostasul arată ceea ce se creează prin colaborarea, prin sinergia dintre 
Dumnezeu şi om: el dezvăluie această sinergie prin intermediul acelor oameni şi evenimente 



425 G. Florovsky, Ethosul Bisericii Ortodoxe (în lb. rusă), „Messager de l'Exarchat du Patriarche russe en Europe 
occidentale", nr. 42-43, 1963, p. 144; în lb. engleză în „The Ecumenical Review", voi. XII, nr. 2, 1960. 
Ibid. 

427 Arhimandritul Ciprian, Euharistia, Paris, 1947, p. 342 (în lb. rusă). 

428 J. Tyciak, Maintenant II vient, trad. din germană, 1963, p. 34. 

care sanctifică istoria, conferindu-i un sens. Tot el îi arată fiecăruia locul pe care-1 ocupă în 
acest proces istoric şi semnificaţia acelor momente care articulează prezentul fiecăruia. Astfel, 
apare sensul delimitării dintre altar şi naos, dintre veşnicie şi timp: cele două se întrepătrund 
rămânând unitare. Credinciosul pătrunde în Sfânta Sfintelor a Noului Testament, în împărăţia 
lui Dumnezeu, „prin catapeteasmă, adică prin trupul Său" (Evrei 10, 20) - acel trup care a 
înlocuit catapeteasma sfâşiată a templului 429 . Amintim că, potrivit Sfântului Grigorie Palama, 
„Trupul Său îndumnezeit a primit şi a împărtăşit slava veşnică a Dumnezeirii: ea este cea 
înfăţişată în icoane şi adorată în virtutea faptului că manifestă Dumnezeirea lui Hristos şi tot 
ea ne este dăruită în Taina Euharistiei" 30 . 

Aşadar, iconostasul nu are doar o semnificaţie didactică. El traduce legătura 
ontologică dintre sacrament şi imagine, manifestarea acestui Trup preaslăvit al lui Hristos - la 
fel de real în Taină şi în icoană. De aceea, pentru apărătorii ortodocşi ai icoanelor (în vremea 
iconoclasmului) icoana nu este doar o mărturie referitoare la istoricitatea întrupării lui 
Hristos; ea atestă prin chiar acest fapt realitatea Tainei euharistice. „Dacă o asemenea 
mărturie prin imagine este imposibilă, atunci Euharistia însăşi îşi pierde întreaga realitate." 431 
Aici se concentrează adevăratele dimensiuni teologice ale controversei iconoclaste şi astfel se 
explică intransigenţa celor care apărau icoanele. 

In această perspectivă, rolul iconostasului este tocmai acela de a arăta - la limita 
altarului - ceea ce NU ESTE o imagine, ceea ce este real, deci diferit de imagine prin chiar 
natura sa. In Sfintele Daruri, Hristos nu Se arată ci Se dăruieşte. El Se arată în icoană. 
Aspectul vizibil al Euharistiei este o imagine care nu poate fi vreodată înlocuită, nici prin 
imaginaţie, nici prin contemplarea Sfintei Taine. 

Ceea ce isihasmul rus a adus ca noutate în formarea iconostasului clasic a fost tocmai 
întrepătrunderea vie, existenţială, între Taina euharistică şi semnificaţia icoanei lui Hristos; de 
unde, conştientizarea şi manifestarea cu totul grăitoare a raportului dintre cele două. Mai întâi 
vedem tihnita desfăşurare a Trupului lui Hristos în Vechiul Testament (comparabilă cu grija 
pe care o au Evangheliştii Matei şi Luca atunci când precizează genealogia lui Hristos); apoi, 
împlinirea ei în Noul Testament. Altfel spus, istoricitatea este demonstrată printr-o imagine 
care exclude orice noţiune abstractă. Ne amintim că, pentru iconoclaşti, Taina Euharistiei era 
singura Lui imagine posibilă. Dar, refuzând icoana şi, implicit, realitatea întrupării, ei negau 
neapărat şi realitatea elementelor euharistice. Or, perioada în care s-a format iconostasul 
coincidea cu o repunere în discuţie, în ereziile ruseşti, a icoanei şi a Tainei euharistice. Ca de 
atâtea ori în istorie, această problemă are o mare importanţă şi în epoca noastră. 

Insă principalul aport al isihasmului a constat în apariţia acelei Deisis tripartite într-o 
întreagă serie de sfinţi mijlocitori, avându-L la mijloc pe Hristosul Judecăţii de Apoi. Iconarii 
au socotit că această descoperire are pentru ei o asemenea importanţă încât i-au sporit 
dimensiunile (3,15 metri înălţime la Catedrala Adormirii din Vladimir) asigurându-i o poziţie 
dominantă, în raport desigur cu amploarea acelui registru iconografic aflat în proximitatea 
celui care primeşte împărtăşania (vezi Deisis-urile pictate de către isihaştii Andrei Rubliov, 
Teofan Grecul şi confraţii lor). într-adevăr, realitatea Trupului lui Hristos corespunde realităţii 
Judecăţii. Faptul este clar subliniat în toate rugăciunile de dinaintea împărtăşirii („mănânc şi 
beau propria mea judecată"). Cel care se împărtăşeşte se face un trup cu Hristos (con- 
corporal, syssoma - Efes. 3, 6), acel trup al Celei de A Doua Veniri. Iată de ce, registrul 
acesta este reprezentat exact deasupra locului unde are loc împărtăşirea credincioşilor; el 
subliniază aspectul propriu Judecăţii şi mijlocirii. Numai dacă trece prin împărtăşirea-judecată 
omul poate pătrunde în ceea ce arată iconostasul, şi care corespunde rugăciunii euharistice 



429 Faptul că Sfântul Pavel compară Trupul lui Hristos cu catapeteasma templului ar fi putut determina, separarea 
printr-un voal a altarului bisericilor neo-testamentare. Prin urmare, această analogie, cu toată bogăţia sensului ei, 
a fost extinsă la bariera altarului (de exemplu, arhitrava bisericii Sfântul-Sofronie din Ierusalim) şi mai târziu, la 
totalitatea iconostasului. Analogia dintre acesta şi catapeteasma vetero-testamentară crăpată în momentul 
Răstignirii continuă să fie vie în conştiinţa Bisericii. 

J. Meyendorff, Introduction ă l'etude de Gregoire Palamas, Paris, 1959, p. 255. 
431 J. Meyendorff, Le Christ dans la theologie byzantine, Paris, 1969, p. 260. 

pentru toţi cei care sunt uniţi prin Taina Trupului şi a Sângelui: Patriarhii, Părinţii, Profeţii... 
adormiţi în credinţa Vechiului Testament; Apostolii, Martirii, Mărturisitorii... în cel Nou; şi în 
sfârşit, cei vii, inclusiv credincioşii aflaţi în biserică. Aşadar, realitatea comună a Trupului şi a 
icoanei, dimpreună cu aceea a cuvântului realizează plenitudinea participării liturgice: 
comuniunea în trup şi comuniunea rugăciunii, prin icoană. Aşadar, iconostasul este departe de 
a fi o repetare a decoraţiei murale. El este cu atât mai puţin o asamblare gratuită de icoane 
(lipsită de semnificaţie didactică), asamblare „devenită pseudo-focar al bisericii bizantine", 
care nu ar avea nici o legătură cu Taina euharistică şi i-ar „ţine la distanţă pe laicii consideraţi 
ca nişte creaturi nedemne" (sic!) 432 . Un asemenea punct de vedere continuă totuşi să fie destul 
de răspândit. Dar - după cum scrie arhidiaconul P. Florensky - „iconostasul nu ascunde 
credincioşilor niscaiva secrete pasionante şi bizare, aşa cum îşi închipuie unii, în ignoranţa şi 
fatuitatea lor: dimpotrivă, iconostasul le arată lor, celor aproape orbi, tainele altarului; le 
deschide celor şchiopi şi infirmi intrarea în lumea cealaltă, închisă din pricina încremenirii 
lor; le vesteşte împărăţia Cerurilor, strigând în urechile lor mereu surde" 433 . 

Bineînţeles, în acele biserici unde e fizic imposibilă montarea unui iconostas complet, 
ne putem limita la Deisis, sau doar la icoana lui Hristos. Dar a renunţa de bună voie la 
integritatea iconostasului înseamnă a renunţa la cele pe care Biserica le propovăduieşte printr- 
ânsul. 



432 Julian Walter, A. A., The Origins ofthe Iconostasis, în „Eastern Churches Review", voi. III, nr. 3, 1971, pp. 
261, 266 şi 267. 

433 Protoiereul P. Florensky, Iconostasul, în „Bogoslovkiye Trudy", nr. 9, Moscova, 1972, p. 97 (în lb. rusă). 

13 
Icoana în lumea de astăzi 



Atât din punct de vedere artistic, cât şi sub raport spiritual, icoana este una dintre cele 
mai mari descoperiri ale secolului XX. Să ne amintim că această descoperire a avut loc în 
ajunul unor mari răsturnări istorice: primul război mondial, revoluţiile şi războaiele care i-au 
urmat. Erau zorii unei „întregi perioade furtunoase din istoria umană care avea să descopere 
lumii orori nemaivăzute şi nemaiauzite până atunci" 434 - scria, în 1916, E. Trubeţkoi. Tocmai 
în această „perioadă furtunoasă", icoana a reapărut ca un suprem tezaur al artei omeneşti. 
Pentru unii, ea reprezenta preţioasa moştenire a unui trecut îndepărtat, pentru alţii, un obiect al 
delectării estetice; alţii încep să întrevadă semnificaţia icoanei şi, în lumina ei, semnificaţia 
evenimentelor contemporane. Şi e de presupus că îndelungatul proces al acestei descoperiri 
progresive avea să culmineze, în chip providenţial, în epoca noastră. Dacă decadenţa 
spirituală se manifestase prin uitarea icoanei, trezirea spirituală provocată de catastrofe şi 
tulburări ne readuce la ea, incitându-ne să-i înţelegem conştient limbajul şi sensul. Ea nu mai 
aparţine trecutului, ci renaşte în prezent. Noi expresii sunt chemate să o definească; apare o 
lentă descifrare a sensului spiritual, inerent icoanei din vechime; descoperim în ea un spirit 
mult mai înalt decât al nostru - fruct al civilizaţiei prezente. Ea nu reprezintă doar o valoare 
artistică sau culturală, ci este o revelare, prin mijlocirea artei, a experienţei spirituale 
ortodoxe; o „teologie în imagini", manifestată şi în alte timpuri, în perioade de prefaceri şi 
catastrofe. Căci mai ales în timpuri de dezastre se întrezăreşte sensul catastrofelor 
contemporane, în lumina forţei spirituale a icoanei. „Multă vreme, de secole, icoana a început 
să ne grăiască în acelaşi grai prin care le vorbea îndepărtaţilor noştri predecesori." 435 

Aici constatăm „încă o coincidenţă uimitoare între destinul icoanei tradiţionale şi cel 
al Bisericii ruse. In viaţă, ca în pictură, apare acelaşi fenomen: încet-încet, chipul năclăit de 
sub straturile acumulate de-a lungul veacurilor - straturi de aur, de funingine, de vopsea 
aplicată cu stângăcie şi fără gust - se eliberează. Imaginea unei Biserici care cuprinde întreaga 
lume, imagine care ne apare asemenea luminii dintr-o icoană curăţată, renaşte acum minunat 
în viaţa bisericească. Asemenea picturii, viaţa ne oferă imaginea unei inalterabile Biserici 
soborniceşti, pe care veacurile nu o ating" 436 . Deşi soarta a vrut ca Biserica rusă să se 
elibereze de „splendoarea lumească" şi din „confortul" în care se afundase, ea a cunoscut 
totuşi calea crucii şi a încercărilor. 

Venirea puterii sovietice impune o nouă concepţie despre lume, născută dintr-o cultură 
separată de Biserică, cultură care, acum, îşi leapădă masca creştină. Această nouă concepţie 
despre lume este cea a Statului. în perspectiva acestuia, toate credinţele, inclusiv cea a 
Bisericii, se rezumă prin conceptul general de „religie". Or, această „religie" este considerată 
ca o „ideologie reacţionară", ca „înşelătorie", ca „opium al poporului". Această din urmă 
formulă este „piatra de temelie a atitudinii marxiste faţă de religie" 437 . Biserica este 



434 Două lumi în iconografia rusă, „Umozreniye v kraskah", Paris, 1956, p. 1 1 1 (în lb. rusă). 
E. Trubeţkoi, Teologie în culori, „Umozreniye. . .ibid" , p. 50. 
E. Trubeţkoi, Rusia văzută prin icoana ei, ibid., p. 161. 
A. Sedulin, Legislaţia asupra cultelor religioase, Moscova, 1974, p. 6 (în lb. rusă). 



131 



Leonid Uspensky 

considerată de Stat ca un corp străin, care promovează o concepţie despre lume „ostilă". 
Statul preia asupră-i grija de a veghea nu doar asupra bunăstării materiale a poporului, ci şi 
asupra educaţiei sale, pentru „formarea omului nou". Pe de o parte, „legislaţia sovietică 
asupra libertăţii de conştiinţă este pătrunsă de voinţa de a garanta cetăţenilor dreptul de a 
mărturisi religia aleasă, sau acela de a nu crede în nimic" 438 . Pe de altă parte însă, „lupta 
necruţătoare împotriva convingerilor religioase, incompatibile cu concepţia materialistă 
despre lume, cu progresul ştiinţific şi tehnic, este o condiţie capitală şi decisivă pentru 
formarea omului nou" 439 . Aşadar, lupta împotriva religiei este purtată în numele principiului 
libertăţii de conştiinţă. Or, această libertate ia forma unei serii de interdicţii, printre care aceea 
de a avea raporturi cu religia în afara cultului - socotite ca propagandă religioasă. Totodată, 
„predarea învăţăturilor de credinţă (...) unor persoane care nu au împlinit încă 18 ani este 
interzisă în biserici, capele sau locuinţe particulare" 440 . 

Biserica şi icoana intră într-un proces de epurare: tot ceea ce nu aparţine Bisericii ca 
obligaţie rituală este îndepărtat. La fel dispar cele legate de icoană, cum ar fi producţia de 
serie, pe care, aşa cum am văzut, nici conducătorii Comitetului, nici ţarul însuşi nu o putuseră 
stopa. Atelierele de pictare a icoanelor - în mod artizanal sau mecanic - sunt lichidate. 

De vreme ce religia este înţeleasă ca aparţinând unui trecut revolut şi nu-şi mai găseşte 
locul în noua societate, tot ceea ce fusese creat în acel trecut nu mai este acceptat decât ca 
moştenire culturală, conservată şi studiată doar în această calitate. Tot ceea ce conţineau 
bisericile, inclusiv icoanele, intră în proprietatea Statului care, încă din 1918, îşi asumă 
responsabilitatea lor 441 . Statul creează ateliere de restaurare, naţionalizează colecţiile 
particulare de icoane, organizează expoziţii. Dar, în acelaşi timp, ostilitatea ideologiei 
dominante vizează toate aspectele religiei, inclusiv icoana. Şi, dacă în secolele XVIII şi XIX, 
vandalismul decurgea din indiferenţă şi neînţelegere, acum, distrugerea masivă a bisericilor şi 
icoanelor se datorează unor raţiuni ideologice. Din punctul de vedere al ideologiei oficiale, 
munca iconarului devine nu doar inutilă, ci şi nocivă pentru societate. 

Astfel, după secole de uitare şi dispreţ, icoana zilelor noastre este pe de o parte, supusă 
distrugerii, iar pe de altă parte, descoperirea ei depăşeşte limitele lumii ortodoxe, pătrunzând 
într-o lume a cărei heterodoxie şi cultură determinaseră odinioară intrarea în uitare a icoanei, 
chiar printre ortodocşi. Imensul efort realizat de restauratorii care au dat o nouă viaţă vechilor 
icoane este dublat astăzi de numărul mereu sporit al publicaţiilor ilustrate, în diverse limbi, 
publicaţii ştiinţifice şi teologice datorate unor autori ortodocşi, heterodocşi sau atei. In ceea ce 
priveşte icoana însăşi, ea pătrunde masiv în spaţiul culturii occidentale: icoanele, pe care le 
vedem în muzee, sunt exportate din ţările ortodoxe; în diferite oraşe ale lumii occidentale, 
colecţiile particulare şi expoziţiile se înmulţesc. Icoana ortodoxă îi atrage atât pe credincioşi, 
cât şi pe necredincioşi, iar interesul care i se arată este divers; există, desigur, o modă a 
antichităţilor şi pasiunea de a colecţiona, în general; dar avem de a face mai ales cu un impact 
pe plan religios - o dorinţă de a înţelege icoana şi, prin ea, de a înţelege Ortodoxia. „în epoca 
noastră intens vizuală - scrie E. Benz - se cuvine să ne adresăm ochiului şi imaginii 
contemplate. Această cale este cu atât mai potrivită pentru a înţelege Biserica Ortodoxă a 
Răsăritului, cu cât icoana - ca înfăţişare prin imagine a lumii sfinţilor - ocupă acolo un loc 
central." 442 Şi, ceva mai departe: „Importanţa icoanei în pietatea răsăriteană şi fundamentul ei 
teologic deschid calea către domeniile capitale ale dogmaticii ortodoxe. într-adevăr, noţiunea 
de icoană, care apare la toate nivelele teologiei, este o noţiune centrală din punct de vedere 
dogmatic" 443 . Majoritatea credincioşilor neortodocşi consideră icoana fie, în mod conştient, ca 



438 A. Sedulin, ibid., p. 46. 

439 Ibid., p. 41. Vezi de asemenea V. Zots, Pretenţii neîntemeiate, Moscova, 1976, pp. 135-136 (în lb. rusă). 

440 Sou RSSU 1922, nr. 49, art. 729, citat de A. Sedulin, ibid., p. 32. 

441 „Decret privind înregistrarea, inventarierea şi protejarea monumentelor artistice şi antice." Vezi V. I, 
Antonova şi N. E. Mneva, Catalogue de la peinture russe ancienne a Galerie Tretiakov, t. I, Moscova, 1963, p. 
26. 

E. Benz, Geist und Leben des Ostkirche, Hamburg, 1957, p. 7. 
443 Ibid, p. 21. 

o mărturisire a Ortodoxiei, fie, în afara unui context confesional conştient, ca pe o expresie 
artistică a creştinismului autentic, manifestat în domeniul practic al rugăciunii. Contrar 
degradării acestei dimensiuni a imaginii creştine în Romano-catolicism, icoana „te ajută să te 
rogi". „Oricine va afla, în icoane, odihna sufletului; ele au multe să ne spună, nouă, 
occidentalilor, putând provoca o sănătoasă regăsire a supranaturalului." 444 Epoca nu contează, 
de vreme ce poţi fi interesat atât de icoanele vechi, cât şi de icoanele recente sau chiar 
contemporane - acelea însă care nu sfidează, în ciuda eclectismului, canoanele 445 . Căci icoana 
ortodoxă este singura artă din lume care, independent de nivelul artistic, fie el artizanal, relevă 
sensul etern al vieţii, acel sens a cărui necesitate este tot mai viu resimţită în lumea culturii 
europene contemporane. 

Acesta este contextul în care problema icoanei a fost pusă oficial de reprezentanţii 
confesiunii anglicane, â propos de importanţa Sinodului VII Ecumenic. Intâlnindu-se cu 
ortodocşii la Râmnic (România), în iulie 1974, anglicanii au situat această problemă în 
adevăratul ei context teologic. Cu acel prilej s-a formulat speranţa că dogma venerării 
icoanelor (mărturisită de ortodocşi) va fi aplicată actualităţii contemporane întrucât „o mai 
adâncă înţelegere a principiilor pictării icoanelor, care înfăţişează adevărul şi consecinţele 
întrupării Cuvântului lui Dumnezeu, îi poate ajuta pe creştinii zilelor noastre să pătrundă mai 
bine învăţătura creştină despre om şi despre lumea văzută" 446 . 

Acest mod de a pune problema arată deja că în „epoca noastră intens vizuală", atât 
pentru neortodocşi, cât şi pentru ortodocşii înşişi, apare necesitatea conştientizării a ceea ce 
dogma venerării icoanelor reprezintă pentru creştinismul contemporan. Dogma Sinodului VII 
Ecumenic nu a pătruns niciodată în conştiinţa eclesială a Occidentului. Cât despre lumea 
ortodoxă, înţelegerea ei s-a estompat, iar importanţa ei capitală a cam dispărut în perioada 
decăderii icoanei, atunci când semnificaţia conţinutului teologic s-a risipit. Nu s-au format 
oare numeroase generaţii ortodoxe în prezenţa unei arte care, deşi se revendica de la dogma 
venerării icoanelor, nu îi corespundea de fapt în profunzime? Amintim că, începând cu secolul 
XVII, tot ceea ce ţine de conţinutul confesional al icoanei a fost exclus din Synodikonul rus 
de la Duminica Ortodoxiei. Iar în epoca noastră, predicile nu mai pomenesc decât în mod 
excepţional despre legătura acestei sărbători cu icoana. Graţie dogmei venerării icoanelor, 
conştiinţa sobornicească a Bisericii a condamnat refuzul imaginii ca pe o erezie, astfel încât 
imaginea şi-a putut păstra locul în viaţa Bisericii. Totuşi, semnificaţia sa vitală nu a fost 
percepută pe deplin, faptul generând indiferenţa faţă de conţinutul şi funcţia ei 447 . 

A înţelege sensul dogmei venerării icoanelor în epoca noastră înseamnă a înţelege 
icoana însăşi, nu doar ca suport al rugăciunii sau ornament în biserică; a înţelege mesajul, 
semnificaţia ei pentru omul timpului nostru, a cuprinde mărturia spirituală pe care ea o aduce 
din adâncurile Ortodoxiei, semnificaţia inalterabilă a revelaţiei creştine. 



444 Critică la cartea lui L. Uspensky şi V. Lossky, „Der Sinn der Ikonen", în „La pensee catholique", nr. 75676, 
14 februarie 1953. 

445 în Franţa, numai la Paris funcţionează patru şcoli de pictură bisericească, dintre care unele au mai multe 
decenii de existenţă, cum ar fi şcoala iezuiţilor. Fapt cu atât mai semnificativ cu cât tocmai iezuiţii sunt cei care, 
odinioară, se dedicaseră cu atâta zel desfiinţării picturii icoanelor tradiţionale. 

446 Recenzie la sub-comisia „Autoritatea Sinoadelor Ecumenice", v. Messager de l'Exarchat du Patriarche russe 
en Europe occidentale, nr. 85-88, 1974, p. 40. Problema a fost discutată de aceeaşi sub-comisie, în 1976, la 
Moscova. 

447 Astfel, la întrebarea unui teolog protestant asupra semnificaţiei venerării icoanelor, un Episcop ortodox a 
răspuns: „Aşa e obiceiul...". Din secolul XVIII, pictura icoanelor a devenit domeniul artiştilor profani, desprinşi 
de dogmele Bisericii. Mai târziu, studiul icoanei a intrat pe mâna unei ştiinţe de asemenea eliberate de dogme. 
Credincioşilor nu le-a mai rămas decât obiceiul pios de a se ruga în faţa icoanelor. Dar uneori se întâmplă lucruri 
şi mai groaznice. Astfel, într-o convorbire privată, un Episcop ne spunea: „Cine vă aude poate crede că 
Ortodoxia nu poate exista fără icoane". „Icoana face parte din esenţa însăşi a creştinismului", scrie un pastor 
protestant (J. P. Ramseyer, La Parole et l'Image, Neuchâtel, 1963, p. 58). După cum vedem, uneori rolurile se 
inversează: ceea ce ne-am aştepta să auzim din gura unui Episcop ortodox este înţeles şi exprimat de un pastor 
protestant (şi viceversa). Iată cum, absenţa seculară a imaginii 1-a condus pe pastor către concepţia ortodoxă 
despre aceasta, în vreme ce deformarea imaginii (la fel de seculară), 1-a condus pe un Episcop ortodox la o 
atitudine protestantă faţă de ea. 

133 



Leonid Uspensky 

Totuşi, nu numai printre neortodocşi, ci şi în anumite cercuri ortodoxe, există un punct 
de vedere care, chiar şi atunci când purcede din cele mai bune intenţii, falsifică înţelegerea 
icoanei. Acest punct de vedere poate fi rezumat astfel: formulând dogma cinstirii icoanelor, 
Sinodul VII Ecumenic nu a definit caracterul imaginii venerate; deci, „teologia apărătorilor 
icoanei nu ne oferă nici o precizare referitoare la stil". Altfel spus, Biserica nu a canonizat nici 
un „stil" sau tip de artă. Acest punct de vedere permite omului format în cultura modernă, 
căruia îi lipseşte adesea o conştiinţă clară a Bisericii, să considere sau chiar să afirme că 
alături de icoana canonică - evident dependentă de o anumită epocă şi de o anumită cultură - 
pot exista în Biserică alte genuri sau stiluri artistice, chemate să reflecte alte epoci. 

Această atitudine se datorează în mare măsură influenţei cercetărilor contemporane, 
care au stabilit că pictura icoanelor - produs al Evului Mediu şi al concepţiei sale specifice 
despre lume - s-ar fi încheiat în secolul XVII. O dată cu dispariţia culturii medievale, icoana 
aparţine şi ea trecutului. Deşi sfidează evidenţa, o atare viziune predomină în zilele noastre 
care, ca şi cea din secolul XIX, vede în icoană un anumit stadiu (bizantin, rus etc.) al evoluţiei 
culturale. E ciudat să constaţi, în treacăt, că „noua concepţie despre lume" este considerată ca 
fiind radical alta, în ruptură cu precedenta, în vreme ce arta nouă, produs al acestei concepţii 
despre lume, este socotită (nu se ştie din ce motiv) ca o dezvoltare organică a vechii arte, din 
care ar decurge, se pare, în mod cu totul firesc. Desprinsă de dogmă, ştiinţa a introdus icoana 
în curentul general al artei ca atare, integrându-i creaţia în domeniul culturii generale şi 
despărţind-o de viaţa Bisericii. Trebuie să admitem că, începând cu secolul „Luminilor", 
Biserica însăşi a cedat acestei ispite, acceptând, docilă, ideea potrivit căreia creaţia artistică îi 
aparţine, putând fi abandonată, prin urmare, culturii profane 448 . Chiar dacă icoana a 
supravieţuit timp de trei secole şi continuă să fie vie, faptul nu se explică în virtutea legăturii 
cu arta şi cultura medievală, ci ca manifestare a credinţei. 

Timp de veacuri, Biserica a fost creatoarea şi purtătoarea culturii. Cum teologia 
domina toate domeniile vieţii, credinţa aparţinea tuturor, orientând totalitatea existenţei şi 
dându-i un sens. Arta exprima credinţa - adică Revelaţia adusă în Biserică - şi genera o 
concepţie adecvată despre lume, producând astfel o cultură eclesială. Or, Revelaţia nu s-a 
modificat, iar credinţa noastră a rămas, şi ea, aceeaşi. O cultură eclesială continuă, de 
asemenea, să existe. Dar, semnificaţia icoanei, mesajul pe care îl transmite, nu depinde de o 
cultură, fie ea eclesială. Numai aspectul artistic şi istorico-bisericesc al imaginii ţine de 
cultură. E demn de notat că hotărârea Sinodului VII Ecumenic pune pe acelaşi plan „cartea 
Evangheliilor, imaginea crucii, icoanele pictate şi sfintele moaşte ale martirilor". Or, 
Evanghelia, crucea, moaştele sfinţilor nu au nimic de a face cu cultura. Icoana este deci 
considerată ca o moştenire sacră, purceasă din străfundurile conştiinţei soborniceşti a 
Bisericii. „Pictarea icoanelor (...) este un obicei legiuit şi o tradiţie a Bisericii soborniceşti" 
(horos). Sângeroasa luptă din epoca iconoclastă a avut ca miză nu doar dreptul de a-L 
reprezenta pe Dumnezeu şi pe sfinţi, ci tocmai imaginea purtătoare şi revelatoare a adevărului, 
adică un anumit „stil" artistic, o artă care să corespundă Evangheliei. Era vorba de un adevăr, 
tradus fie în cuvinte, fie în imagini, pentru exprimarea căruia mărturisitorii acceptau martiriul. 
Format progresiv în Biserică, limbajul pictural al icoanei aparţine, de la început, tuturor 
popoarelor creştine, independent de limitele naţionale, sociale sau culturale, întrucât unitatea 
lui nu este fructul unei culturi comune sau al unor reguli administrative, ci al unei credinţe de 
obşte. In vremea Sinodului VII Ecumenic, limbajul pictural al Bisericii era identic cu cel al 
epocilor următoare, chiar dacă nu era încă suficient de purificat şi orientat spre un scop. Atât 
în Răsărit, cât şi în Apus, „stilul" icoanei a fost moştenirea comună a întregii creştinătăţi de-a 
lungul unui mileniu de istorie: altele nici nu existau. întregul drum istoric parcurs de acest 
limbaj pictural se rezumă la unele perioade de mai mare puritate şi precizie sau, dimpotrivă, la 
altele, de rătăcire şi decadenţă. într-adevăr, acest „stil" şi puritatea lui depind de Ortodoxie, de 



448 E adevărat că, în cursul ultimelor secole, ierarhia ortodoxă a fost scutită de necesitatea de a cunoaşte câte ceva 
din domeniul artei sacre; în locul ei totul era decis de puterea seculară şi de Academia de Arte Frumoase 
(evident, este vorba despre situaţia Bisericii ruse - n. tr.). 

asimilarea mai mult sau mai puţin completă a revelaţiei. După cum rezultă din cele două 
milenii ale istoriei sale, limbajul acesta este deci obligatoriu supus unor schimbări, dar unor 
schimbări în interiorul „stilului" iconic, mai precis în interiorul canonului iconografic. 

Dacă majoritatea credincioşilor, a clerului şi a episcopatului nu a avut o „revelaţie" a 
icoanei, faptul se explică parţial prin acea concepţie care vede în icoană o simplă moştenire a 
trecutului, sau doar una din formele posibile ale artei bisericeşti. Trebuie de asemenea să 
spunem că, din punct de vedere eclesial, nu era nimic de „descoperit": icoanele rămăseseră 
totuşi în biserici (fiind în general repictate, deşi nu întotdeauna) iar oamenii se rugau înaintea 
lor. Aşa încât este mai corect să vorbim despre o reîntoarcere către icoană. Venerarea icoanei 
a rămas aceeaşi, locul ei în cadrul cultului şi în sânul vieţii bisericeşti nu s-a schimbat. Numai 
că, alături de ea, există o artă „religioasă" venerată în egală măsură. Aspectul doctrinal al 
icoanei, exprimat prin hotărâri sinodale, scrieri patristice sau prin Liturghie, raportul ortodox 
între imagine şi învăţătura revelată au dispărut din conştiinţe. De aceea doctrina Bisericii este 
aplicată oricărei imagini, cu condiţia să aibă subiect religios. Această atitudine, proprie 
secolelor XVIII şi XIX, a încremenit în propriul imobilism, tot aşa cum altă epocă 
încremenise în străvechiul ritualism. Cât despre imaginea însăşi şi dimensiunea ei ortodoxă, a 
apărut obişnuinţa de a nu o vedea şi chiar de a nu-i acorda atenţie. Iar oricât de paradoxal ar 
putea părea, revenirea la această imagine, după secole de decadenţă, se realizează cu o 
deosebită lentoare chiar şi în mediile eclesiastice; o lentoare care dezvăluie profunzimea 
rupturii instalate între noi şi icoană. „Şi, între timp, credincioşii ortodocşi - care fac parte din 
Biserică - caută cu zel, la El Greco, Cehov sau mai ştiu eu cine, acele mijloace psihologice 
sau de alt fel, care să le faciliteze priceperea dreptei credinţe. Orice numai să nu aibă a se 
concentra asupra plenitudinii Bisericii" 449 (scrisoare personală din Rusia). „Numai să nu-şi 
bată capul cu plenitudinea Bisericii" - aici e problema. Această insensibilitate faţă de icoană 
ca imagine a revelaţiei asimilate existenţial se datorează unei la fel de profunde insensibilităţi 
faţă de Biserică. Biserica este prost înţeleasă: pentru mulţi, ea nu este decât o „valoare 
culturală", printre altele (sau o „valoare spirituală"); - un fel de apendice al culturii care 
trebuie să-şi justifice existenţa, servind drept stimulent pentru activitatea artistică, pentru 
realizarea dreptăţii sociale etc. Altfel spus, avem de a face cu aceeaşi ispită a „împărăţiei lui 
Israel", căreia i-au cedat Apostolii (Fapte 1, 6) 450 . 

Pentru omul cultivat, în zilele noastre, conştiinţa Bisericii şi a icoanei merg pe acelaşi 
drum. In ambele cazuri urmărim aceleaşi etape de căutări şi erori întru descoperirea finală a 
teologiei ca imagine. Parafrazându-1 pe protoiereul A. Schmemann, putem spune că, pentru a 
percepe în icoană ceva mai mult decât o operă de artă sau un obiect de pietate personală, 



449 Arheologia creştină este predată în seminare şi academii. în schimb, conţinutul doctrinar al imaginii nu a fost, 
până acum, studiat. Un curs de iconologie (ca disciplină teologică) a fost pentru prima oară introdus (în 1954) la 
seminarul Exarhatului Patriarhal rus pentru Europa occidentală de la Paris. Clerul este obligat să-şi culeagă 
informaţiile asupra conţinutului icoanei din lucrări ştiinţifice de istorie a artei, în care apar câteodată unele 
digresiuni „teologice" cel puţin neaşteptate. Suntem departe de a nega importanţa cercetărilor ştiinţifice pentru 
cunoaşterea icoanei. Dimpotrivă, vedem în ele un sprijin util în formarea clerului. Totuşi, acestea nu pot fi pentru 
el decât o materie secundară, auxiliară. La baza cunoştinţelor sale trebuie să stea conţinutul dogmatic al icoanei. 
Nimeni nu este obligat să cunoască istoria artelor; dar a-ţi cunoaşte credinţa, a fi capabil să spui dacă imaginea în 
faţa căreia te afli exprimă sau nu această credinţă este datoria oricărui credincios, şi cu atât mai mult a clerului. 

450 Dacă, în secolul XIX, unui intelectual îi era „ruşine să fie credincios", în epoca noastră „unui adevărat 
intelectual îi este ruşine să meargă la biserică. Sunt o mulţime de lucruri care se cer eliminate, renovate şi 
reorganizate, pentru ca ea (biserica) să devină accesibilă conştiinţei contemporane" (citat de preotul D. Doudko, 
„Speranţa noastră", Paris, 1975, p. 155 - în lb. rusă). Intelectualul acceptă o credinţă, dar ar dori să adapteze 
credinţa Bisericii la „conştiinţa contemporană": el nu vrea să înţeleagă Biserica, ci să o conformeze propriei sale 
opacităţi, crezând astfel că o salvează. Trebuie să spunem că această sete de „a renova şi a reorganiza" în spiritul 
necesităţilor epocii (despre care am mai vorbit) este departe de a fi specifică numai timpului nostru. încă de la 
sfârşitul secolului IV sau începutul sec. V, Sfântul Vincenţiu de Lerini scria: „Aceştia nu se mulţumesc cu regula 
credinţei tradiţionale, pe care am primit-o din vechime. Ci, din zi în zi, vor mereu câte ceva nou. Ei ard de 
nerăbdare să adauge, să schimbe sau să scoată ceva din religie" (Commonitorium, XXI, comentariu la Epistola I 
către Timotei, Namur, 1960, p. 97). Prin urmare, „dacă este vreun lucru despre care să se spună: «Iată ceva nou!» 
- aceasta a fost în vremurile străvechi, de dinaintea noastră" (Ecclesiastul 1, 10). 

„trebuie să vezi în Biserica însăşi ceva mai mult decât o adunare a credincioşilor" 451 . Deşi 
atras de icoană, credinciosul ezită adesea: el nu e convins că icoana, iar nu o imagine 
naturalistă, este chemată să-i exprime credinţa. El vede icoane în muzee, şi are impresia că 
dacă o biserică este decorată doar cu icoane, se transformă în muzeu (ni s-a întâmplat să 
auzim aşa ceva). Mai mult, diferenţa dintre o icoană şi o imagine religioasă naturalistă este 
adesea definită ca simplă diferenţă de „stil": vechi - nou, sau vechi-ritualist - ortodox. 

Pe lângă punctul de vedere potrivit căruia icoana nu ar fi decât un posibil „stil" de artă 
sacră printre altele, să mai notăm un al doilea, care serveşte de altfel drept fundament şi 
justificare a primului. El este atât de răspândit încât este exprimat chiar şi în documentele 
Consultării presinodale 452 . Atitudinea exprimată este pătrunsă de solicitudine pastorală şi 
doctrinară. „Icoana este expresia Ortodoxiei ca învăţătură dogmatică şi morală (...); o revelare 
a vieţii în Hristos şi a tainelor iconomiei divine spre mântuirea oamenilor." Cu greu s-ar putea 
spune mai bine. Şi totuşi, ceva mai departe, citim: „Curentul realist din pictură este laptele 
duhovnicesc al poporului simplu". Acest punct ridică o seamă de întrebări. Mai întâi, e 
ciudată, dacă nu de neînţeles, împărţirea poporului din Biserică în categorii culturale. Oare nu 
este datoria Bisericii aceea de a revela tainele iconomiei divine tuturor membrilor săi, fie ei 
cultivaţi sau inculţi? Oare revelaţia nu se adresează omului, independent de nivelul său 
cultural? Căci, indiferent de cultura pe care o posedă, omul asimilează revelaţia şi crede în 
mod spiritual 453 . 

Pe de altă parte, dacă „icoana reflectă Ortodoxia pe deplin, exhaustiv, cu maximă 
profunzime şi întindere", „curentul realist din artă" nu posedă această capacitate; el nu este 
„revelare a vieţii în Hristos", ba mai mult, o trunchiază aproape întotdeauna. „Tainele 
iconomiei divine spre mântuirea oamenilor" nu sunt deci adresate „poporului simplu" 454 ? Dar 
şi-a coborât sau scăzut vreodată Biserica învăţătura, pentru a o adapta unui anumit strat social, 
sau pentru a iniţia pe oameni în tainele mântuirii, într-o măsură mai mare sau mai mică? 
Curentul realist în pictură, produs al unei culturi autonome, exprimă existenţa lumii văzute, 
fără nici o legătură cu lumea divină; el exprimă viaţa „după întruchipările acestei lumi", chiar 
dacă viaţa respectivă este idealizată prin pietatea personală a pictorului. Este imposibil ca 
această artă (ca de altfel oricare alta, limitată la simpla umanitate a lui Hristos) să descopere 
viaţa în Hristos sau să indice „drumul mântuirii". E sigur că drumul mântuirii omului şi a 
lumii nu constă în acceptarea stării lor actuale ca pe un stadiu normal, reflectat în artă; ea 
arată cum lumea căzută se îndepărtează de planul divin, [... 455 ] ea constă mântuirea omului şi, 
prin ea, a lumii. „Căci, dacă un sfânt (aşa cum este reprezentat în curentul «realist») seamănă 
întru totul credinciosului, în ce va mai consta atunci forţa lui? Cum va mai putea el să-1 ajute 
pe insul copleşit de grijile şi suferinţele sale?" Autoarea acestor rânduri, un istoric de artă, 
raţionează, practic, în temeiul unei logici sănătoase, care îi deschide o perspectivă justă (chiar 
dacă, în ochii ei, icoana este „o imagine legendară", o „invenţie") 56 . Şi nu se poate pretexta 
aici că logica este una, iar credinţa, alta: icoana nu este făcută pentru Dumnezeu, ci pentru 
credincios, aşa că logica elementară nu afectează cu nimic acest fapt. Atunci când, spre 
exemplu, Sfântul Vasile cel Mare spune: „Cel care îl ridică pe cel căzut trebuie neapărat să se 
afle deasupra lui" 457 , nu e vorba decât de o logică elementară - aplicată tocmai vieţii 
spirituale. Imaginea „realistă" este fructul acelei creaţii „libere", fără legătură cu dogmele 



451 Protoiereul A. Schmemann, Introducere în teologia liturgică, Paris, 1960, p. 20 (în lb. rusă). 
Vezi Jurnalul Patriarhiei de Moscova, nr. 1, 1961. 

453 E interesant de notat că, dacă altădată ataşamentul faţă de icoană era socotit ca o lipsă de cultură proprie 
„oamenilor simpli", astăzi, dimpotrivă, icoana este destinată unui mediu cultivat, iar pictura aşa-zis „realistă" e 
considerată a fi „laptele poporului simplu". 

454 Dacă, în cursul istoriei Bisericii, iniţierea în tainele iconomiei divine a cunoscut un anumit progres, faptul nu 
are nici o legătură cu noţiunea de „oameni simpli": era vorba despre catehumeni, adică despre acele persoane 
care se pregăteau să primească Botezul. 

455 O posibilă lacună în traducere. Textul ar căpăta sens dacă s-ar adăuga cuvintele: „în care" (n. Apologeticum). 

456 K. Kornilovici, Pentru o cronică a artei ruseşti, Moscova-Leningrad, 1960, p. 89 (în lb. rusă). 
Omilie la ziua Sfintei Martire Iulita, P.G. 3 1 F, 57 B. 

Bisericii, acea creaţie cerută cu insistenţă de către inovatorii din secolul XVII. 

Dacă, pe plan doctrinar, creaţia pictorului autonom nu exprimă, în raport cu Biserica, 
învăţătura mântuirii, această creaţie - întemeiată pe ideea pe care pictorul şi-o face despre 
viaţa spirituală, adică pe imaginaţia lui - riscă să fie destructivă sub raport spiritual. Să dăm 
însă aici cuvântul unor persoane mai competente decât noi în acest domeniu: „Facultatea 
imaginaţiei - spune Episcopul Ignatie (Briancianiov) - este cu precădere dezvoltată la 
oamenii pasionaţi; acţionând în ei potrivit unor reguli proprii, ea transformă tot ce este sacru 
în pasiune. Ne putem convinge, privind tablourile în care acei pictori celebri, dar pasionali, 
reprezentau evenimente sau persoane sacre. Aceşti pictori s-au străduit să imagineze şi să 
reprezinte sfinţenia şi perfecţiunea sub toate aspectele. Numai că, fiind plini, copleşiţi de 
păcate, ei înfăţişează păcatul şi numai păcatul. Imaginea prin care pictorul genial dorea să 
reprezinte iubirea divină şi castitatea necunoscută lui însuşi emană o voluptate rafinată (...). 
Operele unor asemenea pictori îi entuziasmează pe privitorii care sunt şi ei pasionaţi; dar 
aceste opere de geniu - marcate de blasfemie şi de murdăria păcatului - inspiră tristeţe şi 
repulsie oamenilor impregnaţi de duhul Evangheliei" 458 . Protoiereul P. Florensky se referă, de 
partea sa, la faptul că pictorul, creator în sensul modern al termenului, poate să fie marcat de 
intenţii şi sentimente pioase, „atunci când reprezintă dragostea divină şi castitatea, 
necunoscute lui". Numai că, recurgând doar la amintirea semi-conştientă a icoanei, asemenea 
pictori „confundă adevărul canonic cu propriul lor liber arbitru; ei asumă opera de înaltă 
responsabilitate a Părinţilor Bisericii, dar nefiind Părinţi ai Bisericii, acţionează ca nişte 
impostori şi martori falşi. O asemenea icoană contemporană nu este decât o mărturie falsă 
proclamată public, în biserică" 459 . Nu este vorba doar de persoana pictorului; arta 
împrumutată din Romano-catolicism, străină de premisele dogmatice şi de experienţa spiritua- 
lă a Ortodoxiei, aplică mijloacele sale de expresie unui domeniu în care acestea sunt 
inaplicabile, adică unei valori pe care nu o pot transmite. Introducerea acestei arte în 
Ortodoxie a fost rezultatul unei decadenţe spirituale, iar nu al unei deformări doctrinare căci, 
în raport cu doctrina, această artă a rămas un element preluat, un corp străin, dezlegat de 
Tradiţie şi deci de moştenirea spirituală a Bisericii istorice. Şi tocmai această artă - produs al 
unei culturi decreştinate, care nu numai că nu este justificată de Sinodul VII Ecumenic, dar nu 
se potriveşte în nimic cu hotărârile adoptate atunci - tocmai această artă era deci propusă spre 
legitimarea sinodală a Bisericii, sub numele de „lapte spiritual", fiind pusă pe acelaşi plan cu 

460 

icoana . 

Există totuşi un argument mai serios în favoarea „stilului realist" (practicat) alături de 
icoană. E vorba de existenţa unor imagini miraculoase: „Cele două genuri de artă sacră sunt 
acceptabile pentru a exprima adevărurile creştine ale Ortodoxiei, în virtutea minunilor apărute 
în ambele tipuri ale creaţiei iconografice bisericeşti" 461 . Astfel, dacă „stilul realist" nu 
exprimă plenitudinea adevărurilor mântuitoare, faptul ar fi, într-o oarecare măsură, compensat 
de existenţa unor imagini făcătoare de minuni. 

Acest argument pune o problemă de principiu, o chestiune de fond: putem oare 
considera minunile ca fiind principiul director în viaţa Bisericii privită fie în ansamblu, fie 
într-una dintre manifestările ei (respectiv în artă)? Sunt oare minunile un criteriu? Aşa cum 



458 Operele Episcopului Ignatie Brianhaninov, t. 3, Eseuri ascetice, ed. a IlI-a, Petersburg, 1905, p. 287 (în lb. 
rusă). 

459 Protoiereul P. Florensky, Iconostasul, în „Bogoslovskiye Trudy", nr. 9, 1972, p. 107 (în lb. rusă). Autorul 
caracterizează astfel pictura lui Vazneţov, Nesterov şi Vrubel. 

460 Notăm încercarea amuzantă de a prezenta implantarea artei catolice în Ortodoxie ca pe o „transformare 
progresivă a artei bizantine". Reiese că arta barocului şi a rococoului „se bucurau de un imens succes în rândul 
unei mari părţi a populaţiei ruse din secolul XVIII" şi că, exprimând un creştinism de tip franciscan, artiştii ruşi 
„nu părăseau totuşi Tradiţia ortodoxă pe care o primiseră". Această instructivă excursie în istoria artei se termină 
printr-un sfat: „Trebuie să treci prin şcoala unei epoci privilegiate de har" (harul „Luminilor"? Cel al 
franciscanilor?). J. P. Besse, Affinites spirituelles du baroque russe, în „Contacts", nr. 91, Paris, 1975, pp. 351- 
358. 

461 Documentele discuţiei preconciliare, în „Jurnalul Patriarhiei de Moscova", nr. 1, 1961. 

am văzut, această problemă 462 fusese deja pusă în secolul XVII, dar în sens invers: tocmai 
partizanii de atunci ai noului curent „realist" refuzau minunilor calitatea de criteriu al 
iconografiei canonice. 

într-o minune, „ordinea naturii este învinsă": pentru mântuirea omului, Dumnezeu 
renunţă la ordinea pe care El însuşi a instituit-o. Milostivirea divină operează minunea fie în 
cadrul poruncilor şi al canoanelor, fie depăşind poruncile divine şi canoanele Bisericii. De 
asemenea, Dumnezeu poate face minuni în afara icoanelor, tot aşa cum, uneori, lucrează prin 
oameni nevrednici sau prin intermediul forţelor naturii. Insă, prin definiţie, o minune nu poate 
constitui o normă: ea este minune tocmai pentru că încalcă norma. 

Desigur că întreaga viaţă a Bisericii se întemeiază pe o minune: minunea prin 
excelenţă, care dă un sens şi ordonează întreagă viaţa aceasta - întruparea lui Dumnezeu şi 
îndumnezeirea omului. „Minunea nemaivăzută în cer şi pe pământ este aceea că Dumnezeu 
locuieşte pe pământ, iar omul în cer." 463 Aceasta este, de fapt, minunea socotită ca normă în 
viaţa Bisericii, normă fixată prin canon şi pe care Biserica o opune stadiului actual al lumii. 
Pe acea se sprijină ansamblul vieţii liturgice a Bisericii: ciclul ei anual este definit prin etapele 
şi aspectele acestei minuni fondatoare şi decisive, iar nu pe diferitele minuni particulare, chiar 
dacă ele au fost înfăptuite de Hristos însuşi. Biserica nu trăieşte din ceea ce este trecător şi 
individual, ci din ceea ce este imuabil. Tocmai de aceea minunile nu i-au servit niciodată 
drept criteriu în nici un domeniu. Niciodată viaţa bisericii nu a fost reglată de miracole 464 . E 
grăitor faptul că, atunci când prescriu pictarea icoanelor, hotărârile sinodale nu se sprijină pe 
modele miraculoase (minunile făcute de o icoană reprezintă efectiv o manifestare exterioară şi 
temporară, nu o manifestare continuă), ci pe maniera în care pictau iconarii din vechime - 
adică pe canonul iconografic. Subliniem deci că este vorba despre imaginea ortodoxă 
canonică, adică despre expresia neschimbată a „tainelor iconomiei divine spre mântuirea 
omului". 

Cât despre „stilul realist", cum ar putea o imagine care nu exprimă învăţătura Bisericii, 
care nu poartă „revelaţia vieţii în Hristos", să devină mesaj al Bisericii? Şi prin ce minune ar 
putea ea deveni acceptabilă, într-atât încât să exprime „adevărurile creştine întru Ortodoxie" 
aidoma icoanei? Totuşi, dacă subiectul nu contrazice învăţătura ortodoxă, adică dacă nu este 
eretic, o imagine de acest fel ar putea servi ca punct de plecare pentru un nou tip de icoană 
canonică (desigur cu condiţia ca miracolul sa fie autentic) şi ar putea fi introdusă în canonul 
Bisericii. 

Astăzi, dogma cinstirii icoanelor este importantă nu doar din punct de vedere 
doctrinar, în raport cu non-ortodocşii, ci şi într-o perspectivă extra-religioasă. Pe de o parte, 
întâlnirea cu Ortodoxia şi întoarcerea la izvoarele creştinismului (atât de specifică timpului 
nostru) implică totodată întâlnirea cu icoana, deci cu plenitudinea originară a revelaţiei 
creştine, exprimată prin cuvânt şi imagine. Pe de altă parte, mesajul icoanei ortodoxe 
răspunde problemelor timpului nostru întrucât aceste probleme au un net caracter 
antropologic. Omul aflat în impas din pricina umanismului secularizat reprezintă problema 
centrală a epocii noastre. 

Descompunerea civilizaţiei şi seria de revoluţii ştiinţifico-tehnice pun lumea actuală în 
faţa unei întrebări: cum să păstrăm umanitatea omului? Sau: cum să conservăm specia umană 
ca atare? Progresul ştiinţific şi tehnic are ca scop bunăstarea omului - mai ales prin eliberarea 
energiei lui creatoare - şi cunoaşte astăzi succese altădată imposibile. Numai că, într-o lume 
în care tehnica şi ştiinţa au cunoscut o dezvoltare vertiginoasă, în care ideologiile 



462 Vezi capitolul precedent. 

Sfântul Avvă Thalasie, Către preotul Pavel, despre dragoste, abstinenţă şi viaţa duhovnicească, 98, în 
Filocalia, voi. 3, Moscova, 1888, p. 319 (în lb. rusă). 

464 Să nu uităm că diapazonul calitativ al minunilor este vast: pe lângă minunile autentice, există „minuni" 
provocate de nevroze psihice sau de credulitate; cunoaştem unele care sunt nişte înşelătorii, iar altele sunt minuni 
de provenienţă diabolică (v. Mt. 24, 24; II Tes. 2,9; Fapte 13, 13-14; 19-20, cf. 16, 14). în sfârşit, multe minuni 
autentice (adică salvatoare) au fost făcute de Hristos nu asupra ucenicilor Săi, ci asupra unor străini, tot aşa cum 
multe minuni actuale se produc în afara Bisericii. 

contemporane sunt şi ele orientate către binele şi progresul omului, observăm, în mod 
paradoxal, o irezistibilă tendinţă către o anume sălbăticie , deopotrivă exterioară şi interioară: 
în loc ca viaţa animală din om să fie spiritualizată, are loc o bestializare a spiritului. 

Omul devine un instrument de producţie, valoarea lui esenţială ajungând să constea nu 
în persoana, ci în funcţia lui. Viaţa omului este dominată de fals, de surogat, dar şi de o 
fărâmiţare care duce la o descompunere a tuturor domeniilor. Acest fapt determină pierderea 
echilibrului spiritual şi fizic, căutarea „paradisurilor artificiale" până şi în droguri. „Omenirea 
pe care o observăm şi pe care o reprezentăm ni se pare a fi o omenire casată; casată, în primul 
rând, în fiecare dintre noi. (...) Iată-ne «cu fundul în sus» şi lipsiţi de un centru pacificator. 
Separaţi în noi înşine şi separaţi între noi." 465 Or, în lumea zilelor noastre, tocmai acest om 
spart şi divizat în el însuşi trece drept „măsură a tuturor lucrurilor". Această postură înaltă 
coincide însă paradoxal - după cum notează A. Schmemann - cu o deformare a vocaţiei 
omului şi a planului lui Dumnezeu faţă de el. Epoca este antropocentrică, dar omul - centrul 
ei - apare ca fiind neînsemnat şi micşorat. Omul autonom din cultura umanismului nostru 
contemporan a refuzat asemănarea cu Prototipul său, neacceptând chipul slavei pe care trupul 
smerit al lui Hristos îl revelează. Civilizaţia noastră a debutat prin refuzul acestui chip al 
slavei negrăite; ea a început cu ceea ce am putea numi, prin analogie teologică, o „a doua 
cădere" 466 . Mutilându-şi natura, omul a denaturat ierarhia fiinţei, denaturând astfel rolul său în 
raport cu lumea înconjurătoare: în loc să se supună voinţei divine, el s-a subordonat naturii 
materiale pe care era chemat să o domine. Refuzându-L pe Dumnezeu Creatorul şi 
declarându-se el însuşi creator, omul îşi creează alţi zei, mai avizi de victime omeneşti decât 
erau zeii păgâni. 

Pe plan spiritual, lupta făţişă sau ascunsă împotriva lui Dumnezeu determină, ca 
reacţie, credinţa; fărâmiţarea şi descompunerea generează căutarea unităţii; falsul şi 
artificialul - căutarea autenticităţii. Atunci când, în această lume în descompunere, se pune 
problema de a şti cum, de ce, în cine şi în ce putem crede, omul caută sensul propriei sale 
existenţe. 

Şi iată cum, o dată mai mult, destinul Bisericii Ortodoxe şi cel al icoanei se suprapun. 
Dacă în cursul perioadei sinodale, rostul conducător revenea Bisericii ruse (aliată a unui Stat 
puternic), acum nici una dintre Bisericile locale nu se mai află într-o asemenea situaţie. 
Dezvoltarea rapidă a culturii desacralizate a limitat mijloacele de acţiune de care dispunea 
Biserica. Dar tocmai atunci când este mai oprimată de ateismul militant sau de alte religii, sau 
totodată slăbită de schisme şi dezordini, Ortodoxia se întinde în lumea exterioară. In zilele 
noastre, locul preponderent al misiunii nu mai aparţine uneia sau alteia dintre Bisericile 
locale, ci Ortodoxiei înţelese ca manifestare a revelaţiei pe care o poartă Biserica. Caracterul 
misiunii s-a schimbat şi el: nu mai este vorba doar de a propovădui creştinismul unor popoare 
neluminate, ci mai ales de a-1 pune în contrast cu lumea decreştinată, dimpreună cu a ei 
cultură în plină dezagregare. Acestei culturi caracterizate prin fărâmiţare şi artificiu, 
Ortodoxia îi opune ca antiteză adevărul, unitatea, autenticitatea, deoarece însăşi natura 
sobornicească a Bisericii este contrariul separatismului, al discordiei, al diviziunii şi 
individualismului . 

Revelaţia creştină aduce o răsturnare capitală în, pe de o parte, relaţia dintre omul 
căzut şi Dumnezeu, iar pe de altă parte, între starea actuală a lumii şi om; ea vesteşte 
restabilirea planului Creatorului. „Căci gândurile Mele nu sunt ca gândurile voastre, şi căile 
Mele ca ale voastre, zice Domnul; şi cât de departe sunt cerurile de la pământ, aşa de departe 
sunt căile Mele de căile voastre şi cugetele Mele de cugetele voastre" (Isaia 55, 8-9). 

Creştinismul nu se adresează unei categorii sau alteia de oameni, unei clase, unei 
societăţi, unui organism, unui grup naţional sau social; el nu este un mijloc ideologic de a 
ameliora lumea căzută, de a stabili „împărăţia lui Dumnezeu" pe pământ. El revelează 



465 O. Clement, Questions sur l'homme, Paris, 1972, p. 7. 

466 Protoiereul A. Schmemann, Poţi fi credincios şi civilizat?, în „Messager de l'ACER", nr. 107, Paris, 1974, pp. 
145-152 (în lb. rusă). 

împărăţia lui Dumnezeu nu în elementele exterioare, ci înlăuntrul omului 467 . Acel „pocăiţi-vă" 
din predica Sfântului Ioan Botezătorul, adică „preschimbaţi-vă mintea" (metanoiete) în sensul 
literal al cuvântului ne cere să nu mai urmăm calea anterioară, să mergem pe o cale nouă, 
opusă celei păcătoase. „Deci, dacă este cineva în Hristos, este făptură nouă; cele vechi au 
trecut, iată toate s-au făcut noi" (II Cor. 5, 17). Toată propovăduirea evanghelică (parabolele 
despre împărăţia lui Dumnezeu, Predica de pe munte etc.) merge împotriva căilor din lumea 
căzută. Ca expresie esenţială a creştinismului, perspectiva evanghelică dezminte atitudinea 
potrivit căreia dezagregarea şi descompunerea care domină lumea ar fi normale. Ca realitate, 
adevăr, cale a mântuirii, ea se opune legii dictate de „stăpânitorul acestei lumi" - acelei stări 
maladive, socotită în general ca fiind naturală şi firească (sau, cum vrea justificarea cea mai 
curentă: „aşa e viaţa"). Fiind creată de Dumnezeu, lumea este bună şi frumoasă; păcatul, 
diviziunea, putreziciunea şi dezagregarea nu ţin de natura ei, ci de starea pe care omul i-a 
impus-o. Creştinismul nu conţine negarea acestei lumi, ci dimpotrivă, vindecarea ei, cu 
ajutorul omului; omul este făcut să tindă el însuşi şi să conducă lumea înconjurătoare către 
comuniunea cu Creatorul şi întru El. Lumii în care domină răul, violenţa şi discordiile 
sângeroase, îi este opusă imaginea unei lumi transfigurate prin umanitatea lui Hristos, altfel 
spus, sensul existenţei sale în perspectiva destinului ultim. 

Astăzi, o dată cu pătrunderea Ortodoxiei în această lume cu „fundul în sus", asistăm la 
înfruntarea a două orientări total diferite despre om şi creaţie: antropocentrismul umanismului 
secularizat şi nereligios şi antropocentrismul creştin. In această confruntare, icoanei îi revine 
unul dintre rolurile principale. Semnificaţia esenţială a „descoperirii" ei în epoca noastră 
constă nu în faptul că începem să o apreciem şi să o înţelegem mai mult sau mai puţin bine, ci 
în mărturia pe care ea o aduce omului contemporan: mărturia victoriei omului împotriva 
dezagregării şi descompunerii, mărturia unui alt mod de viaţă care situează omul într-o 
perspectivă complet diferită faţă de Creatorul său, reorientându-i radical atitudinea faţă de 
lumea căzută, oferindu-i o altă viziune şi o altă cunoaştere a lumii prezente. 

întorcându-ne la Sinodul VII Ecumenic, trebuie să spunem că acesta nu a proclamat 
nimic realmente nou, nefăcând decât să definească semnificaţia imaginii creştine aşa cum era 
ea concepută dintru început. Vom menţiona aici, pe scurt, doar două teme esenţiale, care au 
legătură directă cu diferitele aspecte ale problemelor contemporane. 

Atât în horos, cât şi în judecăţile sale, Sinodul pune mereu icoana în legătură cu 
Evanghelia, cu teologia luată în sensul iniţial şi manifestată, potrivit expresiei Sfântului 
Grigorie Palama, „prin adevărul însuşi din Hristos Care, Dumnezeu fiind în vecii vecilor, S-a 
făcut pentru noi teolog" 468 . 

Ne găsim aici în faţa noţiunii creştine de imagine şi a semnificaţiei ei teologice, legată 
de viaţa omului creat după chipul lui Dumnezeu. „Dacă omul este logikos (...), dacă este 
«după chipul» Logosului, tot ceea ce priveşte destinul fiinţei umane - harul, păcatul, 
răscumpărarea prin Cuvântul făcut om - va trebui să se raporteze şi la teologia imaginii. 
Acelaşi lucru îl vom putea spune despre Biserică, Sfintele Taine, viaţa spirituală, sfinţire sau 
scopurile ultime. Nu există vreo ramură a învăţământului teologic care ar putea fi izolată 
complet de problematica imaginii, fără a risca să fie ruptă din trunchiul viu al tradiţiei 
creştine. Am putea spune că, atât în Răsărit, cât şi în Apus, pentru orice teolog de tradiţie 
sobornicească (fidel marilor trasee ale gândirii patristice), tema imaginii (în dubla ei accepţie: 
ca principiu al manifestării divine şi ca temei al relaţiei speciale dintre om şi Dumnezeu) 
aparţine obligatoriu esenţei creştinismului." 469 „Prin întrupare - faptul dogmatic fundamental 
al creştinismului - «imaginea» şi «teologia» se găsesc legate atât de strâns, încât expresia 



467 Venirea în lume a mult aşteptatului Mesia a fost un „scandal" pentru evrei, tocmai pentru că împărăţia 
făgăduită Fiului lui David s-a dovedit a nu fi o împărăţie din această lume, ci o împărăţie din interiorul omului, a 
cărei cale de acces trece prin cruce. 

468 Citat de Arhimandritul Amfilohie (Radovici), Misterul Sfintei Treimi după Grigorie Palama, Tesalonic, 1973, 
p. 144 (în lb. greacă). 

469 V. Lossky, Teologia imaginii, în „Messager de l'Exarchat du Patriarche russe en Europe occidentale", nr. 30- 
31, 1959, p. 123. 

«teologie a imaginii» ar putea să devină aproape un pleonasm; dacă acceptăm, fireşte, că 
teologia este o cunoaştere a lui Dumnezeu prin Logosul Său, Care este chipul deofiintă cu 
Tatăl." 470 

Dat fiind că, prin întrupare, unicul Ipostas divin al lui Iisus Hristos descoperă lumii, 
prin întrupare, Cuvântul şi Imaginea Tatălui, teologia şi icoana reprezintă împreună aceeaşi 
expresie a revelaţiei prin cuvânt şi prin imagine. Altfel spus, teologia cuvântului şi teologia 
imaginii formează un întreg ontologic şi, astfel, o singură învăţătură, capabilă să ghideze omul 
în asimilarea revelaţiei ca drum al mântuirii 471 . Imaginea este, prin urmare, unul dintre 
adevărurile fundamentale ale revelaţiei şi parte integrantă din plenitudinea doctrinară a 
Bisericii. 

întemeind icoana pe întrupare, adică pe dogma hristologică, Sinodul se referă insistent 
(şi de mai multe ori) la realitatea cinstirii icoanelor încă din vremea Apostolilor, adică la 
succesiunea neîntreruptă a Tradiţiei apostolice. E drept că omul zilelor noastre (care crede în 
infailibilitatea ştiinţei) rămâne oarecum sceptic în faţa acestei afirmaţii, cu atât mai mult cu 
cât referinţele la vechime au folosit adesea ca probe insuficient fondate ale autenticităţii. Dar, 
în cazul de faţă, Părinţii Sinodului nu se bazau pe datele utilizate de ştiinţa contemporană, ci, 
după cum am văzut, pe esenţa însăşi a creştinismului, pe venirea în lumea creată a „chipului 
lui Dumnezeu Celui nevăzut, mai întâi născut decât toată făptura" (Col. 1,15- pericopă citită 
de sărbătoarea icoanei lui Hristos nefăcute de mână, Sfântul Giulgiu). „Atunci când Cuvântul 
lui Dumnezeu S-a făcut trup - spune Sfântul Irineu, (...) El ne-a arătat deplinul adevăr al 
chipului devenind El însuşi una cu chipul Său şi a restabilit asemănarea (...) făcându-1 pe om 
întru totul asemănător Tatălui Cel nevăzut." 472 Acest chip al Dumnezeului nevăzut, imprimat 
în materie ca mărturie a „adevăratei şi nepărelnicei întrupări a Cuvântului lui Dumnezeu" 
(horos-ul Sinodului) se opune, pe de o parte, totalei absenţe a imaginii lui Dumnezeu din 
Vechiul Testament, iar pe de altă parte, falsei imagini păgâne care este idolul. în faţa falsei 
imagini a lui Dumnezeu creat după chipul omului, creştinismul ridică în ochii lumii imaginea 
Creatorului, şi dezvăluie prototipul, disimulat în om de propriul păcat, dar după care, totuşi, 
omul a fost făcut. Această imagine trăieşte în Tradiţia care este memoria harismatică sau 
mistică a Bisericii - viaţa ei lăuntrică. O Tradiţie care, înainte de orice, este „unitate a 
Duhului, legătură vie şi neîntreruptă cu taina Cincizecimii" 473 . Aşa se explică insistenţa cu 
care Părinţii sinodali se referă la Tradiţia apostolică 474 . întrucât revelaţia creştină a fost dintru 
început oferită lumii într-un dublu registru - prin cuvânt şi imagine - Sinodul - care „urmează 
învăţătura Sfinţilor Părinţi şi Tradiţia Bisericii soborniceşti" (horos) - afirmă existenţa 
originară a imaginii; nu doar necesitatea ei, ci apartenenţa organică la creştinism: o 
apartenenţă care decurge din chiar întruparea uneia dintre Persoanele divine. Iată de ce 
iconoclasmul, în ciuda vechimii sale care ajunge la începuturile creştinismului, şi în ciuda 
opoziţiei lui faţă de imagine, care se sprijinea pe interdicţia vetero-testamentară, alimentată de 
curentele spiritualiste de tendinţă origenistă, s-a izbit de un obstacol insurmontabil, care nu a 
făcut de altfel decât să precizeze şi să manifeste mai limpede adevărul revelat. 



470 /te/., p. 129. 

471 Dacă cuvântul încetează de a mai corespunde imaginii, între cele două se produce o ruptură: două moduri 
diferite de a exprima acelaşi adevăr se despart, unitatea lor ontologică (care corespunde unităţii în adevăr) se 
dezagregă în detrimentul plenitudinii revelaţiei. Astfel, expresia „teologie a imaginii" - îndeobşte aplicată 
icoanei - nu este admisibilă decât atunci când corespunde teologiei (în înţelesul patristic) - adică acelei 
cunoaşteri concrete a lui Dumnezeu, care conduce la contactul direct cu El. Altminteri, riscăm să aplicăm 
imaginii terminologia patristică, în virtutea unei simple combinaţii de cuvinte: am întâlnit aşa ceva în secolul 
XVII. 

472 Contra ereziilor, V, 16, 2, Paris, 1969, t. II, p. 217. 

73 G. Florovsky, Fragmente teologice, în „Pout", nr. 31, Paris, 1931, p. 23 (în lb. rusă). 

474 Atât cuvântul cât şi imaginea nu trăiesc decât prin Tradiţie. în afara acesteia, Evanghelia devine (cum se 
întâmplă astăzi) un document istoric din primele secole ale erei noastre, Vechiul Testament - o istorie a 
poporului evreu, iar Biserica se dizolvă în noţiunea generală de religie. într-adevăr, „a refuza semnificaţia 
Tradiţiei înseamnă mai ales a refuza, a diminua Biserica înţeleasă ca Trup al lui Hristos" (G. Florovsky, Casa 
Tatălui, în „Pout", nr. 27, Paris, 1927, p. 78 -în lb. rusă). 

Raportată la epoca noastră, valoarea Sinodului VII Ecumenic constă în primul rând în 
faptul că - răspunzând unui iconoclasm vădit - a fixat pentru totdeauna icoana ca expresie a 
credinţei creştine şi atribut inalienabil al Ortodoxiei. Dogma venerării icoanelor este un 
răspuns dat tuturor ereziilor (iconoclasmul fiind, potrivit Sinodului, „un conglomerat de erezii 
şi greşeli") care subminau şi continuă să submineze, pe faţă sau latent, un aspect sau altul al 
teandriei, al ansamblului divino-uman, şi implicit antropologia creştină. Prin dogma venerării 
icoanei, Părinţii sinodali apără antropologia creştină, adică raportul dintre om şi Dumnezeu, 
manifestat în Persoana lui Iisus Hristos: ei situează centrul de greutate nu în oarecare enunţuri 
teoretice, ci în experienţa concretă a sfinţeniei, întru imagine. 

într-adevăr, „dacă întruparea Cuvântului divin, ca realizare a omului desăvârşit, este 
un eveniment în primul rând antropologic, revelaţia Sfântului Duh, locuirea Lui înlăuntrul 
omului, este la rândul ei tot un eveniment antropologic" 475 . De aceea, prin victoria asupra 
iconoclasmului, conştiinţa sobornicească a Bisericii afirmă icoana ca triumf al Ortodoxiei, ca 
o mărturie a adevărului revelat, în Biserică; şi într-adevăr, antropologia creştină şi-a găsit 
expresia cea mai directă şi evidentă tocmai în icoana ortodoxa. Nu este oare ea aceea care 
manifestă „adevărul şi urmările întrupării divine" şi care expune cu maximă plenitudine şi 
profunzime învăţătura creştină despre raporturile dintre Dumnezeu şi om, dintre om şi lume? 
A exclude imaginea din antropologia creştină nu înseamnă doar a elimina mărturia vizibilă a 
întrupării lui Dumnezeu, ci şi a renunţa la mărturisirea asemănării omului cu Dumnezeu, la 
realizarea iconomiei divine: ar pieri astfel mărturisirea ortodoxă a adevărului. 

Icoana fiind înainte de orice reprezentarea unei persoane (fie Persoana divină a lui 
Hristos, fie o persoană umană) desemnate prin numele ei propriu, adevărul ei depinde de 
autenticitatea ei: autenticitate istorică, întrucât „imaginea este o copie care poartă semnele 
distinctive ale prototipului" 76 , dar şi autenticitate harismatică 477 . Indescriptibil în divinitatea 
Sa, Dumnezeu Se uneşte „neamestecat şi nedespărţit" (cf dogma de la Calcedon) cu 
umanitatea descriptibilă. Omul uneşte umanitatea sa descriptibilă cu Dumnezeirea 
indescriptibilă. 

Am notat deja că, pentru apărătorii icoanelor, imaginea Persoanei lui Hristos (ca 
mărturie a întrupării Sale) este şi o mărturie a realităţii Tainei euharistice 478 . Ca atare, 
autenticitatea imaginii, a conţinutului, reiese din conformitatea faţă de Taina (Euharistiei). 
Credinţa Bisericii se deosebeşte de toate celelalte prin comuniunea concretă, fizică, cu 
obiectul ei. Prin acest contact, credinţa devine viziune, cunoaştere, comuniune vitală cu El. 
Rugăciunea din faţa Potirului se adresează unei Persoane concrete, căci numai prin adresarea 
către o Persoană, prin relaţia cu Ea, izbuteşti să participi la ceea ce Persoana poartă în Ea, 
ceea ce Ea enipostaziază. Contactul acesta cere o imagine, întrucât omul nu se adresează unui 
Hristos imaginar, nici unei divinităţi abstracte, ci unei Persoane: „Tu eşti cu adevărat Hristosul 
(...): acesta este Trupul Tău...''' (cf. imaginii de pe Potir), în Euharistie, pâinea şi vinul se 
prefac, prin lucrarea Sfântului Duh, în dumnezeiescul Trup şi Sânge al lui Hristos înviat şi 



475 Cf. Rezumatul german al cărţii Arhimandritului Amfilohie (Radovici), Misterul Sfintei Treimi, ibid., p. 23 1. 
Sfântul Ioan Damaschinul, Primul tratat în apărarea sfintelor icoane, cap. IX, P.G. 94, 1, 1240 c. 

477 Reţinem un comentariu mai degrabă original, referitor la icoană şi la horos-ul Sinodului VII Ecumenic, 
publicat în: L'An de grăce du Seigneur, un commentaire de l'annee liturgique byzantine, par un moine de 
l'Eglise d'Orient, Beirut, 1972, t. 2, p. 169: „Amintim aici - spune autorul - câteva noţiuni fundamentale despre 
icoană. In primul rând, icoana nu este o reprezentare, o asemănare". Şi totuşi, după învăţătura Părinţilor, icoana 
este tocmai un portret care reproduce întru asemănare prototipul, deosebindu-se de acesta prin natură. Dacă 
icoana „nu este o reprezentare, o asemănare", cum se face atunci, potrivit aceluiaşi autor, că ea are drept temă 
„Persoana lui Hristos, a Maicii Domnului" sau a altor sfinţi ? Mai departe, autorul încearcă să-şi convingă 
cititorul că nu ar trebui să exagerăm rostul icoanei în pietatea creştină. „Biserica nu a impus niciodată 
credincioşilor obligaţia de a avea acasă icoane, sau de a le face un loc în pietatea şi rugăciunea personală." însă, 
Biserica Ortodoxă nu „obligă" niciodată pe nimeni la nimic. Noţiunea de „obligaţie" nu este specifică 
Ortodoxiei, ci Romano-catolicismului. Ea hotărăşte doar pentru binele membrilor săi. Este tocmai ce se spune în 
horos-ul Sinodului: „Hotărâm zugrăvirea sfintelor şi cinstitelor icoane în bisericile lui Dumnezeu, pe sfintele 
vase şi veşminte, în case şi pe drumuri (...) spre a fi cinstite prin sărut şi prin cuvioasă plecăciune". 

478 V. J. Meyendorff, Le Christ dans la theologie byzantine, Paris, 1969, p. 260. 

slăvit (creştinismul nu cunoaşte o înviere „spirituală", în afara trupului); mântuirea s-a realizat 
şi se realizează întotdeauna prin trup 479 . „Pentru noi Euharistia reprezintă mântuirea, tocmai 
pentru că este Trup şi umanitate." 480 Aşadar, imaginea Persoanei lui Hristos nu corespunde 
Tainei decât: dacă reprezintă un trup asupra căruia moartea nu mai are nici o putere (Rom. 5, 
8-9), adică Trupul lui Hristos în slavă. Astfel, în Taina Euharistiei, realitatea Trupului slăvit al 
lui Hristos depinde neapărat de autenticitatea imaginii Sale personale, fiindcă Trupul lui 
Hristos înfăţişat în icoană este acelaşi „Trup al lui Dumnezeu care străluceşte de slavă 
dumnezeiască, nestricăcios, sfânt şi de viaţă făcător" 481 . Ca mărturie a întrupării, imaginea 
este aici legată de eshatologie, întrucât Trupul preaslăvit al lui Hristos este Trupul de la A 
Doua Sa Venire şi de la Judecată (vezi rugăciunea de dinaintea Potirului). Aşa se explică 
avertismentul din cel de-al treilea canon al Sinodului de la 869-870: „Dacă cineva nu cinsteşte 
icoana Mântuitorului Hristos, nici să nu-L vadă la Cea de A Doua Sa Venire" 482 . 

Altfel spus, numai îndoitul realism al imaginii poate corespunde Tainei euharistice; 
realismul ce uneşte vizibilul cu nevăzutul. Iar această legătură între Taină şi imagine exclude 
orice imagine care ar înfăţişa doar „chipul robului" sau cine ştie ce noţiune abstractă. 

Asemenea icoanei lui Hristos, autenticitatea unei icoane de sfânt constă în legătura cu 
prototipul. Or, experienţa personală a îndumnezeirii este unirea umanităţii reprezentabile cu 
Dumnezeirea nereprezentabilă, atunci când, după expresia Sfântului Efrem Şirul, omul 
„curăţându-şi ochii inimii, vede de-a pururi în el însuşi pe Domnul, ca într-o oglindă" 483 şi „se 
preface în acelaşi chip" (II Cor. 3, 18). Astfel, sfântul nu este înfăţişat potrivit aspectului său 
coruptibil, ci după măsura Trupului preaslăvit al lui Hristos. 

Se cuvine să formulăm aici o rezervă. Spre deosebire de fîlosofîe, teologia nu are de-a 
face cu concepte abstracte; ea se ocupă cu fapte concrete, cu datele revelaţiei, cu acele fapte 
care transcend mijloacele de expresie umane. Iconografia se găseşte în aceeaşi situaţie şi se 
confruntă cu aceleaşi fapte. întrucât revelaţia creştină transcende atât cuvintele, cât şi 
imaginile, nici o expresie verbală sau picturală nu poate, ca atare, să-L exprime pe Dumnezeu, 
transmiţând despre El o cunoştinţă adecvată, directă. In acest sens, amândouă sunt întotdeauna 
un „eşec", fiindcă trebuie să comunice inconceptibilul prin conceptibil, nereprezentabilul prin 
reprezentabil şi să exprime în sânul creatului o natură complet transcendentă. Dar valoarea lor 
constă tocmai în faptul că teologia şi icoana ating culmile posibilităţilor umane, dovedindu-se 
insuficiente. Dar Dumnezeu însuşi nu este Cel Care Se revelează prin cruce - supremul 
„eşec"? Graţie acestui „eşec", atât teologia cât şi icoana sunt chemate să-L mărturisească pe 
Dumnezeu, făcând perceptibilă prezenţa divină, acea prezenţă care, în realitate, este accesibilă 
doar prin experienţa sfinţeniei. 

Aşa cum spunea la cursurile sale V. Lossky, în domeniul teologiei şi al artei sacre, 
două erezii se confruntă reciproc. Prima erezie este „umanizarea" (imanentizarea), înjosirea 
transcendenţei divine până la nivelul concepţiilor noastre omeneşti. Pentru artă, epoca 
Renaşterii poate servi drept exemplu; iar pentru teologie, raţionalismul care coboară 
adevărurile divine la nivelul fîlosofîei umane este o teologie fără „eşec", o artă fără „eşec". O 
artă frumoasă, dar care limitează umanitatea lui Hristos şi nu-L arată în nici un fel pe 
Dumnezeu-Omul. Cealaltă erezie este capitularea din start în faţa „eşecului", refuzul oricărei 
expresii. In artă, avem de-a face aici cu iconoclasmul, respingerea imanenţei Divinului, a 
întrupării însăşi. In teologie, avem de-a face cu fîdeismul. Prima erezie produce o artă şi o 



479 Nu numai că creştinismul nu dematerializează materia, ci dimpotrivă, el este în mod hotărât materialist. încă 
de la originea sa, el nu se mulţumeşte cu reabilitarea trupului, ci afirmă valoarea lui mântuitoare: afirmă 
transfigurarea naturii umane şi învierea ei trupească, întru materie. „Nu venerez materia, scrie Sfântul Ioan 
Damaschinul; dar ador pe Creatorul materiei, Care S-a făcut, de dragul meu, materie (...) şi Care tot prin materie 
îmi lucrează mântuirea; nu voi înceta deci să venerez materia prin care s-a făcut mântuirea mea." (Primul tratat 
în apărarea sfintelor icoane, XVI, P.G. 94, 1, 1245 şiAl II-lea tratat, XIV, ibid., 1300). 
J. Meyendorff, Le Christ dans la theologie byzantine, ibid. 

481 Sesiunea a Vi-a a Sinodului VII Ecumenic, Mansi XIII. 

482 Vezi capitolul despre „perioada post-iconoclastă". 

Psaltirea sau cugetarea celor dumnezeieşti, 51, Moscova, 1904, p. 107 (în lb. rusă). 

gândire necuvioasă, iar în cea de-a doua, impietatea se disimulează sub o aparentă pietate. 

Deşi opuse ca manifestări, cele două poziţii au ca punct de plecare aceleaşi premise 
antropologice. „In perspectiva patristicii răsăritene, comuniunea cu viaţa divină este cea care 
face omul om, nu doar ca desăvârşire ultimă, ci încă din momentul creaţiei şi în fiecare clipă 
şi în orice moment al vieţii sale, dimpotrivă, teologia apuseană consideră prin tradiţie că actul 
însuşi al creaţiei implică nu numai că omul are o natură total diferită de Dumnezeu, dar şi 
existenţa i-a fost dată ca atare, autonomă: vederea lui Dumnezeu poate fi scopul experienţei 
individuale a unui «mistic», dar ea nu este o condiţie pentru adevărata umanitate a omului" 484 . 
Iată două concepţii radical diferite cu privire la destinul omului, la viaţa şi crearea sa: pe de o 
parte, antropologia ortodoxă, concepută ca desăvârşire a omului prin asemănarea cu 
Dumnezeu asemănare manifestată existenţial, în chip creator şi vital) şi care determină, în 
consecinţă, semnificaţia icoanei ortodoxe. Pe de altă parte, antropologia confesiunilor 
occidentale care afirmă autonomia omului în raport cu Dumnezeu: omul este, într-adevăr, 
creat după chipul lui Dumnezeu, dar, fiind autonom, el nu se află în corelaţie reală cu 
Prototipul său. De aici, dezvoltarea umanismului, cu antropologia lui autonomă (în raport cu 
Biserica) şi decreştinată, în care omul nu se deosebeşte de celelalte creaturi decât prin anumite 
categorii naturale: el este „un animal care gândeşte", „o fiinţă socială" şi aşa mai departe. 

Aşa cum am văzut deja, introducerea lui Filioque şi, după aceea, slăbirea principiului 
personal prin doctrina despre graţia creată, conduc la o viziune neortodoxă cu privire la 
raporturile dintre Dumnezeu şi om, dintre om şi lume. Autonomia omului în raport cu 
Dumnezeu înseamnă autonomia raţiunii şi a celorlalte ale sale facultăţi. Deja Toma din 
Aquino recunoştea deplina independenţă a raţiunii naturale în raport cu credinţa. „Or, ruptura 
dintre creştinism şi cultură, ruptură care s-a dovedit fatală pentru ansamblul culturii creştine 
din Occident (...) şi al cărei sens tragic se manifestă actualmente cu toată amploarea, vine 
tocmai de la Toma din Aquino." 485 

Cărţile caroline (aflate în contradicţie cu Sinodul VII Ecumenic) au pecetluit deja 
soarta creaţiei artistice, separând-o de experienţa sobornicească a Bisericii şi considerând-o ca 
fiind autonomă. Teologii lui Carol cel Mare considerau de neconceput şi de neacceptat ideea 
de a vedea în icoană o cale de mântuire, echivalentă cu cuvântul Evangheliei (aşa cum făcea 
Sinodul). Teoretic, Romano-catolicismul recunoaşte Sinodul VII Ecumenic şi mărturiseşte 
dogma venerării icoanelor. Dar în practică, atitudinea exprimată de Cărţile caroline rămâne 
până astăzi poziţia lui oficială. 

Dacă în Occidentul secolului XII (şi parţial XIII), imaginea mai avea o anumită relaţie 
cu antropologia creştină, o lentă descompunere avea să provoace treptat ruptura definitivă 
dintre aceasta şi artă. Autonomă, arta cu pricina se mulţumeşte să exprime ceea ce nu 
depăşeşte facultăţile naturale ale omului. Ceea ce creştinismul eliminase dintru început din 
arta sa - reprezentarea iluzorie a lumii văzute - devine un scop în sine. De vreme ce 
invizibilul este conceput în categoriile-vizibilului, limbajul realismului simbolic dispare, iar 
transcendenţa divină este coborâtă la nivelul noţiunii vieţii zilnice. Mesajul creştinismului este 
minimalizat, adaptat concepţiilor umane. Cedând ispitei unei „reuşite" (contrariul „eşecului"), 
imitarea vieţii inundă arta din epoca Renaşterii. O dată cu moda antichităţii, cultul corpului se 
instalează în locul transfigurării trupului uman. Doctrina creştină despre raporturile dintre 
Dumnezeu şi om o apucă pe o cale greşită, iar antropologia creştină se regăseşte slăbită: 
perspectiva eshatologică a sinergiei dintre om şi Dumnezeu este suprimată. „In măsura în care 
omul se instalează în artă, Dumnezeu Se îndepărtează, totul se diminuează şi devine profan. 
Ceea ce era instrument al adoraţiei se transformă în obiect al idolatriei, ceea ce era revelaţie se 
mulţumeşte să fie iluzie, amprenta sacrului se şterge, opera nu este decât un mijloc de 



484 J. Meyendorff, Philosophy, Theology, Palamism and Secular Christinity, în „St. Vladimir's Seminary 
Quarterly", nr. 4, 1966, Crestwood, N. Y., p. 205. 

485 Prot. Prof. B. Zenkovsky, Fundamentele filosofiei creştine, Frankfurt pe Main, 1960, voi. I, pp. 9 şi 1 1 (în lb. 
rasă). 

voluptate şi confort. Omul s-a întâlnit pe sine însuşi şi a început să se adore în arta sa." 486 
Imaginea „acestei lumi care va trece" înlocuieşte chipul revelaţiei. Dar minciuna imitării 
naturii nu constă doar în substituirea imaginii tradiţionale printr-o ficţiune, ci şi în păstrarea 
subiectelor religioase, estompând, pe de altă parte, limitele care separă vizibilul de invizibil; 
deosebirea dintre ele dispare, cu urmarea că până şi existenţa lumii spirituale este negată. 
Pierderea semnificaţiei creştine duce la respingerea imaginii, adică la un iconoclasm declarat. 
„Şi astfel, iconoclasmul Reformei se justifică. Şi se relativizează: căci el nu mai priveşte 
adevărata artă sacră, ci mai degrabă degenerarea acestei arte în Occidentul medieval." 487 

In această artă - care afirmă ordinea cosmică aşa cum este - sunt elaborate legile 
perspectivei optice sau liniare, considerată a fi nu numai normală, dar şi ca unic mijloc 
ştiinţific validat de reprezentare a spaţiului, la fel cum condiţia vizibilă a lumii este socotită a 
fi ea însăşi normală. După cum arătă protoiereul P. Florensky, perspectiva ia naştere „atunci 
când stabilitatea religioasă a concepţiei despre lume se descompune, atunci când metafizica 
sacră a conştiinţei de obşte a poporului este roasă de judecata individuală a unei persoane 
particulare izolate în propriul punct de vedere (...). Abia atunci apare perspectiva 
caracteristică a conştiinţei izolate" 488 . Este ceea ce s-a petrecut în Occident în epoca 
Renaşterii, iar în lumea ortodoxă în secolul XVII. Această perspectivă se descompune la 
rândul său, în epoca noastră, o dată cu descompunerea concepţiei universului umanist din care 
a ieşit precum şi a culturii şi artei sale. 

In Romano-catolicism, arta sacră este considerată ca depinzând de artist, acesta 
depinzând la rându-i de epoci şi mode: „Biserica (romană) nu a socotit niciodată că un stil 
anumit îi aparţine, admiţând genurile fiecărei epoci în funcţie de caracterul şi condiţiile 
popoarelor, ca şi de necesităţile diferitelor rituri". „Prin urmare, nu există vreun «stil 
religios»." 489 „Nu există deci un stil religios sau un stil eclesiastic." 490 în raport cu arta, 
Biserica nu este decât un mecena, ca în atâtea alte domenii ale activităţii culturale. Aşa încât 
semnificaţia imaginii ca expresie a revelaţiei creştine prin experienţa sobornicească a Bisericii 
a rămas străină confesiunilor occidentale. Sinodul VII Ecumenic atribuie, se ştie, instituţia 
pictării icoanelor Sfinţilor Părinţi aflaţi sub călăuzirea Sfântului Duh. „Sfinţii ne-au lăsat 
descrierea vieţii lor spre mântuirea şi binele nostru şi au transmis faptele lor către Biserica 
sobornicească, cu ajutorul reprezentărilor picturale." 491 Aceste „fapte transmise pentru 
mântuirea noastră" marchează expresia existenţială a echivalenţei dintre icoană şi 
propovăduirea evanghelică. Mărturia Sfinţilor Părinţi, „puterea şi dreptul de a exprima sau 
formula experienţa credinţei Bisericii" 492 reprezintă puterea ei de a propovădui. Or, arta 
romano-catolică retrage acest drept Sfinţilor Părinţi şi învăţători ai Bisericii, pentru a-1 
încredinţa pictorilor. „Voi, artiştii - spunea Papa Paul al Vl-lea cu prilejul primirii unor 
pictori americani - puteţi să citiţi mesajul lui Dumnezeu pentru a-1 traduce în folosul 
oamenilor." 493 în fond, e suficient ca omul să-şi dezvolte calităţile naturale (în speţă, talentul 
de pictor) pentru a deveni purtător al „mesajului lui Dumnezeu". Avem aici o situaţie 
asemănătoare cu orientarea gândirii teologice din zilele noastre. „Căci, în Occident, teologia 
contemporană este mai ales preocupată să-L descopere pe Dumnezeu în experienţa umană ca 
atare; aceasta conduce la «umanizarea» lui Dumnezeu, contrazicând implicit cunoaşterea 



486 J. Onimus, Reflexions suri' ort actuel, Paris, 1964, p. 80. 

487 O. Clement, Un ouvrage important sur l'art sacre (recenzie) în „Contacts", nr. 44, 1963, p. 278. 

488 P. A. Florensky, Perspectiva inversată, în „Trudy po znakovym sistemam", III, Tartu, 1967, p. 385 (în lb. 
rusă). 

La Liturgic Constitution conciliaire et directives d'application de la reforme liturgique, VII, „L'Art sacre et 
le materiei du culte", paragr. 123, Paris, 1966, p. 100. 

490 Commenataire de la Constitution sur la Liturgie, în „La Maison-Dieu", nr. 77, Paris, 1964, p. 214. Când arta 
occidentală a fost adoptată în Ortodoxie, atitudinea aceasta a fost, după cum am văzut, deopotrivă acceptată. 

491 Sesiunea a Vi-a, ibid. 

G. Florovsky, Fragmente teologice, ibid., p. 25. 
493 Ziarul L 'Aurore, Paris, 27 iulie 1976. 

patristică." 494 în virtutea acestei atitudini de principiu şi supunându-se fluctuaţiilor culturii 
autonome (tot aşa cum, în vremea Renaşterii, acceptase imitarea naturii) Romano-catolicismul 
acceptă astăzi arta contemporană. Or, această artă, care a distrus universul tradiţional al 
formelor şi noţiunilor, ajunge la o fragmentare care implică descompunerea, sau, câteodată, 
blasfemia şi demonismul flagrant. „Arta modernă ne livrează imaginea unei lumi conduse 
spre un alt destin, care pare devorată de setea renegării ca şi cum ar vrea să-şi accelereze 
trecerea către viitor (...)" „Este un vertij al vidului şi o angoasă a unui neant care, pentru 
spiritul nostru, este absurdul: ecouri ale unor teme regăsite de filosofia contemporană, de 
existenţialism şi mai ales de Sartre." 495 

Asemenea unui stindard al Ortodoxiei şi unui mesaj adresat liberei voinţe a omului, 
creat după chipul lui Dumnezeu, icoana pătrunde în această lume fragmentată şi descompusă, 
exact în momentul iremediabilului naufragiu al acestei arte şi al mediului din care ea s-a ivit. 
Mărturisind întruparea, icoana opune falsei antropologii a confesiunilor occidentale (ca şi 
celei dezvoltate în cultura contemporană decreştinată) adevărata antropologie creştină. 

In loc să exprime facultăţile oricât de înalte ale compusului (spiritual, psihic şi 
corporal) specific omului autonom, icoana îndeplineşte, ca şi cuvântul Evangheliei, aceeaşi 
funcţie neschimbată de la începuturile artei creştine: revelarea adevăratelor raporturi dintre 
Dumnezeu şi om. Şi tot aşa cum, iniţial, schimbarea introdusă în lume prin venirea lui Hristos 
în trup fusese „scandal" şi „nebunie" (I Cor. 1, 23), tot astfel, în zilele noastre, icoana intră ca 
„nebunie a propovăduirii" în această lume „care n-a cunoscut, prin înţelepciune, pe 
Dumnezeu" (ibidem, 21), o lume abuzivă şi înşelătoare. Ea aduce, în această lume derutată, 
mărturia autenticităţii şi realităţii unui alt fel de viaţă, a altor reguli de relaţie inter-umană, 
introduse în lume prin întruparea lui Dumnezeu şi necunoscute celui care rămâne sclav al 
legilor biologice; ea poartă un mesaj nou despre Dumnezeu, om şi creaţie, o altă atitudine faţă 
de lume. Ea arată spre ce este chemat omul şi ce trebuie să devină, situându-1 într-o 
perspectivă diferită. Altfel spus, icoana denunţă căile adoptate de om şi de lume; ea este în 
acelaşi timp un apel către om, căruia îi arată alte căi de urmat. Prin ea, perspectiva lumii 
vizibile, lumea care zace sub păcate este confruntată cu lumea transfigurată în perspectivă 
evanghelică. Toată structura icoanei este orientată în aşa fel încât să comunice omului 
revelaţia adusă lumii prin creştinism, arătându-i, cu ajutorul formelor văzute, esenţa însăşi a 
răsturnării provocate de acesta. Or, pentru a exprima această răsturnare, trebuie ca imaginea 
să aibă o structură specială, mijloace de expresie proprii şi un anumit „stil". 

în aşa-numita perspectivă inversată prezentă în structura icoanei, „ceea ce se remarcă 
mai întâi este o întreagă serie de particularităţi formale care au uneori aerul unei enigme 
insolubile" 496 în ochii omului european de cultură modernă. De aceea, aceste forme sunt de 
obicei luate drept tot atâtea deformări. Insă această „deformare" nu este percepută ca atare 
decât de ochiul obişnuit cu perspectiva liniară şi cu o concepţie despre lume socotită la ora 
actuală ca fiind normală - mai precis, când e comparată cu formele care exprimă viziunea 
despre lume a timpului nostru. In realitate însă, nu ne aflăm în prezenţa unei deformări, ci 
înaintea unui limbaj pictural diferit: cel al Bisericii 497 . Această „deformare" este naturală, sau 



494 J. Meyendorff, Philosophy, Theology..., ibid.,p. 206. 

495 R. Huyghe, Trăim vremea punctului zero în artă, în „Arts", nr. 848, 20-26 decembrie 1961. Rezultă că, pentru 
a reveni la aşa-numita „simplitate a primilor creştini" şi „sărăcia" obligatorie, am ajuns la nişte manifestări 
extreme: bisericile sunt complet golite, ajungând să semene perfect cu templele protestante. „în Statele Unite şi 
Franţa, o regretabilă confuzie se produce, de asemenea, prin obiceiul de a înlocui imaginile pictate ale sfinţilor 
sau ale lui Hristos însuşi, cu fotografii ale unor bărbaţi, femei şi copii suferinzi, victime ale războiului, mizeriei 
sau nedreptăţii sociale." (D. von Hildebrand, La Vigne ravagee, Paris, 1974, p. 109, în notă). în sfârşit, Biserica 
însăşi se adaptează diferitelor practici: conferinţe, dansuri, reprezentări teatrale. 

496 L. F. Gegin, Limbajul operei pictate, Moscova, 1970, p. 36 (în lb. rusă). 

497 De aici, dificultatea de a analiza ştiinţific acest limbaj. O explicaţie a icoanei care ar rămâne doar estetică sau 
raţională este imposibilă, întrucât cuprinsul ei revelat, experienţa umană a vieţii divine nu sunt accesibile analizei 
ştiinţifice. Doar domeniul aşa-zicând „periferic" este accesibil ştiinţei şi cade sub competenţa acesteia. E vorba, 
după cum am văzut, de aspectul artistic al operei, de contextul ei social, de structura imaginii, de influenţe şi 
împrumuturi etc. Iată de ce ştiinţa se mărgineşte la stabilirea unor paralele între icoană şi folclor, între vieţile 

chiar indispensabilă conţinutului pe care icoana îl exprimă. Pentru un iconar tradiţionalist - 
din trecut sau de astăzi - structura icoanei este singura posibilă şi, prin urmare, indispensabilă. 
Ieşită din experienţa liturgică a Bisericii, ea (alături de alte forme de artă) contrazice „punctul 
de vedere particular" al omului autonom, experienţa individuală a pictorului şi „conştiinţa 
izolată", opunându-le trăirea sobornicească a Bisericii. 

Nici perspectiva liniară, nici clar-obscurul nu sunt excluse din icoană; dar ele 
încetează de a mai sluji la crearea unei iluzii a lumii văzute 498 , înscriindu-se în structura 
generală dominată de perspectiva „inversată". Se cuvine mai întâi să precizăm că, în acest 
termen tehnic îndeobşte admis („perspectiva inversată"), expresia „inversată" nu este exactă, 
pentru că nu este vorba de răsturnarea pur şi simplu a perspectivei liniare, ca un fel de reflex 
simetric, ca într-o oglindă. Nu există nici un sistem al perspectivei inversate care ar co- 
respunde perspectivei liniare. Legea rigidă a ultimei este contrazisă de o altă „lege", de un alt 
principiu de construire a imaginii, care decurge din conţinutul acesteia. Acest alt principiu 
implică o întreagă serie de procedee care ne dau o reprezentare fie contrară (răsturnată) în 
raport cu iluzia, fie totalmente diferită de aceasta (conform sensului a ceea ce este 
reprezentat). Acest sistem deosebit de variat şi de suplu, prezervă întreaga libertate a 

pictorului, fiind totuşi aplicat în mod constant şi consecvent, conform propriei sale 

*, .499 
orientări . 

Potrivit ştiinţei contemporane, „se pare că nu vedem obiectele apropiate în felul în 
care le reprezenta Rafael (...). Vedem lucrurile apropiate în maniera lui Rubliov şi a vechilor 
pictori ruşi" 500 . Ne îngăduim să aducem o precizare acestei afirmaţii. Deşi Rafael desena altfel 
decât Rubliov, el vedea totul la fel, fiind vorba despre legea însăşi a percepţiei vizuale. 
Diferenţa constă însă în faptul că Rafael supunea viziunea firească a ochiului uman 
controlului raţiunii sale autonome, îndepărtându-se astfel de viziunea respectivă. Iconarii, în 
schimb, îi rămâneau fideli, neîndepărtându-se de ea, nu numai pentru că sensul a ceea ce 
reprezentau nu cerea aşa ceva, dar nici nu permitea depăşirea percepţiei naturale a primului 
plan, la care se limitează structura icoanei. 

Să încercăm, prin câteva exemple, ilustrarea acestei corespondenţe dintre structura şi 
conţinutul icoanei. Deşi tridimensională (icoana nefiind o artă bidimensională), reprezentarea 

sfinţilor şi literatura profană. însă atunci când caută să explice esenţa însăşi a artei Bisericii, rămânând totodată 
în categoriile sale specifice, ea produce nişte inepţii de tipul: „imaginaţia pioasă a pictorului", „abstracţia", 
„dematerializarea lumii vizibile şi a trupului omenesc" etc. 

498 Cuvântul grecesc skiagraphia desemnează deopotrivă imaginea în perspectivă optică, reprezentarea în clar- 
obscur şi iluzia. 

499 Se cuvine să notăm aici foarte interesantul rezultat al studiilor ştiinţifice contemporane cu privire la maniera 
de tratare a spaţiului în icoană (P. Florensky, Perspectiva inversată, în „Trudy po snakovym sistemam", III - în 
lb. rusă); E. Panofsky, Die Perspektive als symbolische Form, în „Vortrage der Bibliothek Warburg", 1924- 
1925; Aufsătze zu Grundlagen der Kunstwissenchaft, Berlin, 1964; L. Gegin, Limbajul operei pictate, ibid.; şi 
mai ales B. V. Rauschenbach, Structurile spaţiale în pictura rusească veche, Moscova, 1975 - în lb. rusă). Peste 
tot se constată, dacă nu superioritatea principiilor structurale ale icoanei asupra principiilor artei moderne, cel 
puţin egalitatea lor. Se dovedeşte că bogăţia şi diversitatea procedeelor figurative ale icoanei sunt în mod clar 
superioare procedeelor folosite în arta timpurilor moderne. Se face observaţia că pentru a descifra structura ima- 
ginii (într-o artă până nu demult considerată a fi „barbară") e nevoie de un aparat matematic mult mai complex 
decât pentru descifrarea unei picturi din Renaştere (aşa-zis înarmată cu „singura metodă ştiinţific valabilă de 
reprezentare a lumii vizibile"). Este grăitor faptul (pe care lucrările ştiinţifice îl notează adesea) că sistemul 
perspectivei inversate nu a fost niciodată predat şi că nici un manual nu îl menţionează. Se presupune că el ar fi 
fost transmis prin tradiţie. Numai că tradiţia nu poate transmite structura icoanei, decât în aspectul ei general: 
altminteri am întâlni repetarea mecanică a aceluiaşi tip de perspectivă - ceea ce nu se întâmplă. Chiar şi în cazul 
unor subiecte identice, ea se aplică întotdeauna în moduri diferite şi grade variate, combinându-se cu perspectiva 
optică. Anumite elemente ale perspectivei inversate (întâlnite în alte forme de artă) sunt considerate ca tot atâtea 
dovezi ale faptului că acest sistem nu este legat de conţinutul creştin al imaginii. Dar faptul nu dovedeşte nimic, 
într-adevăr, aureola (de exemplu), ca expresie a luminii, se întâlneşte destul de des în diferite alte contexte. 
Revelaţia luminii era parţial cunoscută în religiile necreştine. Se poate deci bănui că şi sensul structurilor iconice 
analoge era cunoscut. Ceea ce contează însă este că acest principiu al structurilor spaţiale a devenit un sistem 
consecvent şi bine orientat, numai şi numai în arta creştină. 

500 Probleme de literatură, nr. 9, 1976, p. 40 (în lb. rusă). 

spaţiului în icoană are ca notă specifică faptul că a treia dimensiune este limitată la suprafaţa 
planşei, iar reprezentarea este orientată către spaţiul real ce se găseşte în faţa imaginii. Altfel 
spus, comparată cu reprezentarea iluzorie a profunzimii în spaţiu, icoana ne oferă contrariul. 
Dacă o pictură construită potrivit legilor perspectivei liniare reprezintă un anumit spaţiu fără 
nici un raport cu spaţiul real în care se găseşte, în icoană vedem contrariul: spaţiul reprezentat 
se include - fără nici o ruptură - în spaţiul real. Reprezentarea este limitată la primul plan. 
Persoanele care sunt reprezentate în icoană şi cele care se găsesc dinaintea ei sunt unite în 
acelaşi spaţiu. întrucât revelaţia se adresează omului, imaginea i se adresează şi ea. 

Construcţia în profunzime este ca şi tăiată pe un fond plat, în limbajul iconarilor: 
„lumina". Neexistând un focar de lumină, ea pătrunde totul. Lumina este simbol al divinului. 
Dumnezeu este lumină, iar întruparea Lui echivalează cu venirea luminii în lume: „Tu ai 
venit, ai apărut, Lumină neapropiată" (condacul Teofaniei). Or, după Sfântul Grigorie Palama: 
„Dumnezeu este numit «lumină» nu conform esenţei Sale, ci lucrării Sale" 501 . Lumina este 
deci această energie divină şi putem spune că ea este esenţială pentru conţinutul icoanei: căci 
lumina stă la baza limbajului simbolic. Trebuie să precizăm: fondul icoanei simbolizează 
lumina, indiferent de culoarea lui, deşi reprezentarea cea mai adecvată este aurul, care este 
prin fire străin de culori şi nu se armonizează cu ele; dar folosirea culorilor de fond - ca 
„lumină" - nu contrazice sensul acesteia, deşi îi reduce puterea semnificativă. Aurul este în 
schimb un fel de cheie pentru înţelegerea fondului, ca lumină. Strălucirea aurului 
simbolizează slava divină, fără să fie însă vorba de o alegorie sau de o asimilare gratuită, ci de 
o expresie perfect adecvată. într-adevăr, aurul iradiază lumina, dar rămâne în acelaşi timp 
opac 502 . Aceste proprietăţi corespund domeniului spiritual pe care aurul este chemat să-1 
exprime, semnificaţiei pe care trebuie să o tălmăcească simbolic, adică atributelor divinităţii. 
„Dumnezeu nu este numit «lumină» după esenţa Sa", întrucât Esenţa Lui este incognoscibilă. 
„Afirmăm - spune Sfântul Vasile cel Mare - că îl cunoaştem pe Dumnezeu după lucrările 
Sale, dar nimic nu ne făgăduieşte apropierea de Esenţa Lui. Căci, dacă lucrările ne privesc, 
Esenţa Sa rămâne, dimpotrivă, inaccesibilă." 503 Această inaccesibilitate a Dumnezeirii poartă 
numele de „tenebre". „întunericul divin este acea «lumină neapropiată» (I Tim. 6, 16) unde, 
după cum stă scris, sălăşluieşte Dumnezeu." 504 

Astfel, „lumina neapropiată" este acea „lumină mai luminoasă încă decât lumina" 505 - 
orbitoare şi, deci, de nepătruns. Aurul, care asociază luminozitatea strălucitoare şi opacitatea, 
exprimă într-un mod simbolic adecvat, lumina divină - tenebră impenetrabilă, cu alte cuvinte 
ceva fundamental diferit de lumina naturală care este opusul întunericului. 

Această lumină este lucrarea lui Dumnezeu, manifestarea Sa exterioară, energia 
Esenţei Sale, în care se îmbăiază subiectul reprezentat. Iar „cel ce participă la energia divină 
devine el însuşi, într-un anume sens, lumină" 506 , pentru că „energiile pe care Duhul Sfânt le 
dăruieşte creştinilor nu au o cauză exterioară, ci aparţin harului, luminii lăuntrice care 
transfigurează natura, îndumnezeind-o" 507 . Atunci când această lumină iluminează în 
întregime omul, potrivit Sfântului Simeon Noul Teolog, „omul se uneşte cu Dumnezeu 
deopotrivă duhovniceşte şi trupeşte, întrucât sufletul nu se desparte de cuget, nici trupul de 
suflet: printr-o unitate esenţială, Dumnezeu Se uneşte cu întreg omul" 508 . La rândul său, omul 
devine purtător al luminii în lumea exterioară. 

Lumina şi acţiunea ei pot fi cunoscute şi accesibile, fiind, în consecinţă, 



501 Contra lui Akyndinos, P.G. 150, 823, citat de V. Lossky, Vision de Dieu, Neuchâtel, 1962, p. 133. 

Vezi S. S. Averincev, Aurul în sistemul simbolic al culturii bizantine, culegere în onoarea lui V. N. Lazarev, 
Vizantiya, Youjnye Slaviane i drevnyaya Rus. Zapadnaya Evropa, Isskusstvo i Kultura, Moscova, 1973, pp. 43- 
52 (în lb. rusă). 

503 Sf. Vasile cel Mare, Scrisoarea 234 (către Amfilohie), P.G. 32, 868 ab. 

504 Sf. Dionisie pseudo-Areopagitul, începutul Scrisorii 5 (către Dorothei), P.G. 3, 1073 a. 

505 Sf. Dionisie pseudo-Areopagitul, Teologia mistică, cap. II, P.G. 3, 1025 a. 

506 Sf. Grigorie Palama, citat de V. Lossky, Vision de Dieu, ibid., p. 136. 

V. Lossky, Essai sur la Theologie mystique de l'Eglise d'Orient, Paris, 1944, p. 218. 
508 Sf. Simeon Noul Teolog, Cateheza XV, tr. fr. „Catecheses", t. II, Paris, 1964, pp. 228-229. 

reprezentabile. Ceea ce rămâne indicibil şi inaccesibil este izvorul însuşi, ascuns de 
impenetrabila lumină întunecată. Plecând de la sensul şi conţinutul icoanei, ne îngăduim să 
spunem că particularitatea fondului luminos trebuie înţeleasă ca o traducere simbolică a 
principiului teologiei apofatice: imposibilitatea absolută de a cunoaşte Esenţa divină, care 
rămâne de-a pururi inaccesibilă. Fondul acesta este limita dincolo de care făptura nu poate 
pătrunde în cunoaşterea lui Dumnezeu: Esenţa divină depăşeşte întotdeauna posibilităţile 
cunoaşterii umane, iar înţelegerea acestei limite nu rezultă din nişte speculaţii dialectice, ci 
din experienţa vie a revelaţiei, din participarea existenţială la lumina necreată. 

După învăţătura Sfinţilor Părinţi, măreţia omului nu vine din calitatea lui de 
microcosmos - lume mică într-una mare - ci în destinaţia lui; omul fiind chemat să devină o 
lume mare într-una mică, un dumnezeu după har. De aceea, în icoană, totul este centrat pe 
chipul omului. Faţă de omul autonom în raport cu Dumnezeu, a omului auto-repliat şi care a 
pierdut integritatea naturii sale, (icoana) arată omul care a dobândit asemănarea divină, care a 
învins dezagregarea (din el însuşi, din umanitate, şi din întreaga creaţie văzută) 509 . Omului 
mărunt, pierdut într-o lume imensă şi ostilă, omului care şi-a pierdut comuniunea cu restul 
creaţiei i se opune, prin icoană, un om măreţ într-o lume comparativ mică, un om care şi-a 
recâştigat demnitatea regală în cosmos şi a transformat supunerea faţă de lume în supunere a 
lumii faţă de Duhul Care sălăşluieşte în el. In locul spaimei pe care omul o inspiră creaţiei, 
icoana arată împlinirea nădejdii sale, eliberarea ei „din robia stricăciunii" (Rom. 8, 21). 

Energia divină, această lumină care conferă la toate formă şi unitate, învinge separaţia 
dintre spirit şi trup, şi pe aceea dintre lumea creată (văzută şi nevăzută) şi lumea divină, 
înfăţişată în icoană, lumea întreagă este pătrunsă de puterea acestei lumini necreate. Nu 
trebuie cu toate acestea să confundăm lumea creată cu Cel necreat. Distincţia dintre cele două 
universuri nu este abolită (aşa cum se întâmplă în arta iluziei optice) fiind, dimpotrivă, bine 
subliniată. Cu ajutorul diferitelor procedee, al formelor şi culorilor, lumea vizibilă şi 
reprezentabilă este delimitată în raport cu lumea divină care poate fi concepută spiritual, 
rămânând nereprezentabilă. Lumina necreată, a cărei natură este diferită de cea a fiinţei 
create, pătrunde în aceasta provocând o depăşire a categoriilor temporale şi spaţiale. Unificat 
de această lumină, conţinutul figurativ al icoanei participă la o existenţă diferită de cea în care 
dominante sunt condiţiile lumii căzute. Este „împărăţia lui Dumnezeu venind întru putere" 
(Mc. 9, 1), lumea care se împărtăşeşte din veşnicie. Nu este vorba nici de o lume extra- 
terestră, nici de una imaginară; ceea ce este înfăţişat este chiar lumea noastră terestră, însă 
restabilită în ordinea ei ierarhică, restaurată în Dumnezeu căci este pătrunsă, o spunem iarăşi, 
de harul divin necreat. Iată de ce, procedeele de pictare a icoanei exclud, atât în ansamblu, cât 
şi în detalii, orice element iluzoriu - fie iluzie a spaţiului, a luminii naturale sau a trupului 
uman 510 . Din perspectiva credinciosului, icoana nu cuprinde nici o deformare a spaţiului, nici 
o distorsionare a perspectivei; dimpotrivă, perspectiva e redresată, întrucât lumea nu este 
văzută în optica unei „conştiinţe izolate" sau din multiplele unghiuri vizuale ale pictorului 
autonom, ci din unicul punct de vedere al Creatorului: ca realizare a planului divin. 

Conţinutul figurativ al icoanei are ca premisă esenţa euharistică a Bisericii: 
„Binecuvântată este împărăţia Tatălui şi a Fiului şi a Sfântului Duh" - iată ecfonisul prin care 
începe Sfânta Liturghie. Această împărăţie nu este cea a Cezarului, ci tocmai opusul, inversul 
împărăţiei „stăpânitorului acestei lumi". Or, prin Liturghia sa, Biserica intră într-un timp nou, 
se preface într-o făptură nouă, a cărei durată nu mai este împărţită în trecut, prezent şi viitor; 
categoriile temporale şi spaţiale cedează locul unei alte dimensiuni. Şi, după cum spaţiul 



509 Nu există nici o contradicţie în faptul că oamenii care nu sunt sfinţi sunt reprezentaţi în acelaşi fel ca sfinţii: 
omul este creat după chipul lui Dumnezeu, iar pentru Biserică nu există, în principiu, vreun păcătos care nu se 
poate pocăi. După Sfântul Macarie cel Mare, până şi omul care s-a făcut lăcaş diavolului îşi păstrează, în virtutea 
libertăţii sale, posibilitatea de a se converti (Filocalia, t. I, Petersburg, 1877, p. 149 - în lb. rusă). De altfel, 
păcătosul din icoană nu e singur: ca şi toate celelalte, el este în raport cu sfântul reprezentat, împărtăşindu-se din 
strălucirea sfinţeniei. 

510 în icoană, iluzia este la fel de intolerabilă ca în viaţa spirituală, în asceză şi în rugăciune. Ea este numită 
„momeala supremă" şi reprezintă mai mult decât o piedică în calea rugăciunii, fiind chiar contrariul acesteia. 

reprezentat în icoană se uneşte cu spaţiul real din faţa ei, tot astfel evenimentul înfăţişat - care 
s-a produs în trecut - se uneşte cu clipa de faţă. Acţiunea reprezentată în icoană şi acţiunea 
liturgică sunt unificate în timp („Fecioara astăzi îl naşte pe Cel mai presus de fire", „astăzi 
împăratul slavei este pironit pe cruce"). Prezentul este asociat realităţii eshatologice: „Cinei 
Tale celei de taină (...) astăzi părtaş mă primeşte". între reprezentarea împărtăşaniei 
Apostolilor şi cei care se împărtăşesc în biserică nu există nici o ruptură, în timp şi spaţiu. Prin 
împărtăşirea cu Trupul lui Hristos înviat şi preaslăvit, cu Trupul celei de A Doua Veniri a Sa, 
pe care ni-1 arată icoana, Biserica văzută şi Biserica nevăzută se unesc, astfel încât, printr-o 
multitudine de persoane vii şi defuncte, firea lor transformată prin har îşi împlineşte unitatea, 
după chipul unitar al Dumnezeieştii Treimi. 

Conţinutul icoanei îi determină nu doar structura, ci şi tehnica sau materialele utilizate. 
Aşa cum notează protoiereul P. Florensky, „nici tehnica pictării icoanei, nici materialele 
folosite nu pot fi fortuite în raport cu cultul (...). E greu să-ţi imaginezi - chiar şi într-o analiză 
estetică formală - că o icoană ar putea fi pictată cu orice, pe orice şi prin orice procedeu" 511 , 
într-adevăr, aşa cum autenticitatea imaginii este legată de Euharistie, la fel se întâmplă şi cu 
materia utilizată în cult. „Ale Tale dintru ale Tale..." Aceste cuvinte sunt preluate din 
rugăciunea rostită de David asupra materialelor reunite pentru construirea Templului („de la 
Tine sunt toate şi cele primite din mâna Ta Ţi le-am dat Ţie" - I Cronici 29, 14). Biserica a 
păstrat acest principiu vetero-testamentar care, aşa cum am văzut, se împlineşte, ca sens, în 
Euharistie: materia răscumpărată prin întrupare este chemată să participe la cultul divin. De 
aceea, materia icoanei nu trebuie să fie doar solidă şi de calitate, ci şi autentică. Icoana intră în 
ansamblul celor pe care omul le dăruieşte lui Dumnezeu, ea este unul din instrumentele prin 
care Biserica îşi împlineşte lucrarea de sfinţire şi transfigurare a lumii prin om, de vindecare a 
materiei bolnave de păcat, care devine o cale către Dumnezeu, un mijloc de comuniune cu 
El 512 . 

Am încercat să arătăm prin câteva exemple că sensul icoanei îi explică, pe de o parte, 
vitalitatea, definindu-i, pe de altă parte, structura întru totul adecvată scopului şi stabilind ca 
atare materialul care trebuie utilizat. „Pictarea icoanelor este deopotrivă un efort artistic şi un 
efort religios plin de rugătoare osârdie (aşa se explică de ce Biserica atribuie iconarilor o 
formă specială de sfinţenie, căci prin persoana lor, arta este canonizată ca mijloc de 
mântuire)." 513 întrucât acest mijloc de mântuire presupune participarea existenţială la reali- 
tatea înfăţişată, se poate spune că tocmai această participare garantează superioritatea icoanei 
asupra artei timpurilor moderne, atât prin mijloacele sale de expresie, cât şi prin sistemul său 
compoziţional elaborat de nişte pictori care ignorau, totuşi, legile percepţiei vizuale şi 
geometria spaţiilor pluridimensionale. 

Numai icoana ortodoxă mărturiseşte pe deplin iconomia trinitară, întrucât cunoaşterea 
lui Dumnezeu prin Cuvântul întrupat (Care este Chip al Tatălui) nu se împlineşte decât prin 
iconomia Celui de-al treilea Ipostas al Sfintei Treimi, în lumina tainică a Cincizecimii. Spre o 



511 P. Florensky, Iconostasul, ibid., p. 115. 

512 Elaborată în cursul mileniilor şi utilizată în pictarea icoanelor, tehnica tradiţională comportă o selecţie a 
materialelor care sugerează participarea cât mai completă cu putinţă a lumii văzute la procesul de creare a unei 
icoane. Printre ele întâlnim „reprezentanţi" ai regnului vegetal (lemnul), animal (lipiciul, oul), mineral (creta, 
culorile). Totul este prelevat în stare naturală, purificat şi adus, prin munca omului, în situaţia de a participa la 
cult. Atunci când, din pricina dezvoltării moderne a mijloacelor tehnice, materia pe care omul o aduce ca ofrandă 
lui Dumnezeu îşi pierde legătura organică cu ansamblul materiei create de Dumnezeu, atunci ea nu mai poate 
servi la sanctificarea lumii: dimpotrivă, devine un obstacol. Astfel, utilizarea materialelor artificiale, cum ar fi 
plasticul fără viaţă şi formă proprie, ajunge să fie o perversiune. „Materialul plastic este manifestarea 
emancipării omului faţă de natură, de creaţia lui Dumnezeu, şi faţă de toate lucrările Sale chemate să-L 
preaslăvească." (Sora Cornelia Schubarth, Uber den Glauben der Văter und seinen Verrat: Neo-Hăresie, în 
„Orthodoxie heute", nr. 34/35, 1971, p. 12). Limita dintre acceptabil şi inacceptabil, în domeniul materiei, trece 
pe acolo unde aceasta îşi pierde autenticitatea şi caracterul, părând să fie altceva decât este, creând ea însăşi o 
iluzie. „Tot ceea ce este închinat lui Dumnezeu - spune Sfântul Grigorie Teologul - trebuie să fie natural şi fără 
artificiu" {Omilia 35, P.G. 35, 996 c). 

513 Prot. S. Bulgakov, Icoana şi cinstirea ei, Paris, 1931, pp. 107-108 (în lb. rusă). 

asemenea mărturie - care a culminat în isihasm - se orientează ansamblul creaţiei artistice din 
Biserica de după iconoclasm. 

Aşa cum am văzut, până nu demult, istoricii de artă considerau creaţia artistică a 
Bisericii ca fiind „legată de dogmele Bisericii", adică supusă unui canon riguros. Acest canon 
este înţeles ca sumă a regulilor exterioare impuse de ierarhia bisericească - acele hotărâri 
sinodale, manuale etc. care aservesc creaţia pictorului, pretinzându-i o supunere oarbă faţă de 
modelele existente 514 . Pe scurt, iconografiei „legate de canoane" i se opune arta liberă a 
picturii. Şi totuşi, dacă e să vorbim de reguli şi dispoziţii, lucrurile stau mai degrabă invers: 
pictura „realistă" este cea supusă unui ansamblu de reguli respectat cu stricteţe până în 
prezent. Regulile erau predate în şcoli, iar pictura trebuia să le urmeze (perspectivă, anatomie, 
tratarea clar-obscurului, compoziţie etc). Interesant este că pictorii nu resimţeau deloc acest 
sistem de norme ca pe o constrângere sau o aservire; ei le utilizau în creaţia lor „liberă", prin 
intermediul căreia încercau să servească Biserica 515 . Or, canonul iconografic nu numai că 
ignoră aceste reguli, dar chiar şi noţiunile analoge. Şi totuşi de acest canon încercau (pictorii) 
să se elibereze. Vrăjiţi de Occident, pictorii progresişti concepeau canonul ca pe un obstacol 
în faţa libertăţii lor de creaţie, dacă nu ca pe un jug. Am văzut deja că, de fapt, ei căutau să se 
elibereze de Biserică şi de dogmele acesteia, încercând să se pună cu orice preţ în afara 
creaţiei soborniceşti, să se debaraseze nu atât de credinţă, cât de „influenţa" Bisericii. Biserica 
şi canonul ei (reamintim: nescris), concepţia ei despre libertate au început să-i apară pictorului 
autonom ca un fel de jug impus din exterior. Creaţia pictorului devine individuală şi deci, 
solitară. Şi întrucât el începe să reprezinte transcendenţa în categoriile vizibilului, conţinutul 
icoanei canonice devine de neînţeles; limbajul simbolic şi creaţia lui devin străine şi 
neinteligibile. 

Astăzi, icoana opune formele tradiţionale ale artei ortodoxe inovaţiilor din curentele 
artei moderne (marcate de cultul lor pentru noutăţile incoerente): ea opune creaţiei izolate a 
pictorului autonom, un alt principiu de creaţie artistică, punând în contrast sobornicitatea şi 
individualismul. în Biserică, totul se defineşte nu prin „stil", ci prin canon. „Ceea ce este 
canonic este eclesial, iar ceea ce este eclesial este sobornicesc", spune protoiereul P. 
Florensky 516 . în alţi termeni, creaţia pictorului se situează în perspectivă evanghelică. într- 
adevăr, Revelaţia nu este o acţiune unilaterală a lui Dumnezeu asupra omului; ea presupune 
neapărat co-operarea omului, pe care îl invită nu la pasivitate, ci la un efort activ de 
cunoaştere şi pătrundere. De vreme ce omul este creat după chipul lui Dumnezeu, creaţia 
omului ca act de colaborare cu Dumnezeu nu are preţ, decât în măsura în care poartă şi 
împlineşte planul divin. Creaţia omului se împlineşte prin unirea voinţei lui cu voinţa divină, 



514 Mai mult, ideologiile combat creştinismul, căutând să impună propriile lor concepţii, propria lor scară de 
valori ca o cheie pentru a pătrunde în domeniul creaţiei bisericeşti; ele încearcă să dovedească incompatibilitatea 
dintre artă şi religie. „Prin negarea lumii şi a naturii, prin înjosirea omului şi ostilitatea sa faţă de cultură, prin 
deprimantele sale idei despre pedepsele viitoare, despre păcatul inerent existenţei, mitologia creştină nu oferea 
desigur un teren favorabil activităţii artistice propriu-zise" (B. Mihailovsky, B. Puricev, Eseuri despre istoria 
vechii picturi monumentale ruseşti, Moscova-Leningad, 1941, p. 7 - în lb. rusă). Vezi de asemenea A. Zotov, 
Fundamentele naţionale ale artei ruseşti, 1. 1, Moscova, 1961, p. 53 - în lb. rusă. Sau „Funcţia esenţială a religiei 
este reprimarea spirituală şi fizică a libertăţii umane" - Cuvânt înainte de I. Volkov la cartea lui L. Lubimov, 
Arta din vechea Rusie, Moscova, 1974, pp. 6-7. într-adevăr, o asemenea idee despre creaţia din Biserică şi din 
creştinism, în general, nu este prea ispititoare. Dar ce legătură are ea cu creştinismul? Am putea la fel de bine să 
o aplicăm, de pildă, socialismului şi tot ar fi falsă. Şi totuşi, abia dacă puteai găsi, până nu demult, vreo lucrare 
despre arta sacră, care să nu conţină asemenea afirmaţii; ele nu sunt în realitate decât o formă a luptei îm- 
potriva religiei, care contribuie la falsificarea ideii de icoană în ochii credincioşilor, oferind celor 
necredincioşi o imagine caricaturală despre creştinism. 

515 E drept că prin expresia ei artistică, cultura contemporană a eliminat toate acestea în numele libertăţii 
pictorului de a se exprima pe sine, căzând astfel într-un individualism absolut. „Libertatea" a devenit arbitrariul 
şi anarhia pe care le vedem în diferitele „isme": „op-art", „pop-art" etc. O artă care reflectă în mod vizibil 
anarhia care a pus stăpânire pe o societate întemeiată pe principii şi reguli morale de tot soiul. Altfel spus, în 
numele acestei libertăţi de creaţie, ne găsim fie în faţa unui sistem normativ, fie în faţa refuzului total şi absenţei 
regulilor, în numele aceleiaşi libertăţi de creaţie. 

516 Prot. P. Florensky, Iconostasul, ibid., p. 109. 

prin sinergia celor două acţiuni, divină şi umană. In această perspectivă, caracterul limbajului 
artistic al Bisericii (ca expresie a credinţei creştine) este determinat printr-o normă creată de 
înţelepciunea sobornicească a Bisericii - de canonul iconografic, în sensul propriu al 
termenului. 

Norma aceasta este forma stabilită pentru a exprima în chip cât mai adecvat revelaţia, 
forma care îmbracă relaţia creatoare dintre Dumnezeu şi om. Canonul nu presupune izolarea, 
ci tocmai încorporarea în creaţia sobornicească a Bisericii. Persoana pictorului se împlineşte 
în această sobornicitate nu prin afirmarea individualului, ci prin dăruirea de sine: suprema lui 
manifestare constă în depăşirea trăsăturilor care îl disting în raport cu ceilalţi. 

Noţiunea de libertate se înscrie în aceeaşi perspectivă evanghelică. Biserica nu 
cunoaşte o libertate definită ca noţiune abstractă; îndeobşte, abstracţia îi este străină. Nu există 
o libertate în sine, o libertate în general, ci doar o libertate în ordinea concretă. Pentru 
Biserică, ea constă în vindecarea rănilor pe care căderea le-a provocat naturii umane. Omul 
încetează de a se mai supune naturii (pe care o domină) devenind „stăpânul acţiunilor sale 
libere" 517 . în această optică, lucrarea canonică este înţeleasă de pictor nu ca expresie a 
concepţiei sale individuale despre lume şi credinţă, ci ca transmitere a credinţei şi vieţii 
Bisericii, ca diaconie 518 . El exprimă viaţa la care participă: aceasta vrea să spună că viaţa şi 
creaţia sa se includ în ansamblul celorlalte domenii ale vieţii bisericeşti călăuzite prin canon. 
Pentru a fi autentică, opera sa trebuie să se armonizeze cu ele şi să li se integreze organic 519 . 
„Biserica are multe limbaje, dar fiecare, dintre ele nu este limbajul Bisericii decât în măsura în 
care corespunde celorlalte expresii veridice ale credinţei creştine." 520 în diferitele domenii ale 
vieţii şi creaţiei eclesiale, canonul este forma pe care Biserica o conferă drumului uman către 
mântuire. Prin canon, tradiţia iconografică îşi îndeplineşte funcţia de limbaj artistic al 
Bisericii. 

Ca atare, canonul iconogafic nu este o lege rigidă şi nici o prescripţie sau regulă 
exterioară; el este normă lăuntrică. Şi tocmai această normă îl pune pe om în faţa necesităţii 
de a participa la ceea ce persoana reprezentată poartă în ea 521 . O participare care se împlineşte 
prin viaţa euharistică a Bisericii. Unitatea adevărului revelat este strâns legată aici de 
multitudinea experienţelor personale legate de acest adevăr. De unde, imposibilitatea de a 
circumscrie canonul într-o definiţie. Iată de ce Sinodul celor o sută de capitole s-a mulţumit să 
indice iconarilor respectarea regulilor morale şi a pildei oferite de pictorii din vechime. 
Această normă canonică asigură transmiterea fidelă a adevărului, indiferent de măsura 
participării personale a pictorului şi chiar dacă participarea lui este formală. în trecut, ca şi 
astăzi, ea este urmată atât de pictorul creator, cât şi de artizan. De aceea, icoana canonică 
mărturiseşte dreapta credinţă independent de scăderile celor care poartă adevărul, adică ale 
ortodocşilor înşişi. (O spunem din nou: canonul protejează icoana împotriva acestor scăderi.) 
Oricare ar fi nivelul spiritual şi artistic al pictorului - chiar dacă e vorba de un artizan de 
categorie inferioară - o icoană canonică (fie ea veche sau nouă) mărturiseşte acelaşi adevăr. Şi 
invers: indiferent de talentul pictorilor, arta care s-a „eliberat" de canon, nu numai că nu a 
atins vreodată nivelul artistic (ca să nu mai vorbim de nivelul spiritual) al icoanei, dar a 



517 Sf. Ioan Damaschinul, Despre credinţa ortodoxă, II, 27, P.G. 94, 1, 961. 

518 Această diaconie nu a uscat niciodată gândirea creatoare a pictorilor. Ei nu au resimţit şi nu resimt nici astăzi 
canonul iconografic ca pe o povară sau o restricţie impusă din afară, ci dimpotrivă. Arta însăşi a icoanei 
mărturiseşte aceasta de-a lungul istoriei. 

519 De aici, necesitatea de a participa constant la viaţa sacramentală a Bisericii. Şi tot de aici, exigenţele morale 
faţă de iconari, mai ales în perioadele decadente. 

520 J. Meyendorff, Philosophy, Theology..., ibid., p. 207. 

521 Astfel, hotărârile sinodale referitoare la arta sacră îl conduc pe iconar către o expresie mai fidelă a învăţăturii 
ortodoxe, corectând greşelile care se pot întotdeauna strecura în iconografie, fie şi din ignoranţă. Cât despre 
creaţia artistică propriu-zisă, nu doar că hotărârile nu o limitează, dar nici măcar nu ating chestiunile inerente ei. 
Asemenea canonului în general (aplicat în toate domeniile vieţii bisericeşti), e sigur că nu creaţia este restrânsă 
prin canonul iconografic, ci arbitrariul subiectiv, liberul arbitru al unor persoane particulare, oriunde s-ar situa 
ele în ierarhia eclesiastică. Hotărârile sinodale sunt valabile atât pentru ierarhie, cât şi pentru ceilalţi membri ai 
Bisericii; în acţiunea lor, şi unii şi alţii li se conformează, indiferent de situaţia sau rolul lor în Biserică. 

încetat cu totul să mai fie o mărturisire a dreptei credinţe. 

Am notat deja că Sinodul VII Ecumenic nu a proclamat nimic nou: prin dogma 
venerării icoanei, el nu a făcut decât să precizeze credinţa Sinoadelor precedente. într-adevăr, 
în cursul discuţiilor dogmatice (hristologice şi trinitare) din trecut, regăsim mereu chestiunea 
esenţială a raportului dintre Divinitate şi umanitate - cu alte cuvinte, antropologia creştină. 
Pentru Ortodoxie, dogma venerării icoanelor reprezintă un adevăr imuabil al credinţei şi 
învăţăturii creştine - un adevăr promulgat de un Sinod Ecumenic. In icoană trebuie deci să 
vedem ceea ce au văzut Părinţii şi Sinoadele: triumful Ortodoxiei prin mărturisirea Bisericii 
despre adevărul întrupării. Dar şi în iconoclasm trebuie să vedem ceea ce au văzut apărătorii 
icoanelor: nu doar un simplu refuz al imaginii (urmat de distrugerea ei), ci o forţă care 
combate creştinismul, sau, după expresia Patriarhului Fotie, o „hristomahie". Dacă vechiul 
iconoclasm se ancorează - aşa cum a arătat protoiereul G. Florovsky - într-un elenism încă 
nedepăşit, esenţa acestuia nu se reduce la o chestiune particulară, adică la lupta împotriva 
imaginilor. „Era vorba, în chip esenţial, de Ortodoxia însăşi" 522 , adică de Biserică. 
Iconoclasmul declarat, în care culminaseră ereziile perioadei hristologice, a avut un efect 
contrar: conştiinţa canonică a Biserici a condamnat în el erezia des-trupării, instituind dogma 
venerării icoanelor 523 . După Triumful Ortodoxiei, această erezie care părea stinsă a continuat 
să se coacă în secolele următoare, manifestându-se uneori cu violenţă; ea şi-a schimbat masca, 
împrumutând alte forme. într-adevăr, iconoclasmul poate să nu fie declarat şi premeditat: din 
pricina neînţelegerii şi a indiferenţei, el poate fi chiar inconştient, nedeliberat, sau chiar 
pios 524 (de altfel, vechiul iconoclasm declarat - ca şi, mai târziu, protestantismul - nu 
pretindea oare că luptă pentru puritatea credinţei creştine?). Aşa cum am văzut, pervertirea 
imaginii în Romano-catolicism a împins protestantismul către un refuz „pios" al imaginii, 
aşadar către „imaginea vidului" 55 ca refuz al mărturiei vizuale şi sensibile a întrupării. 
Această „imagine a vidului" a contribuit în felul său la faptul că, în epoca noastră, Dumnezeu 
este uneori alungat chiar din sânul creştinismului. Astăzi, „mai ales în secţiunea «liberală» a 
protestantismului, numeroşi sunt cei care socotesc neimportant pentru existenţa propovăduirii 
creştine dacă Hristos a fost sau nu Dumnezeu, sau dacă învierea Lui a constituit sau nu un 
fapt istoric" 526 . Această poziţie duce în chip natural la „teologia morţii lui Dumnezeu", adică 
la un non-sens evident, atât pentru credincios, cât şi pentru ateu. 

în ce priveşte Ortodoxia (în raporturile ei trecute cu heterodoxia), imaginea s-a dovedit 



G. Florovsky, Origen, Eusebius and the Iconoclastic Controversy, în „Church History", L. XIX, nr. 2, 1 950, 
p.5. 

523 După cum ştim, în secolele VIII şi IX, iconoclasmul nu se lupta împotriva artei în Biserică, ci împotriva 
imaginii Revelaţiei ca mărturie despre întruparea lui Dumnezeu. Fiindcă a început să distrugă icoanele, 
iconoclasmul a ajuns la dezcarnarea, desacralizarea şi negarea Bisericii. 

524 Acest iconoclasm pios se manifestă, între altele, prin faptul că - invocând regula ascetică potrivit căreia în 
timpul rugăciunii, mintea trebuie golită de orice imagini - unii văd în icoană un obstacol în calea rugăciunii. O 
părere destul de răspândită ar vrea ca această regulă să fie aplicată şi icoanei. în realitate, este vorba de o 
neînţelegere, întrucât regula ascetică se referă la imaginile mentale create prin imaginaţie, care nu ar putea în nici 
un caz să fie identificate cu icoana - această imagine a adevărului, „a adevăratei şi nepărelnicei întrupări a lui 
Dumnezeu-Cuvântul". Prin urmare, ea este nu numai incompatibilă cu imaginile produse de fantezia umană, ci 
chiar în contradicţie directă cu acestea. Dacă lucrurile ar fi stat altfel, ar fi fost de neînţeles ca Biserica (reunită în 
Sinod Ecumenic) să fi putut confirma şi dogmatiza venerarea unui obiect care riscă să îi împiedice rugăciunea şi 
să o conducă pe o cale greşită. Nu avem oare mărturia unuia dintre cei mai mari mistici ai Bisericii, Sfântul 
Simeon Noul Teolog? „într-o zi, pe când mă dusesem să cinstesc preacuratul chip al Celei ce Te-a născut şi pe 
când mă închinam Ei, înainte chiar de a mă ridica, mi Te-ai arătat Tu însuţi, ca şi când Te-ai fi prefăcut într-o 
lumină, înlăuntrul păcătoasei mele inimi: atunci am ştiut că Te am în firea mea cu bună ştiinţă" (Cateheza 
XXXVI, tr. fr. „Catecheses", III, Paris, 1965, pp. 350-353). Căci, aşa cum spune Mitropolitul Filaret al Moscovei, 
icoana este tocmai „ajutorul binevenit al celui ce se roagă, pentru ca, umblând spre prezenţa lui Dumnezeu, 
duhul să nu alunece în întruchipări himerice, pentru ca gândurile să se concentreze şi să evite rătăcirea, astfel 
încât, apărând deopotrivă privirii fizice şi celei contemplative, Sfântul Chip al Domnului întrupat să adune 
gândurile şi simţirile exterioare şi interioare într-o unică şi singură contemplaţie a celor divine" (Choix de 
sermons et discours de S. Em. Mgr. Philarete, t. III Paris, 1866, p. 230). 

J. Ph. Ramseyer, La parole et l'image, ibid., p. 78. 
526 J. Meyendorff, Orthodoxie et catholicite, Paris, 1965, p. 127. 

a fi capitolul cel mai vulnerabil. Neînţelegerea icoanei şi indiferenţa faţă de conţinutul ei au 
fost atât de mari în perioada sinodală, încât icoanele ortodoxe erau scoase din biserici şi 
distruse ca fiind „barbare", pentru a fi înlocuite cu acele imitaţii ale artei occidentale, 
heterodoxe, dar considerate a fi „luminate". Aşa-numitul curent „realist", chipurile 
„ortodoxizat" printr-o „amintire semi-conştientă a icoanei" introducea în Ortodoxie minciuna, 
adică „mărturia falsă" de care vorbeşte protoiereul P. Florensky. O asemenea mărturie falsă 
nu putea decât să consolideze ateismul celor necredincioşi, să falsifice înţelegerea Ortodoxiei 
de către cei credincioşi şi să contribuie la deformarea conştiinţei lor eclesiale. De notat că, în 
aceeaşi perioadă şi din acelaşi motiv, „praxisul" spiritual care inspirase pictura icoanelor în 
epocile de înflorire era persecutat, taxat drept erezie şi „distrus ca o infecţie sau o ciumă" - 
potrivit expresiei Mitropolitului Filaret. 

Prin urmare, orice formă de manifestare a iconoclasmului, fie el declarat, vădit, ascuns 
sau chiar pios - contribuie la des-truparea întrupării, subminează iconomia Sfântului Duh în 
lume şi distruge Biserica. In joc este întotdeauna Ortodoxia însăşi, iar lupta pentru imaginea 
lui Dumnezeu nu a încetat niciodată; în zilele noastre, ea câştigă forţă pentru că iconoclasmul 
nu se mai manifestă doar prin distrugerea deliberată a icoanelor, sau prin refuzul acestora, în 
cazul ereziilor de inspiraţie protestantă; el se manifestă deopotrivă în favoarea diverselor 
ideologii economice, sociale, filosofice sau de alt tip care tind să distrugă chipul lui 
Dumnezeu din om. 

Situaţia creştinismului în lumea actuală este adesea comparată cu cea din primele sale 
veacuri de existenţă. „într-un anume sens, nu este oare lumea atee şi necredincioasă a 
timpului nostru tocmai acea lume de dinaintea creştinismului resuscitată printr-o reţea 
disparată de curente pseudo-religioase, sceptice, sau ateiste care luptă împotriva lui 
Dumnezeu?" 5 " 7 Dar, dacă în primele secole, creştinismul se găsea în faţa unei lumi păgâne, 
lumea cu care are de-a face astăzi este o lume decreştinată, făurită prin apostazie. In faţa 
acestei lumi, Ortodoxia este „chemată să mărturisească", să mărturisească Adevărul. Ea face 
acest lucru prin Liturghie şi prin icoană. De aici, nevoia de a căpăta din nou conştiinţa 
dogmatică a venerării icoanelor exprimată în conformitate cu necesităţile vieţii actuale, cu 
problemele şi căutările omului contemporan. A conştientiza dogma, a înţelege icoana ca 
expresie a credinţei, înseamnă a avea conştiinţa Ortodoxiei ca atare, adică a unităţii eclesiale 
pe care ne-o dăruieşte Hristos. Ca expresie a credinţei şi a vieţii de obşte a Bisericii, icoana 
transcende diviziunile existente în viaţa şi activitatea empirică a ortodocşilor. Or, mărturisirea 
vizuală a acestei unităţi este importantă nu doar în raport cu lumea necreştină, ci şi în 
raporturile cu heterodocşii, dat fiind că expresia exclusiv verbală a Ortodoxiei se dovedeşte a 
fi insuficientă ca răspuns la problemele timpului nostru. „Mai mult ca oricând, Occidentul 
creştin şi-a lărgit astăzi perspectivele, aşezându-se ca un soi de întrebare vie adresată lumii 
ortodoxe." 5 " 8 întrebarea respectivă se referă, înainte de orice, la modalitatea de a depăşi 
impasul în care a intrat Occidentul creştin şi mai cu seamă Romano-catolicismul. „Biserica 
Romano-catolică - scrie prelatul Dr. K. Gamber - va elimina erorile prezentului şi va reuşi să 
cunoască o nouă renaştere, doar atunci când va şti să se ralieze puterilor fundamentale ale 
Bisericii Răsăritene: teologiei mistice elaborate de marii Părinţi ai Bisericii şi pietăţii ei 
liturgice (...). Un lucru pare neîndoios: viitorul nu se află în apropierea de protestantism, ci 
într-o unire interioară cu Biserica Răsăriteană, adică într-un constant contact spiritual cu 
teologia şi pietatea acesteia." 529 în ce ne priveşte, suntem profund convinşi că dogma venerării 
icoanelor şi introducerea ei în confesiunile heterodoxe vor contribui la înfrângerea viciilor 
structurale ale confesiunilor apusene, ca şi a divergenţelor esenţiale şi a dezacordurilor dintre 
acestea şi credinţa ortodoxă (doctrina graţiei create şi Filioque). Icoana presupune efectiv 
înţelegerea ortodoxă a persoanei şi mărturisirea ortodoxă a iconomiei Sfântului Duh - deci a 



527 G. Florovsky, Căile teologiei ruse, Paris, 1937, p. 517 (în lb. rusă). 
52i Ibid.,p. 514. 

Pr. Dr. K. Gamber, Zum Streit zwischen dem Papst und dem Erzbichof Lefevre aus ekumenischer Sicht, în 
„Orthodoxie heute", nr. 57, 1976, pp. 21 -24. 

eclesiologiei ortodoxe. Ea începe să pătrundă în conştiinţa omului occidental şi dacă, 
odinioară, arta apuseană (sub forma ei romano-catolică) contaminase Ortodoxia, acum, 
dimpotrivă, este rândul icoanei (ca mărturie a dogmei ortodoxe, expresie a credinţei creştine şi 
cale a mântuirii) să pătrundă în Romano-catolicism şi protestantism. „Creştinul - scrie G. 
Wunderle - trebuie să se impregneze de realismul inerent icoanei, dacă vrea să-i înţeleagă 
misterul şi să vadă în ea mai mult decât o schemă neînsufleţită. In ceea ce îl priveşte pe cel 
căruia îi este dat să contemple, prin icoană, Divinul, ea îi apare ca o cale infailibilă spre 
transfigurarea în Hristos." 530 Pentru un credincios creştin, oricare i-ar fi confesiunea, icoana 
provoacă, la nivelul rugăciunii o reacţie directă. Graţie simplei ei evidenţe, ea nu are nevoie să 
fie tradusă, precum textul sacru, într-o altă limbă. 

O importanţă capitală are însă renaşterea icoanei în sânul Ortodoxiei. In epoca noastră, 
o asemenea renaştere reprezintă o necesitate vitală. Totuşi, ca şi „descoperirea" icoanei, ea se 
produce pentru moment în afara oricărei legături cu gândirea teologică 531 şi cu pietatea 
liturgică, deci în afara contextului său natural. Dacă teologia cunoaşte o treptată eliberare de 
scolastică, atitudinea faţă de icoană continuă, dimpotrivă, să fie dominată de moştenirea 
secolelor trecute. Această moştenire de care nu reuşim să scăpăm se manifestă cu precădere în 
domeniul pietăţii liturgice. Nu este oare Tradiţia Bisericii asimilată, de către mulţi credincioşi, 
unui simplu conservatorism 532 ? 

încă o dată trebuie spus: renaşterea icoanei este o necesitate vitală a timpului nostru. 
Oricât de preţioase ar fi lucrările care au contribuit la descoperirea icoanei, ceea ce ni se 
revelează prin ea nu prinde viaţă decât printr-o realizare practică. Icoana se înnoieşte o dată cu 
Biserica. „Biserica mereu vie şi creatoare nu ia deloc apărarea vechilor forme ca atare şi nu le 
opune formelor noi considerate ca atare. In ochii Bisericii, arta de astăzi, din trecut sau din 
viitor semnifică acelaşi lucru: realismul. Ceea ce înseamnă că Biserica - stâlp şi temelie a 
adevărului - nu cere decât un lucru: ADEVĂRUL." 53 Icoana poate şi trebuie să fie nouă 
(dacă deosebim icoanele diferitelor epoci, e pentru că odinioară ele erau noi în raport cu 
epocile precedente). Numai că această icoană înnoită trebuie să rămână expresia unui adevăr 
unic. Renaşterea contemporană a icoanei nu reprezintă nici un anacronism, nici un ataşament 
faţă de trecut sau faţă de folclor şi nici o tentativă de a „reda viaţă" imaginii sacre, în atelierul 
unui pictor; ea este o conştientizare a Bisericii şi a Ortodoxiei, o întoarcere la transmiterea 
autentică, prin arta experienţei patristice, a adevăratei cunoaşteri a revelaţiei creştine 534 . Ca şi 
în teologie, această renaştere este condiţionată de şi caracterizată prin întoarcerea la Tradiţia 
Părinţilor, căci „fidelitatea faţă de Tradiţie nu este fidelitatea faţă de ce este vechi, ci o 
legătură vie cu plenitudinea vieţii eclesiale" 535 , cu experienţa spirituală a Părinţilor. O 



530 Georg Wunderle, Unt die Seele der heiligen Ikone, Wiirtzburg, 1947, p. 78. 

531 O dată cu decadenţa, icoana nu a mai fost considerată ca mărturie a Ortodoxiei, la egalitate cu cuvântul. Nu 
numai că unitatea dintre teologie şi icoană nu mai este percepută şi înţeleasă, dar legătura dintre ele este uneori 
negată. Altfel spus, imaginea şi-a pierdut funcţia de mijloc specific ortodox prin care se exprimă revelaţia. Mulţi 
credincioşi nu mai înţeleg deloc că o imagine ar putea avea vreun oarecare raport cu adevărul ortodox. 

532 în epoca noastră, acest conservatorism se agravează sub presiunea ateismului. Se crede, cu naivitate, că orice 
obiect poate fi „sacru", cu condiţia să provină din perioada pre-ateistă. O asemenea origine este suficientă, pentru 
ca obiectul respectiv să fie păstrat, venerat şi chiar imitat. Un exemplu tipic pentru acest conservatorism pios este 
lucrarea în rusă, editată la New York, în 1976, de aşa-numitul grup sinodal (sau „karlovian") şi intitulată: Icoane 
făcătoare de minuni ale Maicii Domnului în istoria rusă. Aflăm de acolo că „motivul pentru care a apărut 
cinstirea icoanelor" nu este revelaţia, nici nevoia de a mărturisi întruparea lui Dumnezeu şi îndumnezeirea 
omului, ci „capacitatea sufletelor omeneşti de a comunica, prin gândire şi simţire, cu fiinţele iubite prin 
intermediul imaginilor" (p. 60); în conformitate cu o asemenea concepţie, lucrarea reproduce, alături de icoanele 
ortodoxe ale Fecioarei, o întreagă serie de reprezentări care imită imaginile catolice, dimpreună cu 
sentimentalismul lor caracteristic. Pe scurt, ataşamentul conservator al acestui grup necanonic faţă de perioada 
sinodală a Bisericii ruse se manifestă şi prin înlocuirea imaginii ortodoxe cu o aplecare către trecut şi miracole. 

533 Prot. P. Florensky, Iconostasul, ibid., p. 106. 

53 Această renaştere are loc în cadrul canonului iconografic. Nu este vorba de eclectism, ci de o creaţie iconică 
autentică, în conformitate cu epoca noastră, întrucât canonul garantează libertatea exprimării artistice. Un 
exemplu în acest sens este arta monahului Grigore (Krug). 
G Florovsky, Fragmente teologice, ibid., p. 23. 

asemenea renaştere este mărturia întoarcerii către plenitudinea, către integritatea doctrinei, a 
vieţii şi creaţiei, adică spre acea unitate astăzi indispensabilă. Expresie a imuabilităţii 
adevărului revelat, icoana (fie ea modernă sau străveche) mărturiseşte mântuirea „pregătită 
înaintea tuturor popoarelor", realizarea existenţială care a permis formarea Bisericii în sânul 
lumii „lumină care luminează neamurile şi slavă a poporului", a noului Israel. Destinată 
omului, revelaţia este dăruită Bisericii şi împlinită prin ea, care este revelaţia în faţa lumii. Iar 
imaginea revelaţiei pe care o aduce lumii este cea a Trupului preaslăvit al lui Hristos, chip al 
însăşi Bisericii, mărturie a credinţei şi sfinţeniei dintr-însa, mărturie a Bisericii despre ea 
însăşi. Iată de ce, caracterul specific al icoanei ortodoxe, structura care îi este proprie, indică 
posibilităţile, mijloacele dar şi limitele cunoaşterii creştine, în scopul de a-i dezvălui omului 
sensul existenţei sale istorice, destinul şi căile care îl conduc către ţinta supremă. Ea ne 
dezvăluie ampla viziune ce reuneşte trecutul şi viitorul, într-un prezent continuu. Şi, oricât de 
precare i-ar fi mijloacele, creaţia umană serveşte Bisericii ca limbaj prin care se descoperă 
lumii taina veacului ce va să vină. 

